
Dedicaţie 


Domnilor ciocoi! 

Este mult timp de când umblu cu această nuvelă ziua și noaptea, 
întocmai ca Diogen, căutând o clasă de oameni ca să le-o dedic. Am voit să 
fac această onoare boierilor; dar, după o gândire serioasă, mi-am schimbat 
hotărârea, căci, deși într-această clasă s-au strecurat mulţi venetici corupți 
şi, cu toate lovirile şi tentaţiunile străinilor la care servă de ţintă de un secol 
şi jumătate, tot se găsesc printre dânșii bărbaţi cu simțăminte nobile și cu 
inimă de adevăraţi români, care au făcut, fac şi sunt convins că vor face 
mult bine patriei lor. 

De la boieri am alergat la neguţători. Am revizuit toate stabilimentele de 
comerciu, de la magaziile cele mari şi luxoase până la magherniţele cele 
umilite ale precupeţilor. Am văzut zarafi fără capital, fanfaroni şi malonești, 
care sărăcesc lumea prin dobânzile lor cele nemăsurate; lipscani şi bogasieri 
care îşi împodobesc magazinele cu marfă putredă și cu oglinzi mincinoase 
şi, dându-și ton de mari capitaliști, ruinează societatea prin falimente 
frauduloase, ce se efectuesc foarte lesne în ţara noastră; băcani care vând 
rapiţă în loc de untdelemn, orez îndoit cu pietricele ca să tragă mai greu la 
cântar şi cafea amestecată cu orz şi fasole. Am văzut cârciumari amestecând 
vinul cu apă și vânzând cu ocale cu două funduri, măcelari şi precupeţi 
vânzând cu cântare strâmbe şi m-am mâhnit, căci răul este foarte mare, dar 
n-am găsit în aceşti amăgitori decât niște hoţi sau ciocoiaşi ordinari, ieșiți 
din școala voastră fără diplomă de specialitate!... Am alergat prin sate și 
cătune, am vorbit cu ţărani bătrâni și tineri; ce e drept, sunt plini și ei, 
sărmanii, de mârșăvii până între urechi, dar n-am găsit nici între dânșii pe 
oamenii ce căutam. Am intrat în locașul lui Dumnezeu, am observat cu 
conștiință clerul înalt și pe cel proletar. Dar vai! ce dezamăgire!... Acolo 
unde credeam că voi găsi toiagul și traista, sacrul simbol al umilinței și 
pietății creştine, am găsit ignoranţa întronată, invidia, mândria, lăcomia şi 
alte păcate morale, pe care ne oprim a le descrie, căci legea de presă, fără 
îndoială, ne-ar condamna la zece ani de ocnă. 

Obosit de atâtea cercetări zadarnice, hotărâsem să-mi ard manuscriptul; 
dar tocmai când mă pregăteam să dau flăcărilor rodul ostenelilor mele de 
şase luni, m-am gândit și la voi, preaiubiţii mei ciocoi ai condeiului, de 
toate clasele şi partidele, și am zis ca strămoșul nostru Pilat: „Ecce homo” 

sau „lată oamenii mei 


Vouă, dar, străluciți luceferi ai viciilor, care ați mâncat starea stăpânilor 
voştri şi v-aţi ridicat pe ruinele acelora ce nu v-au lăsat să muriţi în mizerie; 
vouă, care sunteți putrejunea şi mucegaiul ce sapă din temelii şi răstoarnă 
împărăţiile şi domniile; vouă, care aţi furat cu zvanţul din funcțiunile cele 
mici și cu miile de galbeni din cele mari, iar acum, când v-aţi cumpărat 
moşii și palate, stropiţi cu noroi pe făcătorii voştri de bine; vouă și numai 
vouă dedic această slabă şi neînsemnată scriere. Citiţi-o cu băgare de 
seamă, domnii mei, şi oricâte hoţii îmi vor fi scăpat din vedere, însemnaţi-le 
pe un catastif şi mi le trimiteţi ca să le adaug la a doua edițiune. 


Prolog 


Nimic nu este mai periculos pentru un stat ce voieşte a se reorganiza, 
decât a da frânele guvernului în mâinile parveniţilor, meniţi din concepţiune 
a fi slugi şi educați într-un mod cum să poată scoate lapte din piatră cu orice 
preţ!... 

Platon a zis, cu două mii de ani înainte de a lua noi pana în mână ca să 
descriem pe ciocoi, că un om, ca să poată deveni cetățean onest, mai întâi 
de toate caută să fie născut bine, crescut în frica lui Dumnezeu, și din 
copilărie până la maturitate să trăiască înconjurat de oameni virtuoși şi 
drepți. 

Ciocoiul este totdeauna şi în orice ţară un om venal, ipocrit, laş, 
orgolios, lacom, brutal până la barbarie și dotat de o ambiţiune nemărginită, 
care eclată ca o bombă pe dată ce și-a ajuns ţinta aspiraţiunilor sale. 

Pepiniera în care cresc aceşti inamici ai onoarei și ai tuturor virtuţilor 
cetăţeneşti este mai totdeauna casa bogatului şi mai cu seamă a bogatului 
parvenit. Aci vine ciocoiul, umilit, şi cere a servi pe boierul pentru o bucată 
de pâine, o cameră de dormit şi un veştmânt ca să se apere de asprimea 
frigului. 

În anii dintâi, aceste vulpi cu două picioare, care întrec în ipocrizie și 
vicleșug pe cele cu patru picioare din fabulele lui Esop şi La Fontaine, 
petrec împreună cu servitorii cei îmbătrâniți în păcate de tot felul, îi 
studiază cu cea mai mare atenţiune, încât la etate de douăzeci de ani, ei ştiu 
foarte bine cum se fură cloșca de pe ouă fără să cârâie; cu alte cuvinte, ştiu 
cât să fure de la aprovizionarea din toate zilele, cât de la aprovizionările 
cele mari, cât de la arendarea moșiilor şi alte mai multe tranzacţiuni ale 
casei boiereşti în care se află servind. 

Știm cu toţii că între slugile de la casele bogaţilor, ca în toate meseriile 
sociale, există o ierarhie oarecare. Ciocoiul, dar, îşi începe uneori cariera de 
la postul de rândaş, iar alteori de la lacheu ce se pune în coada trăsurii 
boierului; devine cu încetul sofragiu, apoi vătaf de curte, iar mai pe urmă se 
face şi el boier; şi cu toate că unii-alţii îi zic în deriziune boier făcut, copiii 
lui însă devin boieri și fii de boieri. 

În timpul pe când ciocoiul umblă după trăsura boierului, el află toate 
slăbiciunile stăpânului său și-i ajută cât poate ca să și le împlinească în 
paguba lui şi în folosul său. Se întâmplă, însă, de multe ori ca stăpânul 
ciocoiului să aibă și virtuţi, dar aceste lucruri pătrate nu pot să intre în capul 


şi în inima cea triunghiulară și îngustă a ciocoiului plecat pe drumul de a 
deveni om mare cu orice preţ. 

Ca sofragiu se obișnuiește atât de mult cu mâncările delicate, încât nu 
mai poate să trăiască fără friptură de fazan, brânză de Parma, salam de 
Verona, icre moi, conserve de Franţa și vinuri din cele mai celebre dealuri 
ale Europei. Astfel dar, când ciocoiul ajunge la gradul de vătaf, este corupt 
moraliceşte și fiziceşte până la măduva oaselor. 

Înălţat la acest din urmă şi mai suprem grad al slugăriei, ciocoiul devine 
prevăzător ca un prezident de cabinet... din Europa. Ideea ce-l preocupă 
ziua şi noaptea este de a afla metodul prin care să-şi facă stare. Diferite 
planuri i se prezintă în imaginaţiune, unul mai întunecos decât cellalt; le 
studiază pe toate și, găsindu-le realizabile, le pune în lucrare fără mustrare 
de conștiință. 

S-a zis de mai mulți filozofi şi cărturari că conștiința este cel mai aspru 
jude al criminalului. O fi, nu tăgăduiesc, dar vătaful de curte cunoaște 
secretul de a face din acest aspru judecător un consilier întocmai după cum 
îi trebuieşte lui. 

El zice în sine: Tot omul este creat de Dumnezeu cu dreptul de a se hrăni 
pe pământ; de ce dar unii oameni au mai mult decât le trebuie, când alţii nu 
au nici chiar mijloacele necesare spre a se susține? De ce unii sunt puternici 
şi alții nebăgaţi în seamă? De ce unii stăpânesc pământuri întinse, iar alții 
nu au nici chiar pământul necesar spre a se înmormânta? Aceasta este o 
stare de lucruri anormală zice înțeleptul vătaf de curte și cată să o combat 
din toate puterile, adaugă el. 

Astfel dar, omul nostru, mergând din raționament în raționament și din 
deducție în deducție, devine comunist, fără ştirea lui, şi începe a pune în 
lucrare această doctrină atât de frumoasă și egalitară în aparenţă, cât este de 
hidoasă în fond. 

Nu trece mult şi ingeniosul vătaf de curte se pune cu ardoare a nivela 
starea societății... Îşi cumpără moşioare, vitişoare şi alte diminutive de 
acestea care fac viaţa lesne şi plină de plăceri. 

După ce a ruinat de ajuns pe nenorocitul boier, care nu l-a lăsat să piară 
de foame pe drumuri şi după ce și-a luat rangul de pitar, la care nu este vătaf 
de curte care să nu aspire, omul nostru caută un pretext şi părăsește casa 
stăpânului său tocmai atunci când acesta simte cea mai mare nevoie de 
dânsul. 


Este cunoscut că omul îmbogăţit prin furtișag nu se satură niciodată de 
avere, oricât de bogat ar deveni, ci, din contra, caută noi mijloace de a-şi 
mări bogăţiile. Căsătoria, dar, devine pentru dânsul o nouă mină de 
exploatat. Se propune ca ginere pe la toate fetele bogate; trimite samsari de 
căsătorie în toată ţara şi nu se însoară decât numai atunci când găsește o 
zestre după placul lui, fără să se tulbure cât de puţin dacă femeia cu care-și 
leagă soarta este jună, frumoasă și crescută bine, sau slută și depravată. 

Omul ce se însoară numai pentru ca să-și mărească starea niciodată nu ia 
soţie bună. Ciocoiul o ştie și aceasta, dar îi pasă foarte puţin, căci el nu are 
altă ţintă decât realizarea planurilor sale celor ambiţioase. N-apucă să treacă 
luna de miere și casa ciocoiului devine o cafenea în care se adună toată 
lepra societăţii. Soţia lui devine o Messalină; copiii se nasc Dumnezeu mai 
ştie cum, cresc împreună cu slugile și, tocmai când ajung la gradul cel mai 
înalt al corupţiunii, îi trimite în Franţa ca să înveţe carte. 

Nenorociţii copii, lipsiţi de educaţiunea morală şi neîntăriți prin virtuţi și 
exemple de onoare învățate din casa părinţilor, cum ajung la porţile 
Parisului, cad în mâinile femeilor şi junilor celor stricaţi, care îi depravează 
şi mai rău; iar când se întorc în patrie, în loc să aducă cu dânșii luminile 
Europei civilizate, nu aduc decât viciul și depravarea sau, dacă vreunul 
dintr-înșii reuşeşte a învăţa câte ceva, această cultură intelectuală, nefiind 
susținută de o educaţiune morală, produce mai mult rău decât bine 
nenorocitei țări ce hrăneşte în sânu-i asemenea vipere. 

Ciocoiul sau puiul de ciocoi, ajuns om de stat, se deosebeşte de omul 
onest prin mai multe fapte, iar mai cu seamă prin purtarea sa. El nu se 
pronunţă definitiv pentru nici o doctrină politică, nu se face adept 
credincios al nici unui partid, nu doară că are spiritul drept și nepărtinitor, ci 
ca să poată exploata deodată toate doctrinele şi partidele în folosul său. 

Amorul de patrie, libertatea, egalitatea și devotamentul sunt vorbele 
sacramentale ale ciocoiului, pe care le rostește prin adunări publice şi 
private; dar aceste virtuţi cetățenești, de care face atâta pompă, nu sunt 
decât treptele scării pe care voiește a se sui la putere; şi uneori, când ele nu- 
i servă de ajuns, el aleargă la străini și primește de la dânșii posturi în ţara 
sa. 

Ajuns la gradul de mărire pentru care a comis toate mişeliile, a suferit 
toate umilinţele şi a declamat, fără de a le simți, toate virtuțile din lume, 
ciocoiul își ridică masca ipocriziei de la ochi şi se arată lumii în mizerabila 
şi urâcioasa nuditate a sufletului său celui mic. 


Inima lui, asprită de suferinţele, umilirile și înjosirile prin care a trecut, 
devine incapabilă de orice simțământ frumos şi uman. Libertatea presei îl 
supără, căci descoperă inechităţile vieţii sale și nu-l lasă să despoaie de 
averi pe stat și pe particulari; funcțiunile statului le împarte la ciocoi cu cea 
mai mare prodigalitate şi, ca să se poată folosi mai bine de orânduirile în 
servicie, îşi recrutează un ciocoi tot de calibrul său și speculează printr-însul 
pâinea nenorociţilor funcţionari. 

lată tipul ciocoiului din toate ţările și mai cu seamă din ţara noastră, 
unde lumina adevăratei civilizațiuni n-a risipit încă norii cei groşi ai 
ignoranței şi ai depravaţiunii. lată tipul ce ne propunem a urmări în 
deosebitele faze prin care el a trecut în secolul nostru, de la ciocoiul cu 
anteriu şi cu călămări la brâu al timpilor fanariotici, până la ciocoiul cu frac 
şi cu mănuși albe din zilele noastre. 


Capitolul I 


Dinu Păturică 


Într-o dimineață din luna lui octombrie, anul 1814, un june de 22 de ani, 
scurt la statură, cu faţa oacheșă, ochi negri plini de viclenie, un nas drept și 
cu vârful cam ridicat în sus, ce indică ambiţiunea și mândria grosolană, 
îmbrăcat cu un anteriu de şamalagea rupt în spate; cu caravanil!! de pânză 
de casă vopsiți cafeniu; încins cu o bucată de pânză cu marginile cusute în 
gherghef; cu picioarele goale băgate în niște iminei de saftian, care fuseseră 
odată roşii, dar îşi pierduseră culoarea din cauza vechimii; la încingătoare 
cu nişte călimări colosale de alamă; în cap cu cauc de șal, a cărui culoare nu 
se poate distinge din cauza peticelor de diferite materii cu care era cârpit, şi 
purtând ca veșmânt de căpetenie o fermenă de pambriu ca paiul grâului, 
căptușită cu bogasiu roşu; un astfel de june sta în scara caselor marelui 
postelnic Andronache 'Tuzluc, rezemat de stâlpii intrării şi absorbit în nişte 
meditațiuni care, reflectându-se în trăsurile feţei sale, lăsau să se vadă până 
la evidenţă că gândirea ce-l preocupa nu era decât planuri ambiţioase ce 
închipuirea lui cea vie îi punea înainte și obstacolele ce întâmpina în 
realizarea lor. 

În momentul acela, uşa scării se deschise și se arătă înaintea junelui un 
arnăut îmbrăcat numai în fir, cu pistoale şi iatagan la brâu şi cu tătarcă roşie 
blănită cu vulpe nafe. Mândrul albanez, fără să privească cât de puţin pe 
bietul june ce-i făcea temenele!?! până la pământ, strigă cu voce de stentor: 
“Ioane, trage butca boierului la scară”. 

Vizitiul, după ce plesni de câteva ori din bici și mai făcu câteva 
marafeturi prin care voia să arate abilitatea ce avea în meseria sa, trase 
butca la scară. 

Nu trecu mult și se auziră paşii cei leneşi și gravi ai marelui postelnic, ce 
cobora scara cu o cadență simetrică. Junele, a cărui atenţiune era ațintită la 
cea mai mică mişcare ce se petrecea, auzi şi el acest zgomot şi cu un aer în 
care se vedea foarte curat neliniştea, ridică de la pământ două cutii cu 
păstrăvi şi câteva găini; apoi vârî măchinăliceşte mâna în sân şi scoase un 
plic sigilat; iar după ce îşi strânse fermeneaua la piept şi-şi luă caucul din 
cap, lăsând să se vadă o căpăţână rasă peste tot și numai în creştet cu vreo 
câteva fire de păr, luă o poziţie umilitoare şi aşteptă sosirea boierului. În 
fine postelnicul apăru în scară îmbrăcat cu anteriu de cutnie ca gușa 


porumbului, încins peste mijloc cu un şal de Țarigrad, cu ișlicul în cap şi 
învelit până la ochi cu o giubea de postav albastru, blănită cu blană de râs. 
El zări pe june şi-i zise cu gravitatea de boier de protipendadăl3!: 

— Cine eşti, mă băiete, şi ce voieşti de la mine? 

Junele căzu în genunchi și, sărutând pulpana anteriului, răspunse cu o 
voce lâncedă ce inspira compătimire: 

— Să trăiţi întru mulţi și fericiţi ani! Sunt Dinu Păturică, nemernicul fiu 
al preaumilitei voastre slugi treti-logofăt Ghinea Păturică, fostul odinioară 
vătaf de curte al înălțimii voastre. 

— Ei bine, spune-mi ce vrei de la mine? 

— Am o scrisoare de la tata către preacinstitul şi de bun neam obraz al 
măriei voastre. 

— Ad-o-ncoace, să vedem acea scrisoare. 

Junele se apropie de postelnicul ţinând capul plecat până la pământ și-i 
dete scrisoarea; apoi căzu iarăși în genunchi și, stând în această poziţiune, 
aşteptă răspunsul. 

Boierul deschise scrisoarea şi citi cele următoare: 

“Preamilostivului şi de bun neam al meu stăpân, cu cea de slugă 
supunere mă închin. 

După sânta datorie ce am, ca un supus credincios vin a cerceta despre 
fericita şi mie foarte scumpă sănătate a panevgheniei tale, ca aflând-o pe 
deplin să mă bucur din rărunchii inimii mele, căci eu, din mila Domnului, 
mă aflu în toată întregimea sănătăţii și mă îndeletnicesc cu umilita mea 
slujbuliță de sameş ce te-ai milostivit a-mi da. Am primit preacinstita 
scrisoare a blagorodnicei tale şi cele ce-mi porunceşti le-am pus în lucrare. 
Cele patruzeci ludel“l scutelnici: pescari, răcari, vânători şi dărvari, i-am 
împrăștiat în tot judeţul şi cred că, cu ajutorul lui Dumnezeu și 
iușchiuzarlâcul smeritului tău rob, curtea blagorodnicei tale în scurtă vreme 
se va umplea de toate cele trebuincioase. 

Alta am să te rog, arhon postelnice: fiul meu, înfăţișătorul acestei umilite 
scrisori, a ajuns în ilichie și cu toate că m-am silit a-l învăţa toate 
iușchiuzarlâcurile și marafeturile cu care trebuie să fie împodobit un 
adevărat calemgiu, dar nefiind de ajuns toate acestea, îl trimit la domnia ta 
ca să se mai roadă, ca să poată ieşi şi el mâine-poimâine la obraze. 

Primeşte, milostive stăpâne, două bote cu păstrăvi şi zece găini crescute 
şi îngrăşate de mine. 


A panevgheniei tale smerita și umilita slugă, treti-logofăt Ghinea 
Păturică ot Bucov, sud Saac.” 

După ce postelnicul Andronache citi scrisoarea, chemă pe vătaful său de 
curte și-i zise: 

— la aceste cutii cu păstrăvi şi să le trimiţi colo, știi tu! — iar pe 
ştrengarul acesta de băiat să-l oprești în curtea mea și să mi-l faci 
deocamdată ciubucciu. 

La aceste vorbe ale boierului, inima lui Dinu Păturică săltă de bucurie — 
şi avea mare dreptate, căci prin admiterea lui în serviciul postelnicului 
devenise proprietar pe prima literă a alfabetului fortunei. 

În timpul acesta vizitiul atinse caii cu biciul şi ieşi cu butca din curte, iar 
vătaful luă cutiile cu păstrăvi împreună cu găinile și, urmat de noul său 
confrate în ciocoism, sui mai întâi scara cea mare a casei, trecu prin sală și, 
ajungând la o galerie cam întunecoasă, se opri în loc şi zise lui Dinu 
Păturică: 

— lată odaia ce ţi-am gătit pentru locuinţă; intră într-însa şi peste un 
ceas voi veni să te învăţ meseria de ciubucciu cu care te-a cinstit stăpânul. 

Noul ciocoi aşteptă până se depărtă vătaful, iar după aceea se cobori în 
curte și, luând o pereche de desagi în care era o colecţiune de trenţe ce 
compuneau averea ce aducea el din casa părintească, sui scara cu 
repeziciunea vântului și intrând iarăşi în camera sa își aşeză toate lucrurile 
pe la locul lor. 

Camera despre care vorbim era în periferie de un stânjen pătrat; într- 
unul din cele patru unghiuri era o vatră întocmai ca cele obișnuite la 
cafenelele turcești, pe care sta un ibric colosal, înconjurat din toate părțile 
cu cărbuni stinşi pe jumătate. În celălalt unghi era așezat un dulap prin ale 
cărui sticle se vedeau o mulțime de ciubuce de antep şi de iasomie, cu 
imamele de chihlimbar limoniu; iar mai sus, pe o despărţire făcută într- 
adins, se vedeau o mulțime de feligene pentru cafea, cu zarfurile lor de 
argint, şi câteva chisele de dulceaţă. La extremitatea de jos a acestui dulap 
se zărea un lighean de argint, pe al cărui acoperământ era pusă o bucată de 
săpun mosc în formă sferică. Lângă acest dulap era un mizerabil pat de 
scânduri, acoperit cu o pătură de lână albastră, iar pe pereţi erau ţintuite 
câteva cadre de hârtie, zugrăvite cu vopseli proaste: una dintr-însele 
reprezenta lupta navală de la Ceşme-Liman și arderea flotei turceşti de către 
prințul Orlof, iar pe cealaltă era desenată asasinarea principelui Hanger(l)i 
de către trimisul Porții Otomane. 


Dinu Păturică dete o privire repede şi dispreţuitoare camerei sale, apoi 
deschise fereastra și începu să se uite în curte. Privi cu băgare de seamă 
mulțimea de găini, gâște, rațe, claponi, cocori și călifari ce furnicau prin 
curtea boierească, apoi se întoarse către bucătărie şi, la vederea mulțimii de 
tingiri de diferite capacităţi, în care se pregăteau cele mai gustoase bucate 
din Fanar, faţa lui se coloră de o bucurie nedrescriptibilă; iar după o 
reflecțiune de câteva minute, zise în sine: lată-mă în sfârșit ajuns în 
pământul făgăduinţei; am pus mâna pe pâine și pe cuţit: curaj și răbdare, 
prefăcătorie şi iuşchiuzarlâc şi ca mâine voi avea și eu case mari și bogății 
ca ale acestui fanariot. 


Note 


1. t Caravani - pantaloni 

2. t Temenele - complimente turceşti 

3. 1 Boier de protipendadă - de prima clasă 
4. î Lude - individe 


Capitolul II 


Postelnicul Andronache Tuzluc 


Să lăsăm pe ambițiosul nostru ciocoi în pace a-și face planurile sale 
pentru exploatarea averii stăpânului său și, în loc d-a-l întrerupe din visările 
sale ambiţioase, să facem cunoscut lectorilor noştri pe postelnicul 
Andronache 'Tuzluc. 

Acest fanariot venise din Constantinopole în suita domnitorului Georgie 
Caragea și făcuse meseria de ciohodar în curtea acelui principe. 

Ca fanariot născut în ulițele cele strâmte ale Fanarului, unde se urzesc și 
se pun în lucrare cele mai întunecoase intrigi ce au ruinat Imperiul greco- 
roman, el moştenise din naştere un mare talent de intrigă şi de linguşire; ştia 
din încercare că raiul ceresc şi pământesc nu se poate deschide decât prin 
femei; de aceea îşi îndreptase toate bateriile intrigilor sale în contra femeilor 
doamnei şi mai cu seamă ale domniţei Ralu, fiica preaiubită a domnului 
Caragea. 

El făcu cunoştinţă cu acea volubilă şi capricioasă principesă prin 
mijlocul unei dame a ei de onoare, cu care se înamorase numai pentru 
împlinirea acestui scop. Un an întreg fanariotul nostru făcu domniţei tot 
acele servicii ce făcea odinioară Mercur celui mai mare dintre zeii 
Olimpului elenic, cu deosebire numai că domniţa, neputând să dea 
fanariotului nemurirea, făcu ca să cadă în mâinile lui pitacul domnesc prin 
care îl numea vel-cămăraş. 

A fi mare cămăraş al unui principe care are un fiu frumos ca Paris şi 
desfrânat ca Don Juan și a fi ridicat la această demnitate prin intrigile unei 
principese, frumoasă ca Elena lui Menelau și mai desfrânată decât Frine şi 
decât Cleopatra, este negreșit a poseda cheile minelor de aur ale Californiei. 

Fanariotul nostru exploată cât se putu mai bine postul de cămăraș, iar 
când văzu că în cămară nu mai rămăsese nimic de furat, cumpără mai întâi 
calemul vinăriciului, al oieritului și mai în urmă huzmetul spătăriei; și 
astfel, unindu-se cu hoţii şi tâlharii de drumuri, despuie ţara în toate 
modurile mai mult de trei ani, până ce își cumpără vreo zece moșii, câteva 
familii de ţigani, case, vii şi altele; iar după aceea izbuti, tot prin intrigă și 
baseţă, a deveni mare postelnic. 

O singură dorință mai avea să-și împlinească, ca să ajungă la culmea 
fericirii sale. 


El hrănea de mult timp un amor foarte tare pentru juna Maria, unica fiică 
a banului C..., român de naţiune; dar rangul tatălui frumoasei copile, 
sufletul ei nobil şi curat, faptele ei pline de cuviinţă şi de blândeţe 
înfrângeau toate semeţele dorințe ale depravatului venetic. De multe ori el 
se încercă a se duce la banul ca să ceară mâna fiicei sale: dar totdeauna un 
simțământ fatal îl oprea din această întreprindere. În acele momente de 
îndoială şi descurajare el devenea posomorât şi teribil. Adevărul, pe care 
Dumnezeu l-a pus și în inima celui mai mizerabil om, se prezenta în acele 
momente dinaintea lui și, arătându-i oglinda în care se răsfrângeau crimele 
prin care ajunsese la mărirea în care se afla, pare că-i zicea: “Priveşte, 
mizerabile, crimele tale, şi nu cuteza să păleşti cu suflarea ta cea înveninată 
acel crin semănat de mâna Domnului în această vale a lacrimilor.” 

Dar dacă adevărul este pus în inima omului ca să-i arate calea ce duce la 
fericire, fatalitatea a voit ca pasiunile materiei să învingă mai totdeauna 
acest sfânt simțământ ce se manifestă în noi de câte ori voim să comitem 
vreo nelegiuire. 

Astfel se întâmplă și cu fanariotul nostru; mustrarea de conștiință 
dispăru de la dânsul întocmai ca fulgerul sau ca spaima de-un minut ce simt 
copiii când sunt certaţi cu frăgezime de către părinţii lor. El se hotărî într-o 
zi a merge la banul și, după mai multe complimente și lingușiri, reclamă de 
la dânsul onoarea de a deveni ginere al său. 

Bătrânul rămase uimit de cutezanţa cea mare a fanariotului; cunoscând 
însă influenţa ce exercita asupra principelui Caragea și relele ce ar fi putut 
să-i pricinuiască un refuz de-a dreptul, se prefăcu că primeşte cu bucurie 
propunerea și îl lăsă a se încânta de acest vis. 

Grecul înțelese însă din trăsăturile feţei bătrânului ura ce avea asupra lui; 
dar nu disperă, ci se duse la principele Caragea, plin de speranţă că va 
dobândi prin forță ceea ce bătrânul îi refuzase prin manieră diplomatică. 

Trei zile în urma acestei întrevorbiri, banul C... se plimba prin grădina 
casei sale, absorbit în cugetări melancolice ce-i inspira trista stare în care 
adusese ţara jafurile acestei domnii dărăpănătoare, iar mai cu seamă 
preocupat de un vis groaznic ce-l făcea să se aştepte la o mare nenorocire. 

Într-acest timp se prezentă înainte-i un slujitor de ai casei sale şi anunță 
că un ciohodar domnesc cere a vorbi cu dânsul. 

“Să intre!” zise venerabilul bătrân, îndesându-și caucul peste perii 
capului său, cei albi ca zăpada, și cercând a se distra privind şi mirosind 
florile unui neramz înflorit! 


Ciohodarul intră în grădină şi, făcând câteva complimente orientale, dete 
banului un plic sigilat; apoi, trăgându-se puţin, luă o poziţiune respectuoasă. 

Banul deschise plicul şi găsi într-însul scrisoarea aceasta: 

“Arhon bane, mâine dimineaţă să vii la curte, căci am să-ţi vorbesc ceva 
tainic.” 

Ion Gheorghie Caragea 

După ce bătrânul boier băgă scrisoarea iarăși în plic și plicul în 
buzunarul de la pieptul anteriului, zise ciohodarului: Spune măriei sale că 
voi face astfel precum îmi poruncește. 

Trimisul domnesc se închină până la pământ şi, ieşind, se duse că să-și 
împlinească mesajul; iar bătrânul apucă îngrijat pe o cărare ornată de 
amândouă părţile cu roze şi cu iasomii şi se opri dinaintea unui pavilion 
lucrat în stil oriental. Până a nu pune piciorul pe treptele scării, stătu puţin 
în loc şi se gândi. Nu știm care vor fi fost gândirile ce-l preocupau; știm 
numai că trăsăturile feţei sale uneori deveneau crunte, alteori pline de 
îndurare şi câteodată un zâmbet dulce apărea pe buzele sale pălite; dar 
dispărea ca fulgerul, lăsând loc unei melancolii adânci. 

În fine, după puţină ezitaţiune, sui scara pavilionului şi intră înlăuntru. 
Acolo găsi patru femei, dintre care două torceau, una dărăcea in și cealaltă 
împletea la un ciorap. 

În mijlocul acestor femei şedea o copilă ca de patrusprezece ani și cosea 
la ciurl?! un simizet. Niciodată natura nu combinase mai multe nuanţe de 
frumuseţe într-o ființă umană, decât în această jună copilă: ochi negri, 
umbriţi de niște gene și sprâncene ca pana corbului; pieliță albă și colorată 
de purpură; buze ce se-ntreceau cu rozele; dinți albi şi frumoși; toate în fine 
armonizau de minune cu un trup de o formă minunată, cu niște mâini 
delicate de nimfă; era în adevăr un tezaur de frumuseţe ce nu se putea vedea 
decât în statuile grecilor antici. 

Pe dată ce intră venerabilul bătrân în pavilion, toate femeile se sculară în 
sus şi puseră mâinile la piept. Bătrânul le făcu un semn să iasă; apoi, 
rămânând numai cu juna copilă, îi zise: 

— Iubita mea copilă, cum te afli? 

— Foarte bine, tătuţule. 

— Dară ce, nu vii să săruţi mâna scumpului tău tată? 

— Ba da, tătuţule, da! Și deodată cu vorba se apropie de bătrân şi 
depuse pe mâna lui un sărutat inocent şi plin de dulceaţă. 


Bătrânul o strânse la piept și o sărută pe frunte cu acel amor pe care 
numai părinții îl simt. 

După ce tata și fiica îşi schimbară între dânșii câteva priviri de o iubire 
nedescriptibilă, șezură pe o sofa de postav roșu cu ciucuri albi de Veneţia, 
iar după câteva momente de tăcere și contemplaţiune, bătrânul zise copilei: 

— Mario, tu te faci din zi în zi mai frumoasă şi te deschizi întocmai ca 
un trandafir la razele soarelui. Eu caut de acum înainte să mă gândesc la 
fericirea ta, să-ți caut un tânăr de treabă ca să te mărit. 

Frumoasa Maria, auzind aceste cuvinte, se roși şi își îndreptă ochii către 
pământ. 

— Ai, ce zici, draga mea copilă? adăugă bătrânul cu nerăbdare. Ce, nu- 
mi răspunzi? Te temi oare de bătrânul tău tată? 

Maria nu răspunse nimic la aceste din urmă cuvinte. Confuziunea și 
marea întristare ce acoperise faţa ei făcură pe bătrân să creadă mai multe 
lucruri deodată și, ca să poată pătrunde în secretul care făcea pe juna copilă 
să sufere atât de mult, hotărî să vie de-a dreptul la chestiune. 

— Ştii, dragă Mario, — urmă el că măria sa doamna şi toate cucoanele 
nu mai vorbesc decât de frumuseţea ta? Ştii că vodă a și ales pe viitorul tău 
soţ? 

Aceste cuvinte făcură pe Maria să tremure; dară după ce-și reluă putere, 
ea privi pe bătrân cu ochi rugători şi îi zise: 

— Pot să te întreb, tată, cine este acel soţ de porunceală? 

— De ce nu, fata mea? El este unul dintre cei mai iubiţi boieri ai 
domnului Caragea; este tânăr, frumos şi bogat. 

— Numele lui? 

— Voieşti să-i ştii numele? 

— Da, tată. 

— Ei bine, copila mea, viitorul tău soț este postelnicul Andronache 
Tuzluc. 

— Ah! taci, tată; nu mai îmi spune acest nume sau, de nu, mă vei vedea 
moartă dinaintea ta. Spune-mi, te rog, ce ţi-am greșit de voieşti să mă faci 
nenorocită pentru totdeauna? Oare fiii boierilor pământeni s-au stins din 
ţară? Nu mai găsești pe nimeni decât pe acel fanariot nesuferit? 

Ura Mariei asupra grecului parvenit mulţumi foarte mult pe bătrân, care, 
voind să se încredințeze mai bine despre aceasta, se prefăcu că nu observase 
simțământul de reprobare şi de ură al nobilei copile. 


— Aşadar, tu urăşti pe postelnicul, adause el; şi de unde-ţi vine această 
ură, fata mea? 

— Ura cea neîmpăcată ce am asupra acestui ticălos îmi vine mai mult 
din prevedere. 

— Poate că te înşeli, fata mea. 

— Nu tată, nicidecum. Un om care acum doi-trei ani nu era decât un 
ticălos ciohodar, ce tremura de frig dinaintea scării caselor noastre, iar acum 
înoată în atlasuri, catifele și samuri nu poate fi decât un nemernic. Aceasta 
mi-o zice cugetul și o cunosc chiar din vorbirile domniei tale cu serdarul 
D... Nu ești domnia ta acela care ziceai serdarului că acest fanariot n-a 
dobândit nimic de la stăpânul său, decât prin slujbele mârșave și umilitoare 
ce a săvârşit domniţei Ralu şi beizadelei? Dar bine, tată, cum voieşti acum 
să uneşti pe unica ta copilă cu acel ciocoi mârşav care a venit aci, la noi, cu 
toate desfrânările și hoţiile din Fanarul lui? Care fură și despoaie pe lume 
ziua în amiaza mare și ale cărui mâini păstreză încă mirosul nesuferit al 
curelelor butcei lui Caragea. Mai bine mă voi îngropa de vie într-o 
mănăstire și-mi voi plânge în singurătate nenorocirile mele, decât să 
primesc a fi soţia celui mai necinstit dintre ciocoii lui Caragea. 

Bătrânul boier, auzind aceste cuvinte pronunţate de Maria cu atâta ură și 
dispreţ, tresăltă de bucurie; apoi, privind pe juna copilă cu un aer plin de 
dulceaţă, îi zise: 

— Vino în braţele mele, copilă vrednică de sângele moşilor și 
strămoşilor noștri. De astăzi înainte nu ai a te teme de nimic; neîmpăcata 
ură ce ai asupra acelui grec mârșav îmi dă inimă de ajuns ca să mă 
împotrivesc poruncilor și înfricoșărilor lui Caragea. Mângâie-te, fata mea, şi 
nădăjduieșşte în dragostea ce are părintele tău pentru tine. 

A doua zi, pe la nouă ore ale dimineţii, trăsura sta la scară aşteptând pe 
bătrânul boier ca să intre într-însa; nu trecu mult timp și venerabilul bătrân 
apăru în pridvorul caselor sale, îmbrăcat cu anteriu de atlas vişiniu, încins 
cu şal de Țarigrad, cu biniş de postav albastru-închis, încălțat cu meși și 
papuci de saftian galben; la brâu cu un hanger de aur, iar în cap cu un 
gugiuman (căciulă) de samur cu fundul roșu. După dânsul venea fie-sa cu 
oamenii şi femeile casei, dintre care un june ca de douăzeci de ani, îmbrăcat 
cu anteriu de maniță, cu giubea de pambriu, lungă până la pământ, şi legat 
la cap cu un taclit cadrilat, ieşi înainte şi coborând scara cu mare grabă 
deschise ușa caretei, iar după ce intră boierul într-însa, se sui în coadă, 
zicând vizitiului: “La curtea domnească!” 


Două lovituri de bici, lăsate cu marafet pe spatele armăsarilor, fură de 
ajuns ca să pună trăsura în mișcare și să o pornească pe calea curţii 
principelui Caragea. 

Ne oprim puţin din această naraţiune ca să dăm cititorilor noștri o idee 
repede despre locul unde se afla palatul domnesc pe acei timpi și despre 
forma arhitectonică şi alte amănunte originale ale acestui locaș, în care 
domneau moliciunea amestecată cu umilirea și cu depravaţiunea. 

Pe spațiul de pământ ce se cuprinde astăzi între casele lui Resch 
giuvaiergiul și vechea sală a lui Momolu, era clădită pe timpul lui Caragea 
noua reședință domnescă, ce înlocuise pe cea veche din Dealul Spirei, arsă 
la 1813. 

Poziţiunea topografică a acestui palat era astfel: pe locul unde se află 
astăzi casele lui Bossel era clădit palatul domnesc, compus dintr-un șir de 
case cu două rânduri, ce începeau din ulița Mogoşoaiei şi se termina 
dinaintea caselor generalului Herăscu, pe ulița numită a Şcoalei. 

Arhitectura acestui palat era vagă și nedeterminată; era o zidire sau o 
grămădire de material în care se vedeau mai multe ordine de arhitectură, 
imitate în ceea ce au ele mai grosolan și mai neregulat. Fațada ce privea 
către Podul Mogoșoaiei avea un balcon în formă de chioșc turcesc, mobilat 
cu divanuri şi laviţe tapeţate cu catifea roşie, în care venea adesea principele 
de-şi lua cafeaua și ciubucul, privind pe trecători. 

Pe partea dinspre Momolo era un şir de odăi în formă de chilii 
călugărești, în care ședeau idicliii, neferii şi iciolanii domnești. Fundul 
curţii, sau partea despre Herăscu, era consacrat grajdurilor unde se ţineau 
armăsarii de Missir şi Arabia, cu care se servea domnitorul la solemnităţi și 
în plimbările sale, iar în faţa Podului Mogoșoaiei, pe o lungime aproape de 
una sută stânjeni, era un zid simplu, care închidea în întregul său marele 
pătrat ce compunea reședința, și o poartă mare numită Paşa Capusi, ce 
servea de intrare principală. 

Curtea domnească, pe timpul acela, se deosebea cu totul de curţile 
domnitorilor din zilele noastre. Atunci ea înfățișa un centru unde se aduna 
tot ce aveau Bucureștii mai inteligent, dar mai leneș și mai depravat. Palatul 
era plin de boieri şi de calemgii de tot felul, dintre care fanarioţii se 
deosebeau prin cochetăria umbletului lor, prin desele complimente şi 
temenele ce făceau în dreapta și în stânga, iar mai cu seamă prin eleganța 
veșmintelor tăiate după ultima modă venită din Fanar. Interiorul curţii 
prezenta vederii o panoramă foarte curioasă și variată: în mijloc stau 


înșirate caretele şi butcile boierilor; mai încolo, vizitiii lui vodă plimbau 
armăsarii îmbrăcaţi cu cioltare cusute cu sârmă de aur; dinaintea unui rând 
de odăi numai cu un rând, tufecciii, arnăuțţii și satâraşii îşi curățau armele, 
șuierând printre dinţi câte o arie albaneză. Înlăuntru şi afară de poartă, o 
adunătură de popor din clasele de jos căsca gura la învârtelile și 
strâmbăturile pehlivanilor și ale măscăricilor domneşti. Simigiii, cu 
tablalele lor sferice puse pe cap şi cu tripodele de lemn la subţioară, 
împreună cu bragagiii și salepgiii arnăuțţi, făceau contrast cu alunarii și cu 
vânzătorii de şerbet din Fanar, care purtau pe cap fesuri mici cu funde 
stufoase de ibrişim şi cămăși de borangic subțiri, care lăsau să se vadă pe 
piepturile și pe brațele lor goale figuri simbolice încrustate, precum 
obișnuiau ienicerii. În fundul curţii se vedeau diferite grupe de masalagii și 
pungași; unii jucau nuci; alţii iasâc și tura; alții iarăși jucau la o para cinci şi 
stos pe despuiate. Aceşti tâlhari, în mare parte fanarioți scăpați din 
închisorile Stambulului, jefuiau cu deplină libertate, în curtea domnească, 
pe oamenii cei fără experienţă și creduli. 

Pe când se petreceau aceste variate scene în curtea lui vodă Caragea, 
butca marelui ban intră cu pași gravi şi măiestoşi. Poporul saluta din toate 
părțile pe venerabilul bătrân, iar el răspundea printr-un surâs dulce, 
punându-și mâna dreaptă la barbă și la frunte. 

Ajungând la scara palatului, feciorul deschise ușa butcii şi ajută 
bătrânului să se coboare; apoi îl urmări pe scară până la perdeaua sălii de 
primire; acolo boierul se opri puţin, iar feciorul îi trase cizmele cele galbene 
de saftian şi, scoțând de la brâu o pereche de papuci, îi puse în picioare, îi 
netezi puţin și binișul pe spate şi apoi se trase la o parte cu respect. 

Era în acea zi primire mare la curte. Logofătul de obiceiuri îngrijise 
despre toate; sala tronului era împodobită cu o sofa pentru prinţul şi laviţe 
pentru boieri. Cafegiii, ciubucciii şi alți slujbași ai palatului, îmbrăcați în 
veşminte orientale de o eleganță plăcută vederii, aşteptau cu nerăbdare 
ordinul marelui cămăraș, ca să dea probe de dexteritate ce aveau în 
meseriile lor. 

Jos în curte erau așezate două bande de muzică instrumentală; unde se 
compunea de tumbelechiuril2!, tobe mari şi meterhanelel+ ; iar celelaltă, de 
douăsprezece tobe, sunate de fustaşi români, ale cărora veşminte de postav 
verde cu ciaprazuri albe şi căciuli de oaie cu fundurile roşii făceau un 
contrast foarte curios cu binişele de postav roşu şi cialmalele cele rotunde și 
pline de semeţie ale artiştilor musulmani. 


Cum intră banul în sală, un slujitor strigă cu glas puternic: “Marele ban 
Ciu 

Bătrânul boier înaintă câţiva pași; apoi se opri în loc și salută pe toţi 
boierii, iar după aceea merse cu pași statornici şi maiestoși până la treptele 
tronului, privi pe domnitor cu un ochi în care cel mai mare fizionomist n-ar 
fi putut să descopere nici lingușire, nici servilism, ci numai ură și dispreţ, 
acoperite cu vălul indiferenţei; apoi, după ce făcu un compliment oriental, 
sărută mâna asupritorului, cu o neplăcere destul de învederată. 

Caragea era destul de fin ca să nu-i scape din vedere aversiunea ce avea 
banul către dânsul; cu toate acestea îi întinse mâna cu un zâmbet care ar fi 
amăgit pe orice om nededat cu fineţea fanariotică; dar bătrânul stâlp al ţării 
văzuse şi păţise în viaţa lui foarte multe. El sărută mâna fanariotului şi, 
făcând câţiva paşi înapoi, se duse de-și ocupă locul cuvenit demnităţii sale. 

În fine, ceremonialul sărutării de mână se săvârşi; toți boierii părăsiră 
sala, afară numai de banul C... şi postelnicul Andronache, care rămăseseră 
în urma tuturor. 

Pe când se urma însă ieșirea boierilor din sală, Caragea se retrăsese în 
altă cameră, dar, în momentul când cei doi boieri se găteau și ei să se ducă 
pe la casele lor, una din ușile laterale se deschise și, apărând principele, 
zise: “Arhon bane, treci în odaia grămăticiei, că am să-ţi vorbesc”. 

Banul se supuse ordinului, iar postelnicul Andronache, după ce făcu lui 
Caragea un compliment adânc şi plin de linguşire, părăsi sala cu inima 
cuprinsă de bucurie. 


Note 


1. 1 Românul, când se află cuprins de gânduri întristătoare, obișnuiește a-şi îndesa căciula pe cap. 
Acesta este un gest românesc ce se păstrează până astăzi între locuitorii țărani. 

2. 1 Ciurul era instrumentul de festonat al doamnelor române din timpul lui Caragea. 

3. 1 Tumbelechiul este un fel de timpan și se întrebuința foarte mult în vechime la muzicile 
otomane. Sunt mai multe maniere de a suna cu acest instrument, dar cea mai obișnuită la noi, 
în timpii domnilor greci, era aceasta: fiecare artist avea două tumbelechiuri, unul acordat în 
sol, iar celălalt în do, cheie de bas, pe care le lovea cu ciocanul după oarecare reguli și forma 
un acompaniament melodiilor puse în executare. (n. N. F.) 

4. t Meterhaneaua este un fel de hautbois (oboi n.n.) imperfect, cu sunetul foartea ascuţit și 
țipător. Acest instrument, asemănat foarte cu anticul shialumo al celților, era foarte întrebuințat 
în muzicile otomane pentru executarea melodiilor. (n. N. F.) 


Capitolul III 


Românul şi fanariotul 


Era mai mult de o oră de când banul aștepta în camera grămăticiei 
venirea domnitorului. În timpul acela nenorocitul bătrân, rămânând singur, 
începu a se gândi la toate nenorocirile ce apăsau ţara; uneori i se ridica 
sângele în față și devenea teribil, iar alteori se concentra în inimă și devenea 
palid ca un mort. În aceste momente dureroase el zicea în sine, oftând din 
adâncul inimii: “Doamne! de ce ne-ai părăsit? Pentru ce ne-ai dat în mâinile 
acestor oameni nelegiuiți, care ne omoară și sufletele şi trupurile prin 
intrigile, tirania și scandalele lor? Până când vei suferi ca acești mârșavi să 
batjocorească biata ţara noastră, pe care ai împodobit-o cu toate darurile 
dumnezeieștii tale iubiri? Scoală-te, Doamne! Apucă în mâini trăsnetele 
mâniei tale și stârpeşte în sfârşit aceste fiare nesăţioase!” 

Pe când bătrânul se afla cufundat în aceste reflecțiuni triste şi dureroase, 
ușa secretăriei se deschise şi intră înlăuntru principele Caragea. 

După ce fanariotul și românul schimbară între dânșii câteva 
complimente de conveniență, se puseră amândoi pe un divan, se priviră 
câteva momente unul pe altul, apoi principele Caragea zise: 

— Îmi pari cam neliniștit, arhon bane. Ce ai? 

— N-am nimic, măria ta. — Aș fi dorit să fie precum zici; dar ochii tăi 
tulburaţi și faţa-ţi pălită mă fac să cred că în sufletul tău se petrece ceva 
neobișnuit. 

— Te amăgeşti, măria ta. Toată această tulburare îmi vine dintr-o durere 
de cap de care sufăr. 

— Îmi place să te cred, şi ca să te ajut a ieşi dintr-această tristă stare, am 
să-ţi spun un ce nou, care te va înveseli. 

— Şi eu, ca o slugă plecată a înălțimii tale, voi asculta cu cea mai mare 
băgare de seamă. 

— Postelnicul Andronache mi-a descoperit amorul ce de mult timp 
nutrește pentru fiica ta și m-a rugat să ţi-o cer de soţie pentru dânsul; mi-a 
spus iarăşi că ţi-a cerut-o de-a dreptul și n-ai voit să-l asculţi. Este oare 
adevărat? 

— Unul din obiceiele mele, bune sau rele, este a spune adevărul; nu voi, 
măria ta, să amăgesc pe nimeni şi cu atât mai puţin pe stăpânul meu. 


Postelnicul Andronache mi-a vorbit despre fie-mea și nu m-am împotrivit; 
decât l-am făcut să înțeleagă că nu-i voi da-o de soţie fără învoirea ei. 

— Şi ea nu-l voieşte, nu este aşa? 

— Tocmai așa precum zici, măria ta. 

— Ei bine, arhon bane, zise Caragea cu un zâmbet plin de răutate şi de 
dispreţ acum vin eu de ţi-o cer şi cată să mi-o dai. 

— Îţi dau viaţa, îţi dau tot ce am după sufletul meu, iar pe dânsa nu. 

— Nu? 

— Nu, măria ta. 

— Acum înţeleg mai bine tulburarea ta de adineauri; eşti şi tu din taraful 
boierilor răzvrătiţi!!]. Nu te juca însă; nu cuteza a te pune cu mine; tremură 
de răzbunarea mea. Ai uitat oare că padișahul mi-a dat sabie şi topuz, ca să 
vă sfărâm oasele când vă veţi răzvrăti? 

— Știu prea bine, măria ta; dar eu nu sunt răzvrătitor, ci un sărman 
părinte care-și apără pe unica sa fiică. 

— Și care este nenorocirea de care voieşti a o apăra? 

— Este aceea de a o vedea în braţele unui ciocoi mârșav, care şi-a 
început meseria de la lingător de talere şi, mergând din mârșşăvie în 
mârşăvie, a ajuns astăzi biciul oamenilor cinstiţi și al ţării întregi. Da, măria 
ta, poruncește mai bine să-mi taie capul sau surghiuneşte-mă ca pe atâţia 
alți boieri pământeni ai ţării, iar nu cere de la mine să dau de bunăvoie pe 
fie-mea în mâna acelui neomenos, care pradă pe văduvă și pe sărac fără cea 
mai mică mustrare de cuget. 

Caragea, cu toată furia de care era stăpânit, nu răspunse nimic la toate 
înfruntările ce arunca bătrânul cu atâta aprindere şi curaj asupra favoritului 
său; el era om politic și nu voia să mai alarmeze din nou poporul în contra 
sa prin surghiunirea cutezătorului boier. Motivul ce-l îndemna și mai mult la 
prudenţă erau ştirile cele rele ce primea pe toată ziua de la Constantinopole. 
Astfel dar, şi-ascunse mânia cu fineţea aceea proprie fanarioţilor şi, luând 
deodată un aer mai vesel, zise: 

— Dacă toate câte-mi spuseși despre postelnicul vor fi adevărate, cată 
să-ţi mărturisesc că ai dreptate să-l urăşti atât de mult. 

— Tot ce am spus măriei tale este adevărat. 

— Ai dovezi? 

— Aici nu încape dovezi. la-i huzmetul din mână și vei vedea cum va 
veni ţara întregă cu jelbi împotriva lui. 


— Voi asculta bunele sfaturi ce-mi dai; îl voi depărta de la curte și voi 
trimite oameni să cerceteze şi să despăgubească pe săracii jefuiți de dânsul. 
lar tu, ca un boier credincios ce eşti, de astăzi înainte n-ai a te teme de 
NIMIC. 

Bătrânul părăsi curtea domnească şi se îndepărtă către casa sa. Dar pe 
când butca sa trecea pe ulița Şelarilor, el întâlni pe postelnicul Andronache 
Tuzluc, care, salutându-l până la pământ, luă drumul către palatul princiar, 
ca să afle rezultatul stratagemei sale. 


Note 


1. 1 Caragea, bănuind că boierii complotează în contra sa, exilă pe vornicul Constantin 
Bălăceanu și pe logofătul Grigore Ghica, iar mai în urmă chiar pe banul Constantin Filipescu, 
care după aceea şi muri (Fotino, Istoria, p. 566-567). (n. N. F.). 


Capitolul IV 
Chera Duduca 


Trecuse două luni de la întrevorbirea dintre principele Caragea și banul 
C..., fără ca secretul ei să poată fi cunoscut curtezanelor şi boierilor. Toți se 
întrebau despre acest secret, căci pe timpul acela, ca și totdeauna, secretele 
de cabinet interesau pe toți și erau comentate de curtezani în toate modurile; 
chiar postelnicul Andronache, favoritul lui Caragea, când era întrebat în 
cauza aceasta, răspundea evaziv şi mai mult prin gesturi. 

Se observase, însă, o mare schimbare în felul de viață al postelnicului; 
casa lui, care înainte de acest eveniment era frecventată numai de oamenii 
ce veneau să implore vreo favoare de la dânsul, devenise în urmă o casă 
publică, în care intrau cei mai desfrânaţi juni, fanarioți și români. Mesele şi 
seratele ce dădea fanariotul apropiau în splendoare și în bogăţie pe ale lui 
Caragea, stăpânul său. 

Cine s-a dedat cât de puţin cu plăcerile vieţii destrămate cunoaște prea 
bine că femeia joacă rolul cel mai principal într-însa; ea singură, prin fatalul 
ei dar fermecătoresc, poate să arunce un văl de poezie asupra acelor plăceri 
mincinoase, care duc pe nesimţite pe biata junime la sărăcie, la veştejire, la 
despoiere şi, de multe ori, chiar la o moarte prematură. 

Postelnicul Andronache se aruncă în braţele desfrânării cu o furie 
nedescriptibilă; un fel de pornire furioasă și nesocotită îl făcea să caute 
pretutindeni nu inimi de iubit, ci victime ale plăcerilor sale, atrase în lanţuri 
prin ipocrizie și prin minciuni. 

Dar natura a pus amorul în inima fiecărui om. Această pasiune cerească 
sau infernală, care uneori ne înalță, iar alteori ne degradează, nu poate să se 
manifeste cu tărie decât numai pentru un obiect oarecare. Muzica, poezia, 
pictura, arhitectura și în fine tot ce este frumos în natură place mai mult sau 
mai puţin fiecărui om; el, însă, nu poate să se declare cu statornicie decât 
pentru una din aceste arte și numai pentru dânsa va avea o afecţiune 
durabilă. Tot asemenea se urmează şi cu pasiunile amoroase. Ochiul nostru 
este lacom, dorinţele se manifestă în noi abia ce zărim o jună femeie 
plăcută; dar acest neastâmpăr nu este amorul, ci o furie, un delir 
momentaneu; căci pe dată ce dorinţa care ne-a aprins imaginaţiunea se află 
împlinită, ne liniștim şi mai adesea căutăm mijloace ca să ne desfacem de 
obiectul ce o aprinsese. Amorul cel adevărat, care face să palpiteze inima și 


înalță spiritul, nu-l putem da decât unei ființe pe care și-o alege inima 
noastră. 

Fanariotul, deși depravat până la extremitate, poseda însă o scânteie de 
amor în inima sa și aceasta îl făcea nefericit chiar în mijlocul celor mai mari 
veselii. 

Într-o seară el se întorcea de la Cotroceni, unde fusese trimis de stăpânul 
său ca să dea niște scrisori viziriale unui delibașă, trimis într-adins de 
sultanul ca să omoare pe Rami pașa, ce se întorcea atunci din Rusial!l. 

Orele nopţii erau înaintate; pe cer se afla o mulțime de nori mici, care, 
împinși de vânt, aci acopereau luna și făceau să cadă pe faţa pământului un 
întuneric adânc, aci iarăși se despărțeau și formau o mulțime de grupe care, 
luminate de palida lumină a lunii, prezentau privirii o panoramă fantastică 
şi răpitoare. 

În momentele acestea postelnicul Andronache trecea pe ulița Izvorului, 
călare pe un armăsar arăbesc și însoţit de patru tufeccii; dar pe când 
cugetarea şi privirea lui erau absorbite de frumoasa panoramă a cerului, o 
voce încântătoare străbătu auzul său: el se opri din cale și ascultă cu mare 
atenţiune frumosul cântec fanariotic ce începe cu cuvintele acestea: 

Pupov pc pov veiua idapovi?l 

a cărui melodie, plină de pasiune, fiind cântată cu multă artă, produse în 
inima lui un efect extraordinar. 

Încântat de exclamaţiile amoroase de care este plină această cantilenă, se 
apropie de ferestrele casei din care ieşeau suavele accente și văzu, cu 
destulă surpriză, o femeie jună ca de douăzeci de ani, foarte frumoasă, 
şezând răsturnată pe un divan de mătase și cu părul ei cel negru undulând în 
neorânduială. Cămașa de borangic, singurul veșmânt ce acoperea trupul ei, 
era atât de transparentă, încât lăsa să se vadă un piept mai alb decât 
marmura, o talie de nimfă. Ea ţinea în mână o tambură cu care se 
acompania. Ochii ei cei negri şi plini de văpăi amoroase, absorbiți acum în 
arzătoarele visări ce deşteptau în inima ei dulcile accente ale melodiei, 
păreau că cereau o dulce mângâiere la chinurile ce ea suferea. 

Cântul începu să devie din ce în ce mai slab; tambura îi căzu din mâini şi 
frumoasa jună adormi într-o poză atât de răpitoare, încât ar fi putut să piardă 
mințile celui mai stoic dintre filozofi. 

Grecul se deşteptă din letargie şi, după ce luă seama bine la pozițiunea 
localităţii, se îndreptă către curtea domnească, dete socoteală de misiunea sa 


și, întorcându-se acasă la dânsul, petrecu toată noaptea gândindu-se la 
frumoasa femeie ce-l încântase. 

A doua zi se sculă foarte de dimineaţă și se coborî în grădină, ca să-și 
răcorească pieptul de flacăra ce-l ardea; dar pe când se plimba cu paşi 
repezi și cufundat în gânduri, el zări pe unul din oamenii curţii sale și îl 
chemă la sine. Sluga, după câteva salutări adânci, se puse dinaintea 
stăpânului său cu mâinile la piept şi înfipt în pământ întocmai ca o statuie. 

Postelnicul îl privi cu atenţiune; apoi, după ce se mai gândi puţin, îi zise: 

— Ioane, am să te întreb ceva. 

— Porunceşte, preamilostive cucoane, şi sunt gata a răspunde. 

— Cunoști tu mahalaua Izvorului? 

— O cunosc. 

— Bine? 

— Foarte bine! 

— Dar pe ipochimenile ce locuiesc într-însa? 

— Pe toţi, milostive cucoane, până la cârciumari și băcani. 

— Dacă este așa, spune-mi care este cea mai frumoasă cucoană din acea 
mahala. 

— Sunt mai multe, milostivul meu stăpân. 

— Asta se înțelege, dar eu voi să-mi spui care este cea mai frumoasă din 
toate. 

— Este cucoana Duduca, fiica lui Mihale ciohodaru. 

— Şi unde locuieşte această frumoasă cucoană? 

— Ea locuieşte împreună cu tată-său în nişte case boierești, peste drum 
de biserica Izvorului. 

— Casa are două ferestre cu cafaz în faţa uliţei, nu este aşa? 

— Întocmai precum ziceți. 

— Ia spune-mi acum ceva semne despre boiul și frumuseţea ei. 

— Este frumoasă ca o zână,; naltă și subţirică; faţa o are mai albă decât 
zăpada; obrajii îi sunt rumeni ca două mere domnești; are ochii mari și negri 
ca murele; sprâncene negre și îmbinate; buzele ei sunt ca mărgeanul, iar 
dinţii albi ca fildeșul; şi peste toate aceste daruri firești, cântă din gură și din 
tambură întocmai ca o hanâmă de sarai. 

— Bravo, Ioane, aferim! Ai răspuns tocmai după dorința mea. Acum, 
dacă voieşti să te arăţi slugă credincioasă, să faci cum vei ști ca să mi-o dai 
în mână şi eu îţi voi răsplăti osteneala cu cincizeci de mahmudele. 


— Să trăieşti, milostive cucoane, întru mulți ani! Și deodată cu vorba, 
sărută mâna stăpânului şi se depărtă. 

Puțin după aceasta, postelnicul deveni posesor al acestei rare frumuseți 
şi începu să petreacă o viață plină de dulceaţă în braţele amantei sale. 

Să lăsăm deocamdată pe fanariotul nostru adormit pe pieptul odaliscei 
sale; să nu-i răpim această fericire iluzorie, căci el peste puţin o să se 
deştepte într-o lume reală, plină de amăgiri și mizerii; iar până atunci, noi să 
dăm cititorilor noştri o idee despre cocheta şi ambiţioasa greacă. 

Această  Veneră orientală, ieşită din rămășițele spulberate ale 
populaţiunii grece din Fanar, precum odinioară strămoaşa sa zeiască ieșise 
din spumele vânturate ale mării, avea o frumuseţe perfectă, o inteligenţă vie 
şi un spirit fin şi iscusit. Viaţa cea plină de răsfățări părintești ce petrecuse 
din primii ani ai copilăriei sale şi lipsa de educaţie făcuse să se dezvelească 
într-însa o mulțime de dorințe nepotrivite cu pozițiunea ei socială. lubea 
luxul cu deosebire; îi plăcea foarte mult viaţa zgomotoasă; în fine, toată 
fericirea ei sta în împlinirea fără întârziere a celor mai mici și mai 
extravagante capricii. 

Ajungând în floarea juneţii, ea devenise un magnet care trăgea spre sine 
toate privirile și toate dorinţele tinerilor din Bucureşti. Nu era seară lăsată 
de Dumnezeu în care să nu se cânte sub ferestrele ei cele mai plăcute 
serenade. Poeţii timpului secase nesfârşitele comori ale închipuirii lor, fără 
ca odele, elegiile şi acrostihidele lor să găsească în inima vanitoasei femei 
altceva decât o stâncă de granit de care se sfărâmau poeticele lor silinţe, 
fără să producă cel mai mic efect. 

Un singur june izbuti să înmoaie inima ei de piatră, dar nu cu stihuri, 
nici cu cântări, ci numai pentru că era fiul domnitorului de pe atunci. Acest 
nou Parisl3l, care a făcut pe mai multe Elene din Bucureşti să-și lase pe 
Menelaii lor cu buzele umflate, îndată ce văzu din întâmplare pe juna 
greacă, îi aruncă o domnească privire de bazilisc, care o făcu să cadă 
ameţită la picioarele sale. Amorul acesta nu avu decât durata unui vis 
frumos, dar efemer, căci beizadeaua, după ce-și îndestulă capriciul său de 
un moment, părăsi pe juna fanariotă, lăsându-i chinurile unui prim amor ce 
o amăgise şi dorul nestins al viselor de aur ce o dezmierdase în trecut. 

lată starea morală în care se afla Duduca, în seara aceea când o văzu 
pentru prima oară postelnicul și se înnebuni de dânsa. 

Amorul cel înfocat al postelnicului, pozițiunea strălucită ce avea el la 
curte şi cheltuielile cele mari ce făcea pentru împlinirea dorințelor acestei 


vanitoase femei fură de ajuns ca să o facă să uite pe beizadea. 

Ea trăia acum o viaţă foarte dulce și plăcută. Diamantele și rubinele, 
stofele de mătase ţesute cu aur, șalurile de Persia, slugile, trăsurile, 
armăsarii și orice poate dori o femeie, ea le avea toate pe dată ce-și arăta 
dorinţa. 

În primele luni ale acestei legături, sufletul Duducăi nu fu tulburat de 
nici o pasiune contrarie amantului său; dar aceasta nu ţinu mult timp. Inima 
femeii, chiar de se poate ameţi uneori de ambiţioase aspiraţiuni la mărire, la 
bogăţie și la alte vanităţi atât de plăcute sexului femeiesc, dar însă ea se 
deşteaptă apoi cu pasiuni mai tari, mai neînfrânate. Astfel se-ntâmplă şi cu 
frumoasa noastră eroină. 

Natura a făcut din inima femeii o carte scrisă cu litere cabalistice, pe 
care înamorații, în vanitatea şi egoismul lor, cred că o citesc și o înţeleg; în 
realitate însă sunt foarte puţin aceia care pot zice cu drept cuvânt că au 
descifrat acele ieroglife, de la care atâmă mai adesea fericirea și 
nenorocirea oamenilor; și aceşti favoriţi ai soartei nu sunt totdeauna cei 
nobili şi avuţi, nici cei frumoși sau cu spirit, ci uneori cu totul din contra; 
căci amorul este o ființă curioasă. S-a zis că e orb; se poate. Dar şi dacă 
vede, trebuie să mărturisim că foarte mult îi plac lucrurile bizare. 

Postelnicul Andronache credea că descifrase logogriful din inima grecei, 
dar se amăgea, sărmanul, căci meritul acesta era pentru moment rezervat 
unui june obscur, ce abia pusese piciorul pe prima treaptă a ierarhiei 
boierești. 

Locuința în care fanariotul pusese pa amanta sa era situată în strada 
Caliţii, care pe timpul acela devenise foburgul favorit al nobleţii și al 
amploiaţilor de toate gradele. 

Juna greacă simţea o plăcere din cele mai mari a privi după fereastră pe 
toți trecătorii, de la veliţii boieri cu bărbile albe şi cu căciuli de samur, până 
la calemgiii și iamacii cei cu ișlice în patru colţuri și rași pe cap chinezeşte. 

Un june din aceștia, care sub costumul său ridicol ascundea o figură cât 
se poate de plăcută, văzu pe greaca noastră și se înamoră de dânsa. 

Tânărul calemgiu începu să trecă noaptea pe la ferestrele femeii ce-l 
încântase şi să-i facă serenade acompaniate de oftări amoroase, care erau în 
stare să topească de compătimire inima chiar a statuilor de marmură. 

Juna greacă nu lăsă pe calemgiu să ofteze mult timp, ci se învoi cu 
plăcere a-i da gratis fericirea ce o vindea foarte scump postelnicului. 


Trebuie să adăugăm, însă, că calemgiul era foarte înfocat şi nesocotit în 
amorul său. Aceste două calităţi, funeste amorurilor clandestine, făcură pe 
înamoraţi să cânte, să joace și să se expună în tot chipul, fără a se gândi că 
pot fi observați. Cu toate acestea ei se înşelau; zgomotul serenadelor și 
sărbătorilor deşteptă atenţiunea vecinilor şi vestea merse până la 
postelnicul. Inima acestuia se aprinse de gelozie şi, văzând că acea pasiune 
culpabilă, în loc de a se înfrâna, creştea mereu, el veni într-o seară furios şi, 
intrând în camera amantei sale, șezu pe divan fără măcar să o salute. 

Greaca pricepu foarte bine de unde venea agitațiunea și neobişnuita 
purtare a amantului ei; dar voind a se încredința şi mai bine, se prefăcu că 
n-a observat nimic și, luând un aer nevinovat și plin de graţie, îl strânse în 
braţe și îl sărută pe frunte. 

Acest fals sărutat irită şi mai mult pe amantul amăgit; el o respinse din 
brațele sale cu furie; ea se prefăcu că plânge; dar văzând că nici prin 
mijlocul acesta nu poate face pe amantul ei a se explica, căzu în genunchi 
dinaintea lui și cu ochii înmuiaţi în lacrimi mincinoase îi zise: 

— Ce ai, cucoane Andronache, de ce eşti atât de supărat pe mine? Spune 
ce ţi-am greșit? 

— Mă întrebi, nemulţumitoareo, ce mi-ai greșit? Și ce greşeală mai mare 
puteai face decât cea de a mă necinsti pe mine, postelnicul Andronache 
Tuzluc, favoritul lui vodă, pentru un calic de calemgiu? Pe mine, care te-am 
scos din trenţe și te-am făcut cucoană mare?... 

— Eu te-am necinstit!... Ti-am călcat cinstea? 

— Da!... M-ai necinstit; toată lumea ştie acea mârşavă faptă. 

— Să n-am parte de viața mea, să nu mă ajute Maica Domnului, dacă-ţi 
voi fi călcat cinstea! Și deodată cu aceste fraze se repezi cu o disperare 
prefăcută și luând imaginea Maicii Domnului o sărută cu multă devoțiune, 
ca să atesteze inocenţa ei. 

— Să părăseşti casa mea, muiere prefăcută; să te duci la calicul de 
calemgiu, auzit-ai tu?... Mâine dimineaţă să nu te găsesc aici, căci te voi 
omorî! 

N-apucă să sfârșească bine aceste cuvinte amenințătoare și vicleana 
amantă dete un chiot și căzu jos leşinată. 

Postelnicul, luând de adevărat acest leşin, pierdu furia de mai înainte și 
printr-un salt repede o luă în braţe și o puse pe divan; apoi chemă slugile și 
îi dete ajutorul necesar. 


Iscusita femeie rămase în această stare de letargie prefăcută până când 
văzu pe postelnicul plângând ca un copil și cerându-i iertare că a bănuit un 
moment virtutea ei; apoi se prefăcu că se deşteaptă din leșin și, prin această 
ingenioasă manevră, nepoata Evei izbuti a mânca din pomul vieţii fără de a 
pierde raiul ca străbuna sa. 


Note 


1. 1 Rami pașa luase mare parte la revoluţiunea ienicerilor în contra lui Mustafa Bairactar și 
fugise în Rusia ca să-şi scape viaţa. Sultanul Mahmud, cunoscând meritele acestui pașă și 
relele ce putea să-i pricinuiască existenţa lui în Petersburg, îi scrise de mai multe ori să se 
întoarcă în Constantinopole și, înduplecându-l, îl omorî împrejurul Bucureştilor, tocmai când 
se pregătea să intre în acest oraş. (n. N. F.) 

2. î Aruncă, lumina mea, o privire blândă. (gr.) 

3. 1 Dintre conchistele amoroase ale acestui frumos beizadea, dăm aci una care a făcut mare 
zgomot în societate. Acest june se înamorase de o cucoană de cele mari şi, orbit de această 
pasiune, se ducea mai în toate zilele, şi încă de câte două ori pe zi, de o vizita. Soţul acelei 
cucoane, nemaiputând suferi dezonoarea, luă deciziunea extremă de a omorî pe infamul 
amăgitor al consoartei sale. Astfel dară, după ce luă toate precauţiunile necesare, se ascunse 
într-una din odăile ceselor sale și îl surprinse. Beizadeaua, uitând tot prestigiul puterii sale, sări 
pe fereastră și numai astfel se putu apăra de lovitura a două gloanţe îndreptate asupră-i. 
Principele Caragea află despre această întâmplare, dar nu luă nici o măsură în contra 
cutezătorului, care, după ce goni pe femeia ce-l dezonorase, plecă la moșie și, pus în fruntea 
unei legiuni de arnăuţi armaţi, aştepta cu nepăsare răzbunarea domnului Caragea. Există și o 
baladă în care se explică foarte bine acest eveniment, dară expresiunile obscene ce se cuprind 
într-însa ne opresc de a o publica. (n. N. F.) 


Capitolul V 


E.ducaţiunea ciocoiului 


Lectorii noștri cunosc foarte bine agitațiunea în care am lăsat pe Păturică 
în primul capitol al acestei scrieri; ştiu asemenea ambiţioasele lui visuri și 
marea sete de bani și mărire ce îl munceau. Este datoria noastră acum să le 
spunem mijloacele întrebuințate de dânsul pentru realizarea acestor 
aspiraţiuni. 

Când acest şarpe veninat călca pragul casei fanariotului, el intra în al 
douăzeci şi doilea an al vieţii sale. Educaţiunea lui intelectuală se compunea 
din citire şi scriere în limba românească şi oarecare începuturi slabe de 
limbă greacă modernă; ştia să facă jălbi cu pilde din Scriptură, pitace, 
volnicii, catastișe, de lude şi alte forme cancelarice obişnuite în timpul 
acela; mai știa, şi încă foarte bine, să tortureze pe nenorociţii ţărani, 
punându-le ouă fierbinţi la subțiori și dându-le fum de ardei la nas, ca să le 
ia cea mai din urmă para din pungă. 

Dar aceste talente nu-i mai serveau nimic în noua sa carieră; el căta să se 
instruieze în ipocrizie şi intrigă şi aceste două mari mijloace de parvenire nu 
se dezvoltează, nici se pot perfecționa decât prin învăţătură. Puiul de ciocoi 
simţi de sineşi acest adevăr și hotărî să-l pună în lucrare. 

A doua zi după sosirea lui, postelnicul îl chemă la dânsul ca să-i 
examineze spiritul şi inteligenţa, spre a vedea de poate face ceva dintr-însul; 
iar când veni înainte-i, îi zise cu un ton îngâmfat, dar dulce: 

— Cum te numești, băiete? 

— Constantin, cucoane; dar tată-meu îmi zicea Dinu. 

— Ştii ceva carte? 

— Știu să citesc și să scriu. 

— Românește, nu este așa? 

— Da, blagorodnice stăpâne. 

— Altceva mai ştii? 

— Ştiu să fac împliniri de bani; am fost cu vinăriciul, cu oieritul şi cu 
fumăritulll. 

— Așa de tânăr? 

— Da, stăpâne; tata mă lua cu dânsul prin judeţ de-i ajutam la taxidărie. 

— Da ceva elinică te-a învăţat tată-tău? 


— De! ce să zic, stăpâne?... Mă cam pricep puţintel. Am învăţat 
Pedagoghia și Eclogarion din scoarță până în scoarță; dar tocmai când era 
să încep la Gramatichi, m-a trimis tata la înălțimea voastră! 

Fanariotului îi plăcu naivitatea ciocoiului, iar mai cu seamă pompoasele 
titluri ce-i da cu atâta prodigalitate; şi avea dreptate, căci nu este om căruia 
să nu-i placă un titlu pe care nu-l are şi nu-l merită, dar la care aspiră foarte 
mult. El zâmbi cu bunătate și zise ciocoiului: 

Să ştii, băiete, că de astăzi înainte am să te iau sub îngrijirea mea. Am să 
te dau la școala domnească să înveţi carte grecească multă, ca să te 
procopsești, să te faci om. Slujba ce ai să-mi faci este aceasta: dimineaţa să 
vii să mă freci la picioare, să mă ajuţi să mă îmbrac, să-mi dai de spălat, să- 
mi aduci dulceaţă, cafea și ciubuc; iar după aceea să te duci la școală să 
înveţi. Ai auzit?... Ai, du-te acum de-ţi caută de treabă! 

Din ziua aceea Păturică se puse pe învăţătură cu o silință extraordinară 
şi, în mai puţin de doi ani, învăţă limba grecească ca un sofologiotatos; dar 
el nu se mulțumea numai cu atâta. Ce-i folosea lui cunoştinţa unei limbi 
moarte și a literaturii ei atât de antipatică caracterului şi intenţiunilor sale? 
“Omer, Pindar, Sofocle, Euripide, Anacreon, Safo etc. sunt buni pentru 
femei şi oameni afemeiaţi, zicea ciocoiul în sine cu dispreț. Mie-mi 
trebuiesc cărți care să-mi subțieze mintea, să mă înveţe mijlocul de a mă 
ridica la mărire. Plutarh îmi vine la socoteală, “Comentariile” lui Cezar, 
“Istoria omenirii”, vieţile marilor bărbaţi din veacurile trecute şi acelea în 
care trăim iată cărți pe care, citindu-le, cineva poate să zică cu cuget 
împăcat că nu și-a pierdut timpul în zadar”. 

Cu asemenea reflecțiuni intră el în casa unde își avea fanariotul 
bibliotecal?| şi alese tot ce găsi într-însa mai bun. Între alte cărți găsi un 
tractat de fiziologie și operele lui Machiavel, pe care le citi şi le studie cu 
mare băgare de seamă; în fine, făcu tot ce putu spre a deveni perfect în arta 
ipocriziei şi a perfidiei. 

Se zice că voinţa tare şi statornică învinge toate obstacolele. Nu ne 
putem pronunța asupra acestei maxime; zicem numai că Păturică ar fi fost 
în stare să dea contemporanilor săi o dovadă strălucită că ea se realizează 
câteodată. Picătura găurește piatra, zice un alt proverb. Se poate şi nu se 
poate; acela însă care realizează acest proverb este un om mare în felul său. 

Păturică era într-adevăr un om extraordinar. El îşi luase hotărârea de a 
deveni om mare și nici un obstacol nu putea să-l abată de la această idee 
fixă. Ca slugă, era dator să lucreze mai multe ore pe zi şi a se supune la 


toate slugile cele mai vechi decât dânsul; ca ambițios, căta să înveţe carte 
multă, precum îi zisese fanariotul, și să se silească a înlătura toate 
obstacolele ce întâmpina în calea ambiţiunii sale. Cum putu dar să învingă 
atâtea greutăți și să iasă triumfător? 

lată modul ce întrebuință: când se crăpa de ziuă, Păturică se afla lângă 
ușa postelnicului, stând în picioare spre a împlini cu exactitate ordinele 
stăpânului său. Pe dată ce fanariotul se deştepta, el intra în casă, îl freca pe 
picioare, îl ajuta să se îmbrace, îi da de spălat, îi aducea dulceaţă, cafea și 
ciubuc. Toate aceste mici servicii le executa cu cea mai mare iuţeală, grație 
şi cu un fel de afecţiune ce făcea pe fanariot să-l creadă de cel mai 
credincios şi devotat dintre servitorii săi. 

După ce pleca boierul la curte, se ducea la vătaful și-i făcea o mulțime 
de linguşiri; apoi, după ce-și spăla feligenele de cafea și curăța bine 
ciubucurile, se închidea în camera sa și se da cu totul la citire și la 
meditațiuni, petrecându-și astfel timpul până la ora prânzului, când, după 
obiceiul său, se aşeza pe treptele scării de la intrarea casei cu câte o carte în 
mână şi sta acolo până ce venea stăpânul său; iar după aceea, când şedea la 
masă, el îşi lua locul printre servitori şi se silea să întrecă pe toţi în zel şi 
activitate. 

Osebit de aceasta, el se purta cu mare amabilitate către toţi servitorii 
casei, fără excepțiune; îi ajuta la lucrările lor și le împlinea dorinţele, 
punându-se mijlocitor între dânșii şi vătaful de curte. 

Această purtare făcu pe Păturică să fie iubit și adorat de toate slugile, 
afară numai de vătaful curţii, care, înțelegând foarte bine gândurile lui, se 
prefăcea că nu bagă în seamă nimic și îl spiona în tăcere. 

În timpul acesta se întâmplă cearta postelnicului cu amanta sa, pe care 
credem că n-au uitat-o lectorii noştrii. Fanariotul se afla cuprins de o mare 
iritaţie; nu știa, nenorocitul, de urma să creadă cele ce se vorbeau despre 
amanta sa sau jurămintele şi istericalele prin care ea își proba inocența. 
Bietul om o iubea foarte mult şi, pentru mai marea lui nenorocire, era gelos 
ca un turc. Astfel dar, după multă chibzuire și reflecțiune, se decise a o pune 
sub privegherea unui Argus. Măsura nu era rea, dar prezenta mari dificultăți 
în privința alegerii unui individ care să împlinească acest important 
serviciu. Prima idee ce i se înfățișa fu de a o pune sub privegherea unei 
femei bătrâne; dar după ce mai medită câtva timp, el zise în sineși 
încruntându-şi sprâncenele: Muierile cele bătrâne se corump foarte lesne. 


Se gândi să aducă un eunuc din Constantinopole, dar lepădă şi această idee, 
căci ştia din încercare cât preţuieşte şi credința eunucilor. 

Obosit, în fine, de a căuta și a nu găsi vindecarea grijii ce-l muncea, se 
lăsă pe sofa oftând din băierile inimii; dar după ce se mai gândi un minut, se 
sculă cu repeziciune și bătu din palme. 

La acest semn de chemare, întrebuințat foarte mult pe acei timpi, ușa se 
deschise și intră Păturică cu ochii plecaţi în jos şi cu faţa mai umilită decât a 
unui călugăr. 

Fanariotul îl privi cu mulţumirea ce simte tot omul când găsește aceea ce 
a căutat; apoi zise: 

— Apropie-te, Dinicule, că am să-ţi vorbesc! 

— Poruncește, stăpâne! zise prefăcutul ciocoi, înaintând către stăpânul 
său cu mâinile puse pe piept și cu ochii plecaţi către pământ. 

— Ia spune-mi, Dinicule, cum trăieşti tu în curtea mea? Te mulţumeşti 
de bucatele cu care te hrănesc şi de hainele cu care te îmbrac? 

— Foarte bine, stăpâne; nu sunt vrednic să mulțumesc lui Dumnezeu 
pentru marea bunătate ce ai arătat şi arăţi cu mine! 

— la spune-mi acum, mă iubeşti tu pe mine? 

— Te iubesc, stăpâne, mai mult decât pe tată-meu. 

Fanariotul surâse cu îngâmfare; apoi, după ce-și răsuci de câteva ori 
negrele sale mustăţi, zise; 

— Ascultă, Dinicule. Am să-ţi încredințez una din cele mai mari taine 
ale sufletului meu; bagă însă de seamă, să mă slujești cu dreptate, căci într- 
alt chip nu numai că vei pierde nădejdea de pricopseala ta, la care mă 
gândesc de atâta vreme, dar te voi şi pedepsi fără milă. 

— Îi jur, stăpâne, să te slujesc cu credinţă la orice-mi vei porunci. 

— Ei bine, Dinule, ascultă. Cunoşti tu pe Duduca? 

— Nu o cunosc, stăpâne. 

— Cum se poate să nu cunoşti tu pe ţiitoarea mea? 

— În adevăr, stăpâne, nu o cunosc. 

— Asta nu face nimic. Duduca este o fată foarte frumoasă, pe care o 
iubesc până la nebunie şi, fiindcă o fată ca dânsa poate să placă și altora, m- 
am gândit că n-ar fi rău a o pune sub privegherea unui om credincios. Ai, ce 
zici tu, bine m-am gândit? 

— Foarte bine, stăpâne. Paza bună trece primejdia cea rea, zice parimia. 

— Deşi Duduca mea este foarte înțeleaptă și n-am simţit până acum 
nimic despre dânsa... 


— Aşa este, blagorodnice stăpâne, ai dreptate. 

— Dar pentru mai mare siguranţă te-am ales pe tine, ca să o păzești. 

— Când este vorba să te slujesc pe domnia ta, stăpâne, sunt gata a trece 
chiar prin foc; spune-mi numai ce am să fac și vei vedea. 

— Aferim, Dinicule, aferim, să trăieşti, copilul meu; cine slujeşte cu 
zilos pe stăpânul său, pe acela nu-l părăsește Dumnezeu. Duduca mi-a zis 
că-i trebuie un fecior; cată dar să te muţi cu locuinţa la dânsa şi să treci în 
faţa ei ca o slugă credincioasă; să o asculți la orice-ți va porunci; să te 
prefaci că nu bagi de seamă nimic, că nu vezi și nu auzi nimic și să vii în 
toate zilele la mine să-mi spui tot ce se va petrece în casa ei, fără să treci cu 
vederea cel mai mic lucru. 

— Voi urma întocmai poruncilor blagorodniciei tale şi mă voi sili cât voi 
putea ca să mă fac vrednic de încrederea ce ai în mine. 

— Să trăieşti, copilul meu! și, deodată cu vorba, bagă mâna în buzunarul 
anteriului și scoțând cincizeci de ruble zise: Ţine, Dinicule, și să fii 
cuminte, mă înţelegi tu? 

Păturică, ca ciocoi fin ce era, înghenunche dinaintea fanariotului, îi 
sărută mâna cu cea mai mare umilinţă și făcu să cadă din ochii săi de șarpe 
două lacrimi de acelea ce în aparenţă arată o inimă plină de recunoştinţă, 
dar în realitate nu sunt decât plânsul crocodilului prin care amăgește victima 
sa. 

După această scenă de tartufism jucată cu atâta măiestrie, ciocoiul părăsi 
camera stăpânului său și intră într-a sa. 

Liber acum de povara simulării, începu a se plimba prin cameră cu pași 
rari și precipitaţi. Trăsăturile feţei sale luară un aspect straniu, ce lăsa să se 
zărească uneori expresia unei nespuse bucurii de a-şi vedea împlinite 
dorinţele sale de atâta timp; câteodată un nor de neîncredere în viitor 
schimba într-o clipă faţa fizionomiei sale; apoi iar cădea într-un fel de 
apatie, din care trecea cu iuţeală la o feroasă și amenințătoare veselie. 

Această criză morală ținu câteva momente, iar după aceea fizionomia 
ciocoiului se lumină şi, cu liniştea ce-i redase încrederea în sine și în 
dibăcia sa, el exclamă cu bucurie: lată-mă, în sfârșit, ajuns la ţinta 
dorințelor mele! Am în mâini pe ţiitoarea grecului, patima lui cea mai de 
căpetenie; în sfârşit am cheia acelui strălucit viitor pe care-l visez de atâta 
timp. Ce fericire, ce nepreţuită fericire!... Aceasta este o cheie cu care 
cineva deschide chiar porţile raiului... Și de ce nu?... Eva a scos pe Adam 
din rai, ca să dea prilej altei femei a i-l deschide mai în urmă. O femeie a 


făcut pe greci, după cum zic cărţile, să se bată zece ani de-a rândul. 
Favoritele din harem ţin în mână soarta împărăției turceşti; chiar aici, la noi, 
vedem pe domniţă întorcând curtea și ţara întreagă după plăcerea ei şi, dacă 
ea a făcut pe stăpânul meu din ciohodar, postelnic mare şi cămăraş, de ce 
oare Duduca să nu facă din mine un om puternic, fericit?... Pildele nu ne 
lipsesc. Câţi au fost ca mine, ba încă și mai rău decât mine, căci, slavă 
Domnului, nu sunt ţigan, și cu toate acestea, prin muieri şi alte marafeturi 
ciocoieşti, chiar și ţiganii au ajuns azi la noi în protipendadă, încât n-ai 
încotro să te întorci de postelnici, logofeţi şi vistieri. Prinde inimă, dragul 
meu Păturică! Mâine vei pune ișlicul în cap și, de va vrea Dumnezeu cu 
tine, nu va trece mult și vei avea moșii, țigani și averi nenumărate şi vie 
atunci cineva să-ţi ceară socoteală despre mijloacele prin care ai dobândit 
toate acestea! Vie, de va putea! 

Pe când Păturică își crea în imaginaţia sa aceste realizabile visuri, uşa 
camerei sale se deschise și intră un ţigan înlăuntru. 

— Ce cauţi aici, cioară? zise ciocoiul supărat. 

— Mă iartă, logofete Dinule, dar am venit să-ţi dau o carte de la băbaca 
dumitale. 

— Ad-o-ncoace, cioară, și piei din ochii mei. 

Ţiganul se retrase și Dinu Păturică, deschizând scrisoarea, citi cele 
următoare: 

“Cu părintească dragoste mă închin dumitale, preaiubitul meu fiu! 

lată doi ani în cap de când te-am dat pe pricopseală la postelnicul și nu 
văd nici un spor de la tine; aceasta mă pune în mare aporie. Se vede că tu, în 
loc să te sileşti a ieși la obraze, umbli haimana pe poduri cu derbedeii. 
Bagă-ţi minţile în cap, măi băiete, vezi că eu sunt bătrân și sărac, să n-ai de 
la mine nici o nădejde. Cum îţi vei aşterne, aşa vei dormi, auzitu-m-ai? 
Srisoarea ce-ţi empericlisesc este către d-lui, postelnicul; să i-o dai negreșit, 
căci într-însa îi vorbesc pentru tine şi îl rog să te puie în vreun mansup. 

Al tău preadoritor părinte, treti-logofăt Ghinea Păturică ot Bucov sud 
Saac 

1816, mai 17” 

După ce Păturică citi această scrisoare, scoase călimările de la brâu, se 
așeză pe un scăunel şi, punând piciorul drept peste cel stâng, scrise 
răspunsul acesta: 

“Cu fiiască plecăciune. Părinteasca dumitale scrisoare de la 17 zile ale 
lunii lui mai am primit-o cu nespusă veselie şi m-am bucurat din rărunchi că 


te afli sănătos, căci eu, din mila cerescului Părinte, mă aflu întru toată 
întregimea sănătăţii. Bucură-te, taică, şi iarăşi bucură-te, căci, deşi am slujit 
doi ani la postelnicul pe îmbrăcăminte şi mâncare şi mi-am plecat capul la 
toți calicii fără osebire, dar acum, slavă Domnului, am pus mâna pe pâine şi 
pe cuţit. Am oprit roata norocului: n-am să mă mai tem de nimic! 

Postelnicul m-a ales sfetnic de taină al său şi pe negândite mi-a 
încredinţat o taină prin care în puţin timp pot să ajung om mare. Atât 
deocamdată: îţi voi mai scrie! 

Preaplecat și dorit al domniei tale fiu, 

Dinu Păturică” 

După ce plicui şi pecetlui această scrisoare, chemă de afară pe ţigan, i-o 
dete în mână și-i zise: Du această carte la postelnicie și spune să o trimită la 
Bucov, fără cea mai mică zăbavă, ai auzit? 

Tiganul dispăru cu iuţeala vântului, iar ciocoiul se lăsă pe pat şi adormi, 
gândindu-se la exploatarea minei sale. 


Note 


1. 1 Vinăriciul, oieritul şi fumăritul erau dăjdii indirecte ce plăteau particularii către stat; sub 
nume de vinărici domnesc, era dator fiecare stăpân de vie să dea din zece vedre una, afară de 
privilegiații şi scutiţii cu hrisoave domneşti. Oeritul era o dăjdie pentru care se plătea de 
fiecare vită mare şi mică câte cincisprezece parale; fumăritul asemenea era o dăjdie ce plăteau 
stăpânii de pivnițe şi cârciumi. Aceste dăjdii se vindeau la particulari și ei le adunau prin 
oamenii lor numiţi taxidari. (n. N. F.) 

2. 1 Pe acei timpi, ca şi în zilele noastre, bibliotecile erau la modă; toți junii muchelefi şi 
spudaxiţi aveau câte o bibliotecă formată din cele mai bune cărți ale timpului, pe care nu le 
citeau niciodată. Bibliomania era atât de întinsă, încât mulți din cei aprinşi de această patimă, 
nevoind să sacrifice bani şi timp, chemau câte un pictor meşter și le zugrăvea prin saloane și 
prin camerele de studiu câte o bibliotecă de minune, în care se găseau tot ce ne-a lăsat mai 
sublim gândirea omenească, de la creațiune şi până în timpul lui Caragea. Judecând între 
oamenii care au biblioteci şi nu le citesc și între cei care le au numai zugrăvite, eu cred mai cu 
minte pe cei din urmă (n.N.F.) 


Capitolul VI 
Ipocriţii în luptă 


A doua zi după întrevorbirea confidențială dintre postelnicul 
Andronache și Dinu Păturică, acest din urmă străbătea strada Caliţii 
cufundat în meditaţiuni serioase. Preocupaţiunea lui era atât de mare, încât 
de multe ori se lovea piept în piept cu trecătorii de pe drum; dar pe când se 
afla în dreptul caselor lui armaș M. fu atras de sunetul cel nazal și ascuţit al 
unei voci ce striga: Dinule! he, he, Dinule! ia fă-te încoace, ștrengarule; 
unde ai plecat aşa de dimineață? 

Păturică, deşteptat din asopismul în care se afla, se uită în toate părţile 
şi, văzând la poarta acelor case un omuleţ cu statura scurtă și groasă, cu faţa 
rotundă întocmai ca o lună plină desenată pe pereţi, cu ochi mici ca de tătar, 
cu nasul turtit şi cu gura largă, armată cu niște dinți mici și stricaţi, 
recunoscu într-însul pe Niculăiţă, vătaful de curte al armașului, care, mai 
norocit decât dânsul, începuse de mult timp a zeciui averile stăpânului său 
şi acum nu aştepta decât rangul de vtori-vistier, drept plata ostenelilor sale, 
şi supranumele de buclucci boier, pentru multele șiretlicuri şi încurcături ce 
făcea. 

Păturică trecu drumul și salută pe îngâmfatul vătaf cu o închinăciune 
până la pământ. 

— Ce mai veste-poveste, Dinule? întrebă vătaful, mândru de pozițiunea 
sa. 

— Nimic nou, nene Niculăiţă! 

— Unde te duceai așa iute şi cu capul între urechi? 

— La cucoana Duduca. 

— A! a! înţeleg, la ţiitoarea stăpânu-tău. Şi ce ai să faci acolo aşa de 
dimineață? 

— Îi duc un răvaș. 

— Din partea cui? 

— Dintr-a stăpânului meu. 

— Dar ce, s-a împăcat cu dânsa? 

— Trebuie mai întâi să știu de au fost certați. 

— Va să zică nu ştii nimic?... Prostule!... 

— Nimic de tot, adaose Păturică cu o privire malițioasă. 

— Află dar de la mine că ei au fost certaţi foarte rău. 


— Şi de ce, nene Niculăiţă? 

— Auzi acolo, de ce! Fiindcă diavoliţa de greacă vrea să ţie doi pepeni 
într-o mână, adică este amorezată după un calemgiu de la vistierie. 

— Aşi! nu cred! 

— Crede ce-ţi spun eu. Postelnicul Andronache a aflat acest amor tainic 
şi s-a certat cu dânsa furcă. 

— Poate, dar ia spune-mi: cine este acest calemgiu? 

— Este fiul lui căpitan Gheorghe Basma de la Dorobănţie. 

— Ce fel de om este acela? 

— Este un băiat de douăzeci şi doi până la douăzeci şi cinci de ani, 
frumos, gingaș și subțirel, pare că-i tras printr-un inel. 

— O fi iubind-o, mă nene Niculae? Ai, ce zici? 

— Mi se pare că da, fiindcă nu înţeleg cum ar putea să facă atâtea 
comedii dacă n-ar iubi-o? 

— Şi ce comedii face? întrebă Păturică cu nerăbdare. 

— Trece cu lăutari pe la miezul nopţii, se opreşte dinaintea ferestrelor ei, 
oftează, cântă şi celelalte. 

— Numai atât? 

— Ba şi ceva mai mult: sare prin grădina Mitropoliei, dintr-însa trece 
într-a grecei, de-acolo intră în curte și se ascunde într-o claie de fân până 
pleacă postelnicul; iar după aceea se duce de-i ţine locul lângă frumoasa 
greacă, cu alte cuvinte fericitul calemgiu se bucură fără nici o cheltuială de 
femeia pentru care stăpânul varsă atâta aur şi argint. 

— Eşti bine încredinţat despre aceasta? 

— Mai bine nu se poate: omul care mi-a spus această taină este atât de 
credincios, încât aş putea să jur în biserică pentru dânsul. Dar, ia spune-mi, 
de ce-mi faci atâtea întrebări asupra acestei pricini? Oare voiești s-o prinzi 
şi să te arăţi cu slujbă înaintea stăpânului tău? Să nu faci această nerozie, 
măi băiete, căci o să te căiești foarte mult. 

— Şi de ce să nu-i dau pe faţă această neagră vânzare? adăugă Dinu, cu 
oarecare aprindere prefăcută. 

— Voieşti să afli pricina pentru care te opresc? 

— Da, căci eu iubesc pe stăpânul meu și nu voiesc să-l văd înşelat de o 
femeie desfrânată şi făţarnică. 

— Eşti prost, băiete! Tu nu ştii ce va să zică patima dragostei. Ascultă: tu 
o să te duci la stăpânu-tău și o să-i spui că greaca îl înşală, nu este așa? El 
deocamdată o să te creadă, o să-ți zică: Aferim, Dinule!, ba încă poate să-ţi 


dea şi un bunicel bacşiș; dar după acea o să se ducă la greacă, o să se certe 
cu dânsa, o s-o sperie c-o gonește din casă și celelalte. Ea, ca să-l 
încredințeze că e nevinovată, o să înceapă să plângă, o să-şi smulgă părul 
din cap, o să jure pe tot ce are mai sfânt; în cele din urmă o să se prefacă că 
leșină şi atunci stăpânul tău, ca un fermecat ce este, o să se împace cu 
dânsa. 

— Atât mai rău pentru dânsul! 

— Zi mai bine că pentru tine o să fie mai rău, nerodule! 

— De ce? 

— Fiindcă pe dată ce se vor împăca, greaca o să întrebuinţeze toate 
mijloacele ca să afle pe pârâtorul ei. 

— Dar stăpânu-meu n-o să-i spuie. 

— Ţi-ai găsit! Ba o să-i spuie, și încă chiar fără voia lui, căci astfel merg 
treburile dragostei. He! he! băiete. Tu eşti un copil de ieri-de-alaltăieri, nu 
ştii nimic. Ascultă-mă pe mine, că sunt lup bătrân, am dat cu capul de 
pragul de sus şi am văzut pe cel de jos. Când bărbatul și femeia se iubesc şi 
țin în dreptate, viaţa lor curge dulce întocmai ca apele unui râu liniștit; dar 
când muierea începe să calce strâmb şi o simte bărbatul, inima lui arde, ştii, 
ca peştele pe cărbuni. Ziua şi noapte se gândeşte tot la necredința muierii; 
aci se ceartă cu dânsa şi o lasă, aci iarăşi se împacă, și am băgat de seamă 
că, la asemenea împăciuiri, omul face mai multe jertfe pentru o femeie 
netrebnică decât pentru una cinstită. Astfel dar, greaca o să ceară de la 
stăpânu-tău, ca dar pentru împăcăciune, depărtarea ta din slujba lui și poate 
chiar o falangă bunicică dată dinaintea porţii caselor ei, ca să te înveţi minte 
a nu mai băga zâzănii între dânsa și postelnicul. 

— Ai drepate; dar, ia spune-mi, ce trebuie să fac? 

— Să închizi ochii şi să-ţi cauţi de treabă, ca un băiat cinstit ce eşti, şi 
vei vedea cât de mult o să te iubească amândoi; iară trebuşoarele tale o să-ţi 
meargă de minune. 

Dinu Păturică salută pe mentorul său și plecă înainte, mulţumit de 
poveţele lui, căci găsise într-însele o completă aprobare a politicii sale. 
Ajungând la casele Duducăi, el intră pe portiţa cea mică, sui scara şi se puse 
jos, în pridvor, pe un pat de scânduri acoperit cu un chilim de Țarigrad. 

Era pe la orele nouă de dimineaţă; greaca se sculase și se dusese la 
oglindă, ca să-şi puie în regulă grațiile maltratate de voluptoasele plăceri ale 
nopţii trecute și să mai adauge câteva frumuseți artificiale, ca să dea mai 
mult interes celor firești. 


Toaleta femeilor cochete din zilele noastre, deşi a devenit o îndeletnicire 
foarte grea şi împovărătoare pentru bietele slujitoare din cauza 
nenumăratelor forme şi feluri de pieptănări, de spălături, de limpeziri cu ape 
aromatice și chimice pentru lustruirea, dregerea și împrospătarea pieliţei 
obrazului şi alte nenumărate nimicuri femeiești, cu toate acestea ea rămânea 
o jucărie de nimic în comparaţie cu toaleta elegantelor din timpii domnilor 
fanarioți. 

Chera Duduca, deși se afla în anii cei mai frumoși ai vârstei femeiești, 
dar destrămata viață ce o petrecea o făcuse să alerge foarte de timpuriu la 
ajutorul graţiilor împrumutate. Astfel dar toaleta ei din toate zilele se 
compunea dintr-un şir de torture la care ea se supunea cu cea mai mare 
resignațiune, numai ca să-şi conserve acea frumuseţe care făcea pe 
postelnicul să depuie la picioarele ei toate jafurile câte le storcea din biata 
ţară şi pe frumosul calemgiu a o numi cheruvimul său și a o iubi cu o 
ardoare egală amorului ce ea avea către dânsul. 

În toate nopţile, după ce expedia pe amândoi adoratorii ei, se ungea pe 
obraz cu alifie vânătă; dimineaţa se ştergea cu albuş de ou, se aburea cu 
cărămizi încălzite în foc şi stropite cu apă de salcâm, apoi se spăla cu apă de 
pelin. Acestea le făcea ca să întindă pielea obrazului și să dispară 
zbârciturile; apoi se ştergea cu un burete muiat în apă de castraveți, ca să 
scoată petele, și se spoia cu dres, ca să dea pieliței o culoare mai albă. 

După toate aceste operaţiuni, care n-aveau alt scop decât a albi, a întinde 
şi a întineri pielita obrazului, veneau rumeneala cea mincinoasă cu care își 
colora obrajii şi buzele, gogoșşile de ristic arse cu care îşi înnegrea 
sprâncenele şi plasturele cele negre cu care își făcea murse sau benghiuri 
false. 

După ce greaca își săvârşi acea toaletă complicată și se mai întoarse de 
câteva ori pe dinaintea oglinzii, zâmbind şi gesticulând, ca să se asigure 
dacă e de ajuns graţioasă, dete ordin să introducă în camera sa pe mesagerul 
postelnicului. 

O ţigancă frumușică se arătă în ușa sălii și făcu semn lui Păturică să intre 
înlăuntru. El intră şi dete scrisoarea, apoi, trăgându-se înapoi către ușă, se 
strânse la piept şi luă o poziţiune atât de umilită și plină de smerenie, încât 
ar fi putut să amăgească pe orişicine. Dar chera Duduca, care era 
personificarea fineţii și a vicleşugului femeiesc, pricepu fățărnicia chiar sub 
acel văl de prostatică modestie. 


Ea citi scrisoarea până la un loc, fără să lase a se zări pe figura-i vreun 
semn de surpriză bună sau rea; dar când ajunse la partea aceea prin care 
postelnicul îi recomanda pe acel nou Argus înveșmântat cu anteriu şi 
giubea, ea își aruncă fără voie ochii asupra ciocoiului și, întocmai ca vulpea 
ce vede şi simte cursa întinsă, zâmbi cu amărăciune și își contunuă lectura 
până la sfârşit. După aceea sărută scrisoarea şi, băgând-o în sân, se puse a 
examina cu mai multă atenţie figura lui Dinu Păturică care, deși în acele 
momente de prefăcătorie exprima un fel de nevinovăție amestecată cu 
stupiditate, dar tot lăsa a se străvedea îndestule vicii, dintre care cele mai 
principale erau răutatea și lașitatea. 

Am zis că greaca era vicleană ca o vulpe; ca să dovedim însă cât de 
adâncă şi pătrunzătoare era fineţea spiritului ei, cată să arătăm că cu toată 
arta ce puse Păturică în lucrare spre a face să dispară din trăsăturile feţei 
sale întunecoasele intenţiuni și aspirări ce-i rodeau inima, nu numai că nu 
putu să o amăgească, dar o făcu chiar să înțeleagă și mai bine cu cine are a 
face. 

Trecură câteva momente, în care acești doi actori se priveau unul pe 
altul, fără să pronunţe o vorbă măcar. Această tăcere scrutătoare semăna 
foarte mult cu liniştea aparentă a două fiare ce stau de se observă cu o 
prefăcută nepăsare mai nainte de a sări cu asalt una asupra alteia. 

În fine, greaca hotărî să dea asaltul; ea începu de la una din cele mai 
mari slăbiciuni ale ciocoilor, adică de la mândrie. 

— Ei bine, logofete Dinule, îi zise ea cu un zâmbet dispreţuitor, Cilibi 
Andronache îmi scrie că de astăzi înainte ai să fii unul dintre slugile casei 
mele. 

— Mă bucur din toată inima, milostiva mea stăpână. 

— O fi precum zici, dar, uite, te văd îmbrăcat bine, cu giubea, cu 
anteriu, cu fermenă, cu papuci galbeni şi cu fes de Țarigrad; pare că eşti 
scos din cutie şi asta nu-mi prea place. Să lepezi aceste haine boiereşti şi să 
te îmbraci cu haine de fecior prost. 

— Voi face după plăcerea domniei tale, milostivă cucoană! 

— Da, negreșşit, căci o să te trimit cu coșnița în târg şi nu voi ca 
pazarghideanul meu să poarte ceacșiri şi ilic! 

— Voi face orice-mi vei porunci, milostivo! 

— Asta o cred, căci la din împotrivă voi întrebuința gârbaciul, pe care-l 


vei fi văzut poate atârnat d-asupra uşii sacnasiului 1]. 
— Mă voi supune în tăcere la orice va găsi cu cale milostivirea ta. 


Greaca, văzând marea ipocrizie şi falsa resignațiune cu care ciocoiul 
primea aceste lovituri groaznice, se spăimântă, dar nu disperă. 

— Aşa precum îţi zic, răspunse ea, o să te pun să tai ceapă la bucătărie, 
să speli vasele, să tai lemne, să aduci apă cu sacaua de la Filaret și alte 
mărunţișuri de felul acesta. 

— Prea bine, stăpâna mea; le voi face toate acestea, ba încă și mai 
multe, numai ca să te văd mulţumită. 

— Vei şedea toată ziua în pridvor cu capul gol, ca să împlinești 
poruncile mele, căci la din împotrivă îţi voi pune coarne, te voi unge cu 
miere şi te voi lega de stâlpul porţii, ca să te mănânce muștele și să râdă 
lumea de tine... Ai înţeles? 

— Am înţeles, milostiva mea, şi sunt gata a suferi și mai mari pedepse 
decât acestea, fără a mă plânge, căci stăpânu-meu te iubește și eu trebuie să 
sufăr orice mi s-ar întâmpla de pe urma domniei sale. 

“Peste putință!” zise greaca în sine, disperată de sângele rece al 
ciocoiului; și avea dreptate, căci toate săgețile vicleșugului ei se tâmpiseră 
în inima de piatră a ciocoiului. Prima idee ce-i veni în minte fu de a rupe 
legăturile de amor cu calemgiul, singurul mijloc de a se pune în siguranță 
despre spionajul lui Păturică; pe dată însă ce se gândi la dulcile momente ce 
petrecuse şi încă petrecea cu acel june frumos, sângele i se concentră în 
inimă și faţa-i se îngălbeni ca ceara. Să ţie pe amant, ciocoiul ar fi trădat-o 
negreșit și ar fi pierdut pe postelnicul Andronache, care o îngrijea ca pe o 
domniță. 

Aceste două idei deveniseră în acel moment Scila şi Caribda pentru 
greaca noastră. Dar arsenalul vicleniilor femeiești este foarte mare; ajunge 
numai să ştie cineva să caute într-însul și desigur va găsi câte ceva pentru 
orice împrejurare. Greaca căută și găsi în adevăr mijlocul de a scăpa din 
toate cu fața curată. La această fericire negândită fruntea ei se lumină, 
trăsăturile obrazului său luară un aer dulce și zâmbitor. Atunci, privind pe 
Dinu cu dulceaţă, îi zise: 

— la spune-mi, Dinule dragă, cum ți s-a părut purtarea mea către tine? 
Nu este aşa că sunt o nebună? Auzi colo! Să sperie cineva atât de mult pe 
un flăcăiaș așa de frumos și muchelef! Să n-ai grijă de nimica; o să trăieşti 
în casa mea ca la pieptul maicii tale; tot ce ţi-am zis n-a fost decât glume. 
Ai, de! fii mai cu inimă. 

Dinu năbuși în mica sa inimă bucuria acestui mare triumf și, apropiindu- 
se de greacă cu o sfială prefăcută, făcu mătanie și-i sărută mâna; apoi își luă 


ziua bună și se duse. 


Note 


1. 1 Sacnasiu se numea o cameră mică, situată în fundul sălii și împodobită cu pat şi perne, unde 
aşteptau cei ce veneau cu trebuințe, până ce îi primeau boierii în casă. (n. N. F ) 


Capitolul VII 


Până nu faci foc, fum nu iese 


Două săptămâni în urma acelor descrise în capitolul precedent, într-o 
noapte răcoroasă de primăvară, postelnicul Andronache ieșea de la amoreza 
sa cu ciubucul aprins și cu sluga după dânsul, care ţinea într-o mână o 
chisea de şal plină cu tutun, iar în cealaltă o pereche de papuci galbeni. 
Trăsăturile feţei postelnicului, deși puţin cam descompuse, arătau acum o 
mulțumire paşnică și lipsită de grijile ce muncise pe bietul fanariot cu vreo 
câtva timp mai înainte. 

Într-o ulicioară întunecoasă ce ducea în mahalaua Dudescului, sta de mai 
multe ore o butcă elegantă cu doi armăsari. Când boierul se apropie de acea 
uliţă, sluga alergă către locul unde sta ascunsă trăsura și strigă: “Trage, 
Ioniţă!” 

Fanariotul se sui în trăsură și ciocoiul în coadă, strigând cu voce tare: 
“Acasă!” 

Rog pe bunii noştri lectori să lase pe postelnicul a dormi în pace pe 
sofaua sa, căci are mare necesitate de somn, ca nu cumva să-și piardă, 
deştept, iluziile fericirii sale, iar noi să ne întoarcem iarăşi pe strada Caliţei, 
ca să observăm ce se petrece în casa amantei sale. 

Era o noapte frumoasă, o noapte tocmai bună pentru amoruri romantice. 
Frumos este, în adevăr, amorul de inimă, căci el ne procură momente de o 
fericire sublimă. Câte simţiri încântătoare nu încearcă un amant, când 
pentru întâia dată surprinde surâsul dorit al femeii ce el iubește! Cât de- 
nfocate sunt palpitaţiile inimii sale, când el depune primul sărutat pe buzele 
ei arzătoare; apoi câte încântări nu mai culege el, din treacăt, în dulcea viaţă 
a amorului, când, într-o adunare sau la un bal, îi vine din timp în timp câte 
un semn de dulce suvenire făcut cu o grațioasă sfială sau o privire plină de 
dezmierdare aruncată pe furiș și care îi zice în limba cea misterioasă a 
inimii: “Te iubesc!... te iubesc... din tot sufletul!” 

Dar amorul este o medalie cu două feţe. Să întoarcem acum medalia pe 
partea cea opusă. 

Ce ziceți domnia voastră despre acele amoruri zgomotoase care încep 
prin serenade de lăutari și uneori de bande militare însoţite cu tobe și cu 
tipsii, întocmai ca la grădina lui Giafer, și care se termină prin păruieli în 
clasele de jos și prin ceva mai rău în cele de sus? Ce crime au săvârșit 


paşnicii locuitori ai vecinătăţii, ca să fie deșteptaţi din somn în strigările 
birjarilor şi oftările cele monotone și ascuţite ale amorezilor vulgari, mai 
indiscreţi decât pisicile; căci aceste dobitoace sentimentale miorlăiesc și ele 
o lună pe fiecare an și apoi ne lasă în pace, în vreme ce pisoii cei cu două 
picioare nu numai că miorlăie neîncetat, dar neavând destulă încredere în 
seducţiile vocii lor, mai iau şi pe alţii de le ajută. Dar răul prin rău se pierde, 
zice un vechi proverb. 

Asemenea oameni nesocotiţi, care pun întristarea și disperarea în inimile 
bieţilor consorți şi părinţi, își iau mai adesea plata nelegiuirii lor prin 
trădarea ce le fac femeile corupte de dânşii; căci femeia care a avut curajul 
să calce jurămintele făcute înaintea altarului şi juna fată care a dezonorat 
perii cei albi ai părinţilor ei pentru vorbele dulci ale unui amant aprins de o 
patimă ilicită ce preţ vor pune oare pe nişte angajamente trecătoare, dictate 
mai totdeauna de capriciu şi prea rar de inimă? 

O, juni! dacă aţi ști voi unde vă duc aceste amoruri nesocotite, poate c- 
aţi fi mai scumpi în risipirea iluziunilor juneţii voastre! Voi nu ştiţi cu ce 
monedă vă plăteşte femeia care a primit să-i sacrificați anii voştri cei mai 
frumoşi, timpul, averea și chiar onoarea voastră. Voi nu știți că acea ființă 
pe care voi o credeţi îngerul vostru, scăparea și dezmierdarea inimii voastre, 
aceea este în stare a vă trăda pentru un diamant, pentru un șal și, de mai 
multe ori, pentru câte o vorbă de spirit care sfâșie şi batjocoreşte sfinţenia 
amorului vostru. Şi ce culegeţi voi oare din toate sacrificiile ce faceți pentru 
aceste statui de marmură? În locul amorului, trădarea, în locul fericirii, 
disperarea care slăbeşte şi dărâmă focul şi energia facultăţilor voastre şi, ce 
e mai rău, pierderea iluziunii care aduce cu sine scepticismul, monstru de 
sânge, părinte al turbării şi al sinucidului. 

Fericire perfectă nu există pe acest pământ; aceasta s-a zis de mult timp 
şi de oameni foarte învăţaţi; avem însă ceva care seamănă cu dânsa: avem 
iluziunea, credinţa şi speranţa. Aceste daruri divine compun aci, pentru noi, 
ceea ce numim fericire. 

Un june care a iubit o femeie cu credinţă și devotament şi a fost răsplătit 
prin indiferenţă, ipocrizie și trădare, acela pierde încrederea în femei; pentru 
dânsul nu mai există fericire conjugală; prin urmare el nu se mai însoară 
sau, chiar de se supune la această datorie socială, inocentul amor al soţiei 
sale, grațioasele ei surâderi, fragedele ei îngrijiri pentru dânsul trec de 
prefăcătorii, femeia simte toate acestea, cearcă a-l încredința despre 
sinceritatea amorului ei, dară nu reuşeşte. În fine lucrul se termină astfel: 


dacă femeia este virtuoasă, suferă în tăcere, suspină şi moare; iar dacă are 
caracter slab, cade în haosul pierzării, târând după sine, în ruşine, şi pe 
nevinovaţii săi copii. 

Dar să venim la subiect. 

Era una din acele nopţi da vară în care natura întreagă își deschidea 
comorile uimitoarelor sale frumuseți, spre a ne da o idee perfectă de 
sublimitatea ei; bolta cerului era de un albastru încântător; stelele presărate 
pe spaţiul ei nemărginit de astă dată erau pline de o lumină magică; luna, a 
cărei palidă și dulce față umple de dor și de ardoare inimile simţitoare, sta 
aninată printre turlele Mitropoliei și, nemaiputând din acel loc sfânt să-şi 
urmeze înfocatul ei amor cu junele păstor Endymion, amantul ei din 
vremile păgâne, ea părea a privi cu o nesăţioasă bucurie la atâţia înamoraţi 
ce se dezmierdau cu-nfocare sub razele ei amoroase. Suflările cele calde ale 
vântului de primăvară erau atât de line, încât abia frunzele plopului se 
clătinau alene. 

Această maiestoasă şi dulce tăcere era întreruptă câteodată de suspinele 
unei privighetori care cânta durerile sale ascunsă într-o dumbravă de lilieci 
din grădina mănăstirei Antim. 

Păturică, îndemnat mai mult de bănuitorul instinct al răului decât de 
simțământul frumosului, sta ţintit la fereastra camerei sale, luând foarte 
puţin aminte la acea minunată panoramă. Nu trecu mult timp şi urechea lui 
fu izbită de sunetul unor instrumente de muzică. Aceste sunete, fiind un 
acord de acelea ce fac lăutarii înainte de a începe cântarea, deşi încetară 
numaidecât, însă atraseră atenţiunea ciocoiului. El se gândi câteva 
momente, apoi bătându-și fruntea cu palma, ca omul ce prinde o idee de 
mult timp așteptată, zise: “A! a! acum înţeleg! Aceşti lăutari trebuie să fie 
puşi de ibovnicul stăpânei mele!... Nicolăiță de la boierul armaş nu m-a 
înşelat. Pe muncă, Dinicule! Pe muncă, băiete, ca să mai scurtăm calea ce 
duce la fericire!” Zicând acestea, el luă ipingeaua pe dânsul și, coborându- 
se în grădină, se ascunse după trunchiul unui arbore. 

Lăutarii începură din nou acordurile lor; de astă dată însă, ei cântară cum 
se cântă, adică puseră capul pe umărul stâng și, prin ajutorul arcușelor şi al 
penelor de gâscă, scoaseră din viori şi cobze niște accente foarte patetice 
pentru timpii de atunci, dar care astăzi n-ar avea cea mai mică putere asupra 
simţurilor noastre, nici chiar pe aceea de a ne face să dormim. 

După ce lăutarii sunară câteva arii melancolice, ei încetară, ca să dea loc 
unei voci de tenor ce intonă cu o doză mare de simțământ şi de pasiune, aria 


pe care se cântau versurile acestea: 


Pe pod pe la Spiridon 
Toate păsările dorm, 
Numai păsărica mea 
Toată noaptea ciripea, 
De amor se jăluia. 

Oh, amor, amoraş, 
Vedea-te-aş călugăraș, 
Pân la patruzeci de zile 
Să te văd la mănăstire 
Cu ochii pe la icoane, 
Cu gândul pe la cucoane, 
Cu mâinile pe Psaltire, 
Cu ochii pe la copile etc. 


Aria aceasta fu terminată prin oftări din cele mai adânci; dar ferestrele 
grecii, ce se deschideau la primul accent al serenadelor înfocatului 
calemgiu, rămaseră de astă dată închise ca un mormânt. Lucrul era de 
disperat, dar amorezii au mai multe coarde la arc; ei nu disperă așa lesne. 

Calemgiul aruncă o privire duioasă asupra ferestrelor, apoi începu a 
cânta: 


Piatră, de-ai fi, te-ai desface 
Și la mine te-ai întoarce! 
Of, of, of, chera-mul!l, of! 
etc. 


Această din urmă încercare reuși pe deplin, căci greaca, după o luptă 
teribilă între interes și amor, neputând să mai reziste furioaselor bătăi ale 
inimii sale, deschise ferestrele și făcu cu batista un semn; apoi se coborî în 
grădină, intră într-o boltă de viță în care abia pătrundeau razele lunii și, 
aşezându-se pe un divan moale, aşteptă acolo pe amantul ei. 

Nu trecu mult timp și apăru o umbră în fundul grădinii. Această umbră 
luă o direcţiune către bolta de viţă şi de ce se apropia mai mult, ea luase 
forme mai distincte. Când fu la o distanţă oarecare de ascunzătoarea lui 
Păturică, acesta deosebi într-însa un june ca de douăzeci și cinci de ani, cu 


anteriu de şamalagea morico, cu fermenă de croazea pembe, încins cu un 
şal pătlăginiu şi legat la cap turcește cu un taclit în vărgulițe. 

El înainta cu pași rari și nesiguri către locul în care se afla dorita inimii 
sale, fără a se gândi că această întâlnire era să fie cea mai de pe urmă rază a 
fericirii lui. 

Păturică, care spionase tot ce se petrecea, aștepta acum momentul 
favorabil ca să se arunce asupra victimei sale. El lăsă pe june să se aropie 
câtva de bolta de viţă, iar când rămase între dânsul şi prada sa o distanţă de 
câţiva pași, zise încet: “Doamne ajută!” şi, sărind ca o panteră, apucă de 
piept pe bietul june și începu să strige: “Tâlharii, tâlharii!... Săriţi, 
creştini!... Puneţi mâna pe hoţ, pe tâlhar!” 

Sărmanul june, văzându-se strâns cu vigoare de un braţ puternic, mai 
întâi cercă să se libereze de dânsul, dar neputând, începu a se ruga să-l lase 
în pace că e om cinstit. 

— Nu, tâlharule, nu te las din ghearele mele. La spătărie, hoţule, să te 
învăţ eu minte a mai veni să furi orz din hambarul nostru! 

— N-am furat nimic, logofete; priveşte-mă şi vezi, am eu caifetl?! de 
hoţ? 

— He, he! şiretule, nu mă-nșeli tu pe mine; ştiu eu că te-ai înhăitat cu 
țiganii lui Velcea şi jefuiți mahalaua. Eu mănânc pâinea cucoanei Duduca și 
nu sufăr s-o jefuiască niște masalagii ca tine! O să te leg bine cot la cot şi 
mâine o să te dau pe mâna zabetului!?]. 

Această stratagemă atât de ingenioasă puse pe greacă într-o pozițiune 
foarte delicată; o făcu în fine să se convingă că Păturică era un demon 
împelițat și avea dreptate biata femeie, căci starea lucrurilor era atât de 
dificilă, încât nu mai putea să facă nimic în favoarea amantului său. Să tacă, 
nu putea, căci vicleanul ciocoi ar fi dus la spătărie pe junele calemgiu și 
printr-aceasta s-ar fi dovedit amorul ei cel tainic; să-l libereze, nu putea 
decât printr-o mărturisire care ar fi făcut pe ciocoi stăpân pe secretele sale. 
Din aceste două rele Duduca alese pe cel mai mic. Ea ieşi din boltă și 
arătându-se dinaintea lui Păturică zise: 

— Ce s-a întâmplat? Ce este acest zgomot? 

— Să trăieşti, milostivă stăpână, răspunse ciocoiul, am pus mâna pe- 
acest tâlhar care jefuiește mahalaua întreagă, care ne fură orzul şi găinile. 

— Bravo, Dinule, să trăieşti; dar ia să văd şi eu pe-acest tâlhar? Junele 
înamorat se apropie de dânsa; iar Păturică, simțind că ei voiesc a vorbi 
despre ale lor, se depărtă puţin, prefăcându-se că caută o funie ca să lege pe 


presupusul tâlhar. Greaca observă și această viclenie, dar, folosindu-se de 
dânsa, se apropie de amantul ei și-i zise: 

— De acum înainte totul s-a rupt între noi!... 

— De ce, sufletul meu? răspunse calemgiul cu glas tremurător. 

— Postelnicul a aflat amorul nostru și mi-a trimis pe cel mai afurisit 
ciocoi din lume să mă păzească. Tu ești în mâna lui şi eu nu pot să te scap 
decât mărturisind dragostea noastră. 

— Să-l cumpărăm cu bani. 

— Eşti nebun, Iordache! (Ăsta era numele calemgiului.) Crezi tu oare că 
acest zgripţor se va mulțumi cu aceea ce-i vom da noi? Lui îi trebuie 
comori; mândria lui merge până la protipendadă!... 

— Aşadar, va să zică?... 

— Nimic nu rămâne decât să ne despărțim pentru totdeauna. 

— Şi crezi că voi putea trăi fără tine? 

— Te vei supune la această nevoie pentru asigurarea fericirii mele. 
Rămâi sănătos și mângâie-te cu alta de pierderea mea. 

Zicând aceste cuvinte, ea chemă pe Dinu şi-i zise: 

— Dă drumul acestui flăcău, că-i păcat să-l băgăm în spătărie; iar dacă-l 
vei mai prinde prin grădină, atunci să faci cu dânsul ce vei voi. 

— Prea bine, milostivo. Apoi, întorcându-se către calemgiu, zise: Aide, 
băiete, cată-ţi de drum și să nu te mai prind prin grădină că, pe legea mea, te 
jupoi de viu. 

Sărmanul june privi pe greacă cu ochii plin de lacrimi şi, luând drumul 
către fundul grădinii, se făcu nevăzut: iar greaca și Păturică intrară în 
camerele lor, fără să schimbe nici o vorbă. 


Note 


1. t Draga mea. (gr.) 
2. 1 Caifet — asemănare. (n. N. F.) 
3. 1 Zabet — stăpânire. (n. N. F.) 


Capitolul VIII 


Mijlocul de-a face foc fără să iasă fum 


A doua zi, greaca se sculă foarte dimineaţă și își făcu toaleta cu îngrijire 
mult mai mare decât în celelalte zile; după aceea ea chemă pe ţigancă şi-i 
porunci să aducă două cafele, două dulceţe, un ciubuc și o narghelea. 
Chemă apoi pe Păturică şi, după ce rămase cu dânsul, îi făcu semn să șadă 
lângă dânsa pe sofa. 

Păturică, deşi dorea de mult timp să ajungă aci, deși în calitatea sa de om 
cu multă minte înţelegea pricina care o silea să devie atât de blândă cu 
dânsul, nu primi totuși să șadă. 

— Ci şezi, Dinicule dragă, îi repetă greaca cu graţie. 

— Vai de mine, cuconiţă, cum aş putea să șed lângă milostiva mea 
stăpână? 

— Tu mi-ai dat să înţeleg că doreşti foarte mult de casa mea. Mi-am 
împlinit datoria și nimic mai mult. Așa este, dar o slujbă ca aceasta cată să 
fie răsplătită și eu voi să te răsplătesc; vino dar să luăm dulceaţă și cafea 
împreună. 

— Nu cutez, milostivo. 

Greaca, văzând rezistenţa ciocoiului, se ridică după sofa şi, după ce dete 
o aruncătură de ochi la fereastră, îl luă de mână, îl puse lângă dânsa şi, ca 
să-i insufle mai mult curajul, îi dete cu propria ei mână dulceaţa şi cafeaua. 

În timpul cât tinu băutul cafelei, greaca examină cu mult interes 
trăsăturile feţei lui Păturică şi rămase foarte mulţumită, căci, fie zis între 
noi, băiatul nu era de loc urât. După ce dar se gândi puţin, faţa ei luă un aer 
dulce și amoros. 

Ce se va fi petrecut în inima ei în acele momente, nu știm; judecând însă 
după cele dinafară, am putea zice numai că inima ei nu era stăpânită în acel 
minut de amor, ci mai cu seamă de temerea de fi respinsă, dacă cumva din 
nenorocire pasiunea ei n-ar fi intrat în planurile ambiţioase ale ciocoiului. 

În fine se sculă de pe sofa plină de tulburare şi, ieşind din cameră, zise 
mai întâi câteva cuvinte servitoarei sale credincioase; apoi se întoarse 
ținând în mâini o sticlă cu anason de Chio din care bea numai postelnicul și 
un taler plin cu alune prăjite. 

“Să vedem zice ea în sine va putea el să-și păstreze acest cumpăt sfieţ și 
rece, când această băutură va arunca tulburarea în minţile și în simţurile 


lui?” Și punându-se iarăși pe sofa, într-o poziţiune voluptoasă, tură 
licoarea de foc cu mâna ei cea albă şi o prezentă cu graţie lui Păturică. 

— "Ţine zise ea bea acest spirt în sănătatea mea! 

Dinu luă paharul și zise: 

— În sănătatea cucoanei Duduca, cea mai frumoasă din toate femeile 
Bucureştiului. 

— Astea sunt lingușiri, ștrengarule! răspunse greaca luând o poziţiune şi 
mai invitătoare. 

— Nu, nicidecum; ba încă dacă voieşti să spun adevărul, ești mai 
frumoasă decât Afrodita din mitologie. 

— Greaca tumă încă un pahar şi, sorbind puţin dintr-însul, îl dete lui 
Păturică cu mâna tremurândă. 

Ciocoiul, bând şi acest pahar, simţi un foc strecurându-se prin tot trupul 
său şi o tulburare voluptoasă îi cuprinse minţile; el privi pe Duduca cu o 
sete de amor nedescriptibilă. Atunci greaca, văzându-se sigură de triumf, 
dete glasului său o intonaţie și mai dulce și, privind pe Dinu cu ochi galeşi, 
îl întrebă: 

— Ia spune-mi, Dinicule dragă, ai iubit tu vreo femeie pân acum? 

— Pe nici una, frumoasa mea stăpână. 

— Nu mă-nșeli oare? 

— Nu, zău, nicidecum. 

— Ştii tu că eu de mult te iubesc și nu cutezam să-ţi spun, căci mă 
temeam să nu fii vreun berbant; dar fapta ta de astă-noapte, dragostea şi 
credința despre care mi-ai dat dovadă m-au făcut să-mi iau hotărârea... 
Vino dar, dragă, în braţele mele! Nu te sfii, Dinule; eu te iubesc, căci eşti 
tânăr și frumos, eşti plin de foc şi de mândreţe. 

Apoi, lăsând să iasă din adâncul pieptului ei un suspin înfocat, se aruncă 
în braţele ciocoiului și-l strânse cu ardoare pe sânul ei. Gurile lor se lipiră; 
ochii lor, jumătate închiși de delirul pasiunii, clipeau din când în când cu 
scântei de amor și voluptate... Erau beţi de fercire!... 

Două ore în urma acestei scene de desfrânată și urâcioasă trădare, Dinu 
Păturică putea să se laude că a învăţat pe dinafară alfabetul norocului. 
Greaca asemenea dobândise un complice cu care să poată mânca în 
siguranță starea postelniclui. Numai postelnicul, sărmanul! el culegea în 
acele momente roadele oarbei sale încrederi. 


Capitolul IX 


Confidenţele 


Trădarea începută cu atâta finețe de Duduca şi de Păturică din zi în zi lua 
aspectul unui amor sentimental. Ciocoiul, cufundat în plăceri, părea că 
renunţase la orice plan de ambiţune; dar asta era o nouă cursă ce el întindea 
fanarioatei. 

Ţinta lui era să mănânce starea postelnicului. Greaca avea tot această 
tendinţă vicleană. Păturică o simţise din purtarea către dânsul, dar, ca om cu 
minte ce era, el vrea să o aducă în stare a-și declara însăşi acea dorință; cu 
alte cuvinte, el voia să prindă șarpele cu mâna altuia — metod foarte 
ingenios, ce s-a practicat în toţi timpii, şi se va practica până ce acest glob 
se va preface în cenușă sau se va prăvăli în haos. 

Într-o seară ei beau cafeaua în camera de culcare. Mai întâi vorbiră de 
amor, acuzându-se unul pe altul de indiferență; dar această conversaţie se 
sfârşi foarte curând prin jurăminte de cele ce întrebuințează adesea amanții, 
ca să se poată amăgi mai lesne unii pe alții. 

— Aşa, nemulţumitorule, zicea greaca, tu nu mă iubeşti cu acea căldură 
ce aşteptam de la un om pentru care am făcut atâtea jertfe. Ştii tu că fără 
tine nu mai pot să mai trăiesc? Când lipseşti câte un ceas de lângă mine, mi 
se pare acel timp un an, un veac. Oh! cât eram de liniştită până a nu mă 
înclina cu tine! Trăiam cu postelnicul fără să fiu tulburată de nimic. 

— Linişteşte-te, Duducuţo, fos-mulll, eu te iubesc mai mult decât orice 
în lume; să n-am parte de Dumnezeul la care mă închin, să fiu anatema dacă 
mint. 

— Lasă, lasă, nu te mai jura, că am simţit eu toate. Ştiu eu pricina care 
te răceşte de la mine. 

— Spune-mi-o, aşa să trăieşti, că-mi vine să nebunesc. 

— Tu mă temi de postelnicul — şi ai drepate; dar de! ce oi să fac? Nu 
pot să-l las, căci el mă îngrijește despre toate. Dacă ai avea tu stare să mă 
tii, chiar acum, în acest ceas l-aş lăsa. 

— Ai cuvânt. Dar, te tem și cum cutezi să ceri de la un om care te 
iubeşte să stea cu sângele liniștit când vine altul şi te sărută chiar pe locul 
acela unde şi-a pus el buzele puțin mai nainte, când cellalt te strânge în 
braţe şi doarme cu capul pe pieptul tău? Tu nu ştii ce se petrece în inima 


mea când te văd în braţele postelnicului. Toate furiile iadului se grămădesc 
împrejurul meu şi îmi zic: “Înjunghie-te sau înjunghie-l!” 

În timpul acesta se auzi pe drum un glas frumos cântând versurile 
acestea: 

Frunză verde ş-o lalea! 

N-am cuţit că m-aş junghea. 

Văzând ibovnica mea 

Pe braţele altuia... 

Amândoi amanţii ascultară cu atenţiune patetica melodie în care erau 
învelite acele versuri, iar ciocoiul exclamă cu un zâmbet neînțeles: 

— Sărmanul Chioftea! 

— Cine e acel Chioftea? întrebă greaca. 

— Un vătaf de curte de la un boier. 

— Şi de ce-o fi cântând el aceste stihuri întristătoate? 

— Este amorezat, sărmanul! 

— După cine? 

— După amoreza stăpânului său. 

— A, a! înţeleg, după frumoasa Despina. 

— Da, după dânsa, care l-a făcut vătaf de curte și calemgiu la postelnic. 

Greaca, pricepând simţul acestor vorbe, zise: 

— Ai dreptate. Ea a făcut tot pentru dânsul și eu nimic pentru tine. 

— Nu este vorba de mine, răspunse Păturică cu nepăsare. 

— Ei bine, Dinule dragă, îmi cunosc greşeala şi încep chiar de astăzi a 
mi-o îndrepta. Voi scrie postelnicului să te facă vătaf de curte în locul lui 
Gheorghe pe care voieşte să-l facă zapciu de străini; dar am altceva să-ți 
spun: însă cer să fii tainic. Postelnicul e galantom, își cheltuieșşte starea cu 
craidonii pe la via Brâncoveanului şi pe la Cotroceni. 

— Ei, ş-apoi, ce iese de-aci? Lasă-l să şi-i cheltuiască cum îi va plăcea! 

— Aşa este, ai dreptate; dar el poate să se amorezeze de alta, sau poate 
să afle că ne iubim amândoi şi să ne oropsească și atunci vom rămânea 
calici pe drumuri. De ce să nu ne bucurăm noi de averea lui, căci suferim 
mojiciile şi fantaziile lui?... Eu ca ţiitoare şi tu ca vătaf de curte putem în 
scurt timp să-l scoatem la silimetl?l. Ai, ce zici? 

— Ce să zic, dragă Duduco! Zic că Dumnezeu sau dracul ne-a făcut pe 
unul pentru altul. Apoi, strângând-o în braţe și sărutând-o, zise: De mâine, 
iubita mea, să ne punem la lucru. 

— Tu-l vei încărca la socoteli. 


— 'Tu-i vei cere șaluri și mătăsării. 

— Tu-i vei specula moșiile. 

— 'Tu-i vei cere diamanticale. 

— Şi unind jafurile la un loc, ne vom cumpăra moșii şi ţigani. 

— Ș-apoi ne vom cununa; nu este aşa, Duducuţo dragă? 

— Bravo, Dinule, ai ghicit! 

— Bravo, Duduco! 

— Pe mâine! 

— la stai puţintel; am uitat un lucru! exclamă greaca, punându-și 
degetul la buze spre a-și aduce aminte. Nouă ne mai trebuie un om, ca să ne 
stoarcă banii grecului fără de-a ne da noi pe faţă. 

— Ai dreptate, Duduco. 

— Cunoşti tu vreunul? 

— Cunosc, dară... 

— Cine e? Cum îl cheamă? 

— Chir Costea Chiorul. 

— O fi Costea bogasierul, de la Sf. Gheorghe cel Nou. 

— Tocmai acela. 

— De minune! 


Note 


1. 1 Fos-mu (gr.) — lumina mea. 
2. 1 Silimet — desăvârşită sărăcie. (n.N.F.) 


Capitolul X 
Chir Costea Chiorul 


Ne oprim puţin din povestirea noastră, ca să introducem pe scenă, încă 
un personaj foarte interesant, care are să joace un rol însemnat în această 
istorie. 

Cei ce cunosc cum era forma oraşului Bucureşti înaintea focului de la 
1847 n-au decât să se gândească puţin şi-şi vor aduce aminte că, mergând 
drept pe ulița Colţii spre Sf. Gheorghe cel Nou, era, pe timpul acela, o piață 
triunghiulară din care îşi luau începutul trei ulite: una ducea spre Bărăţie, 
alta către hanul lui Filaret!!! şi cea din urmă se îndrepta către pescăria veche 
din mahalaua Scaunelor. Cea dintâi era locuită de bogasieri, a doua de 
cojocari subțiri şi groși, iar a treia, acoperită cu scânduri ca bazarele din 
Stambul, era locuită numai de abagii şi găitănari. 

Pe la 1814 aceste ulițe, ca mai toate celelalte, erau așternute cu scânduri 
de stejar și aveau pe dedesubt canaluri de lemn pentru scurgerea apelor. A 
umbla însă pe asemenea poduri era o adevărată tortură, căci uneori ele erau 
pline de noroi infectat din cauza necurăţirii canalelor, alteori se rupea câte o 
scândură tocmai când nenorocitul pedestru punea piciorul pe dânsa și, fără 
veste, el se simţea cufundat în noroi până la mijloc sau chiar se pomenea cu 
o mână scrântită sau un picior frânt. Să mai adăugăm pe lângă acestea și 
lipsa de felinare şi abia ne vom putea face o idee despre trista stare în care 
se aflau ulițele Bucureştilor pe timpul acela. 

În una din cele trei ulite locuia un neguțător căruia, din cauza 
deosebitelor obiecte de vânzare ce ținea în magazinul său, nu-i putem da 
nici o calificaţie definitivă; tot ce putem zice despre dânsul este că făcea 
parte din toate breslele neguțătorești, fără ca să plătească patentă la vreuna 
dintr-însele, căci dacă stărostia voia să-i dea patentă de bogasier, el nu o 
primea, zicând că este ceaprazar; iar din această corporație el scăpa 
aruncându-se în alta, fără ca nimeni să-l poată dovedi de mincinos. 

Acest neguțător, evreu de origine, dar trăit şi naturalizat printre fanarioți, 
se deosebea dintre colegii săi printr-o rară dibăcie, întemeiată, din 
nenorocire, pe un caracter cât se poate de mârșav. 

A trimite la ocnă pe un nevinovat sau a fura cu paraua de la marfă, 
pentru dânsul era totuna; conștiința lui era obişnuită cu tot felul de răutăţi, 


încât cea mai mare nelegiuire nu putea să deştepte în inima sa nici milă, nici 
frică de Dumnezeu. 

Ca să ajungă a dobândi stare mare, el întrebuinţase toate mijloacele 
putincioase și nu nesocotise câtuşi de puţin folosul ce putea trage întru 
aceasta de la femei. Nu era un desfrânat în ţară pe a cărui cochetă să nu 
cunoască chir Costea. El împrumuta pe toţi junii cu bani, luându-le dobânzi 
nespuse; făcea înlesniri amoroase chiar în casa lui; spiona pe toată lumea și 
o trăda la spătărie. Toate acestea le făcea sub masca omeniei și a dreptăţii și 
suntem încredințaţi că, dacă biata ţară românească ar fi fost şi pe atunci un 
obiect de speculă, chiar pentru oamenii de jos, chir Costea, negreșit, s-ar fi 
servit şi el de cuvintele patrie și libertate, ca să-și sature lăcomia de bani. 

Când îi ieşea înainte vreo femeie cochetă (de care nu era lipsă nici pe 
atunci), el, dintr-o simplă căutătură, înțelegea cu cine are a face şi ce profit 
poate să tragă de la dânsa. 

Dacă întreţinuta vreunui boier cu trecere la curte și bogat se oprea cu 
butca dinaintea prăvăliei sale, el ieşea afară cu capul descoperit și o ameţea 
cu lingușiri de tot felul: “Bine ai venit, preacinstită cuconiță! Ce mare cinste 
pentru mine! Cu ce pot să vă slujesc?” Am primit acum de curând: mătăsării 
de Veneţia, tulpanuri, panglice, răţele și horbote din Lipsca, fesuri albe de 
Țarigrad, şaluri de Iran!?!. Am mai primit diamanticale de tot felul: rubine, 
smaragde şi mărgăritare de la cei mai vestiți giuvaiergii din Stambul.” Apoi, 
întorcându-se către băieţii din prăvălie, le zicea: “Ei, ce şedeţi ca niște 
trântori? Scoateţi tot ce avem mai frumos şi puneţi dinaintea milostivei 
cucoane, ca să-și aleagă orice i-o plăcea!” 

În câteva momente se prefira pe dinaintea cochetei toate boarfele şi 
falsele diamante ale ingeniosului bogasier, fără ca el să lase pe vreuna a 
trece mai jos de un cap d-operă. În fine, cocheta își alegea un inel de 
diamant, de mărgăritar sau o perniță de odagaciu și zicea surâzând: 

— Cât costiseşte aceasta, chir Costeo? 

— Să fac socoteala, milostivo. 

Apoi luând în mâini obiectele în chestiune, se prefăcea că se gândeşte la 
preţul lor şi-n urmă răspundea cu aer meditativ și serios: 

— Pe mine mă ţin şapte sute de lei, dar pentru preacinstitul obraz al 
panevgheniei tale le dau tot cu acest preţ, voiesc să mă fac om al casei 
domniei sale. Ce ştii! Poate că te voi ruga şi eu de ceva şi voi fi ascultat! 

Cocheta număra banii și, luându-și obiectele cumpărate, ieșea din 
prăvălie petrecută de curtenitorul bogasier. 


Dar fineţa lui și-o întrebuința mai cu seamă asupra feciorilor de boieri cu 
stare şi asupra acelora despre care afla că peste puţin timp au să ia vreun 
huzmet gras. Către toţi aceştia el se arăta generos: îi împrumuta cu bani, le 
împlinea cu repeziciune orice serviciu, devenea chiar Mercurul lor fără 
plată. La toate înşelătoriile, însă, de felul acesta, el se ajuta foarte mult cu 
două copile ale sale, pe care le învățase atât de bine arta prefăcătoriei, încât 
ele atrăgeau pe tineri în casa lor întocmai ca niște adevărate sirene. 

Era foarte curios a vedea cineva pe aceste copile servindu-se deodată cu 
modestia şi cu cochetăria, două arme așa de opuse una alteia. Când pentru 
prima oară se prezenta vreun tânăr în casa bogasierului, fetele șezând pe 
câte un scaun, cu ochii plecaţi în jos, simulau o modestie demnă de sfânta 
Cecilial2l; dar după ce se informau despre starea şi poziţiunea lui şi după ce 
se mai familiarizau cu dânsul, atunci îşi schimbau rolul: dacă tânărul era 
sărac sau se introducea în casa bogasierului cu scop de a solicita vreo facere 
de bine, fetele mai adăugau pe lângă modestie un fel de mândrie grosolană, 
care făcea-ndată pe solicitator să înțeleagă că n-ar fi rău să se care de acolo 
şi să le lase în pace; când însă tânărul era bogat şi darnic, atunci smeritele 
fiice ale Evei îşi părăseau curând sfiala cea prefăcută și, devenind cochete 
în toată puterea cuvântului, primeau cu cea mai destrămată răsfățare 
glumele, darurile şi sărutările junilor libertini. 

Pe când fetele întindeau toate aceste curse ca să amețească pe biata 
victimă, intra în casă şi chir Costea cu câte o dulamă veche de postav 
putred, cusută cu fir mincinos, sau vreun alt veșmânt rămas de ani în 
prăvălia sa şi cu un zâmbet plin de viclenie îi zicea: “Ia priveşte, cucoane, 
această dulamă. Ce mai postav! Ce mai sârmă de aur! Ce mai cusături! 
Parcă-i un tifarichil“l. Ia îmbrac-o, aşa să trăieşti! căci trebuie să-ți şadă 
foarte bine cu dânsa.” 

Junele, văzându-se pus între ciocan și nicovală, nu putea face altfel decât 
a îmbrăca haina. După ce se termina operațiunea, grecul privea pe tânăr din 
toate părțile cu o privire prefăcută, și strigând: “Bre! Ce minune... 
Luxăndriţo! Marghioliţo! Ia priviţi, tată, pe cuconașu! Nu este așa că 
seamănă cu o beizadea? Cât de bine te prinde, cuconule! Parcă-i croită pe 
trupul domniei tale. Ai să facem un târg din două vorbe. Eu te iubesc prea 
mult; nu ştiu ce ai, că m-ai fermecat! Pe mine mă ţine douăsprezece 
mahmudele, dar pentru hatârul domniei tale o dau ce zecel?l. Ai, să fie de 
bine!” 


Nenorocitul tânăr, deși se vedea tot într-un timp și furat şi batjocorit, 
căta să primească haina, ca să nu-și strice opiniunea de galantom ce aveau 
fetele despre dânsul. Scotea dar punga din buzunar și număra cele zece 
mahmudele cu o nepăsare prefăcută, sau scădea preţul hainei din vreo sumă 
cu care împrumutase pe grec mai nainte, tot prin astfel de mijloace. 

Nu exista casă de boier în care să nu intre chir Costea, sub diferite 
pretexte; la gastronomi se introducea prin baclavale și dulceţe de Țarigrad, 
pe care le prezenta pe la zile mari; la tinerele cucoane își deschidea intrarea 
prin glastre cu flori și alte nimicuri femeiești, pe care le da cu preţul 
jumătate, ca să poată câștiga mai în urmă înzecit, prin intrigi și servicii de 
amor. În fine, păgânul de fanariot făcea tot ce-i sta prin putință ca să 
realizeze proverbul ţării sale: 


“ Apnaâe VA TPG KAL KAĂEWE v'áyn”[! 


lată portretul moral al omului ce alese Dinu și Duduca spre a le ajuta ca 
să mănânce starea postelnicului Andronache. 


Note 


1. 1 Două clădiri au purtat acest nume: una este aceea despre care vorbim, iar cea de-a doua este 

localitatea pe care s-a clădit teatrul. (n. N. F.) 

2. î De Persia. (n. N. F.) 

3. 1 Sfânta Cecilia, patroana muzicii, era patriciană romană. Ea suna în perfecțiune organul și era 

tipul modestiei. (n. N. F.) 

„1 Cap d-operă de o industrie oarecare și uneori primițiu de poame. (n. N. F.) 

1 Monedele ce circulau în timpul lui Caragea sunt acestea: mahmudea, cu lei 38; dodecarul, lei 
12; funducul, lei 22; nesfiaua, lei 4; cercliul, lei 3; galbenul, lei 30; zgripţorul, lei 12 parale 20; 
sfanţul, lei 2; diricliul, lei 12 par. 20; speţul, lei 12; crontalerul, lei 14; barbuta, lei 2,20. (n. N. 
F.) 

6. 1 Şterpeleşte ca să mănânci, şi fură ca să ai! 


UP 


Capitolul XI 


Adevărul e proastă marfă 


Postelnicul Andronache, crezându-se asigurat de credința amantei sale 
prin punerea ei sub paza lui Păturică, îşi petrecea acum viaţa în cele mai 
dulci plăceri ce pot să dea omului pozițiunea, aurul și amorul. 

Gelozia, unicul rău ce-l frământase câtva timp, dispăruse cu totul prin 
bunele știri ce primea despre Duduca și mai cu seamă prin marea afecţiune 
şi înflăcăratul amor de care ea-i da dovezi pe fiecare zi. Unica grijă ce-l 
preocupa era aceea de a crea norocul credinciosului său servitor, pe care-l 
orândui mai întâi sameș la hătmănie; dar necrezând de ajuns această 
răsplătire, el rugă pe Caragea de îl onoră cu rangul de sluger, pe care mai în 
urmă îl prefăcu în cel de pitar! 

Am zis într-unul din capitolele precedente că din toate slugile casei 
postelnicului numai vătaful de curte străbătuse în adâncul inimii lui Păturică 
şi numai el prevăzuse întunecoasele lui planuri și îl urmărea de aproape, 
fără să lase a-i scăpa din vedere nici una din faptele sale. 

Din ziua, însă, când postelnicul avu nerozia de a orândui pe Păturică 
priveghetor asupra faptelor amantei sale, vătaful își îndoi privegherile sale 
şi află toate câte Păturică voia să le ţie ascunse; el descoperi nedemna 
trădare a ciocoiului și hotărî să denunțe pe trădător, ca să scape pe stăpânul 
său de nenorocirea în care voia să-l tragă. 

Într-o zi, pe când postelnicul se afla singur în odaia sa, trântit pe sofa şi 
îngânând pe nas un cântec de amor, vătaful se prezentă dinainte-i și, după 
ce-i făcu temeneal? până la pământ, îi zise: 

— Cucoane Andronache, să trăieşti întru mulţi și fericiţi ani! Cinci ani 
sunt acum de când te slujesc cu credinţă și supunere. Aș dori dar să aflu din 
gura domniei tale dacă te-ai mulțumit de mine ori ba. 

— Ei bine, sunt mulţumit; ce vrei? 

— Voiesc, cucoane, să aflu: ce părere ai despre mine? 

— Unde vrei să ajungi prin aceste întrebări? 

— Voiesc să ştiu dacă eşti mulțumit de mine; aş voi iarăşi să ştiu de mă 
ai de om cinstit sau mă crezi de hoţ ori şiret. 

— Ei bine, eşti om cinstit, sunt mulţumit de tine şi la ziua mea o să te 
fac şătrar. 


— Să-ţi ajute Dumnezeu, cucoane! Ţi-am mâncat pâinea şi sarea atâta 
vreme şi voi să-ţi mărturisesc o taină care-mi apasă cugetul. 

Grecul, auzind aceste din urmă cuvinte, luă un aer mai serios și aţintind 
ochii asupra vătafului zise: 

— Spune-mi ce taină este aceea despre care-mi vorbeşti? 

— Îţi aduci aminte, cucoane, că acum patru ani ai primit în curtea 
domniei tale un copil trenţăros și smerit? 

— Despre Dinu voieşti să vorbeşti? 

— Tocmai despre dânsul, cucoane. Pe-acest copil sărac domnia ta l-ai 
îmbrăcat, l-a hrănit, i-ai dat locuinţă, l-ai învăţat elinica, întocmai ca pe un 
grămătic domnesc; apoi l-ai miluit cu huzmet și boieriel3l. Ei bine, cucoane, 
ia spune-mi, aşa să trăieşti, ce părere ai despre dânsul? 

— Foarte bună; este băiat cinstit şi mă iubeşte ca pe un tată. 

— Uite, cucoane, la pontul acesta nu mă unesc cu părerea domniei tale. 
Eu, deși sunt un prost pe lângă domnia ta, dar din ziua când a venit în curtea 
domniei tale mi s-a părut un făţarnic și un şiret de frunte; l-am urmărit pas 
cu pas, crezând că poate sunt amăgit; dar purtarea lui, în loc să risipească 
bănuielile mele, le întărea și mai mult. Doi ani de fățărnicie fură de ajuns ca 
să te facă să-l iei drept omul cel mai cinstit din lume și să-l orânduiești 
păzitor al cucoanei Duduca, despre care bănuiai că te înşeală. 

— De unde ştii că mă înșeală? 

— Lasă-mă, cucoane, să isprăvesc şi vei judeca mai bine dacă mint sau 
spun adevărul. 

— Urmează, dar gândeşte-te că, de-mi vei spune minciuni, îți voi da 
cincizeci de topuze la tălpi!“l. 

— O mie, milostive, de voi minți. 

— Aide, spune! 

— Pe dată ce Dinu s-a mutat la cucoana Duduca, a început s-o păzească 
după porunca domniei tale; însă nu cu socoteală de a-ți spune adevărul și a 
te scăpa de necinste, ci ca să-l aibă de frică şi să facă cu dânsa ce va voi. 

— Şi ce s-a întâmplat după aceasta? 

— A prins-o în grădină cu calemgiul despre care o bănuiai și, în loc să-l 
aducă legat dinaintea domniei tale, a făcut altceva. 

— Ce-a făcut?... Spune și gândeşte-te la cele cincizeci de topuze. 

— S-a unit cu greaca, care s-a dat la dragoste cu dânsul, ca să-ţi 
mănânce mai lesne averea şi astăzi, pe când domnia ta te silești să-l scoţi la 
obraze, el te necinsteşte şi-ţi mănâncă şi averea. 


— Şi cu ce dovezi poţi tu să sprijineşti aceste pâri? 

— Nici o dovadă afară de cinstea mea, căci ei, şireţii, au luat măsuri ca 
să nu lase nici o urmă despre nelegiuirea lor. 

Postelnicul, luând tot ce auzise drept minciuni și pâri născute din 
gelozie, încruntă figura și cu un gest de mânie și o gravitate cu totul 
otomană zise bietului vătaf: 

— Afară, mişelule, să nu-ţi mai calce piciorul prin curtea mea, că-ţi voi 
înmuia spatele cu bătaia! 

Pe când vătaful ieşea pe ușă, disperat că şi-a compromis viitorul, fără cel 
puţin să scape pe stăpânu-său de nenorocire şi de dezonoare, o butcă cu cai 
albi intră în curtea postelnicului și dintr-însa ieși o femeie învăluită, care se 
sui pe scări cu cea mai mare iuțeală. 

— Această femeie era Duduca. Ea simţise de mult că vătaful o spionează 
şi, printr-o coincidenţă norocită pentru dânsa, ea avuse chiar atunci ideea de 
a veni la postelnicul, ca să preîntâmpine furtuna ce bănuia că poate să se 
ridice asupra capului ei. 

Cum intră în casă, îşi scoase maloteaua sa blănită cu samur și, ridicând 
vălul de pe obraz, lăsă să se vadă acele frumuseți încântătoare care răpise 
atâtea inimi. Era însă în trăsăturile feței ei ceva care dovedea o agitaţiune 
interioară foarte mare. Postelnicul simţi aceasta și, prevăzând chiar din 
neaşteptata ei venire că o să se întâmple ceva, o privi cu amor şi-i zise: 

— Vino lângă mine, îngerul meu, lumina ochilor mei. Greaca răspunse 
printr-un suspin, dar nu se mișcă din loc. 

— Ce ai, Duducuţo?... Tu oftezi. 

— N-am nimic. 

— Aceasta nu se poate, sufletul meu; spune de ce eşti tristă? Îţi lipseşte 
ceva? Te-a supărat cineva? Spune! 

Greaca începu să plângă și, înecată de suspine, îi zise: 

— Am venit să-ți spun că de azi înainte nu mai sunt amoreaza domniei 
tale; mă duc la călugărie! 

— Şi de ce, inima mea? adaose postelnicul cu mirare. 

— Ştii domnia ta prea bine! 

— Să n-am parte de ochii mei, dacă știu ceva. 

— Când ai venit întâia oară la mine și mi-ai spus că mă iubeşti, mi-ai zis 
că o să mă iei de soție și o să mă faci să gust toate plăcerile lumii; iar acum, 
după ce m-ai făcut să jertfesc toate gusturile vieţii mele pentru domnia ta, îţi 
baţi joc de mine ca de o ţigancă. 


— Eu îmi bat joc de tine? Eşti nebună, Duduco! 

— Tot ce am zis este adevărat. Și care luare în râs poate fi mai mare 
decât aceea de a nu te încrede în mine? Ce bănuieli ţi-am dat eu, de când 
trăim împreună, ca să-ţi poţi îndrepta asprimea ce de doi ani întrebuințezi 
asupră-mi? 

— Ce asprime? Ce nedreptăţi sunt acelea despre care-mi vorbeşti? 

— Ajungem la fățărnicie, arhon postelnice. Dar ce cruzime poate fi mai 
mare decât aceea de a bănui cinstea unei femei ce ți s-a dat cu cea mai mare 
dragoste și a mă pune sub paza unui nelegiuit care mă omoară cu 
nesuferitele lui privegheri? Eu nu mai sunt volnică să-mi descopăr nici una 
din cele mai nevinovate plăceri femeiești; de ies puţin prin grădină ca să 
gonesc urâtul singurătăţii, ciocoiul domniei tale mă urmărește pe furiș; de 
cânt câte ceva ca să mă desfătez, el aţintează la mine niște ochi plin de 
venin, prin care pare c-ar voi să-mi zică: “Tu iubeşti pe altul și pentru 
dânsul cânţi, iar nu pentru stăpânu-meu”. Nelegiuitul mă urmăreşte în tot 
locul, până chiar şi în sfânta biserică, unde mă duc să-mi vărs focul 
suferințelor şi să cer întărirea de care am trebuinţă ca să pot răbda toate 
chinurile lui. 

— Acestea sunt năluciri. Păturică este un băiat cumsecade și, chiar de va 
fi cutezat să te privegheze, îţi jur pe Dumnezeu că nu cunosc nimic din câte 
îmi spui şi, ca să-ţi dau o dovadă și mai mare despre aceasta, îţi făgăduiesc 
că-l voi dojeni cu asprime. 

— Nu mă mulţumesc cu atât. Cer ca să-l scoţi chiar astăzi din casa mea, 
sau părăsesc acea casă care s-a făcut o temniță pentru mine. Acesta este 
singurul mijloc de a mai vieţui împreună. Primeşti sau nu? 

— Postelnicul, fiind robit de această sirenă amăgitoate, nu putu să 
reziste la teribilul asalt, ci îi zise surâzând: 

— Aidi, de! Fie după voia domniei tale, Duducuţo; vino în braţele mele 
să te sărut. 

Greaca căzu pe pieptul lui şi braţele ei fine se împleticiră de corpul cel 
robust al fanariotului, întocmai precum se împletește iedera pe un stejar 
vârtos; buzele lor se împreunară și rămaseră câteva momente într-un exaz 
febril. Pentru postelnicul Andronache, ce era orbit cu totul de amorul 
Duducăi, aceste momente erau o fericire nespusă, căci se încredința din nou 
despre fidelitatea amantei sale. Pentru iscusita greacă însă, aceste sărutări 
înfocate erau numai o cursă prin care-și înlesnea mijloacele de a amăgi mai 
tare şi mai bine pe acela ce ea voia să exploateze. 


Două ore în urma acestei scene de ipocrizie şi neruşinare, Dinu Păturică, 
complicele Duducăi, ieşea din casa ei cu zâmbetul fericirii pe buze, căci 
devenise vătaf de curte al postelnicului. Ceea ce mai avea acum de făcut era 
răpirea definitivă a stării făcătorului său de bine. 


Note 


1. 


N 


1 Ceremonia dării rangurilor pe timpii lui Caragea era aceasta: individul hotărât a lua rang, de 
era funcționar, se recomanda domnitorului de către ministrul sub care servea; iar când se 
întâmpla să fie protejatul vreunuia din boieri, îl recomanda postelnicul cel mare. Ceremonia 
începea astfel: Domnul şedea pe sofa în sala de primire, iar când se apropia peţitorul de rang, 
se scula în sus și îl îmbrăca cu o haină de mătase albă, cu vărgi de fir, în formă de biniş sau 
tunică; apoi, adresându-se către persoana căftănită, îi zicea cuvintele acestea: “Pentru osârdia 
şi credinţa cu care ai slujit țării”. Aceste cuvinte nu se ziceau tot într-un fel, ci după 
informațiunile ce avea domnitorul despre persoana căruia voia să-i dea rang. Grigore vodă 
Ghica, când a îmbrăcat cu caftan pe răposatul Barbu Catargiu, s-a servit cu aceste cuvinte: “Te 
cinstesc cu acest caftan, ca să deștept în tine dragostea către faptele cele bune”. Cu ocazia 
îmbrăcării de caftan a răposatului Tache Rallet, îi zise: “Te cinstesc cu acest caftan pentru 
multa vreme de când stai fără chiverniseală și pentru evghenia neamului tău”. După aceea 
postelnicul cel mare comunica celor de față numele rangului, apoi după dânsul ieşea 
seleamceaușul sau baş-bulucbașa și vestea mulțimii numele individului şi rangul ce primise. 
După săvârşirea ceremoniei, cel ce primea rang pleca din curtea domnească pe jos, dacă rangul 
era mic, iar de era de la stolnic în sus, îl punea călare pe cal domnesc, împodobit cu cioldare de 
fir şi calcane de argint, şi îl petrecea până la locuinţa sa cu alaiul domnesc. Ajungând la casa 
sa, venea meterhaneaua și-i cânta, apoi veneau trăsuri domnești, având într-însele idiclii şi 
cafegii, cu tacâmuri de dulceaţă, cafea și ciubuce, toate domnești, și îl cinstea ca din partea 
domnului; iar cel cu rangul căta să plătească lei 400 pentru meterhanea și câte un bun bacșiș la 
idiclii, cafegii şi ciubuccii. (n. N. F.). 


. 1? Compliment turcesc. (n. N. F.) 
„1 Slujbă și rang. (n. N. F.) 
. 1 În timpul acela se bătea la falangă cu nuiele de răchită sau cu topuzul. Acesta din urmă însă 


înfricoşa mai mult pe pacient, căci osebit de durerea ce-l făcea să simtă, de multe ori vătăma 
oasele tălpii piciorului. (n. N. F.) 


Capitolul XII 


Una la mână! 


Dinu Păturică, cum se instală în postul de vătaf pe care-l dorise atât de 
mult, chemă pe toate slugile curţii şi le ţinu un cuvânt prin care le făcu 
cunoscut că, în timpul fostului mai nainte vătaf, se făcuse mare risipă în 
curtea stăpânului său şi că el nu va suferi să se urmeze și în timpul său 
asemenea fapte. “Voi pedepsi — zicea el — fără milă pe toţi aceia ce vor 
cuteza să înșele pe boierul măcar cu o para”. Apoi după aceea numără 
păsările din curte, coti buţile cu vin, luă cheile pivniţei din mâna chelarului 
şi pe-ale cămării din mâna jupânesei, scoase pe sofragiu și pe stolnic sub 
cuvânt de mâncătorie și puse în locul lor pe alţii, aleşi de dânsul după 
sprânceană. 

Aceste aspre măsuri ajunseră la urechea postelnicului și el se bucură 
foarte mult, căci găsise, după părerea lui, un om cinstit ca să-l scape de 
ruina către care mergea cu pași repezi; nu știa însă că acel om în care se 
încredea atât de mult era cel mai fin dintre toţi hoţii şi că măsurile lui 
economice nu erau decât o cursă întinsă prin care voia să-l adoarmă, ca să-i 
poată mânca averea mai lesne. 

După ce Păturică făcu tot ce putu ca să-și dea aer de om cinstit şi cu 
durere de inimă de averea stăpânului său, el se înfăţişă dinaintea lui şi-i dete 
socoteală de toate măsurile ce luase. 

Grecul ascultă cu bucurie toate proiectele de economie ce-i înfățișă 
ciocoiul, apoi exclamă cu o mulțumire învederată: 

— Bravo, Dinule, aferim, copilul meu! Cum îngrijeşti tu de averea mea, 
aşa să îngrijească Dumnezeu de tine. 

Aceste binecuvântări, de al căror înţeles echivoc un om cu frica lui 
Dumnezeu s-ar fi înspăimântat, nu făcură nici o impresiune în inima 
ciocoiului; el plecă capul în jos spre semn de mulțumire și zise: 

— Stăpâne, tot ce am făcut pentru domnia ta nu este decât un mic semn 
de mulțumire pentru multele faceri de bine ce ai săvârșit asupra 
nevrednicului tău rob. Alta mai am să spun panevgheniei tale. 

— Spune, Dinule, să vedem! 

— Domnia ta ai moșii, vii, livezi de pomi, heleşteie şi zalhanale. 

— Așa, precum zici; am din toate acestea. 


— Ei bine, stăpâne, trebuie să facem cercetare pe la toate aceste 
acareturi, căci poate să fie călcate de vecini; poate că arendașii taie pădurile, 
strică livezile de pomi, lasă morile şi hanurile în neîngrijire şi, bine vezi 
domnia ta, acestea aduc dărăpănarea stării măriei tale. Trebuie dar să trimiţi 
un om credincios să cerceteze şi să-ți aducă ştiinţă lămurită despre toate 
acestea. 

— Ai dreptate, Dinule, şi, iată, îți poruncesc ca chiar de mâine să pui în 
lucrare această cercetare. 

Conversaţiunea aceasta se întrerupse prin venirea postelnicului Vlahuţi, 
ca să invite pe fanariot la masa ce dădea trimisului împărătesc în pricina 
haraciului... 

A doua zi, pe la șapte ore de dimineaţă, un tânăr îmbrăcat cu haine 
arnăuţești foarte galante și însoțit de douăzeci și cinci idiclii, sub comanda 
marelui satârgi-bașa al cămărășiei, străbăteau întinsa pădure a Vlăsiei. 

Era pe la mijlocul lui mai; aerul dulce al dimineţii, îmbălsămat de 
mirosul florilor sălbatice și de acel parfum răcoros al frunzelor de curând 
crescute, răspândea peste tot o suflare învitătoare; păsărelele, săltând prin 
crengi, cântau acele mii de melodii sublime care inspiră în inima omului și 
melancolie şi plăcere. 

Pe când călătorii își urmau drumul în tăcere, deodată se auzi ieşind 
dintre desișul pădurii o voce care cânta cu multă expresiune o melodie 
întristătoate și eroică. 

Când cortegiul ajunse destul de aproape spre a deosebi cuvintele 
cântăreţului, el se opri de sineşi, ca să poată asculta această baladă 
caracteristică pentru timpii de atunci: 


Frunză verde de secară! 

Nu mai e dreptate-n țară, 
De dai jalbă la domnie, 

Te trezești la spătărie 

Și de-acolo la Divan, 

De-ţi pierzi vremea câte-un an. 
Frunză verde de molotru! 
Dacă astăzi sunt în codru 
Cu pistol la cingătoare, 

Și cu flinta la spinare, 

De ce nu mă-ntrebi, creştine, 


Să-ţi spun focul ce arde-n mine? 
Am avut mumă şi tată, 
Casă mare-ndestulată, 
Zece vite în coșar 

Și parale-n buzunar; 

Dar grecul afurisit 

Tot ce-am avut mi-a răpit: 
Părinţi, nevastă, copii 

Nu mai Sunt printre cei vii. 
Nu mi-a mai rămas pe lume 
Decât eu și ce-i pe mine. 
Frunză verde iasomie, 
Aideţi, fraţi, la haiducie, 

Să scăpăm de lighioi, 

De cochinţi!I! şi de ciocoi. 


Simţul acestor versuri şi mai cu seamă focul cu care erau cântate făcu o 
urâtă impresiune în inima călătorilor; dar mai ales junele ce părea a fi 
stăpânul se gândi puţin, apoi aţintind ochii asupra lui satârgi-bașa, îi zise: 

— Ce zici tu, Radule, despre acest cântec?... N-ar fi bine să pregătim 
armele? 

— Armele!... Și de ce? 

— Auzi acolo; de ce? Parcă ai uitat că suntem în Vlăsia, în cuibul tuturor 
tâlharilor? 

— Aşa e, cucoane Dinule; dar tot e mai bine să ne căutăm de drum şi să 
lăsăm pe bieţii creștini în pace, să-și verse focul ce le arde inima, că mult 
sunt amărâţi, sărmanii! 

— Dar dacă vor fi hoţi şi vor năvăli asupra noastră? 

— N-avea grijă, cucoane Dinule; îi cunosc eu. 

— Ai zis că-i cunoşti? 

— Da, am zis. 

— Şi de unde-i cunoşti? 

— Când eram nefer la spătărie, am văzut pe căpitanul lor venind la 
spătarul. 

— La spătarul?... Şi ce căta la spătarul un căpitan de hoţi? adăugă 
Păturică cu aer de mirare prefăcută. 

— Venise să-şi prenoiască huzmetul de hoţie. 


— Dar asta nu e de crezut, Radule! 

— Voieşti să te încredinţezi că-i adevărat? Da, voiesc. 

Satârgi-bașa scoase un fluieraș de pământ de la cingătoare și, punându-l 
în gură, făcu să iasă dintr-însul câteva sunete ascuţite. Nu trecu mult şi suita 
călătorilor fu înconjurată de vreo câţiva flăcăi scurți de stat, vânoși și 
înarmaţi până la dinți. 

— Bine-aţi venit sănătoși, flăcăi! zise satârgi-bașa, răsucindu-şi mustaţa 
cea lungă și zâmbind. 

— Bine v-am găsit, boieri domnia voastră! răspunseră tâlharii. 

— Unde este Gheorghe? 

— Care Gheorghe? 

— Căpitanul vostru! 

— A! a! căpitanul... s-a dus cu câţiva feciori să calce pe Mărgineanu. 

— Pe părintele arhimandritul? 

— Da, boierule, că-i gras la ceafă. 

— Dar bine, măi, nu-i păcat? 

— Păcat?... Dar el se gândește oare la păcat când ţine șapte-opt ţiitori în 
casă şi când nenoroceşte pe tot anul câte douăzeci-treizeci de fete? 

— Ce spui, măi băiete; le face el toate acestea? 

— Și mai mari decât acestea, boieri domnia voastră; bate pe bieţii 
români din satele mănăstirii, le ia și cenuşa din vatră, îi spânzură de picioare 
şi le dă fum ca la vulpi, apoi, arătându-le gârbaciul cu douăsprezece sfârcuri 
de plumb, le zice: “Scoate bani, afurisit ţăran, că-ţi crăp pielea cu gârbaciul 
acesta”. Sărmanul ţăran răspunde: “N-am, părinţele, iartă-mă, și Dumnezeu 
să-ţi ierte păcatele”. “Nu ştiu eu fleacuri d-astea; acești bani sunt ai 
Sfântului Munte; plăteşte, ori te omor ca pe un dobitoc”, răspunde grecul. 

— Bre! Da nelegiuit mai este! 

— Nevoie mare, cucoane. Mai deunăzi s-a sculat satul Telega şi s-a dus 
la dânsul cu ouşoare, cu puişori de găină, cu untişor, de! ca creștinul, ca să-l 
roage să le facă o bisericuţă în sat, să aibă și ei, bieţii, unde să-și îngroape 
morții și să-şi boteze copiii. Ei bine, boieri domnia vostră, știți ce le-a 
făcut?... După ce le-a luat plocoanele, i-a dat afară din casă cu înjurături. 
Bieţii săteni au băgat jalbă la domnie; dar el a aflat și cu marafeturile și 
drăciile lui i-a pus pe toţi la închisoare, de li se prăpădesc bucatele pe câmp. 

— la, să lăsăm acestea la o parte — zise satârgi-bașa — și spune-mi 
cum vă merg treburile? V-aţi dres cu spătăria? 


— Mai alaltăieri am dat spătarului douăzeci de pungi de bani!?. Satârgi- 
başa se apropie de Dinu Păturică și-i zise încetinel: 

— Te mai îndoieşti, cucoane? 

— Ai dreptate, răspunse Păturică cu un aer prefăcut; dar ascultă, măi 
Radule, deşi văd că ești bine cunoscut cu acești oameni, eu însă, drept să-ţi 
spun, nu prea mă simt la siguranţă aici. Spune-le ce le-i spune, ca să ne lase 
să mergem mai curând înainte. 

— N-ai nici o teamă, cucoane; ţi-am spus că am fost nefer la spătărie şi 
n-or fi ei nebuni să se lege de oameni, când îi văd cu mine. Ei! din câte i-am 
scăpat eu! Ia întrebă-i numai, să-ţi spuie: ar mai fi astăzi vreunul din ei 
nepus în țeapă, dacă n-ar şti să se poarte cu oamenii stăpânirii? Mai bine 
decât să fugim d-aci ca niște nemernici şi să ne facem de rușinea lumii, ia să 
descălecăm şi să ne facem frumos conacul de amiazi, aci, pe verdeață, la 
umbră; să punem pe flăcăii aceştia să ne pregătească o masă cumsecade, 
căci negreșşit drumul trebuie să te fi secat şi pe dumneata la inimă. 

— Bine, adăugă Păturică, asigurat acum prin cuvintele voinicului 
satârgi-başa; dar ce să mâncăm, căci, dacă e vorba de mâncare, aş mânca şi 
eu bucuros. 

— Hei! dacă e aşa, lasă-te pe mine; o să te fac să mănânci un miel fript 
hoţeşte. 

— Ba zăul... Şi ce fel frig hoţii mieii? 

— Ce-ţi pasă domniei tale! Ia să vezi! Îţi făgăduiesc o friptură care să 
întreacă toate chiabapurile [2] de la masa lui vodă. 

Zicând aceste vorbe, se întoarse către idiclii și, alegând pe doi mai 
chipeși şi mai voinici, le zise: 

— Mă, luaţi pitacul acesta, duceţi-vă cu dânsul în cel dintâi sat ce veţi 
întâlni și cereţi să vă dea cinci miei graşi, unt proaspăt, ouă şi vreo patru- 
cinci vedre de vin și dacă v-o cere bani, spuneţi-le că toate acestea sunt 
pentru gătirea conacului isprăvnicesc. Dacă nu v-o crede, arătaţi-le pitacul; 
iar dacă şi după aceea se vor împotrivi, muiaţi-le spinarea cu muchiile 
iataganelori?l. 

— Foarte bine, stăpâne. 

Idicliii plecară şi satârgi-bașa, întorcându-se către hoți, le zise: 

— Băieți! Cuconu Dinu Păturică, omul marelui postelnic Andronache 
Tuzluc, voiește să ospăteze la voi. Cu ce puteţi să ne slujiţi? 

— Deocamdată n-avem nimic, dar aşteptăm să ne sosească acum de la 
Ploiești, de toate. 


— Ei, dacă e așa, până atunci odihnţi-vă şi voi pe la colnicele voastre. 

Hoţii intrară în pădure, iar Dinu și comandantul idicliilor așternură un 
covor de Țarigrad sub un păr sălbatic și, aprinzându-și ciubucele, se trântiră 
la umbră ca să se odihnească. 

Nu trecu mult timp şi idicliii sosiră încărcaţi cu provizii de ajuns pentru 
un regiment de soldați. 

Hoţii ieșiră din pădure, junghiară într-o clipă toţi mieii, le scoase 
pântecele și, cosându-i iar la loc cu pielea pe dânşii, intrară în pădure și, 
răscolind cu nişte pari un jăratic compus de curpeni de viţă sălbatică, în care 
inchiziţia ar fi putut să ardă o sută de eretici, îngopară într-însul pe toți 
mieii. 

Dinu, neînţelegând nimic din acest mod de a face fripturi, privea cu 
uimire pe acești bucătari improvizaţi, care, prin figurile lor posomorâte şi 
prin mișcările ce făceau, semănau întocmai cu demonii iadului care 
torturează sufletele condamnaților. 

În timpul acesta, o altă grupă de tâlhari întindea pe iarba verde o masă 
de pânză, alţii făceau mămăliguţă, câțiva coceau ouă și curățau cepe și 
usturoi verde, pe care le aşezau pe la locurile unde aveau să șadă oaspeţii. 

Pe când toată ceata tâlharilor se ocupa cu pregătirea acestui ospăț 
original, se auzi un pocnet ca al unei bombe ce iese dintr-un tun. Păturică 
făcu o mişcare repede și convulsivă, iar șeful tâlharilor, acel om cu care 
conversase mai nainte, văzându-l speriat, îi zise zâmbind: 

— Ce, cucoane, te-ai speriat? 

— Ba nu, dar... ia spune-mi, de unde vine acest sunet? 

— Acest sunet va să zică, cucoane, c-a venit timpul să vă puneţi la masă. 

— Nu înţeleg nimica. 

— Priveşte! îi zise, arătându-i doi tâlhari ce scosese un miel din 
mormântul de flăcări și îl udau cu un fel de salță compusă din vin amestecat 
cu usturoi pisat şi cu sare. Pocnetul care te-a speriat venea de la acest miel. 

— Şi de ce-a pocnit mielul, frățioare? 

— Fiindcă s-a fript de ajuns. 

— Dar ce mai fac acei voinici cu dânsul? 

— Îl stropesc cu vin şi-l înfăşoară în pânză, ca să nu iasă mirosul cel 
frumos. 

Conversaţiunea lor fu întreruptă de alte pocnete ce urmară unul după 
altul. Tâlharul aruncă un ochi cercetător împrejurul său, apoi strigă: 

— Gata, băieţi? 


— Gata, căpitane! 

— Poftiţi la masă, boieri! zise căpitanul lui Păturică şi lui satârgi-bașa. 

Ei făcură un semn de primire şi înaintară către masă. Căpitanul chemă 
pe ajutorul său şi-i şopti câteva cuvinte, iar după aceea se puse la masă și, 
după ce rupse mielul cu mâinile în mici bucăţi şi puse plosca la masă, el 
zise: 

— Ospătaţi, boieri domnia voastră, și iertați-ne dacă n-am putut să vă 
slujim mai bine. 

Oaspeţii tâlharului puseră mâna pe câte o bucată de miel și începură a 
mânca cu poftă nedescriptibilă, adăugând din timp în timp câte o căpățână 
de ceapă sau de usturoi verde şi bând vin de Cernăteşti. 

— Fi, boieri, cum vi se pare friptura noastră? întrebă tâlharul. 

— De minune, căpitane; dar ia spune-mi, cum se numeşte felul acesta de 
friptură? 

— Miel năbușşit, boieri domnia voastră, miel fript hoţeşte. 

— Să trăiască întru mulţi ani născocitorul mielului năbuşit! răspunseră 
deodată Păturică și satârgi-bașa cu gurile pline de delicioasa friptură. 

După felul acesta de bucate se puse pe masă unt proaspăt cu mămăligă și 
ouă coapte. Oaspeţii noştri mâncară și dintr-acestea cu mare poftă, apoi se 
sculară de la masă și, după ce mulțumiră căpitanului, încălecară și-și urmară 
drumul înainte. 

Moşia Răsucita, punctul principal al călătoriei lui Păturică, era trei poştii 
departe de Bucureşti, și el nu făcuse nici drumul jumătate; temându-se dar 
ca să nu-l apuce noaptea în pădure, grăbi mult călătoria şi ajunse în sat pe la 
sfinţitul soarelui. 

Pe dată ce se așeză în casele boiereşti, trimise pe ispăvnicei să cheme 
satul, ca să cerceteze despre asupririle ce cearcă din partea arendașului. 

A doua zi, pe la revărsatul zorilor, curtea caselor boiereşti era plină de 
săteni de toată vârsta; unii ţineau în mâini pui de găină, alţii câte o strachină 
cu ouă sau câte o oală cu unt. Toți aceştia venise să reclame în contra 
arendașului și nu așteptau decât scularea lui Păturică. 

Nu trecu mult timp şi ciocoiul se arătă mulțimii îmbrăcat în haine 
arnăuţești muiate în fir și cu un aer măreț. El se așeză pe un scaun, ceru 
cafea şi ciubuc, iar după ce-și făcu tabietul aruncă o privire severă şi 
observatoare asupra țăranilor, apoi zise cu un accent plin de îngâmfare: 

— Creștini buni, măria sa postelnicul Andronache 'Tuzluc, stăpânul 
nostru al tuturor, m-a trimis aci ca să ascult plângerile voastre şi să vă dau 


dreptate, de veţi avea; spuneţi dar toate păsurile voastre fără cea mai mică 
temere. lată că vă ascult! 

Ţăranii deteră mai întâi plocoanele în mâna idicliilor; apoi, după ce se 
scărpinară în cap şi frământară căciulile în mâini câtva timp, începură a se 
jelui care de care mai mult și toți deodată, în chipul următor: 

— Să trăieşti, cuconaşule! Bine că te-a adus Dumnezeu la noi, să vezi şi 
să crezi urgia în care am căzut. Ne-a sărăcit, cucoane, hoțul de grec, ne-a 
lăsat în sapă de lemn. 

— Mie mi-a luat boii şi vaca, sărac de maica mea! pentru un iuzluc de 
şaptezeci de parale. 

— Pe mine m-a împrumutat cu două baniţe de mălai și sunt trei ani de 
când tot i le plătesc, păcătosul de mine, și când gândeam că am scăpat de 
dânsul, m-am pomenit că-mi dejugă boii de la plug și mi-i vinde, de m-a 
lăsat sărac lipit. 

— Mie mi-a necinstit fata cu sila, bătând-o până și-a ieşit din minți. 

— Pe mine m-a înjugat la carul cu lemne, ca pe-o vită, cuconașule. Pe 
mine m-a spânzurat cu capul în jos şi mi-a dat fum de ardei și nu m-a lăsat 
până nu i-am dat răvaş că-i sunt dator treizeci de lei. 

— Mare năpastă a căzut pe capul nostru, cuconașule! strigară mai mulţi 
deodată o să ne ducem în lume, căci Dumnezeu a luat dreptatea de pe 
pământ; arendașul ne jefuieşte, zapciul ne jupoaie de piei, gazda de judeţ şi 
ispravnicii ne ung cu miere şi ne leagă de copaci, de ne mănâncă muştele și 
țânţarii!... 

— Dar bine, buni creștini! de ce n-aţi venit să-mi spuneţi mie toate 
acestea? răspunse Dinu cu aer de compătimire. 

— N-am îndrăznit, cuconașule. O dată-n viaţa noastră am băgat jalbă la 
măria sa şi în loc să ne facă dreptate, ne-am pomenit cu o ceată de arnăuţi, 
care ne-au rupt oasele. Nu știm ce o să facem; o să trecem în [ara 
Turcească; încailea să ne omoare păgânii, decât creştinii, care se închină tot 
la o cruce cu noi. 

În această mulţime de jeluitori erau vreo patru țărani care se băteau cu 
pumnii în piept, îşi smulgeau părul din cap şi sărutau fruntea imineilor lui 
Păturică. Aceşti jeluitori exageraţi aveau niște fizionomii de adevăraţi 
hoţomani. Dinu observă și tăcu; iar după ce concedie gloata de săteni cu 
făgăduieli mincinoase, făcu un semn isprăvnicelului. 

— Isprăvnicelul se apropie de dânsul, ţinând căciula în mâini. Să-mi 
aduci mai pe urmă pe-acei patru jeluitori care se văietau mai tare, auzitu-m- 


ai? 

— Am auzit, cucoane. 

— Du-te acum de cheamă pe arendaș. 

— Să trăieşti, cucoane, este dus la târg. 

— Şi când vine îndărăt? 

— Pe la chindiil?l, cucoane. 

— Bine. 

Câteva ore în urma scenelor de mai sus, Păturică şedea pe sofa cu 
picioarele încrucișate ca un osmanlâu și fuma dintr-un ciubuc dulcea şi 
parfumata plantă arabică numită gebel!fl, având dinaintea sa pe cei patru 
țărani jeluitori. 

După ce lăsă să iasă din pieptul său un nor gros de fum, ce se înălță către 
tavanul camerei formând o mulțime de grupe bizare, el privi cu atenţiune pe 
țărani şi le zise: 

— Ei bine, băieţi, acum suntem singuri. Dumnezeu stă în faţă; ia 
spuneţi-mi, de când a venit acest arendaş pe moșie cum merg pădurile, 
hanul, morile, cârciumile? Sunt în stare bună sau nu? 

— S-a făcut mare firoseală!7l, cucoane; pădurea cea mare, cu copacii ca 
butea de groși, a vândut-o şi a ars-o la facere de rachiu, iar acum a rămas 
numai o opritură în care nu găseşti decât pari şi nuiele. Hanul s-a darâmat 
de tot și plouă într-însul; cârciumile asemenea. Din heleşteu scoate pe 
fiecare săptămână câte un car de peşte și-l trimite la târg, la Ploiești. 

— Sunt adevărate toate acestea? 

— Uite, cucoane, cum te văd şi cum mă vezi. 

Ciocoiul chemă un idicliu şi porunci să-i gătească calul; apoi încălecând, 
luă cu sine pe ţărani împreună cu isprăvnicelul și doi slujitori şi plecă să 
facă cercetare. Se duse mai întâi la han și-l găsi în proastă stare; vizită 
cârciumile şi morile şi le găsi tot asemenea; apoi intră în pădure și, găsind-o 
în adevăr cu totul stricată, se întoarse acasă și făcu foaie de ispașă, iscălită 
de preoţi şi de fruntașii satului. 

Pe când se petreceau acestea în casa boierească, arendașul se întorsese 
de la târg şi se informase despre aspra cercetare făcută în lipsă-i, el era 
cuprins de frică, căci toate abuzurile despre care vorbirăm erau în adevăr 
săvârşite de dânsul. 

Aşteptă dar până ce rămase Păturică singur, apoi intră în odaie şi, printr- 
un compliment demn de un pașă cu trei tuiuri, felicită pe ciocoi de bună 
venire. 


Ciocoiul îl primi cu un aer foarte sever şi, fără să-l poftească să şadă sau 
să-i răspundă la compliment, îi zise: 

— Bune sunt astea, chir Cristodore? (Acesta era numele arendașului.) 
Astfel îți păzeşti domnia ta legăturile zapisului de arenduire? 

— Da ce am greşit, cucoane Dinule, de te-ai supărat pe mine? 

— Mă mai întrebi încă ce ai greșit? Priveşte! 

Arendașul citi foile de ispaşă și se spăimântă de mărimea sumelor ce 
văzu într-însele. 

Ciocoiul, observând îngrozirea ce pricinuise arendașului, îi zise mai 
liniştit: 

— Eu n-am ce să-ţi fac; trebuie în douăzeci şi patru de ceasuri să-mi 
răspunzi suma cuprinsă în ispașă, căci am poruncă să-ţi pun bumbașir, două 
ortale de slujitori. Rămâne la domnia ta să-ți alegi din două una: ori să 
plăteşti de bunăvoie, sau prin silă. 

— Dar bine, cucoane Dinule, mă lași sărac pe drumuri. 

— Nu voi să ştiu nimic despre aceasta. Plăteşti banii cu binele sau fac 
pitac la isprăvnicie şi-ţi pun în spinare o sută de slujitori?... Înţelegi 
românește? 

Grecul plecă capul în jos şi, după ce se gândi câtva timp, zise: 

— Să facem cum e bine, cucoane, că e păcat de Dumnezeu să mă dai pe 
mâna zabetului. 

Dinu, care voia să ajungă la această concluziune, privi pe grec cu un fel 
de mirare, apoi îi mai zise: 

— Fie cum zici! Ispașa se ridică la o sută de pungi de bani. Cât dai dintr- 
această sumă? 

— Douăzeci de pungi, cucoane. 

— Este puţin, foarte puţin. Nu primesc. 

— Fie treizeci, să nu mai fie vorbă. 

— Mai jos de cincizeci, nu primesc nici o lăscaie. Te mulțumești, ori fac 
pitacul? 

— Haide, fie! răspunse grecul scoțând din sân o pungă verde, lungă de 
doi coţi şi deznodând-o cu acea întristare ce simt amanţii când se despart de 
iubitele lor. Numără cele cincizeci pungi de bani în mahmudele, dodecari, 
funduci și rubiele; apoi, după ce salută pe ciocoi, ieși din casă oftând și 
jurându-se pe toți sfinţii că va scoate acei bani îndoiţi din pielea bieților 
săteni. 


A doua zi Păturică plecă din moşia Răsucita la celelalte moşii ale 
stăpânului său și, după ce făcu pe la toate câte o cercetare de felul celei 
descrise mai sus, se întoarse în București cu două sute pungi de bani, pe 
care le puse deocamdată pe fundul sipetului, zicându-și în sine cu o nespusă 
bucurie: “Doamne-ajută!... Una la mână!” 


Note 


1. 1 Cochinţi şi caţaoni sunt numele ce le dau țăranii grecilor arendași. (n. N. F.) 

2. î Zece mii lei, căci o pungă se socotea lei cinci sute. (n. N. F.) 

3. t Chebapuri — fripturi turceşti (n.N.F.) 

4. î Această poruncă dată de satârgi-bașa către idiclii ar trece drept o fabulă în ziua de astăzi; 
nimeni n-ar putea crede că se făceau asemenea tâlhării de către oamenii domnești, plătiţi ca să 
ție liniştea și să protege pe cei săraci; cu toate acestea, ea a existat și, pentru mai mare 
nenorocire, s-a exercitat chiar de oamenii privaţi, care se îmbrăcau în costum de oameni 
domnești și jefuiau pe bieţii ţărani arătându-le pitace mincinoase (vezi Condica arhivei, nr. 
112, foaia 280). (n. N. F.) 

5. 1 Prin chindii ţăranii înţeleg apunerea soarelui (n. N. F.) 

6. 1 Gebel — tutun de Arabia, obișnuit foarte mult pe timpul acela pentru mirosul lui plăcut. (n. 
N. F.) 

7. 1 Firoseală — risipă, pagubă. (n. N. F.) 


Capitolul XIII 


Ce dai să te fac ispravnic? 


Vestea despre influenţa ce din zi în zi dobândea postelnicul Andronache 
la curtea lui Caragea se răspândise atât de mult, încât mai toți cei ce voiau 
să dobândească vreo funcţiune publică nemeritată sau vreun alt favor de la 
domnie se îndreptau către casa atoputernicului fanariot și prin dare de bani 
îşi împlineau dorinţa. 

Cată să spunem că în timpul acela, ca în toți timpii, jafurile și 
mâncătoriile nu se făceau aşa de-a dreptul. De la domn până la zapciu, toți 
pe atunci furau cu mijloace delicate şi cu o iscusinţă atât de mare, încât 
hoțul îşi asigura inviolabilitatea și nu se expunea la umilire. 

Ca să ajungă aci, toţi slujbaşii mari şi mici îşi aveau prepelicarii lor, care 
căutau vânatul și-l aduceau înaintea vânătorului ca să-l jumulească. 

Postelnicul Andronache, care făcea totul pentru interes, nu crezu de 
cuviință a lăsa o asemenea frumoasă ocaziune fără a se folosi de dânsa; el, 
dar, iniție pe Păturică în acest nou fel de hoţie și, din acea zi, nimeni nu mai 
dobândi favorurile curții decât prin mijlocirea postelnicului sau, mai bine, 
printr-a lui Păturică, care câştiga de la fiecare treabă împlinită de două ori 
mai mult decât stăpânu-său. 

Într-o zi se prezentă dinaintea lui un funcţionar scos de mult timp din 
slujbă. După ce acest din urmă îi făcu o mulțime de complimente, ciocoiul 
îi zise să şadă şi porunci să-i aducă dulceaţă şi cafea Acest ceremonial se 
făcea tuturor persoanelor ce veneau să ceară intervenirea sa în vreo treabă. 
(n. N. F.). 

Cât tinu acest tratament oriental, Dinu se ocupa cu mustățile sale cele 
negre, pe care le răsucea și le netezea cu multă grație; iar după ce veni 
cafegiul și luă feligeanul din mâna funcţionarului, Dinu zise cu o delicateţe 
prefăcută: 

— Ce întâmplare fericită te aduce la mine, arhon medelnicer? 

— Nevoia, cucoane Dinule, şi nimic mai mult. 

— Nevoia? Domnia ta să ai nevoie de un om mic ca mine? Mi se pare 
curios!... 

— Nicidecum, cucoane Dinule. Omul nu ştie de azi pe mâine și de multe 
ori vine vremea de ai trebuință chiar și de un ţigan. Astfel vine vorba, dar te 
rog să nu fie cu supărare. 


— Ferească Dumnezeu, bei-mu... zise Dinu, silindu-se a ascunde reaua 
impresiune ce-i făcuse muşcătoarea sentință a funcţionarului. 

— Vrei dar să afli nevoia care m-a adus în casa domniei tale? 

— Da, şi a te sluji cu ce-mi va sta prin putinţă. 

— Ascultă-mă dar. 

— Gata la poruncă, bei-mu. 

— Părinţii mei au fost boieri mari din Craiova, ba încă moşul meu a fost 
caimacam în acel oraș mult timp; tatăl meu, fiind om cu frica lui 
Dumnezeu, și cu milă de ţară, văzând nelegiurile şi despoierile ce făceau 
domnii greci, s-a tras la moșie și trăia acolo o viaţă liniştită; dar, ori că 
mișeii de greci l-au bănuit de răzvrătitor, sau că așa a fost scris, ştiu numai 
că ne-am pomenit într-o zi cu două sute de pazvantlâi Rebelii ostași ai lui 
Pazvantoglu din Vidin. (n. N. F.) că-l înconjoară de toate părţile, iar câțiva 
se suie la tatăl meu ca să-l omoare. Bietul bătrân, Dumnezeu să-l ierte! 
simțind gândul năvălitorilor, a înarmat toate slugile și s-a gătit de 
împotrivire. Pazvantlâii, văzând această pregătire, s-au înfuriat şi mai mult 
şi au năvălit asupra tatălui meu. Lupta a ţinut până la prânz; mulţi din 
păgâni au căzut, dar în cele din urmă, prin numărul lor cel mare, au omorât 
pe toţi oamenii noştri împreună cu tatăl meu. 

— Și ce s-a mai întâmplat după aceasta? adăugă Păturică căscând de 
urât. 

— Să vedeţi, cucoane Dinule. După moartea tatălui meu am fugit la 
Braşov, împreună cu muma și surorile mele, ca să scăpăm de sabia 
oamenilor lui Pazvantoglu, şi ne-am întors înapoi tocmai după ce s-a liniștit 
țara. 

— Bine c-aţi putut să vă scăpaţi viaţa, adaose Păturică dormitând. 

— Ne-am scăpat-o, ce e drept, dar ne-am ales numai cu atât; căci la 
întoarcerea noastră am găsit casele arse, ţiganii fugiţi peste Dunăre și viile 
părăginite. O singură moşioară ne mai rămăsese și am dat-o soră-mi de 
zestre, ca să nu îmbătrânească la uşa casei părintești. 

— Bravo, bei-mu; mă bucur că eşti plin de itichi Itichi — morală sau 
virtute. (n. N. F.) . 

— O fi precum zici, dar dând moşioara am rămas sărac lipit. 

— Şi cu ce te chiverniseşti acum? 

— Cu slujba. 

— La ce calem slujeşti? 


— Am slujit la hătmănie și m-a scos, fiindcă am dat pe pârlitură A da pe 
pârlitură a descoperi sau a demasca pe hoţi. (n. N. F.) o mulţime de hoţi ce 
se încuibaseră în acea dregătorie. 

— Dar bine, bei-mu, de ce nu-ţi căutai de treabă? Ce, domnia ta o să 
îndreptezi lumea? 

— Aşa este, ai dreptate şi eu zic ca domnia ta; dar când văd pe fanarioți 
despoind pe văduve și pe săraci, îmi vine furii de nebunie, strig ca un ieșit 
din minţi și fac tot ce pot, ca să dau pe faţă tâlhăriile lor. 

— Rău, foarte rău. Domnia ta nu înţelegi nici vremea, nici oamenii cu 
care trăieşti. 

— Ce voieşti să zici printr-aceasta? 'Tălmăcește-mi! 

— Voiesc să zic că într-o ţară ca a nostră tot ce putem face mai bine este 
să plecăm capul înaintea mai-marilor noștri, ca să dobândim chiverniseală și 
să strângem stare cu orice preţ. 

— Cu orice preţ? 

— Da, bei-mu. 

— Cu alte cuvinte: să furăm, să jefuim? 

— Şi de ce nu? 

— Da bine, ce faci mustrării de cuget? 

— Această slăbiciune să o lăsăm pe seama femeilor cu istericale, iar noi, 
bărbaţii, să facem ce face toată lumea. He, he! arhon medelnicer, cunoşti 
bine cum stau lucrurile în ziua de astăzi: ai bani, eşti tare şi mare; eşti sărac, 
nu te bagă nimeni în seamă. Dar să lăsăm la o parte aceste nimicuri. Ia 
spume-mi: cu ce pot să te slujesc? 

— Venisem să te rog ca să pui o vorbă pentru mine la postelnicul 
Andronache, ca să mă facă ispravnic la vreun judeţ. Să-i spui că neamul 
meu a slujit ţării de la descălecătoare, că am și eu ceva cunoştinţe de slujbă, 
că mă voi sili a nu nemulțumi lumea pe unde voi fi, ci dimpotrivă a aduce 
laudă și binecuvântări domniei sale şi măriei sale lui vodă... Aide-de, fă-mi 
această facere de bine şi nu te voi uita până la moarte. 

Dinu ascultă aceste vorbe din urmă cu mare răceală şi, încredinţat că 
postelnicul nu cunoaște limbajul diplomaţiei ciocoieşti, îi zise: 

— Arhon medelnicere, toate câte mi-ai spus sunt drepte şi frumoase, dar 
nu se caută în ziua de astăzi. la spune-mi mai bine, ce dai să te fac 
ispravnic? 

— Ce-ai zis? Mai zi încă o dată, că n-am auzit. 


— Am zis că isprăvniciile se dau cu rușfet, ai înţeles ori ba? Dacă este 
așa, ţine-ţi isprăvnicia pentru altul, căci eu nu mă voi înjosi niciodată să 
cumpăr slujbă cu bani de la o leşinătură de ciocoi ca tine! 

Și postulantul, indignat, ieși din casă fără să salute măcar pe Păturică. 

Acesta, în loc să se supere de o asemenea insultă, zâmbi și zise în sine: 
“Tată un nebun precum n-am mai văzut încă”. 

Un moment după aceea intră o a doua persoană, care, după ce făcu 
ciocoiului un compliment demn de un seraschier, îi zise de-a dreptul: 

— Cucoane Dinule, am auzit că s-a mazilit ispravnicul de Teleorman și 
vin să cer ajutorul domniei tale ca să iau acest mansup. 

— Așa este, bei-mu, dar de! să mai vedem. Vremurile sunt grele, 
isprăvniciile nu se dau la fiecine, răspunse Păturică cu voce îngânată. 

Noul venit, înțelegând pricina care făcea pe ciocoi să răspundă prin 
cuvinte evazive, reluă vorba: 

— Da, da, nene Dinule, te rog să-mi faci această trebuşoară, căci sunt 
om şi eu; mână pe mână spală și amândouă obrazul. Înţelegi domnia ta. 

— Vezi, aşa-mi vine la socoteală! 

— Dar de vreme ce ne-am înţeles, să vorbim ca nişte prieteni adevăraţi. 
la spune-mi, ce o să-mi ceri pentru acest mansup? 

— Cât despre mine, bei-mu, nu ţi-aș cere nimic: dar ce facem 
postelnicului? El nu este în stare să facă cel mai mic lucru fără interes, şi 
încă interes, nu glumă! 

La aceste din urmă fraze trăsăturile feţei candidatului de isprăvnicie 
luară un aspect posac. Se scărpină puţin în cap cu un aer meditativ, apoi 
zise: 

— Să tăiem preţul. 

— Bine! Să-mi dai 2.500 de rubiele. 

— Nu e prea mult? 

— Nicidecum, bei-mu; judeţul Teleorman este unul din cele mai bogate: 
are zece plăși, peste cincisprezece mii de locuitori, tot unu și unu, și schelă 
la Dunăre. Domnia ta poţi să scoţi acești bani în două săptămâni, numai din 
plocoane. Ce spui domnia ta! Acest judeţ este un capan Capan — magazie de 
aprovizionare. (n. N. F.) împărătesc nesecat. 

— Aşa este, dar, uite, nu sunt învăţat să fur, îmi e milă să despoi pe 
săraci! 

— Astea sunt slăbiciuni care pier ca visele îndată ce te vei sui pe scaunul 
isprăvniciei. 


— Aşadar nu se poate mai jos? 

— Nici o para, bei-mu. Vremurile sunt grele, s-aude de domnie nouă şi 
noi trebuie să ne folosim acum, când ne umblă moara. 

— Fie dar precum zici. Porunceșşte să-mi aducă hârtie și călimări. 

Ciocoiul bătu de trei ori în palme și toate se aduseră într-o clipă; 
postulantul scrise biletul următor: 

“Arhon baron, 

Vei da în ordinea mea două mii cinci sute rubiele aducătorului acestui 
răvaş și le vei trece în socoteala mea. 

Ciolănescu” 

După ce uscă scrierea prin puţin nisip pus peste dânsa, el strânse biletul 
în două și-l dete în mâna lui Dinu; acesta îl citi, făcu o temenea sau un 
compliment otoman şi sculându-se în picioare se îndreptă către o masă. 
Deschise un mic sipet de lemn de chiparos şi scoase dintr-însul pitacul de 
orânduire, învestit cu subscrierea și sigiliul domnesc; apoi, după ce trecu 
într-însul numele noului ispravnic, i-l dete în mână, zicându-i: 

— Slujbă pentru slujbă! Primește, boierule, pitacul de orânduire; du-te 
de sărută mâna măriei sale lui vodă şi te așază sănătos pe scaunul 
isprăvniciei de Teleorman. 


Capitolul XIV 


Tip’te bine, arhon postelnice! 


Credem că lectorii noștri n-au uitat secreta întrevedere dintre principele 
Gheorghe Caragea și banul C..., pe care am povestit-o pe la începutul 
acestei scrieri. Principele fanariot, deşi iritat foarte mult prin refuzul banului 
de a da pe fie-sa de soţie favoritului său, nu putu cu toate acestea să nu 
admire simțământul de onoare şi marele curaj cu care bătrânul boier apăra 
onoarea fiicei sale şi pe a naţiunii române. 

El încă sta nehotărât și se gândea ce sfârșit să dea acestei pricini, când 
logofătul său de taină (secretarul), intrând în camera lui şi salutându-l până 
jos, după obicei, îi dete în mână o scrisoare și se retrase. 

Caragea aruncă o căutătură pătrunzătoare asupra adresei de pe scrisoare 
şi, prevăzând din instinct că o să cuprindă vreo veste întristătoare, o 
deschise cu mare grabă și citi cele următoare: 


“Padişahul şi reagealurile au luat ştire că jefuieşti ţara şi surghiuneşti 
pe cei mai de frunte boieri; sileşte-te cât vei putea a te drege cu 
împărăţia, căci într-alt chip va fi rău de măria ta. Atât, nu zic mai mult. 
A măriei tale supusă slugă 


Ahmet Kelalaili tefterdari!!» 

“Atât, nu zic mai mult!... Şi ce va fi voind oare să înțeleagă Ahmet 
printr-aceste vorbe laconice şi neînţelese? Oare vizirul şi capugi-bașa vor fi 
găsit pe vreunul care dă mai mult pentru domnia acestei ţări? Dar bine, eu le 
trimit pe tot anul peșcheșuri (daruri) de câte cincizeci mii pungi de bani; 
capanul împărătesc geme de berbecii, untul, mierea şi grâul Valahiei; 
dorinţele sultanei-valide şi ale lui câzlar-agasi fost-au oare vreodată 
neîmplinite? Ţara întreagă geme sub biciul şi caznele oamenilor domneşti, 
care despoaie norodul până la piele, numai ca să sature lăcomia saraiului... 
Și cu toate acestea ei tot nu sunt mulţumiţi. O! de trei ori afurusiţi agareni ! 
O! neam nelegiuit!... Cum faceţi voi din oamenii cei mai cinstiți unelte 
nerușinate ale tiraniei voastre și când nu mai aveţi trebuință de dânșii îi 
aruncaţi în gunoi ca pe nişte vase netrebnice. Voiți să mă mazâliţi, ca să 
puneţi în locul meu pe vreunul dintre Șuţi sau Calimahi? Voiţi poate să mă 
otrăviţi sau să mă sugrumaţi?... Dar voi nu mă cunoaşteţi bine! Eu nu sunt 


ambițios ca Mavrogheni, nici fermecat ca Hangerliu. Capul lui Caragea nu 
va fi pus în ţeapă dinaintea Înaltei Porţi!...“ 

lată starea morală în care pusese pe Caragea citirea fatalei scrisori a lui 
Ahmet Kelalaili. El se plimba prin sala cea spațioasă a secretăriei frământat 
de gânduri negre; câteodată se oprea în loc şi, încruntând stufoasele lui 
sprâncene, strângea pumnii cu convulsiune și făcea gesturi amenințătoare. 

În aceste momente intră şi postelnicul Andronache Tuzluc ca să afle cele 
petrecute între Caragea şi banul C... Pe timpul acesta, Caragea se întorcea 
către ușă. Postelnicul înaintă către dânsul făcând neîncetat complimente 
până la pământ, dar când voi să sărute mâna principelui, el se trase înapoi 
cu groază, întocmai ca vânătorul când i se arată înainte, fără veste, o fiară 
sălbatică și, devenind palid de mânie, zise: 

— Ce vrei cu mine? Spune în grabă. 

— Venisem, măria ta, să... să... 

— Spune în grab, auzi tu? 

— Venisem, măria ta, să aflu ce ai făcut în pricina despre care te-am 
rugat cu umilinţă în zilele trecute. 

— Deslușeşte-te mai bine, că nu-mi aduc aminte. 

— Te rugasem, prea milostive doamne, să ceri de la banul C... pe fie-sa 
Maria pentru mine 

— A! bine zici! am chemat pe bătrânul boier și i-am povalisit!?]. 

— Şi ce ţi-a răspuns, măria ta? întrebă postelnicul cu o bucurie văzută. 

— Mi-a răspuns că mai bine își omoară copila cu mâinile sale, decât să o 
dea după unul ca tine. 

— Dar bine, măria ta, ce cusur am eu? 

— Mi-a spus că eşti hoţ, răpitor, mârșav, linguşitor şi în toate necinstit. 

— Și măria ta ai crezut toate aceste catigoriil2? 

— O parte din mișeliile tale le cunosc prin mine însumi; cât pentru ceea 
ce mai rămâne, nu am nici o îndoială, căci te cunosc ce poamă ești. 

— Nu crede, milostive doamne. Aceste pâri vin de la vrăjmaşii mei, care 
mă pizmuiesc pentru hatârul şi trecerea ce am la măria ta. 

— Apoi, terminând aceste vorbe, se încercă să sărute pulpana anteriului 
domnitorului; dar Caragea se retrase cu indignaţiune şi luând un aer 
ameninţător îi zise: 

— Îndărăt, mişelule! Nu te atinge de mine, că-ţi zdrobesc capul. 

— lartă-mă, măria ta, că nu sunt vinovat. 


— Nu, nemernicule. Voi da poruncă lui vel-vistier să cerceteze prin 
oameni domnești toate mâncătoriile tale și, de vor fi adevărate, o să te 
țintuiesc în poarta curții domneşti, ca să dau pildă şi la alți mâncători ca 
tine. 

— Să nu faci acest păcat, măria ta! adaose fanariotul căzând în genunchi 
şi atingând parchetul cu fruntea. 

— Un singur mijloc de scăpare îți mai rămâne, zise Caragea mai liniştit. 

— Care este acel mijloc, măria ta? 

— Să te duci la banul şi să-ţi ceri iertăciune. 

— Şi pentru ce să-mi cer iertăciune, măria ta? 

— Pentru că ai avut neruşinarea de a cere pe fie-sa în căsătorie. 

— Dar bine, suferi măria ta ca un romeu din ecpaiaual“! măriei tale să se 
înjosească înaintea unui cap gros de vlah? 

— Îmi am eu socotelile mele. Ieşi afară şi nu uita că, dacă până mâine 
nu-mi vei înfățișa scrisoarea banului de iertare, mă voi ţine de cuvânt: te voi 
țintui în poartă. 

Postelnicul ieşi repede şi se duse acasă la dânsul foarte tulburat de reaua 
primire ce avusese la curte; aceea ce nu putea el să înţeleagă era schimbarea 
cea mare ce văzuse în Caragea. “Cum — zicea el în sine — acest mândru și 
trufaş Caragea, care urăște atât de mult pe români și-și bate joc de dânşii de 
câte ori voieşte, cum se poate ca el să mă supuie la această nemaiauzită 
înjosire? Eu, postelnicul Andronache Tuzluc, să-mi cer iertăciune de la un 
vlah? Dar ce o să zică capioldașii (amicii) mei, când vor afla? Ei o să-și 
bată joc de mine, n-o să mă bage în seamă!... Așa este în adevăr; dar iarăşi, 
de nu voi împlini voinţa lui Caragea, voi fi depărtat din huzmet și atunci o 
să fie şi mai rău, căci nefiind la putere, lumea o să râdă de mine cu mai 
multă îndrăzneală.” 

Această din urmă idee decise pe fanariot şi, ca să iasă mai curând din 
încurcătura în care îl băgase ambiţiunea de a deveni ginere al banului C..., 
porunci să-i puie armăsarii la butcă şi se duse de-a dreptul la banul. 

Când trăsura postelnicului intră în curtea banului, era pe la şase ore 
după-amiază. Slugile bătrânului boier ședeau pe treptele scării și îşi 
petreceau timpul vorbind şi râzând; iar banul, îmbrăcat în anteriu de sevai 
subțire, cu o libadea de pichet alb pe deasupra şi cu cauc cu cearșaf alb, 
şedea în pridvorul (balconul) casei, pe un colț al unui pat lung, și citea pe 
Tetravanghel. Văzând butca fanariotului intrând în curte, el lăsă cartea din 
mâini şi se puse în stare de a primi după cuviință pe fanariotul lui Caragea. 


După ce fanariotul făcu banului câteva complimente lingușitoare, şezu 
pe marginea patului și, căutând un mijloc mai natural de a începe 
conversaţia, el zise: 

— Arhon bane, te vei mira poate când vei afla scopul venirii mele la 
domnia ta. 

— Spune-mi, boierule, să vedem. 

— Ştii că în zilele trecute ţi-am cerut pe cuconița Marghioala de soţie. 

— Şi eu ţi-am zis că nu ţi-o dau fără voia ei. 

— Ei bine, arhon bane, ai întrebat-o? Ce zice? Mă primește de soț sau 
nu? 

— Să-ţi spun curat, nici că vrea să audă de numele domniei tale. 

— Atât mai bine, căci măria sa mi-a poruncit să iau pe o nepoată a lui 
Calimah vodă din lași. 

— Să-ţi ajute Dumnezeu, boierule! 

— Aşa este, arhon bane; dar este ceva care se împotriveşte la această 
fericită căsătorie şi numai domnia ta poți să ridici această piedică. 

— Spune-mi, şi voi vedea. 

— Măria sa vodă ştie că am cerut pe cucoana Marghioliţa de soţie şi, 
fiindcă bănuieşte că poate să mijlocească vreo încurcătură de dragoste între 
mine și domnia ei, voieşte să aibă din partea domniei tale o scrisoare prin 
care să arăţi că am venit în adevăr la domnia ta şi ne-am agriehisiti?! în 
treaba aceasta. 

— Banul, fiind om cu minte foarte ascuţită, pătrunse numai într-o clipă 
şiretlicul fanariotului; dar voind să se încredințeze și mai bine, îi răspunse: 

— Arhon postelnice, cu mare părere de rău și cu zdrobire de inimă îţi fac 
cunoscut cu nu pot să-ţi dau hârtia ce-mi ceri. 

— De ce, boierule? 

— Pentru că mă tem de vreo îmtâmplare neplăcută, și de! eu sunt om 
bătrân. 

— Dar această scrisoare îmi trebuieşte; fără dânsa îmi pierd norocirea. 

— Mă mir, arhon postelnice, cum domnia ta, care ești mâna cea dreaptă 
a măriei sale, să te plângi de nenorociri? 

— Fanariotul, văzând că vicleşugurile sale n-au trecere înaintea 
bătrânului, căzu în genunchi şi mărturisi tot ce se întâmplase între dânsul și 
Caragea. 

Bătrânul, neputând suferi laşitatea și poltronăria grecului, îi zise să se 
ridice în sus; dar simțind totdeodată mulțumire a înfrunta nerușinarea acelui 


venetic şi a-l pedepsi chiar cu armele lui, el luă condei şi hârtie și scrise lui 
Caragea aceste cuvinte: 


“Măria ta, 

Postelnicul Andronache Tuzluc a venit la mine și mi-a făcut rugăciune 
în genunchi, ca să-l iert pentru necinstea ce mi-a făcut cerând pe fie- 
mea de soţie; l-am iertat, măria ta, și Dumnezeu să-i dea bine. 

A măriei tale preaplecată slugă, 

banul C...” 


După ce banul strânse scrisoarea și o pecetlui, o dete fanariotului 
zicându-i: “Ţine, boierule; dă această scrisoare măriei sale lui vodă, şi fii 
sănătos”. 

A doua zi, după cântarea meterhanelelor, postelnicul sui scara caselor 
domneşti, plin de speranţă că a scăpat de primejdia ce-l ameninţa. Dete 
scrisoarea stăpânului său și prin regealâcul lui beizadea Costache și a 
domniţei Ralu, dobândi de aci înainte mult mai mare influență la Caragea. 


Note 


1. 1 Acesta era un amic credincios al lui Caragea și-i scria tot ce auzea vorbindu-se în Divan 
despre dânsul (n. N. F.) 

2. 1 I-am povalisit — propus. (n. N. F.) 

3. 1 Catigorii — defăimări. (n. N. F.) 

4. î Un grec din suita măriei tale. (n. N. F.) 

5. 1 Agriehisit — învoit. (n. N. F.) 


Capitolul XV 


Scene de viaţă socială 


Zilele cele frumoase ale toamnei din anul 1817 își luaseră zborul, 
împreună cu plăcerile ce procură ele locuitorilor României. Iarna se arătase 
cam de timpuriu și vântul de la miazănoapte începuse din vreme a sufla cu 
tărie acea răceală care amorţește natura, despoaie arborii și acoperă ţarinile 
şi orașele cu vălul întristării și al monotoniei. 

Orașul București, atât de zgomotos şi de capricios în zilele noastre, nu 
era tot astfel în timpul lui Caragea. 

Locuitorii săi din clasa de mijloc, deprinşi de mult timp cu viața 
orientală cea plină de lene și poezie, vara se adunau la grădinile Breslea, 
Barbălată, Cişmegiu şi Giafer. Acolo, fiecare isnaf sau cap de familie îşi 
întindea masa și, împreună cu casnicii şi amicii, beau şi mâncau; apoi 
începeau a învârti hora strămoșească și dansurile cele vesele, care se 
deosebesc foarte puţin de tarantela neapolitană şi care plac atât de mult 
întregului popor latin. 

Era, însă, cu deosebire curios a privi comica gravitate cu care oamenii 
din popor executau hora, dansul lor de predilecțiune. Provocarea la dans 
venea mai totdeauna din partea tinerilor; bătrânii ședeau răsturnaţi pe iarbă 
verde, sub umbra cea deasă a copacilor și fumau; dar cu încetul o atracţiune 
neînvinsă se transmitea în inima oamenilor de orice vârstă: jocul tinerimii, 
ca un electrism, mișca pe bătrânii patroni; ei se sculau de pe iarbă, scoteau 
binişele cele lungi, îşi sumeţeau pulpanele de la anterie și se aruncau cu 
exaltație în arena dansului. Era comic a-i vedea cu ce gesturi și cu ce 
mișcări se sileau a dovedi junilor cum că nici bătrânii nu sunt tocmai de 
lepădat. 

Ișlicul cu patru colţuri al marelui terzi-bașall! părea că reclamă 
prioritatea nobleţei asupra căciulii de cazacliu a cojocarului subțire, care, la 
rândul ei, părea că disprețuiește căciula cu roată a bogasierului și calpacul 
de blană al armeanului ibrişimgiu. 

Când trecea furia dansului, toată compania se punea iarăşi pe bere şi pe 
mâncare și, spre a da veseliei un ton de galanterie mai mare, ei completau 
orgia prin feluri de glume, tumând vin în ișlicele bărbaţilor și în condurii 
femeilor şi dându-și unii altora să bea, râzând și gesticulând ca nişte nebuni. 


În tot timpul acesta, lăutarii nu încetau a trage din viori și a cânta din 
gură sau cântece de amor pline de dulceaţă, destinate a produce în inima 
ascultătorilor dor și înfocare, sau melodii de dans, vesele și săltărețe. 

Pe când însă tinerii și bătrânii de amândouă sexele se desfătau precum 
arătarăm, copiii, adunaţi în mici grupe, îndopându-se cu ciurechil?l, simiţi 
cu brânză, alune prăjite şi floricele de porumb şi adăpându-se mereu din 
doniţele cu şerbet roşiu și cu bragă, luau şi ei parte la veselia obştească. 
Băieţii azvârleau cu mingea şi cu arşicele, iar fetiţele cele mici se jucau de-a 
ascunselea sau de-a baba oarba, alergând ca nişte căprioare prin iarba cea 
verde și moale, spre a prinde fluturi sau a culege flori. 

Către seară, toate aceste grupuri înveselite, bărbaţi şi femei, după ce își 
netezeau giubelele şi trimiteau pe slugi înainte cu ploscile şi blidele de 
mâncare, plecau pe la casele lor, împărţiţi în cete, după isnafuri sau meserii. 

Așa trecea timpul în sărbătorile verii; dar când venea epoca cea 
monotonă a iernii, toţi aceşti oameni stau închiși prin case şi serile cele 
lungi se petreceau în tăcere; abia dacă uneori se adunau mai mulţi la un loc 
spre a povesti cele ce se întâmplau în cercul restrâns al mahalalei sau spre a 
juca între ei conțina, mariașul şi cureluşa. 

Atunci însă, ca şi acum, boierii şi oamenii cei cu averi mari se 
deosebeau foarte mult de popor în petrecerile lor. 

Boierii se plimbau în calești şi butci cu arcurile poleite, spre a se deosebi 
de neguțători. Podul Mogoșoaiei şi al Târgului de Afară erau cele de 
căpetenie preumblări ale boierilor. Mesele și petrecerile lor se făceau în 
familii mai multe adunate la un loc; rar se întâmpla să mănânce pe la 
grădini; dar şi atunci preferau grădina lui Scufal3l, via Brâncoveanului din 
Dealul Spirii şi grădina lui Belu de lângă Văcăreşti, spre a nu da prilej 
norodului a surprinde vreo necuviință a lor şi a li se pierde printr-aceasta 
prestigiul. 

Boierii cei tineri, din cauza strânselor relațiuni ce avea cu fanarioţii și 
alți venetici depravaţi, contactase încă de pe atunci o mulțime de vicii, 
contrarie cu totul modului de viețuire al boierilor bătrâni. Sania mitologică 
a lui beizadea C. Caragea, făcută în forma carului lui Apollon, şi cei şase 
cerbi ce o trăgeau, conteșul cel de postav alb, blănit cu samur de Mosca, 
hangerul cel semănat cu brilianturi şi gugiumanul de samur cu fundul alb al 
acestui frumos principe, precum și rochiile cele neprețuite, șalurile și 
feregile domniţei Ralu întorsese atât de mult capul junilor boieri şi cucoane, 
încât de multe ori vindeau moşii de mare preţ, ca să imiteze luxul şi 


strălucirea acestor principi risipitori. Răul poate că ar fi fost mai mic dacă s- 
ar fi oprit aci; dar viaţa scandaloasă și depravațiunea luând proporţiuni 
mari, infestară şi demoralizară până la un mare grad societatea întreagă. 

Din toate relele acestea jocul de cărți fu acela care răspândi mai mult 
demoralizarea; el sărăcea pe boieri şi funcţionari și-i îndemna la hrăpiri de 
tot felul. 

Unul din cei mai mari desfrânaţi şi risipitori din acei timpi era 
postelnicul Andronache Tuzluc; el fura ca un tâlhar de codru şi cheltuia ca 
un nebun. Mesele cele mai strălucite, seratele cele mai atrăgătoare, jocurile 
de cărți cele mai dărăpănătoare, care făceau să treacă dintr-o pungă într-alta 
averea săracilor, toate acestea în casă la dânsul se petreceau. Arghira, 
Rozolina şi Calmuca, Frineele şi Messalinele de pe atunci ale Bucureștilor, 
erau stăpâne în casa lui, ce devenise adevărat mormânt al oricărui amor 
curat și statornic, al oricărei credinţe conjugale. 

În ziua de 30 noiembrie fanariotul făcea în toţi anii masă mare şi zaiafet 
în onoarea sfântului Andrei, patronul său. Ajuns în culmea favorii domnești, 
el voi, în anul în care am sosit cu povestirea noastră, ca serbarea să fie cât 
se va putea mai strălucită. Cu acest scop, el aduse din Constantinopole tot 
ce se găsea acolo mai scump în peşti, poame și vinuri, pe care unindu-le cu 
delicatesele gastronomice ale ţării: păstrăvi, mihalţi și felurite alte mâncări 
fragede și gustoase, pregătise de acea zi un ospăț care ar fi putut să ațâțe 
dorințele chiar ale vestiţilor noștri străbuni în lăcomie: Lucullus și 
Eliogabal. 

Timpul însă părea că contrariază înadins mania de lux și opulența 
fanariotului, căci la 30 noiembrie sufla cu tărie vântul cel de miazănoapte, 
aducând cu sine troiene de zăpadă deasă, care întunecau, ziua la amiaza 
mare, lumina soarelui; dar invitaţii postelnicului erau oameni de aceia ce nu 
se sperie de fiece lucru. Era de ajuns pentru dânşii să ştie că în casa 
amicului lor vor găsi prilej a comite trei sau patru din cele șapte păcate de 
moarte, și aceasta îi făcea să trecă prin ger şi zăpadă. 

Camera pregătită pentru primirea și ospătarea invitaţilor era un fel de 
salon pătrat, spoit cu var şi în mijlocul tavanului cu un cerc de flori arăbeşti, 
tot de var, lucrate în relief, dar fără gust, nici măiestrie. Mobilierul se 
compunea din două paturi de scânduri înfundate, acoperite cu saltele de 
perne, peste care erau întinse macaturi de lână de Brussa, cu ciucuri de 
Veneţia pe margini. Lângă zidul dinspre grădină era un sipet mare, îmbrăcat 
cu piele de căprioară albastră și legat cu fier alb, iar deasupra lui era un alt 


sipetaş mai mic, de lemn de nuc cu flori de sidef. În mijlocul camerei era un 
scaun de brad cu trei picioare, pe care erau puse patru sfeşnice de tumbac, 
cu lumânări de seu într-însele, și o pereche mucări de alamă, cu care o 
țigancă frumușică lua din când în când mucul lumânărilor, ca să dea mai 
multă lumină. 

În fine, pe la 121 ore turceşti!“! începură invitaţii a sosi. Cel dintâi care 
sui scara caselor lui Andronache fu hatmanul Costache Cărăbuş, june 
frumușel, dar fără spirit, depravat până la măduva oaselor, amic intim şi 
părtaş al tuturor desfrânărilor lui beizadea Costache. După dânsul veniră 
spătarul Dimache Pingelescu, om ce se silea cât putea să nu deminţă 
prenumele său, cămăraşul Stamate Birlic, clucerul Ioniță Maăturică, 
paharnicul Dimitrache Mână-Lungă și baronul Nichita Calicevschi. Mai în 
urmă de toți veni și beizadeaua întovărășit de treti-logofăt Iordache Zlatonit, 
un om foarte cunoscut pe timpul acela prin spiritul său satiric şi plin de 
originalitate! 

După ce musafirii se aşezară pe cele două paturi, o ţigancă bine 
îmbrăcată şi purtând o scurteică îmblănită, cu gulerul ridicat în sus, se 
prezentă înaintea lor cu o tavă plină de dulceţe de tot felul; după dânsa 
venea altă țigancă ţinând o tavă cu o mulţime de păhăruţe cu vutcă de izmă 
și câteva farfurii cu migdale curăţite şi cu năut prăjit. Îndată apoi intră 
cafegiul boierului, îmbrăcat cu un mintean de postav negru, cusut cu fir, dar 
fără mâneci, spre a lăsa să se vadă braţele sale albe prin cămașa de borangic 
subțire şi refecată cu bibiluri; mijlocul lui, zvelt și mlădios, era încins cu un 
şal de mătase vărgată, ale cărui extremităţi atârnau cu grație pe şoldul cel 
stâng al piciorului; poturii săi de postav vişiniu cu turiecii de fir; imineii cei 
stracojii şi fesul cel roşu cu fundă de ibrişin negru, așezat pe cap cu 
cochetăria cea minunată a fanarioţilor, făceau din acel june servitor un 
Ganimed care ar fi putut aţâţa gelozia vechilor zei din Olimpul lui Omer. El 
venea cu o tavă de argint în mână, pe care erau depuse, în zarfurile lor de 
filigran, mai multe filigene pline de o cafea de Arabia, spumoasă și 
parfumată; după dânsul intră ciubucciul cu ciubucele de antep și de iasomie, 
din ale căror lulele umplute afânat cu tutunul de cel mai ales ieșeau nori de 
fum mirositor. Intrarea succesivă a acestor servitori forma o reprezentare 
pitorească; cunoscând foarte bine regulile ierarhiei, ca slugi de casă mare, ei 
se duceau mai întâi la beizadea Costache, apoi gradat la toți ceilalți şi-şi 
împlineau datoriile cu eleganță şi exactitate. Terminându-se ceremonialul 
cafelei, musafirii, ca oameni în treburi, începură a vorbi politică şi a discuta 


despre pravilele ce se pregăteau pentru ţară de către principele Caragea şi 
consilierii săi; dar beizadeaua, voind să spargă acea conversaţiune a cărei 
seriozitate ascundea numai minciuni și lingușiri ce-l făceau să caște urât, 
zise o dată: 

— la ascultați, boieri! La ce am venit noi oare aici? Să punem ţara la 
orânduială, sau să ne veselim? Lăsaţi trebile țării pe seama tată-meu și a 
sfetnicilor lui şi aideţi să bem și să mâncăm! 

Apoi, întorcându-se către stăpânul casei, zise: 

— Andronache, zi băieţilor să puie masa. 

— Numaidecât, măria ta! răspunse fanariotul cu obișnuitul său aer de 
înjosire. lar până atunci, măria ta și domnia lor, cinstiţi boieri, treceţi în 
odaia cealaltă și vă eglendisiți după plăcere. 

Invitaţii trecură în acea odaie care era mobilată cu două sofale turceşti; 
pe una era o masă rotundă cu picioarele scurte, pe care erau așezate două 
sfeşnice şi mai multe perechi de cărți de joc; iar pe cealaltă erau table 
pentru jocul de șatrange şi pentru ţintar. 

Cei mai mulți dintre invitați se așezară împrejurul mesei cu cărţile. 
Beizadeaua însă și cu hatmanul Cărăbuș preferară jocul de șatrange. 

— Ce jucăm, boieri? zise cămăraşul Stamate Birlic, manevrând o 
pereche de cărţi. Facem un otuzbir de englingea până se va găti masa? 

— Mai bine o panţarolă, arhon cămărașe, răspunse Dumitrache 
Pingelescu, scoțând o punguță cu mahmudele din buzunarul de jos al 
anteriului. 

— Ştiţi una, boieri? adăugă baronul Calicevschi scoțând cu lene vreo 
trei carboanţe și câteva rubiele din buzunarul jiletcii cu otuzbir și cu 
panţarolă ne pierdem timpul în zadar; haideţi mai bine să facem un stosișor. 

— Dar ce dănănaie o mai fi aceasta, că noi n-am auzit până acum 
vorbindu-se despre dânsa? 

— Stosul, boieri domnia voastră, este un joc foarte frumos; el n-aduce 
somn jucătorilor şi ceea ce are mai bun este că, în puţin timp, unul sau doi 
din jucători mătură toţi banii din punga celorlalţi; cu puţină cheltuială de 
vreme ştii cu ce te alegi. 

— Bree! da zdravăn joc! 

— Joc voinicesc! zise Pingelescu cu entuziasm. Auzi acolo, să ne 
moțăim de somn toată noaptea pentru câteva mahmudele, dodecari sau 
rubiele câștigate în otuzbir! Arhon baroane, fă bine de ne învaţă și pe noi 
acest minunat joc. 


— Bucuros, boierii mei; de ce nu? Sunt două feluri de stos: unul se 
numește curat stos și este cam greu; iar celălalt se numeşte ce cei şi este mai 
lesne de învăţat. 

— Ce cei! Frumos nume! Arătă-ne dar cum se joacă acest ce cei al 
domniei tale! 

— Bucuros! Priviţi, boieri, zise Calicevschi luând în mâini o pereche de 
cărți. Unul dintre noi face cărţile, iar ceilalți ori câte unul, sau mai mulţi 
deodată zic celui care face cărţile: Dă-mi un birlic, dă-mi un zece ochi, un 
popă, o preoteasă sau orice altă carte va voi. Cel care ţine cărțile în mână 
începe a da cărți punând pe cea dintâi dinaintea celui care a cerut, iar pe cea 
de-a doua dinaintea sa; şi dacă cartea cerută va cădea dinaintea celui ce a 
cerut-o, câştigă el, iar de va cădea dinaintea celui care face cărţile, câștigă 
acesta. 

Să începem acest frumos joc! ziseră mai mulţi deodată. Baron 
Calicevschi, văzând marele entuziasm ce aveau boierii pentru acel joc 
propus de dânsul, simţi în sine o bucurie infernală, pe care o sugrumă în 
inima sa, căci el văzu succesul planurilor sale de jefuire asigurat printr-acest 
mod de prădare, necunoscut încă acelor boieri români şi fanarioți, ce altfel 
erau foarte dedați la jefuiri. Luă dar îndată cărţile în mâini și întrebă: 

— Începem, boieri? 

— Să începem! 

— Luaţi aminte, că fac cărţile! 

— Bine, bine! 

— Tăieţi, boieri! 

Pingelescu tăie cărțile, apoi zise cu semeţie: 

— Cinci ochi pe zece rubiele. 

Calicevschi începu să dea cărți râzând pe sub mustață și cu sânge rece. 

— Oprește-te strigă Pingelescu am câștigat, dă-mi rubielele! 

— Poftim, boierule, și îi numără zece rubiele. 

Ceilalţi boieri, văzând cu câtă înlesnire se câștigau banii în acest nou 
joc, începură a juca și ei şi atât de bine le mergea jocul, încât unii din ei 
începură să simtă milă de bietul baron, care plătea neîncetat, cu cel mai 
mare stoicism, perderile sale. Dar aceasta era numai o manevră a şiretului 
muscal; căci după câteva minute, toți începură a pierde. Agitaţiunea şi 
zgomotul acestui joc infernal făcu pe beizadea Costache și pe hatmanul 
Cărăbuş să părăsească liniştitul joc al tablelor. 


— Popă, pe ce am în mână! zise beizadeaua cu mândria aceea plină de 
fanfaronadă ce este particulară beizadelelor din ţara noastră. 

Baronul începu a da cărţi, fără se să preocupe cât de puţin de suma ce 
putea să aibă principele în mână. 

— Ai câştigat, măria ta! exclamară unanim, cu surpriză, toţi jucătorii. 

Beizadeaua deschise mâna şi găsi într-însa cincizeci şi trei mahmudele, 
care fură plătite cu punctualitate de către baronul. 

— Şase ochi pe toată suma! zise iarăşi beizadeaua. 

Norocul fu şi de astă dată în partea beizadelei. Baronul îl lăsase într- 
adins să câștige, ca să-l încurce, căci la a treia carte beizadeaua pierdu tot ce 
câștigase, împreună și cu banii săi. 

Această schimbare de noroc ambiţionă și mai mult pe Caragea. El 
scoase din buzunar o pungă plină cu mahmudele şi după ce bău un pahar de 
mastică şi fumă de câteva ori din ciubuc, zise cu ironie: 

— Arhon baroane, câte parale ai în buzunar? 

— Am de ajuns, măria ta, ca să plătesc ce voi pierde, răspunse rusul cu 
mândrie. 

— Bine!... ia să-mi dai un zece ochi pe punga aceasta! 

— E prea mult, măria ta! 

— Fie dar pe jumătate. 

Baronul câştigă jumătate din ceea ce se afla în pungă și la al doilea joc o 
luă cu totul. 

— Eu mă prind că jocul ăsta are pe dracul într-însul, zise postelnicul 
Andronache Tuzluc. Auzi acolo! să pierd eu zece mii de lei într-o clipeală 
de ochi? Şi unde pui bătaia de piept şi de inimă; unde pui iarăși acel îndemn 
nebiruit de a tot cere pe popă și zece ochi şi a tot scoate la dodecari din 
pungă, uitându-te la dânșii cum se duc la dracu. 

— Ba să mă ierţi, boierule; banii domniei tale nu s-au dus la dracu, ci în 
pungă la mine, zise baronul. 

— Tot atâta face, arhon baroane, zise beizadeaua cu ironie. 

— Aşa, aşa! adăugă hatmanul Cărăbuș, cu un râs înghesuit și prostatic, 
ca să lingușească pe beizadeaua. 

— Cât ai pierdut, cucoane Andronache? întrebă treti-logofăt Iordache 
Zlatonitul, sculându-se de pe sofaua unde șezuse nemișcat tot timpul cât 
ținuse jocul. 

— Vreo zece mii de lei! răspunse fanariotul cu nepăsare. 


— Puțin, foarte puţin. Să trăiască isnafurile şi sărăcimea! N-ai decât să 
scoţi o cercăturăl€! în ţară sau să dai câteva volnicii de furat pe la hoţi şi 
banii aceştia vor veni la loc înzecit!... 

— Bravo, Zlatonitule, bravo! exclamă beizadeaua bătând din palme şi 
râzând ca un nebun. 

— Dar bine, măria ta, suferi să fiu batjocorit de acest nemernic chiar 
înaintea măriei tale? zise postelnicul rănit la biată cinste. 

— De ce te superi, Andronache? Nu vezi că el glumește? 

— Dar domnia ta, boier Pingelescule, cât ai pierdut? întrebă iarăşi 
Zlatonitul. 

— Vreo trei mii de lei. 

— A zecea parte din preţul cu care îţi vinzi obișnuit iscăliturile ce pui pe 
anaforalele veliților boieri; nu te întrista de această pierdere, căci din mila 
lui Dumnezeu pricinile se înmulţesc din zi în zi. 

Pingelescu plecă capul în jos şi tăcu; dar Zlatonitul se afla în vervă 
satirică şi hotărâse să biciuiască pe toți fără milă, căci nu trecu mult şi se 
adresă către căminarul Stamate Birlic: 

— la spune-ne, arhon căminare, ai pierdut și domnia ta ceva? 

— Vreo mie cinci sute de lei; un bagatel. 

— Nu e nimic. O să avem vreo câteva podini lipsă la poduri şi vreo sută 
de oameni cu picioarele scrântitel7l. Dar domnia voastră, clucer Măturică și 
paharnice Mână-Lungă, cum staţi? 

— Noi am câştigată. 

— Se vede că Dumnezeu priveghează asupra văduvelor și asupra 
săracilor, căci de pierdeaţi și voi, apoi negreșit eraţi să vă băgați măturile și 
mâinile voastre cele lungi în lada săracilor și era să le luaţi hrana și 
îmbrăcămintea măcar pe vreo două-trei luni. Dar domnia ta, arhon baron 
Calicevschi, de unde ai venit cu acest joc drăcesc, care o să ne ducă în stare 
să ne pierdem averea, sufletul şi chiar mustrarea de cuget? (...) De ce ai mai 
venit și domnia ta să ne cufunzi în prăpastia ticăloşiei prin jocul domniei 
tale cel sărăcăcios ca şi numele ce porţi? 

— Ei! ei! nebunule, te-ai trecut! zise beizadeaua atins de vorbele cele 
aspre ale Zlatonitului. 

— Nu, măria ta, nu m-am trecut și nu pot să tac, căci sunt român și văd 
de acum unde o să ne ducă jocul muscalului acestuia. Boierimea ţării, atât 
de iubită de norod pentru faptele ei cele frumoase, fiii acelor stâlpi ai țării 
care au jertfit avuţia și şi-au dat chiar viața pentru ţară, o să ajungă să vândă 


mere pe pod ca precupeţii, iar cei mai slabi dintre dânșii o să-și piardă 
cinstea şi sufletul, vânzându-se la cei ce le vor da bani de cheltuială la 
neavere ! Da, boierilor, jocul acesta o să vă piardă... 

—  Muşcăturile Zlatonitului ar fi mers mult mai departe, dacă în 
momentul când voia să reînceapă n-ar fi intrat Păturică, invitând pe musafiri 
la masă. 

Beizadeaua se îndreptă către camera de mâncare, urmat de toţi ceilalți 
musafiri, se puse la masă și toţi începură a gusta din bucatele cele delicate 
ale grecului şi a bea din vinurile cele mai alese ale țării. Dar când ajunseră 
la fripturi și poame, începură lăutarii a cânta cele mai frumoase și mai 


patetice cântece de masă!” 

Toţi oaspeţii ascultau pe lăutari cu mai multă sau mai puţină băgare de 
seamă; numai Caragea şi hatmanul Cărăbuş păreau mai agitaţi decât toți 
ceilalți. Aceasta se vedea din mișcările capului, din alterarea feţei şi mai cu 
seamă din desele oftări ce ieșeau din piepturile lor. Vinul cel tămâios de 
Cernăteşti, turnat necontenit în gâtlejul boierilor, începu să-și facă efectul 
său. Oaspeţii noştri, care până aci mâncau și beau liniștiți ca cei şapte 
filozofi ai Eladei, prinseră la limbă și deveniră mai zgomotoși decât nemţii 
cei beţi. Respectul ce aveau asupra beizadelei mai slăbise; unii cântau, alții 
îndemnau pe baronul Calicevschi să înceapă iarăși minunatul joc care cu 
puţin mai înainte le ușurase pungile; numai beizadeaua şedea liniştit şi din 
când în când arunca câte o vorbă de spirit în socoteala bieţilor oaspeţi, care, 
cu toată ameţeala vinului, erau siliți să sufere, temându-se de a nu trage 
asupră-le urgia domnească. 

În fine cina se termină şi musafirii părăsiră casa. Postelnicul 
Andronache, după ce dete câteva instrucţiuni lui Păturică, se puse și el în 
sanie și se duse la chera Duduca. 


Note 


1. 1 Terzi-başa — staroste de croitori. (n. N. F.) 

2. 2 Un fel de cozonaci. (n. N. F.) 

3. 1 Această grădină a devenit mai în urmă proprietate a domnului Câmpineanu. (n. N. F ) 

4. î Două ore după-amiază. (n. N. F.) 

5. 1 Acest om original, al cărui nume l-am preschimbat aici puţin, mai în urmă şi-a pierdut 

minţile şi a vieţuit până în zilele noastre într-o stare deplorabilă. (n. N. F.) 

6. 1 Cercătura era controlul ce făcea guvernul, pe acei timpi, contracciilor care luau prin sultan- 
mezat strângerea veniturilor țării. Din acea cercătură ieşea un rău foarte mare, căci se 


[se] 


descopereau abuzuri mari. Contracciii, ca să scape de pedeapsă, cumpărau pe cercători, iar 
banii ce le dădeau îi adunau tot de la contribuabili. (n. N. F.) 


. î Veniturile podurilor se vindeau prin mezat şi Stamate Birlic se afla contracciu. Aceste 


venituri se compuneau din taxe puse asupra tuturor carelor ce intrau în Capitală. Carul cu 
marfă de lipscănie plătea bani 240; cel încărcat cu blane leşeşti, bani 180; se lua 6 bani de 
vadra de rachiu; 12 bani pentru vadra de vin; 45 de bani carul cu postav românesc; 30 carul cu 
piei de miel; 45 carul cu piei de vacă; 60 carul cu bogasiu; 60 carul cu piei de iepuri; 45 carul 
cu coase; 60 carul cu brașovenie; 60 carul cu musuluri de Rumelii; 60 carul de amici; 45 carul 
cu aba de Podolia; 30 carul cu aba de tuzluci; 60 carul cu sticle ce vin dinlăuntru; 30 carul cu 
sticle leşeşti; 60 carul cu postav leşesc; 60 carul cu lână de oaie; 60 carul cu lână de capră; 60 
carul cu aramă lucrată; 30 carul cu fier; 120 carul cu butii de vin, fie mănăstiresc ori boieresc 
sau țărănesc. (n. N. F.) 


„ î Aceşti doi boieri se aflau casieri la cutia de milostenie. (n. N. F.) 
. 1 Pe atunci, muzica română se compunea din arii de joc și arii de delectare, numite cântece de 


masă. (n. N. F.) 


Capitolul XVI 


Fă-te om de lumea nouă, să furi cloşca după ouă! 


Să părăsim partea de sus a caselor postelnicului, căci nu mai are nici un 
interes pentru lectorii noştri, şi să ne coborâm în partea de jos, sau mai bine 
în beciuri, ca să vedem ce face Dinu Păturică. 

Acest ambițios ciocoi, nevoind a se lăsa nicidecum mai jos decât 
stăpânul său, pregătise şi el o cină, la care invitase pe câţiva din cei mai de 
aproape amici ai săi. 

Camera în care dădea el ospăţul era împodobită cu două paturi turceşti 
înfundate, peste care erau puse saltele de lână acoperite cu chilimuri vărgate 
de Idirn€ (Adrianopole), cusute pe margini cu ciucuri de bumbac alb; pe 
lângă pereţi erau puse perne îmbrăcate cu cit tocati!i; prin unghiurile acestor 
paturi erau aşezate pernițe mici umplute cu puf, pe ale cărora feţe albe de 
batistă se vedeau mai multe arabescuri cusute cu fir de mătase, iar pe una 
dintr-însele, erau cusuţi doi amorași, ţinând în mâini o ghirlandă de flori, în 
al căreia mijloc era o inimă pătrunsă de două săgeți și inscripţia aceasta: Mn 
ué Zexvăci?l. 

Zidul de lângă pat era acoperit cu un covor de Brussa, pe care stau 
spânzurate în cuie o puşcă arnăuţească ghintuită, legată la mașină cu o 
sangulie cusută cu fir, şi două perechi pistoale băgate în tocuri de piele, 
ornate tot cu fir. Mai în jos, tot pe acel perete erau atârnate două săbii 
turceşti cu mânerele de sidef, iar în mijlocul lor era aşezat un cauc oltenesc 
de hârşie neagră de miel, al cărui fund era cusut cu fir de cel bun peste 
postav roșu și lăsa să atârne în jos o fundă de fir lucrată cu mare gust. 

Cele două ferestre dinspre uliţă erau împodobite cu mai multe glastre de 
flori, printre care se deosebeau mai ales: maghirani, trandafiri şi câţiva 
indrușaimi, ce umpleau atmosfera camerei de un miros nu așa plăcut, cât 
era de pătrunzător. 

Pe lângă pereţi erau puse în rând câteva scaune de Braşov vopsite și un 
sipet mare, legat în bande de fier alb peste piele de căprioară albastră. 

La o înălțime oarecare a unuia din pereţi era un dulap mic, săpat în zid, 
în care se afla depusă mica bibliotecă a ciocoiului, compusă din câteva cărţi 
grecești şi româneşti, printre care figurau: Proorocia lui Agatanghel, 
Filozoful Sintipa, Alexandria, Tilu Buhoglindă şi alte capete d-opere ale 


literaturii naţionale de pe atunci, cărți glumeţe care, prin anecdote de spirit 
şi poveţe filozofice, făcea petrecerea favorită a poporului. 

Masa de mâncare era așezată între două paturi și împrejurată cu scaunele 
pe care erau să șadă onorabilii oaspeţi ai lui Păturică. 

Pe masă erau rânduite o mulțime de farfurii cu mezelicuri de tot felul: 
marinată de stacoji, farfurioare mai mici cu icre proaspete de morun, 
licurini jupuiţi, sardele muiate în untdelemn de Mitilene amestecat cu piper 
şi zeamă de lămâi de Messina, măsline dulci de Tessalia, grămădite în 
formă piramidală, icre tari de chefal, smochine de Santorini, halva de 
Adrianopole; nimic din delicatesele gastronomice ale Orientului nu lipsea 
pe masa ciocoiului, mai împodobită chiar decât a stăpânului său. Toate 
aceste mezelicuri erau aşezate după o regulă militară, având la fiecare 
distanță de două palme câte o carafă cu vin galben de Drăgășani, cu pelin 
roşu din viile mănăstirii Bistriţa şi cu vinuri orientale de diferite culori şi 
gusturi, fără a lipsi paporniţelel?! cu anason de Chio şi cu mastică de Corint. 
În fine, Păturică luase dispoziţiuni ca oaspeţii săi să nu cerce cea mai mică 
lipsă întru îndeplinirea gustului lor rafinat. 

Dacă cineva ar fi văzut luxul ce domnea la masa postelnicului și la a 
vătafului său de curte, fără îndoială s-ar fi convins că ospăţul slugii întrecea 
în toate pe al stăpânului și, dacă s-ar fi gândit mai serios la mizeriile acelor 
timpi de tristă memorie, ar fi zis, împreună cu noi, că fanariotul n-avea de 
ce să se plângă pentru pagubele ce-i făcea vătaful său de curte, căci banii ce 
se cheltuiau în aceste ospeţe nu erau ai săi, ci ai săracilor şi ai văduvelor 
căzuţi victimă nesaţului său de averi. 

Între oaspeţii de căpetenie invitaţi de Păturică figurau: Tudor 
Ciolănescu, vătaful de curte al banului Grigore B...; Neagu Chioftea de la 
banul Constantin Băl...; Zamfir Ploscă de la Isaac R...; Vlad Boroboaţă de 
la F... şi alți mai mulţi, aleși între corifeii ciocoismului și ai hoţomăniilor 
bucureștene de pe atunci. 

După ce se duseră musafirii postelnicului pe la casele lor și el la amanta 
sa, Păturică se coborî în odăile de jos şi se puse la masă cu prietenii săi. 

Patru ţigănaşi, curat îmbrăcaţi, aduceau bucate la masă, şi două ţigance 
tinere şi frumușele erau însărcinate a turna prin pahare nectarul care, de la 
căderea zeilor din Olimp încoace, a luat prozaicele nume de vin şi rachiu. 

Una dintr-aceste două copile luă de pe masă o papormiţă cu anason şi, 
umplând mai multe feligene, dete fiecăruia din oaspeţi câte unul. Oaspeţii, 


sorbind rachiul, căzură pe farfuriile cu mezelicuri precum cad lăcustele 
peste holdele plugarilor. 

Dinu Păturică observă aceasta şi, cu o oarecare nerăbdare, în calitatea sa 
de ospătător, strigă cu un glas ascuţit şi obraznic: 

— Aduceţi ciorbă, bre! 

— Numaidecât, cuconaşule! răspunseră ţigănașşii, plecând toți deodată 
ca să arate mai mult zel. După câteva minute ei puseră pe masă un castron 
colosal plin cu ciorbă de știucă fiartă în zeamă de varză cu hrean; pe urmă 
aduseseră două farfurii lunguieţe cu mihalţi şi păstrăvi rasol, muiaţi în oţet 
şi untdelemn; aduseră mai multe vase de cositor pline cu iahnii, cu plachii, 
cu morun gătit în măsline și foi de dafin, cu crapi umpluţi cu stafide şi 
coconare şi alte felurite mâncări care se ziceau în vechime “bucate cu 
cheltuială”. 

Vinul, asemenea, curgea fără încetare din pahare și aluneca pe gâtul 
ciocoilor care, la fiecare deşertare de pahar, strigau: “Să trăiască nenea 
Păturică!” 

Numai Vlad Boroboaţă sta trist și tăcut. 

— Da ce, mă Boroboaţă, de ce stai bosumflat? Ori ţi s-au înecat niscaiva 
corăbii cu marfă? zise Neagu Chioftea, cel mai zgomotos dintre toţi 
oaspeţii. 

— Parcă eşti o mireasă, adăugă Tudor Ciolănescu. 

— Închină cu noi, bre! Fă-te om de lumea nouă, să furi cloşca de pe ouă! 
ziseră toţi ciocoii deodată. 

— Ei bine răspunse Boroboaţă umpleţi-mi un pahar să închin şi eu cu 
voi! 

Paharul se umplu și se dete în mâna lui Boroboaţă, care, ridicându -l în 
Sus, zise: 

— În sănătatea săracilor ţărani, cărora le dăm fum de ardei şi le punem 
fierul roșu pe piept, ca să le luăm bănișorii din pungă! Să trăiască văduvele 
şi copiii cei sărmani, cărora le luăm pâinea din gură, ca să mâncăm noi, 
ăştia, peşte de Țarigrad, halvale de Idime şi să bem vin chipriotic!... În 
sănătatea ţării întregi, pe care am lăsat-o în sapă de lemn!... 

Zicând aceste cuvinte, trânti paharul pe masă şi căzu iarăşi în cugetările 
sale de mai nainte. 

Toastul lui Vlad Boroboaţă şi amărăciunea cu care el pronunţă vivatul 
său cel sinistru făcură în inima ciocoilor tot acea impresiune ce făcu 


odinioară literele de foc regelui Babiloniei, Baltazar, şi oaspeţilor săi cei 
desfrânaţi. 

Vătafii de curte se uitau unul la altul cu niște priviri sperioase, ce 
dovedeau îndestul cât de adevărate erau cele zise de Boroboaţă. Numai 
Dinu Păturică ascultă acest strigăt al mustrării de conștiință fără ca să se 
tulbure câtuși de puţin; ba încă el aruncă asupra lui Boroboaţă o privire 
disprețuitoare și, dând într-un râs sardonic, curmă tăcerea cu aceste cuvinte: 

— Cinstiţi boieri! Nu vă sinorisiţi lui Boroboaţă, căci este cam nebun, 
sărmanul. Cine ştie ce babă l-a obrociti“l. Să bem, fraţilor, şi să lăsăm pe 
Boroboaţă să spuie la cazanii cât va voi. 

Apoi întorcându-se către slugi: 

— Aduceţi, bre, vin tămâios de Cernăteşti. 

— Şi de cel de Drăgășani! adăugară ceilalți. 

Sticlele se împlură cu tămâioasă într-o clipă şi veselia renăscu în sânul 
oaspeţilor ameţiţi de băuturi şi îmbuibaţi de grasele mâncări orientale. 

Această cină, compusă toată din plăceri de contrabandă, ţinuse câteva 
ore şi, cu tot vinul ce se băuse, nici unul dintre ciocoi nu se îmbătase 
desăvârșit; ei ajunseră numai la gradul acela al beţiei când omul devine 
vesel şi spune adevărul fără rezervă. Astfel dar, unii vorbeau, alții cântau, 
lovindu-se unii pe alţii în glumă cu gloanţe de pâine; numai Vlad Boroboaţă 
sta cufundat în niște cugetări sinistre, pe care le întrerupea câteodată cu un 
surâs amarnic. Dinu Păturică, ce-l privea cu o vădită nemulţumire, 
observând că acea beţie tristă a oaspelui său putea să influenţeze mai tare 
asupra celorlalţi şi să stânjenească libera explozie a veseliei lor, se sculă în 
sfârşit strigând: 

— Ei bine, boieri, vă văd cam pe gânduri; eu v-am chemat aci ca să ne 
veselim, iar nu ca să punem cenușă în cap și să ne plângem păcatele ca 
prorocul Iona din Scriptură! N-aveţi bucate? N-aveţi vin? De ce dar staţi ca 
niște curci plouate? Mai aduceţi, bre, marinată de barbuni și vin de Tenedos, 
să ne veselim cât ne umblă moara, că destul ne vom pocăi la bătrânețe. Iar 
tu, cobe rea, du-te de fă cazanii la biserică, iar nu în casa mea!... Auzit-ai 
tu? 

— Bravo, nene Păturică, ai dreptate! Să se ducă la dracu acest dăscăleci 
care ne-a stricat cheful cu iticaua lui. 

— Da, la dracul! exclamară toţi deodată. 

— lar noi să ne veselim ca nişte oameni de ispravă, adause Păturică. 


— Şi să vorbim de trebuşoarele noastre, răspunse Neagu Chioftea, 
curmându-i vorba. Ştiţi, boieri, că am cam ajuns la vremea de apoi. Pare- 
mi-se că stăpânii noştri au cam băgat de seamă că le mâncăm stările şi s-au 
pus pe economie. Alte dăţi, când le înfățișai catastihul, nici că se uitau pe 
dânsul şi-ţi umpleau mâna de rubiele; iar acum te ţine câte trei-patru ceasuri 
în picioare şi te descoase din toate încheieturile ca pe hoţii de cai. 

— Bine vă face, ciocârlanilor! zise Păturică râzând. 

— Ce-ai zis? întrebă Neagu Chioftea cu mirare. 

— Am zis că vă face foarte bine, căci nu ştiţi să furați. 

— Noi nu ştim să furăm? observă Chioftea cu un zâmbet de ironie. 

— Da, da, voi! replică cu siguranţă. Sunteţi nişte bojogaril?! 

— Dacă este aşa, apoi învaţă-ne tu meserie. 

— Bucuros. 

— la spuneţi-mi, boieri dumneavoastră, aţi citit vreodată cartea numită 
Floarea darurilor? 

— Nici n-am auzit vorbindu-se de dânsa. 

— Aveţi dreptate, nu s-a tălmăcit încă în limba românească și voi abia 
știți să citiți româneşte. Ascultaţi dar şi pricepeţi. În acea carte este o 
istorioară plină de noimă, care începe cam aşa: “A fost odată un împărat de 
la Hindiile răsăritului sau de prin Țara Sacâzuluilfl. Acel împărat avea 
şaptezeci şi cinci de copii, tot unu şi unu. Ajungând însă la adânci bătrânețe, 
el chemă pe fiul său cel mare şi-i zise să facă un snop de șaptezeci şi cinci 
de nuiele şi să-l aducă înaintea sa. Porunca se îndeplini într-o clipă. 
Împăratul chemă atunci pe toți fiii săi şi le zise: “Eu am îmbătrânit şi peste 
puţin o să mor; aş voi însă ca, înaintea morţii mele, să las întinsa mea 
împărăție aceluia dintre voi care se va dovedi mai tare și mai priceput. 
Hotărăsc dar ca acela care din voi va putea să rupă deodată această legătură 
de nuiele, acela să ia împărăţia după moartea mea!” Feciorii de împărat se 
priviră mai întâi unii pe alţii cu mirare și apoi se cercară pe rând şi fiecare 
în parte să rupă legătura de nuiele, dar nici unul nu putu. Împăratul îi privi 
râzând şi le zise: “Dacă nu le puteți rupe deodată pe toate, apoi rupeţi-le 
câte una în parte”. Copiii se supuseră la noua poruncă a tatălui lor și în 
puţină vreme toate nuielele fură rupte. “Ascultaţi, dragii mei copii — 
adause atunci împăratul — acest snop de nuiele sunteți voi; dacă veţi 
rămâne uniți după moartea mea, nimeni nu vă va birui; iar dacă vă veţi 
despărţi, va veni vrăjmașul şi va face din voi ceea ce făcurăţi dinaintea mea 
cu aceste nuiele”. 


Păturică se opri aci şi, privind câteva momente pe tovarășii săi cu ochi 
pătrunzători, îi întrebă: 

— Ei bine, boieri domnia voastră, cum vi se pare această istorioară? 

— Foarte fromoasă, ce e dreptul, dar n-are a face nimic cu necazurile 
noastre, răspunse Chioftea. 

— Vă înşelaţi, frații mei, adaose Păturică cu un aer de superioritate. 
Dacă voi aţi fi urmat paradigma acestei istorioare, nu erați să vă plângeţi 
acum că stăpânii voştri v-au prins cu ocaua mică. 

— Ei bine, învaţă-ne tu ce să facem. 

— Să vă învăţ, căci, uite, sunteţi proşti ca nişte băieți luaţi de 
procopseală. Voi vă adunaţi în toate zilele la cafeneaua de la Dorobănţie. 
Aşa este, ori ba? Spuneţi! 

— Ba așa. Ne adunăm în toate zilele, precum zici. 

— Ar fi de mare folos pentru voi ca, înainte de a părăsi cafeneaua, să 
puneţi nart!7! la toate lucrurile ce veți târgui, ca să ştie fiecare din voi cât are 
să încarce la socoteală. 

— Vorbește mai desluşit, că nu te înțelegem! 

— lată ce voi să vă zic: să ne închipuim că pentru curtea unuia dintre 
stăpânii voştri se cumpără câte douăzeci şi cinci oca de carne pe zi. Ei bine, 
prețul nu poţi să-l încarci, căci carnea este cu nart (preţ fix), dar poţi să 
încarci la suma ocalelor, cumpărând mai puţine şi trecând la socoteală mai 
multe. Cu pâinea faci tot aşa. Vânatul și păsările nu au nart: curcanul se 
vinde un leu, pune-l un leu și șaptezeci de parale; gâsca ipac (idem); găina 
şi rața se vând câte o leiță, pune-le câte un leu și cinci. De la untdelemn, 
zahăr, cafea, tutun, poame și chiar de la zarzavat puteţi să vă folosiţi în două 
feluri, adică adăugând la suma ocalelor și la preț... 

— Fleacuri, nene Păturică, fleacuri! Din aceste nimicuri cineva abia îşi 
scoate zilnicele cheltuieli. Nouă, mă rog dumitale bun, ne trebuie bani 
mulți, stări mari, ca să scăpăm de slugărie. 

— Şi cutezaţi voi să numiţi nimicuri cheltuiala cuiniei, acel izvor 
nesecat din care un om cuminte poate în scurt timp să facă stare mare? 
Bree! Da proşti mai sunteţi!... Să vă fac o socoteală cu tahmin 
(aproximativă), ca să vedeţi cât de mult vă amăgiţi. 

— Fă-o, nene Dinule, să vedem ce bazaconii sunt acestea ce ne tot spui. 

— Cioară, adu călimări şi hârtie! 

La aceste cuvinte, un ţigan ce dormita lângă sobă se sculă repede și 
aduse numaidecât hârtie şi o pereche călimări de argint cu coadă. Păturică 


deschise coada călimărilor, scoase un condei de pană de curcă cu felurimi 
de flori făcute dintr-însul și, după ce dete pe ţigan afară, urmă într-astfel: 

— Ei bine, boieri, fiți cu băgare de seamă, că am să vă fac o socoteală cu 
tahmin, ca să vedeţi că vorba mea e vorbă; și ca să nu ziceţi că măresc 
sumele, voi începe chiar de la casa stăpânului meu. Așadar scriu aci: 


Foaie de socoteală a curţii 
marelui postelnic A. Tuzluc 


Luni, ian. în 8, 1817 (bunăoară) 


Treizeci oca came, câte 10 parale 


ocaua fac 

Douăzeci pituști pentru masă 
Morcovi, pătrunjel, ceapă, făină, 
orez şi piper 

Ciriviş 

Enibahar și alte mirodenii 
Doi curcani 

Cinci claponi 

Patru limbi afumate 

Șase ghiudeni 

Zece licurini 

Sardele 

Icre negre de taigan 

Arpagic şi usturoi pentru stufat 
Apă de Filaret pentru boieri 
Apă de gârlă pentru slugi 
Stafide şi coconari 

Ouă pentru ochiuri şi jumări 
Sare 

Otet 

Struguri și mere crețeşti 
Varză pentru calabalâc [9] 


Imiclicul oamenilor! 10! 


Socoteala dreaptă Socoteala încărcată 

Fac peste tot cheltuiţi 57 72 87 18 


Să scădem cheltuiala cea dreaptă 


i a ac E 57 72 
din cea încărcată 


Rămâne câştig curat 29 46 


Să înmulțim acum acest câştig cu zilele anului și veți vedea că dă o sumă de 
talere 10.785, bani 90. Această sumă vine numai de la cuinie; dar unde 
puneţi, domnia voastră, îmbrăcatul ţiganilor, cumpărătoarea orzului, a 
fânului, a cărbunilor, a lemnelor și altele mai multe de felul acesta, care 
aduc pe an alți opt sau zece mii de lei cel puţin? 

— Toate aceste gheliruri, le ştim, sunt bune, nu tăgăduim, dar vin cu 
țârâita. Noi voim să ne arăţi vreun mijloc prin care să câştigăm sume mari 
în puţin timp, ca să ne cumpărăm moșii şi acareturi, să ne facem şi noi 
boieri ca stăpânii noștri. 

— Eu v-am arătat mijloacele cele mai lesnicioase; aflați voi altele mai 
bune. 

— Şi ce am putea să născocim noi mai mult decât tine, care ştii câte în 
lume şi în soare? 

— Mă linguşiţi, hoţomanilor; dar fiindcă am început, cată să și sfârșesc. 
Ascultaţi! Voi ştiţi, ca şi mine, că boierii noştri trăiesc în desfrânări şi se ţin 
numai de zavistii (intrigi), ca să dea pe domni jos de pe scaun, crezând că 
cei noi, ce vor veni, îi vor pune în trebi mai mari sau le vor da ţara pe mână, 
ca s-o smulgă și mai tare, iar la averile lor, rămase de la părinţi, nici că se 
gândesc. Ei au moșii și nu le cunosc hotarele, nici venitul ce poate să dea pe 
tot anul. Au vii, fără să le ştie numărul pogoanelor; au zalhanale, heleșteie, 
livezi de pomi şi câte altele de felul acesta, pe care le arendează pe nimic; 
iar arendașii, nemulţumiţi cu un câștig de sută la sută, scot din spinarea 
țăranilor, dărapână pădurile şi acareturile moșiilor, ba de multe ori 
înstrăinează chiar din pământul moşiei. Toate acestea, boeri domnia voastră, 
sunt o comoară nesecată, din care un vătaf de curte ișchiuzar poate, în 
scurtă vreme, să ajungă bogat ca Iov din Biblie. 

— Şi ce trebuie să facă el, ca să se folosească din toate acestea? 
întrebară toţi ciocoii deodată, completându-se în dezvoltările ce da Păturică 
cu atâta elocinţă. 

— Nimic, de tot nimic! răspunse Dinu Păturică răsucindu-și mustaţa şi 
surâzând cu mândrie. 

— Nu te înțelegem. 


— Lăsaţi-mă să isprăvesc şi veţi înţelege. Când se apropie vremea 
arenduirii moșiilor, înţelegeţi-vă mai întâi cu arendașul cel vechi. Spuneţi-i 
că pe toată ziua vin câte doi-trei mușşterii ca să ia moșiile în arendă îndoit și 
că numai din pricina prieteşugului îi goniţi pe toţi; scoateţi chiar muşterii 
mincinoși şi veţi vedea cum o să-și deschidă grecul punga și o să verse într- 
a voastră. Osebit de aceasta sunt ispăşaniile de păduri, facere de hanuri, 
mori și altele mai multe, din care ați putea să câștigați sume însemnate, 
numai să știți să pipăiţi lucrul cumsecade. Așa, dragii mei, trebuie ca fiecare 
dintre voi să se facă om de lumea nouă, ca să ştie a fura cloşca de pe ouă! 


Note 


1. 1 Cel mai scump cit de pe atunci. (n. N. F.) 

2. t Nu mă uita. (gr.) 

3. 1 Paporniţe — butii îmbrăcate cu papură. (n. N. F.) 

4. t A obroci, după limba poporului de-atunci și chiar de astăzi, este a fermeca, a îndobitoci. (n. 

N. F.) 

5. 1 Bojogari — hoţi proşti. (n. N. F.). 

6. 1 Ţara Sacâzului — insula Chio. (n. N. F.) 

7. 1 Din vechime și până la Regulament, carnea, pâinea şi lumânările se vindeau la contraccii cu 
apalt şi se însemna în contract prețul fix, şi câți din măcelari sau brutari se dovedeau că vând 
cu cântare strâmbe sau articole proaste se dădeau prin târg și se țintuiau de urechi pe la 
răspântii. Să explicăm acum ce înseamnă darea prin târg. Această tortură se urma astfel: 
culpabilul era dezbrăcat până la brâu; mâinile îi erau legate cu o funie de care îl trăgea un 
arnăut al spătăriei, pe când altul îl lovea cu nuiaua peste spate, strigând tare: Cine va face ca 
dânsul, ca dânsul să paţă, şi astfel îl plimba prin tot oraşul. (n. N. F.) 

. 1? Aci încărcătura vine de la ocale. (n. N. F.) 

. 1 Se înţelege slugile peste tot. (n. N. F.) 

10. 1 Imiclicul este porția de pâine ce se dă fiecărei slugi pentru o zi. (n. N. F.) 


CO œo 


Capitolul XVII 


Muzica şi corografia în timpul lui Caragea 


Pe când Păturică se ocupa cu predarea acestei lecţii, deodată se auzi 
răsunând în spaţioasa anticameră amestecul unor sunete ascuţite și îngânate; 
o pereche de lăutari începuse a cânta din gură şi din viori melodia adaptată 
pe versurile următoare: 


Cine la amor nu crede, 
N-ar mai călca iarbă verde; 
Să calce tot fân uscat, 


................... 


şi pe la timpi se auzea câte un oftat. 

— Pun prinsoare că este diavolul de Neculăiţă, ziseră unii din oaspeţi. 

— El trebuie să fie! Și ciocoii alergară către ușă, ca să primească pe 
confratele lor. 

Ei nu se înșelau, căci abia ce deschiseră uşa, ei văzură pe Neculăiţă, 
vătaful de la armaş M..., sosind vesel în fruntea lăutarilor. 

— Nenea Neculăiţă! exclamară toți. 

— Eu, bre! şi cu mine! Ce gândeaţi voi c-o să scăpaţi de mine? Unde e 
procopsitul de Dinu să-i mulțumesc de cinste? 

— Îţi cer de o mie de ori iertăciune că nu te-am proscalisit la masă; sunt 
vinovat, ce e drept; dar m-am gândit că aveţi ziafet pentru cuconul Andrei 
de la domnia voastră și credeam că n-o să poţi veni. 

— Nu este nimic. Porunceşte tu numai să-mi aducă și mie de mâncat şi 
de băut. 

La un semnal al lui Păturică, masa se umplu din nou de bucate şi de 
vinuri proaspete. 

Vătaful armașului începu să bea şi să mănânce cu o mare poftă, iar după 
ce se cam ameti şi dânsul, începu să vorbească și verzi şi uscate. 

— Ştiţi voi una, bre? zise el. A dat norocul peste mine. Boierul a hotărât 
să-şi facă case noi şi m-a însărcinat pe mine cu strângerea celor 
trebuincioase pentru zidire. 

— Ei! şi ce iese de-acolo? zise Păturică cu un aer de invidie. 

— Tocmai tu mi-o zici aceasta? Ai uitat oare parimia grecului: 


“Tpi entá eixoon eoń, 506 ue K'epéva” H 


He, he! Unul e Neculăiță, nu sunt doi. O să-mi fac o pereche de case să 
le întreacă pe ale armașului; saraiuri, bre, nu glumă! 

— Să-ţi ajute Dumnezeu! ziseră ciocoii. 

— Aşa să fie! De-aceea am și gust de veselie. Am venit aci ca să 
petrecem; aideţi dar să tragem un dans d-ale tătărești, adăugă Neculăiţă 
sugând un pahar cu vin. 

— La horă! repetă cu zgomot adunarea întreagă. Păturică chemă pe un 
țigan și, după ce-i şopti câteva cuvinte la ureche, intră și el în hora ce se şi 
începuse. 

Era foarte curios lucru a vedea pe ciocoii noștri cu pulpanele antereilor 
ridicate în brâu, ca să lase picioarelor libertate de a lucra după cerințele 
jocului; cu ceacşiri roşii, cu meşi şi papuci galbeni; încinși cu taclite așezate 
astfel încât le acoperea pântecele și o parte din piept; cu fermenele de 
postav de diferite feţe, lăsate pe spate, rași la cap şi cu fesurile puse cam pe 
ceafă; era curios lucru, zicem, a privi efectul grotesc al acestor costume 
dizgraţioase, mai ales că poza jucătorilor plecaţi cam pe spate și aerul lor de 
gravitate în dans îi făceau cu mult mai ridicoli de ceea ce erau în realitate. 

Vinul, vorba şi în cele din urmă sunetele lăutarilor deşteptase în oaspeţii 
lui Păturică un gust de petreceri, care nu poate fi niciodată complet când în 
mijlocul bărbaţilor lipseşte femeia, cea mai plăcută dezmierdare în 
asemenea cazuri. 

— Petrecerea fără femei este ca nunta fără lăutari! zice Chioftea, cu o 
aprindere ce se vedea răspândită în trăsăturile feţei sale. 

— Da! da!... Ne trebuie papuci roșii! adauseră ceilalți. Las c-am luat eu 
măsuri și pentru aceasta, răspunse Păturică. Așa este, dar noi vrem lucru 
bun, iar nu tălaniţe din Scaunel2l. Tăceţi c-au să ne vie tot puişori aleși. 
Arghira, Rozolina, Calmucal?l... 

— Bravo, nene Păturică! Să trăieşti cât turnul Colţii! Nu trecu mult și se 
auzi un zgomot de trăsură în curte. Păturică ascultă cu atenţie și, 
încredințându-se bine, zise cu enfaz ciocoilor: 

— lată, boieri domnia voastră, vin și chiramelel+! şi, ca să nu rămân mai 
jos decât nenea Neculăiţă, v-am adus și muzica nemţească. 

— Aferim, nene Păturică! Tu nu faci lucrurile pe jumătate. 

Uşa camerei se deschise și intrară mai întâi trei femei îmbrobodite la cap 
cu tulpanuri albe şi înfăşurate cu nişte scurteici căptușite cu blană, ca să 
poată învinge asprimea gerului. Aceste femei, după ce salutară pe ciocoi şi 
schimbară cu dânşii câteva glume, îşi scoaseră blănile și-și descoperiră 


capetele. Scoţând acele îmbrobodeli ce le dau înfăţişarea unor femei ieșite 
din haremurile turceşti, ele rămaseră cu fețele astfel precum le făcuse 
Dumnezeu, adică tinere şi plăcute ca ale unor zâne. 

Arghira, cea mai frumoasă din toate, purta o rochie de mătăsărie ca 
arderea Moschii, cu trei rânduri de mangeturi pe poale, cu mânecile strâmte 
şi cu pieptul închis. Era încinsă cu un colan!?! de canavăţ roşu, cu paftale 
mici de aur; la gât avea un șimizet cusut la ciur; capul îl avea acoperit cu un 
fes alb cu fundă de mătase neagră și legat cu o sangulie albă cusută cu fir, 
ale cărui căpătâie, înnodate la partea dreaptă a capului, formau o floare de o 
formă originală; picioarele îi erau încălţate cu ciorapi de Lipsca, foarte albi 
şi pantofi de saftian negru cu funde roșii de mătase; la gât avea și trei şiruri 
de mărgean ales, iar la urechi atârnau o pereche de cercei lucraţi în aur şi 
diamante; pe deasupra tuturor veșmintelor purta o fermenă de catifea 
neagră, scurtă până la talie şi cusută cu fir în mangă. 

Calmuca era îmbrăcată mai tot asemenea, cu deosebire numai că avea 
capul gol şi două coade pe spate ca fetele mari; iar Rozolina, credincioasă 
tradițiunilor patriei sale, purta costumul german al epocii aceleia. 

Îndată după dânsele intrară şi cei optsprezece ţigani ce formau muzica 
nemţească a Niculesculuil€], care, după ce se puseră în regulă, începură a 
suna mai întâi marșul zis al lui Napoleon și alte piese muzicale de 
recreaţiune foarte la modă pe atunci; apoi începură a cânta menuetul!7]. 

Ciocoii, luând pe rând damele la joc, se deteră cu furie la toate 
exerciţiile coregrafice obişnuite în timpul acela. Monotonul minet, dansul 
clasic al saloanelor europene, săltătoarea cracoviană a leşilor, cotilionul 
franțuzesc, valsul nemților și ecosezul adus din fundul Britaniei; toate 
aceste dansuri etnografice deteră prilej pe rând oaspeţilor noștri de a-și arăta 
măiestria; dar se vede că aceste inovații străine nu erau încă destul de 
popularizate în ţară la noi, sau că ciocoii noştri nu le prea ştiau juca bine, 
căci ei se obosiră numaidecât și, ca să facă diversie, ziseră lăutarilor să 
cânte pristoleanca, chindia şi jocul numit ca la ușa cortului sau zoralia. 
Atunci să fi văzut zel şi înfocare! Casele postelnicului răsunau sub papucii 
invitaţilor vătafului său. Râsetele femeilor, chiotele de veselie, vorba 
zgomotoasă a bărbaţilor, sunetele ascuţite ale muzicii, izbirile cadențate din 
picioare ale dansatorilor toate acestea formau un sabat infernal, al cărui 
ecou se pierdea în apartamentele pustii ale postelnicului Andronache, ca un 
vuiet cobitor pentru stăpânul absent. Abia aproape de ziuă se sparse 
petrecerea de la Dinu Păturică şi invitaţii lui se duseră pe la casele lor. 


Note 


sl 


. 1 De trei ori şapte fac douăzeci şi unu; mie douăzeci şi ţie să-ți dau una. Astfel se traducea 


acest text grecesc în timpul lui Caragea. (n. N. F.) 


„1 Pe timpul acela, și chiar mai în urmă, se numeau tălanițe femeile cele mai degradate și mai 


ordinare; mahalaua Scaunelor era cartierul femeilor de felul acesta. (n. N. F.) 

1 Acestea erau Aspaziile şi Ninon de Lenclos din timpii lui Caragea; mai cu seamă Arghira, 
prin rara ei frumuseţe, devenise un ac magnetic, care trăgea la sine pe toţi junii; unii susțin că 
chiar domnitorul Caragea îi da vizite secrete. (n. N. F.) 

1 Chiramo pe româneşte înseamnă: doamna mea, cucoana mea; la înmulţit: chiramele, adică 
cucoanele sau doamnele. (n. N. F.) 

1 Colan se numeşte încingătoare. (n. N. F.) 

1 După informaţiile ce am, în timpul lui Caragea existau două muzici europene în ţară: una a 
lui Niculescu, în București, și alta a lui Chrisoscoleu, la Buzău. Fiecare din membrii ce 
alcătuiau aceste corpuri armonice avea câte un nai (fistula Panis) aşezat dinaintea buzelor, cu 
care executa melodia sau terțele și sextele armonice ale piesei puse în executare. Osebit de 
acest instrument accesoriu, fiecare artist în parte era obligat a suna câte un instrument de 
coardă, adică violină primă, violină secundă, violă, violoncel şi chiar contrabas, tobe mari și 
tobe mici; numai maestrul dirijator era apărat de această datorie; el suna numai violina şi 
indica celorlalți tempul muzicii și diferitele nuanţe de efect. Sunetul ce producea această 
adunătură de instrumente nu corespundea în mare parte la tot ce se cere de la o bună orchestră 
din zilele noastre; cu toate acestea servea de minune pentru muzica de dans. (n. N. F.) 


„î Pe timpul lui Caragea erau la modă multe dansuri străine; balurile ce se dădeau prin casele 


boierilor celor mari începeau prin poloneză, după care veneau: tampeta, matradu, manimasca, 
valsu-mazurca, englezul, cracoviana etc. (n. N. F.) 


Capitolul XVIII 


Ce n-aduce anul, aduce ceasul 


Știm cât de rău fu răsplătit Gheorghe, vătaful de curte al lui Andronache 
Tuzluc, pentru că se ridicase cu devotamentul până a-și compromite 
pozițiunea spre a scăpa pe stăpânul său de prăpastia în care-l târau Dinu 
Păturică şi chera Duduca. În urma gonirii sale, sta nenorocitul june şi se 
gândea prin ce mijloace să-și dobândească hrana sa și pe-a bătrânei sale 
mume. 

A mai intra vătaf la vreo casă mare îi era cu neputinţă, căci firea-l făcuse 
onest şi nu putea să sufere tâlhăriile slugilor. O singură speranţă îi mai 
rămăsese. El cunoştea bine limba elinească, scria foarte frumos românește, 
mai știa și ceva din legile şi datinile ţării; hotărî dar a se da la breasla 
condeiului și, fiindcă nu cunoştea pe nimeni, se făcu jălbar. 

Această carieră, deşi nu-i aducea un venit cu care să-și întâmpine toate 
necesitățile vieţii, el însă era mulțumit de dânsa, căci îl scutea de umilire și 
îl făcea stăpân pe voinţa sa. 

Într-o zi, pe când se afla şezând pe scaun la uşa vistieriei, așteptând să-i 
vie ceva de lucru, deodată se apropie de dânsul un boier bătrân şi cu faţa 
foarte dulce, care, privindu-l cu o bunătate ce era un dar firesc al 
interlocutorului său, îl întrebă cu un interes învederat: 

— Tinere logofeţel, ia spune-mi, cum îţi merg trebușoarele? 

— Nici bine, nici rău, boierule, răspunse junele sculându-se cu grabă şi 
dând scaunul bătrânului. 

— Vasăzică, pâinea de toate zilele şi nimic mai mult. 

— Cam așa, boierule! 

— Dar bine, cum de nu te-ai alăturat pe lângă vreo casă boierească, ca 
să te procopseşti? 

La aceste vorbe junele lăsă să iasă din pieptul său un suspin care făcu 
multă întipărire boierului. 

— Oftezi, fătul meu; spune-mi, ce ai? 

Gheorghe ridică ochii în sus și, întâlnind pe ai bătrânului plini de 
blândeţe, luă curajul și zise: 

— Mi-ai zis, milostive boierule, că de ce nu intru în vreo curte de boier 
ca să mă procopsesc; dar mai deunăzi am ieştit dintr-o curte boierească în 


care am slujit cinci ani de zile și în loc de procopseală m-a dat pe poartă 
afară cu urgie! 

— Şi cine este acel nemilostiv și fără omenie boier? 

— Este postelnicul Andronache Tuzluc, cel mai de aproape al lui vodă 
Caragea. 

La numele acesta fruntea bătrânului boier luă o expresiune de 
nemulțumire; dar cu toate acestea el mai în urmă adăugă: 

— Se vede că nu-l ascultai că, de! voi, tinerii, sunteți cu minţile cam 
zburătoare. 

— L-am iubit, boierule, ca pe un părinte și m-am supus lui ca lui 
Dumnezeu! 

— Ei bine, pentru ce dar te-a gonit cu atâta asprime? 

— Pentru că am voit să-l scap de la pierdere! 

— Și din ce primejdie voiai să-l scapi? 

— Voiam să-i scap averea din ghearele unor tâlhari care îl înșală, îl 
sărăcesc şi îl necinstesc! 

— la spune-mi, cum te cheamă? 

— Mă numesc Gheorghe, boierule! 

— Ascultă-mă, Gheorghiţă, zise boierul privindu-l cu mai mult interes, 
voiești să intri în slujba mea? 

— Mai întâi să binevoiţi a-mi spune cine sunteţi și voi vedea. 

— Eu, fătul meu, sunt banul C... şi fii pe pace că nu te voi răsplăti ca 
postelnicul! 

— Primesc cu toată inima, milostivul meu stăpân! 

— Eu nu te voi întrebuința în slujbă de vătaf, ci te voi numi grămătic al 
meu, căci îmi trebuie un asemenea slujbaş și nu știu de ce mi s-a părut mie 
că vei fi bun şi vrednic. 

— Bunătatea ce arăţi către mine mă face să-mi pierd minţile. Pronia 
cerească v-a împins să-mi întindeți mână de ajutor, răspunse tânărul cu 
ochii plini de lacrimi de recunoștință și luând cu înfocare şi respect mâna 
bătrânului boier spre a o săruta. 

— Să lăsăm acestea la o parte; ia arată-mi să-ţi văd condeiul LI. 

Gheorghe luă o coală de hârtie și se puse a scrie acea scrisoare 
complicată care, prin trăsături fine şi rotunjite, superpunea în două și trei 
caturi diferitele litere ale unui cuvânt, încât ochiul trebuia să fie deprins spre 
a descifra acel tainic și măiestreț dedal. 


— Foarte bine, aferim! Acum pune-ţi călimările la brâu și vino după 
mine! 

Ei ieşiră împreună din palatul vistieriei şi se duseră la casa banului. Nu 
era aceasta întâia dată când bunul boier și mai toţi boierii români luau în 
curțile lor tineri fără protecţie şi le înlesneau mijloacele de a-și face, prin 
munca și meritele lor, o carieră în lumea aceea unde favoarea și banii făceau 
totul. 

Două luni fură de ajuns lui Gheorghe ca să-și arate capacitatea și 
onestitatea sa, iar banului ca să preţuiască aceste rare și nestemate calități. 

Aceasta se dovedi mai ales într-o zi când banul chemă pe Gheorghe și-i 
zise: “Arhon grămătice, ia acest pitac domnesc și te du de-l dă în mâna lui 
vel-vistier!” 

Gheorghe se duse la vistierie și dete pitacul în mâna vistierului; dar cât 
de mare îi fu mirarea lui când auzi pe vistier zicându-i că este orânduit 
sameş la casa lefilor și recomandându-l amploiaţilor de față cu cele mai 
lăudăroase cuvinte. 

El făcu metanie până la pământ şi sărută mâna vistierului; apoi, 
întorcându-se la banul, îi făcu şi lui cuvenitele mulțumiri și se așeză în 
slujbă. 

Ocupaţiunea lui cea mai mare era de a îngriji ca serviciul ce i se 
încredinţase să-l îndeplinească cu conştiinţă şi să-l îmbunătăţească pe cât 
iertau legile de pe atunci; dar această ocupaţiune nu-l împiedica de a-şi 
împlini cu exactitate datoriile de serviciu și de recunoștință către banul C..., 
protectorul său. 

Osebit de aceste calităţi, el era respectuos către cei mai mari decât 
dânsul, fără a-i linguși; iară către cei mai mici, bun și amabil, fără a 
întrebuința acea popularitate trivială care în zilele noastre deprinde pe atâţi 
oameni slabi de minte a fi impertinenţi, sub cuvânt că sunt independenți. 

Nu trecu mult şi aceste daruri fireşti, acest zel la serviciu ale tânărului 
sameș ajunseră până la auzul domnitorului, care, voind a se arăta că protege 
meritul şi virtutea domnitorii au câteodată asemenea slăbiciuni! onoră pe 
Gheorghe cu rangul de medelnicer, pe care mai în urmă îl schimbă treptat 
până la cel de serdar; astfel dar junele funcţionar realiză în scurt timp o 
fortună pe care o invidiau chiar feciorii de boieri. 

Toţi amicii binelui se bucurau de progresele ce el făcea; banul C..., însă, 
împingea bucuria până la un fel de pasiune. Conversaţiile ce ţinea cu 
prietenii săi mai totdeauna aveau de subiect meritele ce din zi în zi 


dobândea Gheorghe prin activitatea cu care își servea țara sa. Casa și masa 
banului erau puse la dispoziţiunea protejatului său, care, spre a-și arăta 
marea sa recunoştinţă către bătrânul boier, îl iubea şi se supunea lui până la 
sacrificiu. 

Aceste onori, ce pe toată ziua se repetau în casa banului, nu rămaseră 
neobservate de juna Maria. Ea începu să se ocupe cu nevinovăție de omul 
acela despre care se ziceau atâtea lucruri bune și frumoase; și atențiunea ce 
dete favoritului tătâne-său o făcu curând să descopere într-însul tot ce poate 
să insufle simţiri dulci și atrăgătoare. Bunătatea inimii sale se vedea scrisă 
pe figura-i francă și plăcută; blândeţea ochilor săi făcu adeseori pe juna 
fecioară să se tulbure, iar junele nu putu rămâne nesimţitor la aceste semne 
ale unui amor născând. 

Dar atunci pacea își luă zborul din inima Mariei și din a lui Gheorghe; 
mica familiaritate ce se formase între dânşii din relaţiunile casnice începu să 
dispară; ei evitau întâlnirile, dar când întâmplarea îi punea pe unul în faţa 
celuilalt, o confuzie neînțeleasă îi domina pe amândoi, încât nu ştiau ce să 
facă și cum să iasă din acea situațiune nedumerită. Multe nopţi trecură fără 
ca somnul să poată închide ochii junei copile; cât despre Gheorghe, lucrul 
mergea mai bine, căci el, deși o iubea cu focul primului amor, dar ocupațiile 
lui cele multe și variate îl făceau să uite câteva ore din zi suferințele 
pasiunii sale celei fără speranţă; pe dată însă ce se apropia de locuinţa 
banului, inima lui începea să simtă chinurile arzătoare ale unui amor care 
devenea cu atât mai puternic, cu cât el prezenta mai puţine probabilități de 
un rezultat fericit. 

Locul de predilecţiune al lui Gheorghe era chioșcul din grădină; într- 
însul îşi ţinea el cărțile de citit şi hârtiile sale. Pe dată ce se scula de la masă 
şi își termina datoriile sale către banul, se suia în chioșc și rămânea acolo 
meditând asupra tristei sale poziţiuni. De multe ori focul amorului îl aducea 
până la nesocotitul proiect de a fura pe juna Maria și a se ascunde cu dânsa 
în vreo parte mai puţin cunoscută a țării. Dar aceste rătăciri copilăreşti 
dispăreau înaintea simțului de onoare și datorie. “Ei bine zicea el să fac 
această faptă osândită de bunele obiceiuri; dar ce va zice lumea când va afla 
că un om gonit de nenorocire a fost ajutat și căpătuit de un boier cu inimă 
milostivă, iar el, drept mulţumire, i-a pătat perii cei albi şi l-a omorât fără 
vreme? Nu! Nu voi săvârşi această nelegiuire! Voi fugi cât se va putea mai 
mult de întâlnirile mele cu Maria şi, dacă nu voi putea să sugrum în mine 


această patimă, voi părăsi casa făcătorului meu de bine și mă voi duce unde 
mă va îndemna Dumnezeu...” 

Maria, pătrunsă de nevinovata sa iubire, simţea o mare plăcere a urmări 
pe Gheorghe cu ochii şi cu imaginaţia ei; după ce el pleca la vistierie, ea se 
suia în chioșc și privea cu mare interes locul unde şedea el, cărțile pe care 
citea și în fine orice obiect pe care îl atingea el. 

Într-o zi, pe când se afla ea în chioșc cu femeile sale, o mică suflare de 
vânt risipi vreo câteva hârtii de ale lui Gheorghe. Maria se repezi să le 
adune, dar mâna ei se opri fără voie pe o hârtie de Veneţia, cu marginile 
poleite, pe care erau scrise versurile acestea: 


Sus, pe cer, sunt multe stele; 
Câmpu-i plin de floricele; 
Dar nici una dintre ele 

Nu-i ca chipul puicii mele! 


Maria, citindu-le, se simţi transportată de bucurie și, strângând hârtia, o 
băgă în buzunarul fermenelii. După câteva ore, rămânând singură, ea reciti 
de mai multe ori acele versuri şi își plăsmui o mulțime de închipuiri 
frumoase, a căror concluziune fu convingerea temeinică că versurile erau 
scrise pentru dânsa și că Gheorghe o iubește. Singura idee ce o tulbura era 
că nu se credea așa de frumoasă precum o descrisese Gheorghe în versurile 
sale. Modestia ei nu-i permitea să creadă că este mai frumoasă decât stelele 
cerului și florile pământului; cu toate acestea, amorul propriu şi cochetăria, 
aceste vicii ce le posedă până la un oarecare grad chiar femeile cele mai 
oneste, făcu pe noua noastră Ero să-și îndrepteze pașii către oglindă, unde, 
după ce schimbă de mai multe ori veşmintele și se privi într-însa zâmbind și 
gesticulând, se retrase plină de speranță că poate fi iubită de frumosul ei 
Leandru. 

Banul, preocupat de grijile casei și de neputinţa bătrâneţilor, rămase 
mult timp în neştiinţă despre nașterea și creşterea cea repede a acestui amor. 
Dar stângăcia înamoraţilor şi mai cu seamă întristarea ce se vedea pe faţa 
Mariei, când lipsea Gheorghe de lângă dânsa, deșteptară oarecum bănuielile 
bătrânului. El, însă, ca om înţelept ce era, rămase în oarecare aşteptare până 
ce timpul și împrejurările îi vor dicta măsurile ce urma să ia și se îngriji 
numai de a chema pe o femeie bătrână, credincioasă a casei, şi a-i ordona ca 
să privegheze pe fată de aproape. 


Pe cât timp amorul acestor juni rămase în periodul suspinelor, al 
privirilor melancolice, al nălucirilor fantastice și al viselor de aur 
nerealizabile, ei putură să-l ascundă de privirile oamenilor; dar toţi ştim că 
această pasiune este teribilă; este tocmai ca un vulcan, în a cărui inimă 
geme un balaur de foc şi de văpaie, care se luptă neîncetat cu stâncile ce-l 
acoperă şi care, spărgându-le, se revarsă cu flăcări şi cu unde mistuitoare 
peste tot ce-l împresoară. 

Era o zi frumoasă de toamnă. Banul, împreună cu Gheorghe, se duseră la 
biserică. Maria, după ce își făcu rugăciunile dimineţii, intră în grădină ca să 
se plimbe cu două din femeile sale. Faţa ei era pălită ca a unei flori bătută 
de vântul iernii. Ochii ei cei negri şi plini de viață altădată erau acum stinşi 
de veghere şi de lacrimi. Ea străbătea aleea cufundată în visurile inimii şi 
câteodată se oprea în loc şi privea grupele de iasomie și viţele ce se 
încolăceau pe arbori, formând figuri fantastice şi grațioase. 

Femeile, observând starea în care se afla copila şi nevoind să-i tulbure 
gândurile, rămaseră mai în urmă și schimbară între dânsele vorbele 
următoare: 

— Ai, ce zici tu, Stanco? Mie mi se pare că cuconiţa are zmeu. Nu vezi 
tu că slăbește din zi în zi?... A ajuns ca o scândură. 

— Ce spui tu, fa nebuno? Nu are nici zmeu, nici lipitură. 

— Ce are dar? 

— l-a căzut dragostea pe grămăticul cuconului. Asta e totul. 

— Ce spui tu, fa? Pe cuconul Gheorghe? Da ştie să aleagă... Nu e 
proastă fetița. 

— Aşa e, precum zici; dar să vedem, boierul o s-o dea după dânsul? 

— Da de ce să n-o dea? Ce are cuconu Gheorghe? Nu e frumos? Nu e 
procopsit? Auzi acolo! 

Conversaţia lor se întrerupse prin venirea banului de la biserică. Maria, 
cum văzu pe tată-său intrând în grădină, îşi compuse oarecum fizionomia şi 
îi sărută mâna cu respect; după aceea ea dete ordin să aducă cafeaua și 
dulceața în chioșc. 

În timpul acesta bătrânul suia cu gravitate scările chioșcului, urmat de 
Gheorghe și de serdarul D..., amicul său de casă. 

Femeile aduseră tăvile cu dulceaţă și cafea, și deteră tuturor, începând de 
la banul; apoi se duseră ca să dea loc ciubucciilor să-și facă şi ei 


marafetul!?! lor. 


Cât ţinu această ceremonie, Gheorghe și Maria își aruncau din timp în 
timp câte o căutătură de amor cu așa de puţină îngrijire, încât banul băgă de 
seamă şi se convinse de fatalul adevăr pe care mult timp îl crezuse mai mult 
o himeră a sa şi, ca să nu surprindă cineva tulburarea ce-i pricinuise acea 
descoperire, el părăsi chioșcul, urmat de serdarul D... şi de fie-sa. 

Gheorghe înțelese totul şi îngălbeni ca ceara. Pus acum în luptă cu 
amorul şi datoria, el căuta termenul de mijloc, ca să iasă din această teribilă 
poziţiune; a mai rămânea în casa făcătorului său de bine îi era cu neputinţă, 
căci peste puţin ar fi devenit ingrat; a o părăsi era pentru dânsul o lovire 
fatală, căci nu ar mai fi putut să vadă pe Maria, soarele vieţii sale, şi ar fi 
zdrobit toate speranţele unui viitor splendid ce abia se deschisese înainte-i. 

Nefericitul june se luptă mult timp cu ideile acestea; dar, în sfârşit, se 
hotărî a face sacrificiul cerut de onoare şi de recunoștință. Luă hârtie şi 
condei şi scrise banului această scrisoare: 

“Blagorodnice şi de bun neam al meu stăpân și binefăcător! 

Când vei citi această umilită scrisoare, vei şti că prea plecata domniei 
tale slugă a părăsit curtea domniei tale, ca să nu plătească cu rău facerile de 
bine ce ai revărsat asupră-i. Milostive Stăpâne, sunt în această lume deșartă 
nenorociri care doboară pe omul cel mai tare. Într-o nenorocire ca aceasta 
am căzut şi eu, nemernicul, și ca să nu ajung a mânca cu nevrednicie pâinea 
domniei tale, iată mă depărtez curat şi nepătat de nici o nelegiuire. Singura 
rugăciune ce cutez a-ţi face este să nu blestemi pomenirea mea, căci sunt 
nevinovat. 

Preaplecată şi umilită slugă a domniei tale 

Gheorghe sărdarul” 

După ce strânse şi pecetlui srisoarea, chemă pe un fecior de-i aduse o 
căruţă, pe care o opri la portiţa din dos a grădinii, ca să nu afle nimeni ceea 
ce voia să facă; îşi cără apoi bagajul şi, până a nu părăsi casa banului, dete 
scrisoarea în mâna slugii, zicându-i: Când mă va chema boierul, să-i dai 
această scrisoare. 

Gheorghe ieși din curtea banului cuprins de întristare, iar când ajunse la 
o mică distanţă, privi înapoi și, zărind chioșcul acela unde petrecuse cele 
mai frumoase zile ale vieţii sale, ochii lui se umplură de lacrimi... 

Să venim iarăși la banul. 

Nefericitul bătrân, trăsnit ca de fulger de neașteptata și fatala 
încredințare ce dobândise, se închise în camera sa, unde petrecu toată ziua, 
fără să ia nimic spre restabilirea sănătăţii sale ruinată de suferințe. Către 


seară el intră în grădină cu scop de a chema pe Gheorghe şi a-l dojeni 
pentru marea lui cutezare. Nerăbdător de a afla până le ce grad se ridică 
nenorocirea sa, porunci să-i cheme numaidecât pe ingratul. Cât de mare fu 
însă mirarea lui, când îi spuse sluga că Gheorghe a părăsit curtea, lăsându-i 
o scrisoare. Luă scrisoarea, o citi de mai multe ori și apoi, ridicând ochii 
către cer, zise cu entuziasm: “Ce suflet îngeresc, ce suflet mare, 
Dumnezeule! Dar, cu toate acestea, ce pot face la o asemenea întâmplare? 
Fata îl iubeşte; el o iubeşte pe dânsa; nu-mi rămâne alta de făcut decât să 
chem preotul să-i cunune... Dar bine!... Ce o să zică boierimea cea mare a 
țării?... Băiatul e înţelept, e procopsit, are inimă bună, dar este ieșit din 
prostime; lumea o să afle aceasta și o să mă facă de râsul grecilor lui 
Caragea; pare că aud de acum pe cei clevetitori zicând: «Ama cap și la 
banul! Mai deunăzi nu voi să dea pe fie-sa după postelnicul Andronache, 
boier simandicos și om al lui Caragea, şi acum o dă slugii acelui boier!» 
Cum voi astupa eu gura lumii, pe care numai negrul pământ o astupă? Dar 
nu! Ce-mi pasă! Voi da pe fie-mea lui Gheorghe şi, când mă va întreba 
cineva, îi voi răspunde: Gheorghe e om cinstit şi drept şi boieria lui nu i-a 
dat-o nici averile câştigate din asuprirea săracilor, nici linguşirea!... Noi n- 
avem boieri de moştenire ca alte neamuri străine de prin Europa. 
Letopiseţele noastre şi arhondologia ne arată curat că Ștefan vodă, Mihai 
vodă și alți domni moldoveni şi români au boierit pe câmpul de bătaie pe 
mai mulți opincari cu inima de boier; de ce dar să nu dau pe fie-mea lui 
Gheorghe, care și-a câștigat mica lui boierie prin muncă şi isteţiunea minţii 
sale?...” 

Banul, luat de vârtejul acestor idei liberale și umanitare, trimise să 
cheme pe Gheorghe; dar el plecase cu două ore mai nainte la Moldova, 
unde credea că va găsi, de nu alinare a durerilor ce-l consumau, cel puţin un 
refugiu în contra relei ispite. 


Note 


1. t Arată-mi cum scrii. (n. N. F.) 
2. 1 Marafet aici în sensul de îndatorire. 


Capitolul XIX 


Avertismentele 


Unul dintre regii Ispaniei, ridicându-se la demnitatea de împărat al 
Sacrului imperiul", nu mai putea sărmanul om nici să mănânce, nici să 
doarmă în pace din pricina poeţilor, care îl zdrobiseră sub povara odelor și a 
sonetelor ce neîncetat îi prezentau; căci, să nu fie cu supărare, această 
tagmă de literați pe care Platon a dat-o afară din republica sa de la începutul 
lumii şi până în ziua de astăzi a fost cam lingușitoare şi vanitoasă. 

Într-o zi nefericitul împărat se plimba prin frumoasele grădini ale 
Escurialului!?l, preocupat de grijile imperiului; dar tocmai când se pregătea, 
bietul creștin, să mulțumească lui Dumnezeu că l-a scăpat cel puţin de 
poeţi, deodată se înfățișă înainte-i un individ uscat ca un schelet şi cu 
mustăţile şi sabia mai mari decât ale vestitului Cid [3. 

Nu trebui multă pricepere împăratului spre a cunoaște cu cine are a face, 
căci schimonositul individ purta veșmântul de licenţiat în litere, fericire ce 
sărmanii regi din zilele noastre nu o mai au. 

Complimentele cele ridicole şi retorica cea afectată cu care poetul nostru 
citi compozițiunea sa aduseră ilaritatea pe faţa împăratului și-i dete curajul 
să asculte peste cinci sute de hexametri latini, furaţi negreșit din poeţii 
cezarilor. 

După ce poetul se ridică de la pământ plin de praf, căci își citi oda în 
genunchi, numai ca să arate că poeţii nu sunt deloc lingușitori, strânse 
pergamentul şi îl dete împăratului zicându-i: 

“Sire! primeşte această poemă care cutez a vă încredința că este ieșită 
din propria mea inteligenţă.” 

Regele aţinti ochii asupra poetului și, văzând veșmintele lui cele sfâşiate 
şi unsuroase, scoase o pungă plină cu pistoli de aur!! şi, punând-o în mâna 
literatului, zise cu un zâmbet comic: “Primește, domnule licenţiat, această 
pungă și află de la mine că tot este vechi în lumea aceasta”. 

Ne servirăm de această mică istorioară, ca să arătăm lectorilor noştri că 
avertismentele nu sunt o invenţiune a guvernelor constituționale, ci, din 
contra, ele sunt venite pe pământ mai deodată cu omul. 

Să deschidem cărţile religiunilor antice și vom vedea pe stăpânitorul 
cerului trimițând la avertismente și expediindu-le la adresa lor cu mai multă 
iuțeală decât registratorii de la Ministerul Dinlăuntru. Printr-unul vestește 


pe primul om să iasă din paradis, căci mâncase din pomul inteligenţei în 
contra avertismentului ce i se dăduse. Prin altul vestește pe patriarhul Orfeu 
sau Lot să iasă din Sodoma, căci voia s-o arză, pentru că locuitorii ei nu 
numai că nu voiseră să ia în considerațiune avertismentele ce le trimitea, dar 
cercaseră a dezonora pe îngerii ce le aduceau acele avertismente. Printr-un 
al treilea avertisment stăpânul universului vesteşte pe Deucalion sau Noe că 
o să înece pământul și îi ordonă să facă o corabie de trei sute de coți în 
lungime şi de cincizeci în lățime, în care să intre el, împreună cu familia sa 
cea foarte numeroasă, luând cu dânsul câte şapte perechi din vieţuitoarele 
cele curate şi câte două din cele necurate, spre a servi la crearea unei lumi 
noi, fără să le pese cât de puţin autorilor cosmogoniei, de Buffon, Lineu şi 
Cuvier, care ne arată peste o sută treizeci de mii de patrupede, păsări, 
insecte și reptile, pentru a căror conservare, în număr îndoit și înșeptit, s-ar 
cere negreşit o flotilă compusă din câteva corăbii de linie și fregate. 

Pogorându-ne din cer pe pământ, găsim că avertismentele au jucat și 
joacă un mare rol în trebile omenirii. Astfel dar, sultan Mahmud, marele 
stăpânitor al celor credincioşi şi necredincioși, aflase din oarecare 
avertismente secrete că principele Caragea se apucase la bătrâneţe să înveţe 
muzica vocală și că-i plăcea foarte mult să cânte: 


Dior pod ovunorpiâroa l! 
Și 
Aedre, noi6ec r6v 'EAnvov ISI, 


vestitele peane ale Eteriei greceşti, și fiindcă aceste cântece începuse a 
supăra înaltele urechi ale marelui senior, excită dorinţa de a avea cu orice 
preț capul muzicianului domnitor; cât despre corp nu făcea nici o 
dificultate; putea să rămâie în București sau oriunde ar fi dorit principele. 

Spre acest sfârşit, dar, se începu mai întâi o corespondenţă între sultanul 
şi principele și alta între acest din urmă cu amicii săi din Constantinopole. 
Văzând însă turcul că nu iese la socoteală cu avertismentele, începu, după 
obiceiul turcesc din acei timpi, a trimite la capugii, peșchegii şi imbrohori 
împărătești ca să-i ceară capul. 

Prinţul, însă, avea un cap foarte frumos și o barbă atât de poetică și 
delicioasă, încât cel mai sfânt dintre toţi sfinţii patriarhi și-ar fi dat fericirea 
raiului numai ca să o poată purta câteva zile lipită de fălcile sale cele prea 
sfințite. Nu-i venea dar neted bietului Caragea să trimită capul sultanului și, 


ca să scape de supărări, făcea nevăzuţi pe toţi trimişii împărăteşti, strângând 
tot într-un timp avuţii însemnate, ca să o ia la sănătoasa când îi va veni bine. 

Aceste simptome ce prevesteau o mare criză politică nu rămaseră mult 
timp ascunse minţii cei agere a postelnicului Andronache și a lui Păturică. 
De aceea amândoi se sileau a strânge bani cu orice preţ, ca să poată lupta în 
contra nenorocirilor ce puteau să-i ajungă prin căderea protectorului lor. 

În timp dar de câteva luni, iscusitul Păturică făcu o mulțime de 
ispravnici și judecători, schimbă câţiva egumeni, stărui să nu se depărteze 
din funcțiune un episcop ce abuzase foarte mult de datoriile sale, fără a mai 
numi zapcilâcurile, polcovniciile de poteră și căpităniile de judeţ, care îi 
deteră şi ele un câștig bunicel. 

Să nu pierdem din vedere că două părţi din aceste hrăpiri le lua Păturică 
şi numai a treia parte o da fanariotului, din care mai lua și un bun bacșiș, 
însoțit de câţiva aferim şi bravo. 

Trecuse un an de zile de când Păturică devenise confident al stăpânului 
său și prin istețimea şi însinuirile sale realizase o stare bunicică, pe care o 
avea trecută într-un catastif de care nu se despărțea niciodată. 

Într-o seară el se afla singur în odaia sa şi se plimba cu pași rari, 
învârtind pe degete niște mătănii de chihlimbar, ca să gonească mulțimea 
gândurilor ce-l preocupau. Faţa lui palidă și amenințătoare lăsa să se vadă 
suferința morală de care sunt chinuiţi toţi aceia ce se îmbogăţesc prin fapte 
rușinoase. 

În fine el se opri în loc şi, după ce se mai gândi puţin, zise: “Este cu 
neputinţă! Costea Chioru, deşi este cel mai mârșav şi mai calpuzan dintre 
toți grecii din Ţara Românească, dar ce-mi pasă! ... el nu va putea să-mi 
mănânce moșia, căci am înscrisul lui care dă pe față că moșia postelnicului 
pe care a cumpărat-o de la sultan-mezat este a mea şi el nu este decât un 
vechil pus din parte-mi, ca să nu zică lumea că cumpăr moșiile stăpânului 
meu cu bani furaţi de la dânsul. Să vedem acum la ce sumă se ridică micul 
meu căpitălaș. Să punem mai întâi moșia Răsucita, care până astăzi a fost a 
preaiubitului meu stăpân, iar de mâine-ncolo va fi a preasupusei sale slugi; 
al doilea, am o sută pungi de galbeni la baron Sachelarie și alți atâţia la 
căminarul Polizache, cu dobândă cinci la pungă; al treilea, am două vii în 
Valea Călugărească. Toate aceste aduc pe an un venit de lei şaizeci de mii. 
Bravo, Dinule! Bravo, băiete! Așa este, în adevăr, dar sunt o slugă, o slugă 
boierească, meseria cea mai umilitoare din toate meseriile ţării. Tot omul 
este stăpân pe voinţa și pe gusturile sale: plugarul, după ce asudă toată ziua 


lucrând pământul, seara se-ntoarce la umilita lui colibă cântând și gășeste 
lângă femeia și copiii săi răsplătirea ostenelilor sale; neguțătorul, mulţumit 
de micul său câștig, cum apune soarele își închide prăvălia şi, dându-se cu 
încredere în braţele desfătării, este fericit; numai noi, ciocoii de prin curţile 
boiereşti, suntem ursiți la cea mai aspră robie. Noi nu trăim decât ca să 
ducem înainte (să perpetuăm) blestemul lui Cain, ucigătorul de frate, 
tremurând la glasul stăpânilor noștri, precum tremura el când auzea glasul 
lui Dumnezeu strigându-i: «Caine, ce ai făcut pe fratele tău?» De ce folos 
ne sunt nouă mâncările cele bune, când nu le putem gusta în liniște? Ce 
prețuiește o casă bine încălzită și un pat moale şi frumos, când noi dormim 
pe picioare ca pelicanii sau cu ochii deschişi ca iepurii, spre a fi gata la 
poruncile stăpânilor noştri în orice ceas al nopţii?!... Dar astă viaţă plină de 
chinuri va înceta o dată! Moşia cea mare a grecului am înghiţit-o şi nu m- 
am înecat. Viile din Valea Călugărească i le-am hrăpit fără cea mai mică 
greutate; au rămas acum cele două moșii din Buzău şi casele; bun e 
Dumnezeu și pentru dânsele şi atunci voi lăsa pe fanariot cu punga mai 
ușurică decât a unui nefer de spătărie și cu sufletul încărcat cu blestemele 
săracilor, din ale căror sudori şi-a strâns acele bogății.” 

După ce Păturică termină această filozofie ciocoiască, scrise un răvaș şi 
îl trimise la Costea Chiorul. 


Note 


1. 1 Imperiu german, numit şi al romanilor. (n. N. F.) 
2. 1 Palatul regilor Ispaniei. (n. N. F.) 

3. 2 Un erou ispaniol. (n. N. F.) 

4. î Monedă ispanică. (n. N. F.) 

5. î Scumpii mei compatrioți (gr.) 

6. 


1 
1 Haideţi, copii ai elinilor (gr.). 


Capitolul XX 


Teatrul în Ţara Românească 


De va fi existat teatru în țara noastră înainte de Caragea, nu știm, istoria 
nu ne spune nimic; chiar tradiţiunile populare nu ne arată decât venirea unor 
escamatori arabi și turci, care scoteau panglice din guri, înfigeau ace prin 
muşchii mâinilor, vărsau mei pe nas și scoteau din cap o mulțime de 
căciuli, 

În timpul lui Caragea veni pentru prima oară un întreprinzător de 
dioramă şi clădi un teatru de scânduri în curtea banului Manolache 
Brâncoveanul [2]. Acest teatru optic ţinu câtva timp, iar mai în urmă 
domniţa Ralu clădi la Cişmeaua Roșie o sală de bal, în care se adunau 
boierii și cucoanele de petreceau nopţile cele lungi ale iernii. 

Puțin însă după aceea veni în Bucureşti un antreprenor de teatru 
melodramatic, cu o trupă formată astfel încât să poată reprezenta tragedii, 
drame, comedii şi chiar opere. 

Artiştii cei mai principali ai acestei companii erau: Gherghe (directorul) 
pentru rolele comice, madam Dilli pentru rolele forti de femeie, demoazela 
Dilli pentru rolele de jună amantă, iar domnul Steinfels era prim amant 
forte. 

Repertoriul lor se compunea din cele mai fumoase producţiuni dramatice 
şi opere muzicale ale școalelor italiană și germană; dar piesele care 
întâmpinau o primire mai favorabilă în publicul teatrului nostru erau: 
“Saul”, “Ida”, “Pia de Tolomei”, “Briganţii” și “Faust”, precum și operele: 
“Gazza ladra”, “Moisi în Egipet”, “Cenerentola”, “Flautul magic”, 
“Jdomeneu” şi câteva altele [2]. 

În timpul acesta națiunea elenă se pregătea să rupă lanţurile ce de patru 
secole o ţinea în sclavie. Bărbaţii cei mai luminaţi şi mai patioți ai acestei 
naţiuni se adunaseră din toate părţile în România și în ţările vecine cu dânsa 
şi formaseră din București un centru de operaţiune al mai multor comitete, 
ce lucrau în unire pentru binele patriei lor. 

Între bărbaţii înscrişi în registrele comitetului revoluţionar elenic din 
Bucureşti figurau: Atanasie Cristopolu, noul Anacreon al grecilor moderni; 
lacovache Rizu, poet cu mare reputațiune; Scufu, care mai în urmă 
reprezentă pe Grecia liberă la mai multe curţi ale Europei; doctorul Cristali; 
Costandie Buzăul și logofătul Gheorghie Serurie. 


Aceşti oameni, în adevăr mari şi înzestrați cu inimi generoase, 
cunoscând cât de mult contribuiește teatrul la formarea inimii unui popor 
primitiv și la pregătirea lui pentru fapte eroice, se gândiră a înființa un 
teatru în limba elinească. 

Ca să poată dar a realiza această idee, ce ţintea la pregătirea junilor elini 
din Principate pentru sfânta luptă a independenţei clasicului pământ al 
Eladei, formară repertoriul lor tot din piese pline de patriotism, virtute, 
abnegaţiune şi ură contra tiraniei. 

Prima producţiune ce se prezentă pe scena acestui teatru fu Moartea lui 
Iuliu Cezar de Voltaire, tradusă în elineşte de logofătul Gheorghie Serurie. 
Succesul ei fu splendid, iar întipărirea ce lăsă în inima spectatorilor fu atât 
de mare, încât, după ieşirea din teatru, mulţi dintre elini intonau pe uliţe 
peanull!“! răzbunării şi al morţii. 

După această piesă urmară: “Mânia lui Achil”, compusă de Atanasie 
Cristopolu; “Timoleon” de Zampelius; “Meropa”, “Zaira” şi “Mahomet” de 
Voltaire; “Orest” și “Filip Il” de Alfieri; “Polixeni” de lacovache Rizu şi 
“ Aristodem” de Monti. 

Cel ce voieşte să afle dacă aceste piese au produs sau nu efectul lor să 
întrebe câmpiile Drăgășanilor din România și pe ale Greciei sclave pe 
atunci şi ele vor răspunde arătându-i un popor liber şi un regat nou înscris 
pe harta Europei. 

Actorii care au luat parte la reprezentarea acestor producţiuni teatrale 
erau mai toţi studenţi din școala elinească; iar cei ce s-au deosebit mai mult 
prin geniu și talent au fost: C. Aristia, Teodor Gazi, Constantin $omache, 
doctorul Formion și Gheorghe Maşu. 

La început toate rolele femeiești se jucau de bărbaţi şi mai cu seamă de 
tânărul C. Aristia, al căruia fizic şi dexeritate se conformau mai mult cu 
caracterul femeiesc; dar mai în urmă s-a găsit o femeie, anume 
Marghioalal?!, care a primit cu mare plăcere să joace aceste role în toate 
piesele repertoriului. 

Junii români ce-și făceau studiile în şcoala elinească, văzând pe străini 
realizând într-un timp atât de scurt o instituție de cea mai mare necesitate 
pentru o naţiune, luară hotărârea a-i imita. 

Spre acest sfârșit se aleseră câţiva din cei mai cu talent şi în puţin timp 
ridicară pe scenă faimoasa tragedie a lui Euripide numită “Ecuba”!®!, 

Această piesă, ce pentru prima oară da ocaziune limbii române a intra în 
templul muzelor, avu un succes nu tocmai satisfăcător din cauza geloziei şi 


a rivalităţilor. După dânsa se reprezentă “Zgârcitul” de Molisrel7| şi alte 
câteva producţiuni, apoi încetă. 

Revoluţia lui Tudor Vladimirescu, care dete naţiunii române drepturile ei 
cele strămoșești, o datorăm în mare parte ideilor de libertate și eroism 
culese de junii români din piesele: “Moartea lui Cezar”, “Achil”, 
“Timoleon” şi “Ecuba”. 

Cât durară aceste tulburări politice, în care românii, cu armele în mâini, 
smulseră de la tiranii lor dreptul de a fi guvernaţi de principi români, teatrul 
stătu închis. Melpomene şi Talia [8] părăsiră marginile Danubiului şi se 
așezară în patria lui Leonidas, ca să aprindă în pieptul descendenților lui 
focul cel sacru al libertăţii, care purifică pe naţiuni de lepra sclaviei. 

După revoluţiune veni la domnie principele Grigorie D. Ghica. 

Acest domnitor român, deşi avea mare dorință ca să aducă ţara la cel 
mai înalt grad de fericire, dar rănile ei erau multe și vindecarea lor reclama 
un timp îndelungat și sacrificii colosale. 

El, dar, ca un adevărat părinte al naţiunii, studie cu seriozitate pozițiunea 
țării şi începu opera regenerării prin îmbunătăţiri de prima necesitate: regulă 
finanţele ţării sleite de domnii fanarioți şi invaziunile precedente; combătu 
abuzurile amploiaţilor, înzestră Capitala cu pavaj de piatră, înființă școale în 
limba română?! şi poate că ar fi făcut mai multe îmbunătăţiri, dacă rezbelul 
turcorusesc nu-l da jos de pe scaunul domniei!10! ... 

La 1834 numindu-se Alexandru Dimitrie Ghica domn ţării, românii din 
toate părțile începură a se deştepta din letargia în care se aflau pân-aci. 
“Curierul românesc”, singura foaie pe atunci, prin articolii săi plini de 
patriotism, începu a chema pe românii cei inteligenţi să depuie pe altarul 
patriei renăscute rodul ostenelilor și al vegherii lor. 

O societatea filarmonică se înființă. Fondatorii ei fuseră: I. E. 
Rădulescu, I. Câmpineanu și C. Aristia. Cel dintâi contribuia cu doi galbeni 
pe lună, lucrări literare și sacrificii tipografice pentru imprimarea de piese 
teatrale, programe, înștiinţări etc.; cel de-al doilea, cu patru galbeni pe lună; 
iar Aristia, cu un galben pe lună şi îndatorirea de a da lecţiuni dramatice 
câte şase ore pe fiecare zi. 

După şase luni de lupte gigantice în contra dificultăţilor de tot felul, 
societatea izbuti a pune în scenă pe “Mahomet” de Voltaire, cu luxul și 
îngrijirea putincioasă în acei timpi. 

Piesa, în fine, reuși de minune. Publicul, acuzat astăzi că nu este în stare 
să înţeleagă producţiunile clasice, se entuziase atât de mult, încât cerea, prin 


manifestări zgomotoase, reproducerea piesei. 

Junii elevi ce se distinseră în această piesă au fost: Nicu Andronescu în 
rolul lui Mahomet, loan Curie într-al lui Zopir, Diamandi Nicolae a jucat 
bine pe Zeid şi Raliţa Mihăileanu pe regina Palmira; dar inamicii românilor, 
prevăzând moralitatea şi patriotismul ce putea să inspire asemenea piese în 
inima poporului, întrebuinţară toate mijloacele şi suiră pe scenă comedii şi 
farse imorale, care corup spiritul şi inima, 

Efectul moral ce produse reprezentarea lui “Mahomet” fu necalculabil; 
venitul Societății Filarmonice se înzeci; numărul membrilor ei se ridică 
până la şaptezeci individe, între care figurau cei mai nobili şi mai inteligenți 
bărbaţi ai societăţii noastre. Entuziasmul merse aşa departe încât unii dintre 
asociaţi, şi chiar dintre particulari, în sacra și patriotica lor exaltare începură 
a dota societatea cu donaţiuni testamentare!!! Dar inamicul cel neîmpăcat 
al fericirii noastre, văzând toate aceste mărinimoase aspiraţiuni ale 
românilor către civilizare, ațâță mai întâi gelozia între capii societăţii, apoi 
între I. Câmpineanu și principele domnitor; iar după aceea, prin corupțiune 
şi intrigă, reuşi a distruge acea societate, care, de ar fi existat pân-acum, 
negreşit că arta dramatică și literatura noastră ar fi ajuns la mare grad de 
cultură. 

Mărul discordiei, care aduse această nenorocire, cu o medalie de aur 
proiectată de societate a se da prin vot membrilor societăţii care ar fi meritat 
mai mult. Se zice că Câmpineanu ar fi dorit să i se dea numai lui acea 
medalie și de aceea începuse a lua ton de dictator; pe de altă parte iarăși, 
principele Ghica, văzând cu ochi răi crescânda popularitate a 
Câmpineanului și temându-se a nu ajunge printr-însa la tron, aduse lucrurile 
astfel încât I. Eliade și C. Aristia îşi deteră demisiunea și printr-aceasta totul 
se spulberă în vânt. 

Puțin ceva mai în urmă se făcură noi încercări pentru reînființarea 
Societăţii Filarmonice. C. Aristia fu însărcinat cu această lucrare. El 
conduse lucrurile cu mare silință şi amor propriu; văzând însă că teatrul şi 
literatura erau numai un pretext, iar adevăratul scop era intriga politică, se 
retrase. 

După trecere de câtva timp, iarăși începură a se ivi simptome pentru 
redeschiderea Teatrului Naţional. De astă dată însă domnitorul însuşi se 
pusese în capul întreprinderii, cu scop după mărturisirea contemporanilor 
— de a paraliza influența Câmpineanului și a surpa totdeodată și teatrul. 


Spre împlinirea acestui scop chemă iarăși pe C. Aristia şi-i propuse 
direcţiunea teatrului cu salariul de galbeni cincizeci pe lună şi tot venitul 
reprezentațiunilor. Este însă un proverb care zice: Cine s-a fript cu ciorbă se 
teme și de iaurt. Bietul Aristia se fripsese de două ori cu ciorbă și ceea ce i 
se oferea acum nu era nici iaurt, nici apă rece. Spre a scăpa, dar, de acestă 
nouă amăgire, ceru de la domnitor să i se dea în scris ofertele ce-i făcuse. 
Această dorință nu i se împlini de domnitorul sub diferite pretexte, între 
care intra şi acela că nu voiește să se declare pe față protector al teatrului, ca 
să nu atingă susceptibilitatea Câmpineanului. Aristia primi și se fripse 
pentru a treia oară, căci după suirea pe scenă a lui “Saul” de Alfieri cu un 
succes gigantic, în care se distinse foarte mult junele Curie, începură 


persecuții indirecte, care aduseră căderea definitivă a teatrului 12], 

La anul 1844—1845 Constantin Carageali, elev al lui Aristia, părăsi 
capitala Moldaviei, unde întreprindea arta dramatică cu mare succes, şi 
însoțindu-se cu C. Mihăileanu şi prin concursul dlor Anesti Cronibace, 


Lăscărescu, Ralita Stoenescu și Caliope Carageali, deschiseră iarăși teatru 
[14] 


Note 


1 De la acei scamatori a rămas vorba populară altă căciulă. (n. N. F.) 
1 După unii, acest teatru a fost clădit pe locul Slătineanului. (n. N. F.) 
1 Cele trei opere dintâi sunt de Rossini, iar celelalte două de Mozart. (n. N. F.) 
1 Pean - imn grecesc. 
. 1? Această femeie, română de origine, era soția serdarului Dumitrache Bogdănescu. (n. N. F.) 
. 1? Tradusă din elineşte de A. Nănescu, unul dintre junii actori români. Rolul Ecubei dintr- 
această operă s-a jucat (aşa spun contemporanii) de dl I. E. Rădulescu, care, dorind ca 
reprezentațiunea să iasă întru toate bine, împlinea și rolul de sufler. (n. N. F.) 
7. 1 Tradusă de Herdelius, amic al lui Georgie Lazăr. (n. N. F.) 
8. t? Muza tragediei și a comediei. (n. N. F.) 
9. 1 În aceşti timpi se formă o societate secretă ai cărei capi și zeloşi sprijinitori erau Constantin 
Golescu și I. Eliade. 
lată şi programa acestei societăți: 
I. Şcoala din Sf. Sava să se împlinească şi să se înalțe la gradul de colegiu. După modelul 
acesteia să se creeze alta în Craiova. 
II. Crearea școalelor normale în capitala fiecărui judeţ prin elevi ieşiţi din colegiu. 
III. Crearea școalelor primare în fiecare sat. 
IV. Fondare de jurnale sau gazete în limba română. 
V. Aboliția monopolului tipografic. 
VI. Încurajarea spre traducţiuni în limba patriei și tipărirea acestora. 
VII. Formarea unui teatru național. 


ompewn 


10. 


11. 


12. 


13. 


14. 


VIII. Stăruirea spre a ieşi din regimul fanariot prin reforme înțelepte sau reînnoirea primelor 
instituții ale țării (vezi Issahar, pag. 77 78). (n. N. F.) 

1 În timpul guvernului provizoriu, s-a făcut o mică încercare din partea lui Aristia pentru 
deşteptarea gustului de teatru. El a reprezentat cu şcolarii săi pe Iunius Brutus şi Orest de 
Alfieri, iar mai în urmă pe Zaira de Voltatire. Pe cele două dintâi în limba elenă, iar pe cea din 
urmă în limba franceză. Dintre junii şcolari s-a distins mai mult (așa se zice) C. A. Rossetti, 
care a reprezentat pe Egist tiranul din tragedia Orest cu o ferocitate atât de naturală încât a 
spăimântat pe public și chiar pe Aristia, profesorul său. (n. N. F.) 

1 Iată ce zicea, în această materie, răposatul B. Catargiu într-un articol făcut în urma 
reprezentării dramei Misantropia şi pocăinţa de Kotzebue: 

“Lăsaţi, dar, voi, fii ai acelor mari domnitori ai lumii, lăsaţi bufonăria și satira pe seama acelor 
suflete înghesuite, pe seama acelor duhuri sărace. Părinţii voştri au fost mari și voi nu puteţi fi 
mici. Vrei ca actorul român să arate ceea ce este? Fă-l să trăiască în elementele strămoșilor săi. 
Slava, amorul, generozitatea, patriotismul, răzbunarea, trufia, dreptatea; iată ce-i trebuie lui ca 
să fie mare. Dă-i tragedii sângeroase şi drame scrise cu lacrimi și le va juca bine. Nu-i da farsă, 
că el nu ştie să fie bufon; el n-a ştiut a se slugări şi a se maimuța. Nu-l vei vedea niciodată să-și 
ştie rolul, pentru că nu-i place nici în glumă a fi măscărici. 

Priviţi teatrul ca o şcoală de moral și veţi afla actori mândri de a fi profesorii norodului, şi veți 
vedea și actori buni. Faceţi pe actorul român să meargă singur, îmbulzit de sine, înecat în 
lacrimi pe amvonul său; să înveţe, să înduplece, să miște inimile, să se simtă fericit și mândru 
de profesia sa. Nu-l târâți în silă a-i pune peruca bufonului în cap, a-l face o caricatură și a-l 
umili spre a se scălâmba înaintea unui public care şi el e tot român și singur nu ştie pentru ce 
nu-i plac scălâmbăturile. 

Acesta este misterul teatrului socotit în adevărata lui însemnare și astfel a fost socotit şi între 
cei vechi. 

B. Catargiu” 

(n. N. F.). 

1 C. Manu dete primul semnal, înzestrând societatea cu două mii de galbeni, care, înmulțindu- 
se prin dobânzi, credem că se vor fi întrebuințat la clădirea teatrului. (n. N. F.) 

1 Cea mai mare lovire dată teatrului fu oprirea lui Momolo de a mai închiria sala pentru 
reprezentațiuni române. (n. N. F.) 

1 Nu vom zice nimic despre progresul sau regresul ce a făcut teatrul sub direcțiunea lui 
Carageali, ca să putem vorbi mai pe larg în romanţul Ciocoii noi despre tot ce s-a petrecut în 
teatru până în ziua de astăzi. (n. N. F.) 


Capitolul XXI 


Femeia a scos pe om din rai 


Lectorii noştri cunosc planul lui Păturică și al Duducăi de a ruina pe 
fanariotul; n-au însă nici o idee despre ingenioasele lor mijloace prin care 
îşi puneau în lucrare întunecoasa lor intențiune. Este dar de datoria noastră a 
da aci câteva probe despre vicleniile acestor doi șireți. 

Cunoaștem cu toţii că luxul este cel mai teribil agent al corupţiunii; 
pentru dânsul femeia cea mândră și ușure de minte calcă în picioare 
credinţa jurată soțului ei, vestejește onoarea sa şi a familiei, își face copiii 
nefericiţi, cade în ura şi disprețul societăţii, în fine face totul și se pierde în 
prăpastia celor mai mari crime. 

Acest flagel, inventat de Satan ca să piardă pe om prin femeie, deşi se 
introdusese în ţară la noi de către fanarioți, cu scop de a ne face să pierdem 
simplitatea şi viaţa cea aspră ce ne dă tăria de caracter, dar, el fiind foarte 
costisitor, se întinsese numai în clasele cele avute, iar poporul rămase 
neatins. Dar invaziunile ce neîncetat călcară țara introduseră cu încetul 
manufactura europeană, care se compune în mare parte din diamante și 
aurării false, precum și din postavuri și mătăsării arse, cu care neguțătorii 
cei fără conștiință înşelau şi sărăceau norodul!”. 

Răul acesta merse crescând neîncetat, iar în timpul lui Caragea ajunse la 
culme. Luxul, acum, își avea prozeliţii săi în toate clasele societăţii: femeile 
nu mai visau decât diamanticale, stofe de mătase şi alte secături de acestea, 
pentru care erau în stare a sacrifica tot. 

Deschiderea clubului de la Cișmeaua Roşie și prefacerea lui mai în urmă 
în sală de teatru dete o întindere şi mai mare luxului. Toată societatea dorea 
să vadă tragediile şi operele germane reprezentate de Gherghei. Nu era 
familie în care să nu se vorbească despre teatru și mai cu seamă despre 
găteala cucoanelor. Femeile îşi martirizau bărbaţii, iar junele şi junii pe 
părinţii lor, ca să le cumpere veşminte noi, diamante şi parfumării. În darn 
se opunea bietul calemgiu la pretenţiunile femeii sale, în darn îi repeta de o 
mie de ori că dintr-o leafă de cincizeci lei pe lună [7] nu poate să ţie 
greutățile familiei şi să facă şi lux, căci femeia punea mâinile în şolduri și îi 
răspundea prin aceste cuvinte: 

“Calicule! dacă n-ai stare, de ce te-ai însurat? Să-mi faci rochie de 
maltef și să-mi cumperi șal şi cercei de Lipsca, auzi tu? C-apoi îmi fac eu... 


Înţelesu-m-ai?” 

Nenorocitul soţ tăcea și privea cu sufletul plin de întristare pe soția sa 
îmbrăcată întocmai ca cele mai dintâi cucoane, fără să-și aducă aminte că a 
contribuit cât de puţin la strălucitul lux al soţiei sale. 

Într-o seară postelnicul Andronache, în contra obiceiului său, se afla 
acasă la dânsul. El şedea pe o sofa fumându-și ciubucul cu o flegmă demnă 
de un osmanlâu și vorbea din când în când cu Păturică. 

— Aşa, Dinule dragă, zicea el, să ne mai măsurăm cheltuielile, că nu 
mergem bine. Ce D-zeu! Eu câștig pe tot anul aproape la patru sute pungi 
de bani, și cu toate acestea vii neîncetat de-mi spui că n-avem bani și mă 
sileşti să fac împrumuturi. 

— Foarte bine te-ai gândit, milostive cucoane; numai este cam târziu. 
Datoriile s-au mărit foarte mult prin neplata dobânzilor: Costea Chioru vine 
în toate zilele de-mi cere dobânda și capetele, grămăticul lui baron Meitani 
asemenea, fără a mai adăuga că de multe ori întâmpin cheltuielile curții din 
mica mea lefşoară de calemgiu, pe care mi-aţi dat-o blagorodnicia voastră. 

— Dar bine, Dinule, îmi aduc aminte că chiar în luna trecută am câştigat 
peste o sută pungi de bani de la slujbele ce am dat la unii-alţii prin 
mijlocirea mea; ce s-au făcut aceşti bani? 

— S-au cheltuit toţi, milostive cucoane. 

— Ei bine, pe ce? Fă-mă să înţeleg. 

— Asta e foarte cu putinţă; să aduc catastiful, să vezi. 

Ciocoiul se pogorî jos în camera lui și se întoarse într-o clipă ţinând în 
mâini o carte mai mult lungă decât lată, pe care, deschizând-o, citi cu o 
manieră cancelarică: 


CATASTIH DE DOSOLIPSIEI?! AL CASEI DUMNEALUI MARELUI 
POSTELNIC ANDRONACHE TUZLUC 

Leatul 1818 septembrie 1 

Primiţi 

Talere Bani 
20.000 — De la şapte ispravnici ce au luat pitacele din mâna mea. 
6.585 — Ipac de la alte huzmeturi date prin mine. 3.567 — Ipac de la noii 
căpitani de poteră ce şi-au luat pitacele tot prin mine. 
8.600 — Arenda moşiei Plânsurile pe leatul 1818. 1.250,90 — Ipac din 
vânzarea a 2.500 vedre vin, vadra pe bani şaizeci. 
2.500 — Din vânzarea pădurii de pe moşia Chinuielele. 3.500 — De la 


igumeni pentru volnicii şi alte madele. 2.000 — De la episcopul Râmnicului 
pentru prefacerea unui zapis de datorie. 
1.700 — Ipac de la episcopul Buzău. 
297,30 — De la doi nemți ca să aibă voie a juca pe la bâlciuri: “la o para 
cinci”! 
50.000 — Fac peste tot primirile. 
Cheltuiţi pe leat 1818 
Talere Bani 
8.680 — Cheltuiala cuinii, care se vede trecută condei cu condei în 
catastihul stolnicului. 
1.560 — Lemne pentru iarna trecută. 
800 — Cărbuni. 
600 — Fân şi orz. 
380 — Îmbrăcămintea ţiganilor. 
1.800 — Facerea unui han la moşia Chinuielele. 
400 — Dregerea butcei și a rădvanelor. 
15.000 — La două zaiafete: unul la sf. Andrei și altul la sf. Vasile. 
12.500 — Daţi giuvaergiului pentru diadema de diamant și alte guivaericale 
date cucoanei Duduca la sfântul Andrei. 
1.000 — Chiria caselor cucoanei Duduca. 
250 — Ipac simbria slugilor dumneaei. 
3.000 — Ipac simbria arnăuţilor. 
8.000 — Giuvaeruri, blane de samur, cacom și de belchiță, icumașuri de 
rochii cucoanei Duduca de la sf. Vasile. 
250 — Daţi iamacilor şi calemgiilor ce au venit cu Crăciunul domnesc! 
250 — Daţi meterhanelei, idicliilor, fustaşilor și altor tagme de slujitori 
bacşiș de sf. Vasile. 
19.380 — Daţi blagorodniciei voastre pentru buzunar în mai multe rânduri. 
1.200 — Simbriile slugilor casei. 
200 — Bacşiș lor de sf. Vasile. 


66.670 — Fac cheltuiţi. 
50.000 — Se scad primiţi. 


16.670 — Cheltuiți mai mult și care s-a luat cu dobândă de la Costea 
Chiorul. 


Fanariotul ascultă cu luare-aminte socotelile ce-i înfățișă Păturică, dar 
când ajunse la încheiere și văzu luate de vânt cele una sută pungi de bani și 
o datorie nouă de lei 16.670, oftă din adâncul inimii; dar în momentul când 
se gătea să facă oarecare băgări de seamă şi mustrări vătafului său de curte, 
ajunse la urechea sa zgomotul unei trăsuri ce se oprise la scara caselor sale. 

Păturică ieşi să vadă pe vizitătorul și revenind anunţă pe chera Duduca. 

— Duduca! exclamă fanariotul cu surpriză. 

— Da, milostive stăpâne, dumneaei. 

— Lasă-mă dar singur și te voi chema la trebuinţă. 

Păturică plecă capul în jos şi, ieşind din cameră, se întâlni față în faţă cu 
Duduca, căreia îi şopti încet: 

— Să te văd, acum este timpul. 

— Lasă pe mine, răspunse ea cu un accent ce se stinse pe frumoasele ei 
buze, precum se stinge o armonie de tonuri muzicale purtată pe aripile 
vântului din locuri depărtate; apoi intră în iatacul grecului și șezu lângă 
dânsul pe sofa. Veşmintele ei simple, dar bine tăiate, coafura cea împănată 
cu roze şi micşunele, parfumurile cu care era stropită și mai presus de toate 
graţiosul aer ce avea în acea seară arătau până la evidență necesitatea ce 
avea ea de a încânta şi a ameţi pe fanariot mai mult decât totdeauna. 

Scopul ei era deja pe jumătate împlinit, căci fanariotul, cum o văzu, 
deveni palid şi începu să-i tremure fibrele de emoțiune. 

— Dumnezeule! cât eşti de frumoasă, Duduco! exclamă el cu ochii 
rătăciți şi cercând, cu mâna tremurătoare, să apuce pe a frumoasei cochete. 

— Râzi de mine, cucoane Andronache; eu nu sunt atât de frumoasă, 
precum zici. 

— Nu, Duduco, îți spun adevărul! 

Greaca se plecă să-l sărute pe obraz cu un transport de amor prefăcut, 
luă mâna lui într-ale sale şi o acoperi de sărutări, apoi căzu în niște 
meditațiuni pe care fanariotul le tălmăcea în multe chipuri, dar toate în 
favoarea amorului său. 

Mai multe scene de un amor delicios se petrecură între dânşii, dar când 
greaca crezu că a sosit timpul să dea lovitura decisivă, se prefăcu că cade 
într-o adâncă întristare, oftă cu o prefăcătorie ce nu s-a văzut pân-acum 
chiar la cei mai lăudaţi actori dramatici ai teatrului nostru și vărsă câteva 
lacrimi mincinoase. 

Fanariotul o privi cu extaz și durere de inimă, căci din nenorocire o 
iubea până la nebunie. În momentele acestea vicleana femeie scoase o 


gevrea albă din buzunarul unei scurteici blănite cu cacom alb și își şterse 
ochii, apoi îmbrăţișă pe fanariot și începu a-l săruta cu buzele ei cele 
rumene și arzătoare ca focul. 

Aceste fine prefăcătorii puse pe fanariot într-o poziţiune foarte critică; el 
nu știa la ce să atribuie lacrimile și furiile de amor ale amantei sale. 

Greaca începu iarăși a ofta şi a lăcrima. 

— Ce ai, Duduco, de plângi și oftezi? o întrebă fanariotul cu un aer în 
care se vedea disperarea şi curiozitatea. Spune-mi, cine te-a supărat? 

— N-am nimic, nu m-a supărat nimeni. 

— De ce plângi dar? De ce oftezi? 

— Plâng nenorocirile mele. 

— Şi care sunt acele nenorociri? Nu te îmbrac? Nu-ţi dau demâncare şi 
casă? În sfârşit, nu te iubesc mai mult decât pe mine? Nu vezi că amorul tău 
m-a zalisit, am ajuns ca Manea nebunul?... 

— Prefăcătorii bărbătești şi nimic mai mult. 

— Nu, Duduco, pe viul Dumnezeu, te iubesc din toată inima. 

— Dacă m-ai iubi, m-ai lăsa și pe mine să mă duc la plimbare, la teatrul 
nemtesc şi la comedie: nu m-ai ţine închisă ca pe-un papagal și îmbrăcată 
cu trenţele astea ca o preoteasă de mahala. 

— Dar bine, giuvaericalele ce ţi-am trimis la ziua mea, cumașurile de 
rochii, șalurile, toate acestea le numești trențe? zise fanariotul ofensat şi 
atins de nemulţumirea amantei sale. 

— Nu sunt trente, dar nu sunt la modă. 

— Să le schimbăm și să luăm altele, de modă. 

La aceste cuvinte Duduca începu să râdă cu hohot. 

— De ce râzi? întrebă fanariotul. 

— Auzi acolo, să le schimb! Da slavă Domnului! nu sunt nici 
condicăreasă, nici teleloaică. 

— Dar bine, Duduco dragă, e păcat să şadă degeaba în sipet. 

— M-am gândit eu la aceasta și le-am vândut pe toate la Tolba 
ovreicalSl. 

— Şi acum? 

— N-am alte haine decât aceste ce le vezi şi cerceii aceştia de tumbac 
(bronz). 

— Şi ce ai prins pe dânsele? 

— Mai nimic, o mie cinci sute de lei. 


— O mie cinci sute!... dar ştii tu, Duduco, că acele lucruri costiseau 
peste o sută pungi de bani? 

— Teleloaica mi-a zis că pietrele sunt proaste. 

Grecul rămase pe gânduri, apoi zise: 

— Fi, bine, Duduco, cu ce o să ieși acum în lume? 

— Cu veșmintele ce vezi pe mine. 

— Să te ferească Dumnezeu de una ca asta. Amoreaza postelnicului 
Andronache nu va purta niciodată rochii de maniţă și de bogasiu. 

Greaca, mulțumită foarte mult de ambiţiunea în care adusese pe amantul 
ei, schimbă vorba. 

— Am auzit, zise ea, că teatrul nemţesc este foarte frumos şi nemţoaica 
cea tânără a înnebunit lumea; se mai zice iarăși, că hatmanul Cărăbuş moare 
după dânsa. Când o să mă duci să o văd şi eu? Ai? Spune-mi! 

— O să vie vremea, scumpa mea. 

— Am auzit că zilele astea o să parastisească “Italiana în Algir”, bucată 
cu cântece. O să mă duci să o văd și eu? 

— Da, da, o să te duc, îngână fanariotul aprins de gelozie. 

— Să văd şi eu cucoanele şi boierii cei mari. 

La zicerea boieri, gelozia fanariotului se irită și mai mult; el se temea să 
o expuie vederii lui beizadea C. și a capioldașilor lui, căci îi ştia cât erau de 
stricați. 

Duduca se prefăcu că voiește să plece, dar în momentul când îşi lua 
rămas bun de la amantul ei, ușa camerei se deschise puţin și lăsă să se vadă 
capul cel pleşuv şi fața cea plină de viclenie a lui Costea Chiorul bogasierul. 

— Chir Costea! zise Duduca cu o surpriză prefăcută. 

— Da, plecata slugă a măriei sale marelui postelnic şi a dumitale, prea 
strălucită cuconiţă, răspunse şiretul, lăsând să se vadă cât se putea mai bine 
o cutie de giuvaericale și câteva șaluri și cumașe de mătăsării. 

— Ce ne aduci nouă, chir Costeo? întrebă fanariotul cu gravitate. 

— Să trăieşti, arhon postelnice! Am desfăcut astăzi taxidul de marfă ce 
am primit de la Țarigrad şi, după datorie, am venit mai întâi la înălțimea ta, 
ca să-ți alegi ce-ţi va plăcea. 

— Aferim, chir Costeo, să trăieşti; dar ia spune-mi, ce ne-ai adus? 
Deschide-ţi cutiile să vedem și noi. Ai, dă-te mai încoace! 

Costea Chiorul deschise cutia pe care o adusese cu dânsul şi începu a 
desface mărfile, pronunţând cu îngâmfare numele fiecărei mătăsării sau 
giuvaerica: 


— Asta este hataia de Veneţia sadea, hataia florantin, camohas de 
Veneţia cu fir, camohas sadea, catifea cu aur şi sadea de Veneţia, sandal 
cianfes, canavăţ, tafta, atlas vărgat şi cu flori, hares pungiuc, fesuri tuneslii, 
basmale de Triesti, de Franţa și de Englitera, tulpan mosc, alagea de Triesti, 
şal de India ciacliu, şal boza-fer mai prin colțuri, gear de India, şal, 
sangulie, brâuri caragialar cusute, cutnii, alagea, citarii şi gazii de Brussa, 
suvaiele de Halel7l. 

Greaca privea cu ochi scânteietori mătăsăriile de Veneţia, de Franţa și de 
Brussa şi, când îi plăcea vreuna, făcea lui Costea câte un semn de 
înţelegere, iar el punea la o parte materia aleasă. 

— Ceva giuvaericale frumoase și ieftine! exclamă Duduca cu voce tare 
şi făcând un nou semn de înțelegere neguţătorului. 

— Avem, strălucită cuconiţă, de cele mai frumoase, dar sunt cam 
scumpuleţe. 

— Nu te teme despre preţ, adaose postelnicul, cam atins la mândrie. 
Scoate tot ce ai mai bun și voi plăti cu bani peşin (gata). 

Aceste cuvinte umplu de bucurie pe amândoi amăgitorii. Costea Chioru 
începu să scoată dintr-o cutie: coliere (ghiordane) de diamant şi de rubine, 
cercei de berliant, inele de smarand, rubin, berliant şi matostat, făcând 
fiecărui obiect câte o laudă nemeritată. 

Duduca alese un colier de diamant, o pereche cercei de briliant, câteva 
inele de rubine și smarand, vreo câteva carfițe (ace) de aur cu pietre scumpe 
şi zece bucăţi de mătăsuri din cele mai scumpe. 

— la să vedem, Duduco dragă, ce ţi-ai ales. 

Vicleana femeie arătă fanariotului toate obiectele şi, ca să ațâţe și mai 
mult ambiţiunea lui, zise cu un zâmbet înrăutățit: 

— lată lucrurile ce mi-am ales, dar... 

— Dar ce? răspunse fanariotul ofensat. 

— Costisesc prea mult, nu sunt pentru mine. 

— Aceste vorbe mă supără, Duduco. la orice-ţi place; ia chiar toată 
marfa lui Costea, ca să vezi că pentru amorul tău sunt în stare să jertfesc 
chiar viața mea. Apoi, întorcându-se către Costea, îi zise: Fă socoteala, 
Costeo, și spune-mi ce-ţi sunt dator. 

— Numaidecât, măria ta. Și scoțând un petic de hârtie din sân şi un 
condei de pană din călimările de alamă ce purta la brâu, se prefăcu că scrie 
şi sumarisește; iar după ce clătină capul de câteva ori, ca să arate de câtă 


importanţă era suma ce avea să pronunţe, zise: Giuvaericalele şi cumașele 
de rochii costisesc una... sută... două-zeci pungi de bani. 

— A! A! e foarte scump; nu iau nimic! exclamă greaca, luând un aer de 
o sublimă prefăcătorie. 

— 'Ţine-le pe toate, adaose fanariotul și întorcându-se către neguţător îi 
zise cu mândrie: Vrei să-ţi plătesc acum îndată în bani naht sau să-ţi fac 
zapis cu datoriel8!? 

— Bine ar fi să-mi plătești în naht, dar, ca să nu te supăr, primesc şi pe 
datorie; să-mi dai însă o poliţă cu nume deschis către baron Sachelarie sau 
către căminarul Polizache și totul se va isprăvi. 

— Bine, fie după cum zici! Poliţa se scrise şi se dete în mâna lui Costea, 
care o primi făcând închinăciuni până la pământ. 

În momentul când se termină această infernală tâlhărie, un geamăt 
răgușit se auzi în cameră. Nimeni nu băgă de seamă afară de Duduca, care 
deveni palidă ca un cadavru. 

Acel geamăt, ce semăna cu urletul de bucurie al demonilor când fac să 
cadă un sfânt în lanţurile lor, era expresiunea infernalei bucurii a lui 
Păturică, care prin stratagema de acum a Duducăi devenea stăpân pe tot ce-i 
mai rămăsese bietului fanariot. 

Duduca şi Costea ieşiră amândoi din casa fanariotului, mulţumiţi de 
treburile ce făcuseră. 


Note 


1. 1 Că luxul a corupt în mare parte societatea noastră, nu mai este îndoială. Dovadă la aceasta 
dăm ordinul principelui Alesandru Moruz dat către marele cămăraș, prin care opreşte pe 
neguțători de a mai aduce în țară flude, lino, mătăsării și alte obiecte de lux, căci aduc 
vătămare și sărăcie norodului. lată acel ordin domnesc: 

“Io Alesandru Constantin Moruz, voievod și domn Ţării Românești. 

Dum. vel-cămăraș, primind domnescul nostru pitac, să chemi pe toţi lipscanii la cămară și să le 
dai porunca domniei mele pentru flude și linaş, sadetica i în cusături și în basmale, ce sunt 
lucruri care pricinuiesc o cheltuială zadarnică şi o stingere de obşte, ca câte dintr-acestea se 
află acum la prăvăliile lor, acelea numai să și le vândă neopriţi; iar de aci înainte să ştie că, fără 
de a avea voie să le deschidă și să le vândă, se va pecetlui și, făcându-se zapt la cămara 
domnească, se va scoate din ţara domniei mele afară şi mai mult nu vor fi îngăduiţi a le 
deschide şi a le vinde aici. Drept aceea, ca să n-aibă pricină de îndreptare că n-a ştiut, să le 
arăţi porunca domniei mele hotărâtoare, ca să o ştie; așijderea să arăţi dumneata porunca 
aceasta la vel-vameş al carvasaralii ca de acum înainte oricâte de acest fel, numite mai sus 
lucruri zadarnice, va găsi între mărfurile ce aduc lipscanii, pecetluindu-le de față cu stăpânul 
acelei mărfi, să le trimită la cămara domniei mele. Și însumi eu, domnul, am poruncit. 


1794, martie 11” 

(După “Condica arhivei” cu nr. 112 roşu, foaia 219 verso.) (n. N. F.) 
2. 1 Şeful de masă pe atunci se plătea lei 50 pe lună și-și scutea via din vinărici şi individul său 
de podvezi şi angarii; plătea însă la primirea ordinului de orânduire lei 5, sub numire de 
havaiet. (Condica arhivei, nr. 121, foaia 20-26 roşu.) (n. N. F.) 
. 1? Dosolipsie - de dare şi luare. (n. N. F.) 
. 4 Jocul rolinei, pe care poporul nostru îl numea “la o para cinci”...(n. N. F.) 
1 [5] După obiceiul de pe atunci, condicarii și logofeţeii de Divan se duceau cu Crăciunul la 
domnitor și pe la toţi boierii cei mari. (n. N. F.) 
6. 1 O neguţătoreasă de haine vechi din timpul lui Caragea. (n. N. F.) 
7. 1 Vezi catalogul vămilor din timpul lui Caragea ce se află trecut în Condica arhivei nr. 121, 
foaia 210. (n. N.F.) 
8. 1 Cu termen. (n. N. F.) 

Capitolul XXII 


Italiana în Algir 


În mahalaua numită în vechime Popa Dârvaş, iar acum Biserica Albă 
după Podul Mogoşoaiei, faţă-n faţă cu casele cele mari ale Deșliului!!! se 
afla pe timpul lui Caragea o piaţă, în mijlocul căreia clădise doamna Ralu o 
sală de club, care mai în urmă se prefăcu în teatru. Acest edificiu avea 
lungimea de optsprezece stânjeni, iar lăţimea de nouă și câteva palme; privit 
însă din punctul de vedere al stilului și altor amănunte arhitectonice, nu 
prezenta nimic însemnător. Interiorul lui se compunea dintr-o sală de 
spectacol şi câteva camere situate la dreapta şi la stânga sălii. Într-una dintr- 
însele se țineau dulceţi, rachiuri și băuturi răcoritoare pentru trebuința 
publicului; iar în cea de a doua ședeau slugile boierilor pe timpul 
reprezentațiunii. 

Sala teatrului propriu-zisă avea trei rânduri de loji tapeţate cu postav 
roșu şi împodobite cu perdele de chembrică cu ciucuri albi. La dreapta era o 
sofa îmbrăcată cu catifea roşie, pe care şedea domnitorul, iar mijlocul sălii 
era acoperit cu laviţe căptuşite tot cu postav roșu. Scena se deosebea de 
restul sălii printr-o cortină de pânză pe care era desenat Apollon ţinând lira 
pe genunchi. Într-un spaţiu mic ce despărțea scena de public erau o mulțime 
de scaune şi pupitrel2! destinate pentru muzicanţii ce compuneau orchestra 
de pe atunci. Iluminaţia era în adevăr curioasă, căci, în loc de lampadariu și 
lămpi, teatrul era peste tot iluminat cu lumânări de seu puse în sfeșnice de 
tinichea, spânzurate împrejurul sălii.I2] 

Preţul intrării era regulat în modul acesta: lojile de mijloc se plăteau câte 
un galben și erau lăsate pe seama boierilor celor mari, a consulilor şi altor 
persoane de distincţiune; lojile de jos şi cele de la al treilea rând se plăteau 
cu lei zece, şi erau comune pentru toţi cei ce voiau a le închiria, iar parterul 
se plătea câte lei trei de fiecare persoană. 

La 8 septembrie 1818 pe faţada teatrului despre care vorbirăm era lipit 
un afiș scris în limba grecească și tipărit în tipografia boierilor clinceni. 
Acest afiș vestea înaltei nobilimi și respectabilului public de pe atunci că în 
seara acelei zile era să vadă și să audă opera Italiana în Algiri“! de 
compozitorul loachim Rossini. 

Această operă, fiind anunţată de mai multe ori şi încă nereprezentată, 
aţâţase foarte mult dorinţa publicului de a o vedea. Amatorii dar de teatru 


veniseră cu două ore înaintea deschiderii teatrului, spre a-și cumpăra bilete 
de intrare; și ca să fugă de urâtul ce pricinuieşte aşteptarea, unii se plimbau 
formând mici grupe și discutând despre diferite chestiuni de care se 
interesau, iar alții formaseră un mare cerc împrejurul afișului şi comentau 
muzica şi intriga piesei cum se pricepeau. E tragedie, ziceau unii. Ba este 
comedie, răspundeau alții, afară de câţiva învăţaţi, care, luând cuvintele 
drama giocoso în simț material, afirmau cu aroganță că nu este nici 
tragedie, nici comedie, ci jalnică priveliște cu jocuri şi cântece!... 

În timpul când se petreceau toate acestea pe piaţa şi înaintea teatrului, se 
deschise o ușă şi se văzu capul cel pleşuv şi faţa cea galbenă și rece a 
neamţului casier. Privitorii, ce până aci așteptau liniștiți, cum văzură pe 
casier năvăliră toţi deodată și începură a cere bilete cu un zgomot foarte 
mare. 

Neamţul, însă, îşi vindea marfa sa cu sânge rece și după regulă, fără a se 
tulbura cât de puţin de cererile ce i se adresau în numele celor mai mari 
boieri ai țării; dar când auzi strigând: Loja marelui postelnic Andronache 
Tuzluc, tăie numaidecât biletul şi-l dete cu atâta grăbire, încât era aproape 
să uite a cere costul ei. 

În fine, pe la șapte ore şi jumătate după amiază, porţile teatrului se 
deschiseră; publicul începu a intra înlăuntru salutat cu temenele de amăuţii 
ce formau garda de onoare şi, în puţin timp, lojile şi parterul se umplură de 
privitori. 

Directorul teatrului, fiind înștiințat la timp că în acea seară era să vie și 
domnitorul, împreună cu toată ecpaiaua sa (suita sa), osebit de alte 
înfrumuseţări de ocazie ce făcu, dete ordin a se ilumina teatrul cu lumânări 
de ceară care, deşi produceau o lumină foarte slabă, erau însă de ajuns ca să 
facă a scânteia în mii de culori diamantele şi alte pietre nestemate grămădite 
pe cerceii, fuliile şi ghiordanelel?! cucoanelor. 

Într-una din lojile curţii sta beizadea Costache Caragea, împreună cu doi 
fanarioți și cu hatmanul Cărăbuș, favoritul şi neseparabilul său amic. 

Acest frumos şi libertin principe privea prin toate lojile, ca să găsească 
vreo frumuseţe necunoscută încă de dânsul, spre a o face victimă plăcerilor 
sale. După ce făcu un gir de privire peste tot teatrul, ochii lui rămaseră 
înfipţi asupra unei june femei, care, pe lângă o rară frumuseţe şi eleganţă, 
avea şi un costum din cele mai la modă și mai bogate. Ea era îmbrăcată cu o 
rochie de catifea pătlăginie, cu piepţii ridicaţi şi mânecile strâmte, după 
moda de atunci. Mijlocul îl avea încins cu un colan ţesut în fir sârmălSl, iar 


în mijlocul pieptului avea o mare floare de diamant, care, fiind pusă pe 
rochia cea de culoare închisă, strălucea cu mai multă tărie. Gâtul ei era 
acoperit cu simizet de blonduri de Olanda și cu un ghiordan (colier) de 
smaragde și safire; în urechile sale cele delicate erau atârnaţi niște cercei de 
diamant, mari şi strălucitori; pe cap avea un fes alb de Tripoli, legat 
împrejur cu o sangulie albă, cusută cu mătase și fir, ale cărei extremități 
formau un frumos nod, în care erau înfipte două flori de diamant. 

După ce beizadeaua o privi cu multă luare-aminte se întoarse către 
hatmanul Cărăbuş și îi zise: 

— Costache! 

— Aud, măria ta! 

— Cunoşti tu pe cucoana aceea? 

— Care, măria ta? 

— Aceea care şade în loja de lângă a conţului prusienesc. 

Cărăbuș privi cu luare-aminte locul indicat, apoi răspunse cu mare 
linişte: 

— O cunosc, măria ta. 

— Cine este, spune-mi? 

— Este fata lui Mihale ciohodarul. 

— Să vedem, pare că-mi aduc aminte: cum ai zis?... Fata lui?... Fata lui 
Mihale ciohodarul din Izvor şi acum ţiitoare a postelnicului Andronache 
Tuzluc. 

— Da, da! îmi aduc aminte, o cunosc. 

— Vei fi voind poate să o vizitezi, adaose Cărăbuş cu acel interes ce 
mișcă pe toți junii cei demoralizaţi, când li se prezintă noi ocaziuni de 
dezmierdări simţuale. 

— 'Ţi-am zis că o cunosc şi credeam că înţelegi noima acestui cuvânt 
laconicesc. 

Pe când se petrecea acest discurs între beizadeaua și favoritul său, 
seleam-ceaușul curții domneşti intră în teatru şi anunță venirea 
domnitorului. 

Vestea aceasta făcu să se nască un freamăt în tot publicul, care aştepta 
venirea principelui cu acea nerăbdare şi curiozitate proprie mulțimii și 
gloatelor societăţii. 

În fine principele intră în teatru cu aerul său de mărire pe care fanarioții 
ştiu foarte bine a-l imita. Publicul strigă de trei ori: “Să trăiască măria sa!, 
apoi se linişti”. 


Reprezentarea începu prin frumoasa uvertură scrisă de celebrul Rossini 
în momente de o fericită inspiraţiune şi merse înainte până la faimosul terţet 
din care se formează finalul primului act, după a cărui terminare cortina se 
lăsă, iar publicul din parter şi chiar din loji ieşi afară ca să se răcorească. 

După o mică pauză clopoţelul dete semnalul începerii actului al doilea. 
Spectatorii se așezară pe la locurile lor şi se puseră a asculta cu mare 
atențiune frumoasele melodii ce se cuprind și în acest act; dar pe când 
reprezentația ajunsese la scena în care Mustafa, deiul Algirului, trimite pe 
sclavul Lindoro să cheme pe Isabela, iar lui Tadeo, caimacamul său, îi zice 
că pe dată ce se va prezenta frumoasa străină și îl va auzi strănutând de trei 
ori, să iasă afară, pe acest timp doi condicari de Divan, ce ședeau pe o laviţă 
şi ascultau opera, începură a vorbi între dânșii și a râde ca nişte nebuni. 

— Este curios, dar foarte adevărat, zise leşinând de râs unul dintre cei 
doi condicari adresându-se către cellalt. 

— Despre ce este vorba? răspunse cel întrebat, zâmbind fără să ştie 
pentru ce. 

— Priveşte, te rog, mai cu băgare de seamă la ceea ce se petrece pe 
scenă și vei vedea că seamănă ca două picături de apă cu ceea ce se petrece 
în casa postelnicului Andronache Tuzluc. 

— Şi ce se petrece în casa acelui boier? 

— Lucruri mari, nenișorule, gugumănii nemaiauzite! Vezi pe cucoana 
aceea care şade în loja de lângă elciul Prusiei?... Uită-te bine la dânsa; vezi 
cât e de gătită: diamantele și rubinele sunt aruncate pe dânsa cu lopata, 
parcă e brezaie sau teleloaică. 

— Ei bine, o văd. 

— Acea femeie este ţiitoarea postelnicului Andronache Tuzluc. 

— Bravo! e frumoasă de minune. 

— Aşa este precum zici, dar eu, unul, m-aş lipsi de asemenea frumuseţe 
şi fericire. 

— Da de ce, bei-mu? 

— Pentru că l-a lăsat în sapă de lemn; l-a făcut să-și vândă două moșii 
pân-acum și mult-puţinul ce i-a mai rămas o să se strige mâine-poimâine la 
mezat de către datornici. 

— Sărmanul om! poate că l-o fi iubind şi dragostea ameţeşte pe om. 

— Aş! nu mai crede, nu-l iubeşte deloc; şi pentru mai mare ocară a 
bietului om, s-a îndrăgit cu vătaful lui de curte şi-i toacă starea fără 
mustrare de cuget. 


— Ciudat lucru! Dar ia spune-mi, cine este acel vătaf de curte? 

— Este un oarecare Dinu Păturică, un opincar de la Săcuieni şi un șiret 
de n-are pereche. 

— Dar bine, măi frate, cum s-a alăturat el pe lângă postelnicul? 

— A venit în curtea lui cu picioarele goale şi trențăros; bietului om i s-a 
făcut milă de dânsul, l-a îmbrăcat, l-a dat la școală să înveţe carte grecească, 
l-a boierit şi l-a pus în huzmet; iar el, drept mulțumire pentru toate aceste 
părintești faceri de bine, îi mănâncă starea şi-şi bate joc de cinstea lui. 

— Curios lucru! Dar bine, nu s-a găsit cineva să-i deschidă ochii şi să-l 
scape de această prăpastie spăimântătoare? 

— Nu ştiu, zău; știu însă că eu unul, de-aş fi dintre cei mai de aproape 
prieteni ai lui, tot n-aş cuteza să-i dau sfat în madeaua aceasta. 

— Şi de ce nu-i faci acest bine? 

— Pentru că m-aș învrăjbi cu dânsul. 

— Nu înţeleg nimic. 

— Ascultă, măi frate; omul dacă apucă să cadă la o patimă oarecare, 
poate să-l sfătuiască toată lumea, chiar Dumnezeu de-ar veni și i-ar zice să- 
şi vie în simţiri, el nu l-ar asculta, ci va merge până ce va da în prăpastie. 

Un mic zgomot ce venea dinspre uşa teatrului dete ocaziunea unuia din 
spectatori a se ridica de pe laviţă și a privi în partea în care se aflau cei doi 
condicari. Acel om era postelnicul Andronache Tuzluc; el auzise tot ce se 
vorbise de dânsul şi, voind să cunoască mai bine pe cele două persoane ce 
se ocupau de trebile sale, se servi de acea ocaziune ca să-i poată privi în 
faţă. 


Note 


1. t? Astăzi ale Slătineanului.(n. N. F.) 

2. t? Băngi mici pe care pun artiștii notele în timpul executării. Această numire mai servă și spre a 
demonstra gradul de perfecțiune al artistului de orice instrument. (n. N. F.) 

3. 1 În timpul domniei lui Grigore vodă Ghica, trecând pe la noi marchizul de Ribopiers 
(Ribeaupierre), elciul Rusiei la Constantinopole, domnitorul luă măsuri spre a-i face o primire 
mai distinctă. Astfel dar, între alte tratamente ce-i făcu, îl invită şi la un bal public dat în 
onoarea lui. Marchizul se duse la bal mai mult ca să observe gradul de civilizațiune al 
societăţii noastre, dar mătăsăriile, șalurile şi mai cu seamă diamantele ce văzu la damele 
române îl surprinse, căci numai diadema, cerceii şi ghiordanul cucoanei Z... M... costa peste 
un milion. Din întâmplare marchizul își aruncă privirea şi asupra iluminaţiei sălii şi văzu cu 
destulă surprindere că era iluminată cu lumânări de seu. A doua zi, venind la curte și fiind 
întrebat de către domnitorul de a petrecut bine sau nu, marchizul răspunse că luxul cucoanelor 
noastre este egal cu al nobleţei din Petersburg, numai un lucru nu mi-a plăcut, zise el 


domnitorului. 

— Ce lucru? întrebă vodă Ghica cu nerăbdare. 

— Lumânările cele de seu, al căror fum strica aerul sălii. 

— Cât despre aceasta, ai dreptate, arhon marchiz; dar la noi numai domnul are voie să ardă 
lumânări de ceară, ceilalți cată să ardă de seu. (n. N. F.) 

4. î Subiectul acestei opere se compune din fabula următoare: Corsarii Algirului, într-una din 
expediţiunile lor, prinseră o corabie florentină, în care găsiră o mulțime de obiecte de mare 
preţ și câteva sute de călători pe care îi făcură prizonieri. Între acești nenorociţi era şi o damă 
frumoasă, împreună cu un gentilom bătrân, numit Don Tadeo, care îi făcea curte de mai mult 
timp, dar în loc de amor nu dobândea decât ura frumoasei dame. 
Ajungând în fine, corsarii la Algir împărţiră prăzile între ei, dând o parte deiului, una 
armatorului corăbei şi pe cea de a treia echipajului. Frumoasa damă și Don Tadeo, ce trecea de 
frate al ei, fură înfățișaţi înaintea lui Mustafa, deiul Algirului, care, înamorându-se de dânsa ca 
un smintit, dete ordin să o transporte în harem, iar pe presupusul ei frate îl onoră cu rangul de 
mare caimacam şi se servea de dânsul ca să comunice frumoasei femei înfocatul său amor. 
Într-o zi deiul hotărî să termine acest amor de capriciu. Chemă dar pe un sclav favorit și îi dete 
ordin să introducă la dânsul pe străina ce-i insuflase atâta pasiune; iar lui Tadeo îi zise că pe 
dată ce-i va face semn printr-un strănut repetat de trei ori, să iasă afară. Dama veni, deiul se 
simţi aprins de un foc neobișnuit, strănută de trei ori, dar Don Tadeo, aprins şi mai mult de 
gelozie, nu voi să iasă afară cu toate amenințările deiului. În fine comedia se termină, că deiul 
şi Tadeo sunt amăgiţi de frumoasa damă, iar ea părăsește Algirul împreună cu Lindoro, vechiul 
ei amant, pe care-l regăsește între sclavii din Algir. (n. N. F.) 

5. t Flori de diamante sau briliante. (n.N.F.) 

6. 1 Fir de cel mai bun. (n. N. F.) 


Capitolul XXIII 


Slugile boiereşti 


Pe când floarea societății din Bucureşti petrecea în sala teatrului, 
ascultând muzica lui Rossini şi privind magnificul fast al lui Caragea şi al 
copiilor săi, într-o cameră, alături cu sala teatrului erau adunate toate slugile 
boierești şi aşteptau acolo ieșirea boierilor din teatru, ca să le ajute a se sui 
în butci şi a-i duce pe la casele lor. 

Camera aceasta era foarte spațioasă și mobilată cu paturi de lemn 
învelite cu rogojini. Un mangal de aramă, plin cu cărbuni aprinși, slujea de 
încălzit și un felinar cu patru lumânări, spânzurat în mijlocul casei, procura 
lumina trebuincioasă. 

Între slugi (feciori) există de mult timp un fel de ierarhie, întocmai ca 
cea din clasele boierilor: boier este marele ban, tot boier este și pitarul și 
şetrarul; dar banul şi cei de seama lui șed la masă cu vodă, pe când 
boierinaşii cei mai mici tremură de frig prin săli sau aprind ciubuce 
boierilor celor mari. 

Feciorii de pe la boierii cei mari, plecând de la această regulă de 
distincţiune, ocupau în paturi locurile cele mai bune, iar ceilalți şedeau unul 
lângă altul, înghesuiți ca sardelele în butoaie. 

Feciorul banului X... după ce umplu ciubucul stăpânului său şi se 
înfășură în giubeaua îmblănită cu samur, tot a stăpânului său, se trânti în pat 
cu nepăsare și începu a fuma ca un cadiu. Feciorul vornicesei G... întoarse 
maloteaua stăpâne-sei pe dos şi se îmbrăcă cu dânsa, apoi, după ce făcu un 
fel de pernă din şalul şi sanguliile ei cele de mare preţ, puse capul pe 
dânsele şi se lăsă în braţele somnului. Câţiva din feciori, ca să gonească 
urâtul, începură a juca cărţi pe fundul ișlicului marelui clucer T..., iar 
ceilalți rămaseră câtva timp într-un fel de nemişcare amestecată cu o uşoară 
somnolenţă. 

Ioniță — astfel se numea feciorul banului X... — terminând fumarea 
ciubucului, tuși de două-trei ori cu ifos boieresc, apoi zise celorlalți: 

— Ştiţi una, băieţi? Mie mi-e sete; cine face cinste? 

— Eu, răspunse unul dintre feciori. 

— Bravo, Dumitrache, bravo! Ai semne de procopseală, adaose Ioniţă 
vesel pentru aprobarea propunerii sale. 


— Are dreptate să facă cinste, zise un alt fecior cu aer de gelozie 
învederată. 

— Da de ce? 

— E! e! Să trăiască stăpână-sa și cuconul Costache... 

— Şi de ce să trăiască, spune-ne şi nouă? 

— Pentru că Dumitrache al dumneavoastră, Dumitrache ăl cu cinstea, 
este mijlocitorul lor; dar o să spargă dracu opincile şi parcă văd pe 
Dumitrăchiţă al dumneavoastră bătut la falangă sau zdrobit cu topuzul. 

— Şi de unde ştii tu toate acestea? întrebă Ioniță. 

— Mă întrebi de unde știu? E! e! băieţi. Eu știu tot ce se vorbeşte prin 
toate casele boiereşti; cunosc chiar cele mai ascunse sfaturi ale boierilor. 

— Dar bine, cum le afli toate acestea? 

— Asta este iușchiuzarlâcul meu. 

— Spune-ne şi nouă, cum faci tu de afli toate tainele boiereşti? 

— Cât despre casa stăpânu-meu, ştiu tot ce se petrece într-însa, căci cum 
vine câte un boier străin sau altcineva, eu intru după dânsul și, ca să nu bage 
de seamă șiretlicul meu, uneori mă prefac că mut un scaun de la un loc la 
altul, alteori netezesc macaturile pe pat, umplu ciubucele sau pun apă 
proaspătă în caramfile. În timpul acesta boierii vorbesc şi verzi şi uscate, 
fără să le treacă prin minte că-i ascult; eu însă le bag toate la cap și mă 
folosesc de dânsele la timp. 

— Ei bine, cu stăpânu-tău faci precum zici, dar cu cucoana lui? 

— Mult mai bine: m-am împrietenit cu fata din casă şi-mi spune toate 
tainele stăpâne-si. 

— Bună şi aceasta; dar ia spune, cum afli tainele celorlalte case 
boiereşti? Aici să te vedem? 

— Mă duc în toate zilele la pivniţa de la Zlătari, unde găsesc pe toţi 
feciorii de la casele boiereşti; aduc numaidecât o arămeasăl!l de vin 
chihlibariu şi dau câte un ichilic!?! la toţi fraţii, apoi încep havadișurile; și 
ştim cu toții că în adunările noastre nu se vorbeşte decât de trebile altora. Eu 
fac ca filozoful; vorbesc puţin şi ascult mult, adică îmi fac capul ceaslov de 
havadișuri fără ca alții să poată afla ceva de la mine. 

— la spune acum, de unde ştii tu că o s-o paţă Dumitrache? 

— Ascultaţi: Astăzi m-am dus cu cuconul la Mitropolie și, după obiceiul 
meu, am intrat în cancelarie și am auzit cu urechile mele pe logofătul 
mitropolitului luând tacrir vizitiului; ca mâine o să vedeţi și pe nenea 
Dumitrache închis la spătărie şi bătut la tălpi. 


— Pune-ţi pofta-n cui, nene Tudorică, răspunse Dumitrache cu nepăsare. 
Mi-am luat eu măsurile mele, adaose el. Cum oi duce pe ciocoaical=! acasă, 
îmi strâng catrafusele (bagajele) şi o apuc la sănătoasa. 

— Iar până atunci să bem vinişorul care ni l-ai făgăduit! exclamară mai 
mulţi dintre feciori, lingându-și buzele de pofta băuturii. 

— Da! da! să bem, de ce nu? zise Dumitrache trântind pe pat un 
dodecar. lată, băieţi, din partea mea, adăugă el. Mai puneţi și voi ceva și să-i 
tragem o mâncare de cârnaţi şi o băutură de vin, să ne ţiuie urechile. 

— Aferim, Dumitrache, aferim! exclamară toţi ciocoii deodată; apoi doi 
dintre dânșii, luând banii, se duseră să cumpere vin şi cârnaţi. 

În fine, aceste demoralizate slugi mâncară şi băură câtva timp, iar după 
ce se cam ameţiră de vin începură a petrece pe socoteala stăpânilor lor. 

— Ce am auzit, mă Gheorghe, că stăpânu-tău se ţine cu soră-sa? 
Adevărat este, mă, ori minciuni? 

— Foarte adevărat; ba încă îi toacă starea mai rău decât o tălaniță de 
cârciumă. 

— Dar stăpânu-tău cum merge cu cărţile? zise Ioniță îndreptându-se 
către feciorul vornicului I... F... 

— Rău, nenişorule, rău de tot. A rămas sărac lipit; n-are nici cu ce să 
plătească imiclicul!“! slugilor. 

— Dar bine, mă, ce a făcut atâta bănet ce i-a rămas de la tată-său? 

— A dat tot în cărți. 

— Da stăpână-ta, mă Tomo, cum merge? 

— Foarte bine; în lume se arată că este cea mai evlavioasă muiere, parc- 
ar fi o călugăriță; dar într-ascuns joacă pe bietul cucon tontoroiul. 

— Ai, fugi de-aci, nu te cred! 

— Crede ce-ţi spun eu; a prins-o alaltăieri cu hatmanul Cărăbuș. 

— Ce spui, mă lomo!... Ei, şi cum a prins-o? 

— Cuconul aflase de mult vicleşugurile ei și se prefăcea că nu ştie 
nimic; ba încă a chemat pe hatmanul Cărăbuș şi i-a zis să-i lase femeia în 
pace, căci, la dimpotrivă, îi va face una de-l va pomeni cât va trăi. 

Hatmanul, luând toate acestea drept glume, își urma dragostea cu 
cucoana, ca şi mai nainte, dar o păţi cât se poate de bună. 

Cuconul scoase vorbă afară că pleacă la o moșie, tocmai peste Olt şi, ca 
să dea şi mai mult crezământ acestei născociri, chemă pe vizitiu şi, faţă cu 
cucoana, îi porunci să dea careta la neamţ s-o dreagă, să potcovească caii şi 
să ungă hamurile. Când toate acestea fură gata, porunci să-i frigă un curcan, 


să-i cumpere icre, licurini şi ghiudemuri; umplu și câteva clondire cu vin și 
rachiu şi le puse la scatolcă; în sfârşit făcu atâtea pregătiri, încât nimeni nu 
se mai îndoia despre călătoria sa; iar după aceea se sui în caretă și plecă. 
Cucoana, cum îl văzu ieşit pe poartă, scrise un răvaş hatmanului Cărăbuș, 
ca să vie îndată. Hatmanul veni şi petrecu toată ziua în oftări și îmbrăţișări, 
iar colea, pe la douăsprezece ceasuril?] se dezbrăcă de hainele sale și se 
îmbrăcă cu anteriul de noapte al cuconului; apoi, după ce-și aprinse un 
ciubuc cu caimac și trase dintr-însul de câteva ori, se sui în pat lângă 
cucoana. Dumnezeu însă nu-i ajută, căci tocmai când era dragostea mai 
mare se pomeniră cu cuconul în mijlocul iatacului cu un iatagan în mână, 
parcă ieşise din pământ. Bietul Cărăbușş înmărmuri de frică; iar cucoanei îi 
veni isterico. Cuconul stete puţin pe gânduri, apoi zise: 

“Bine, măi Cărăbuş, astfel răsplăteşti tu prieteşugul și încrederea mea? 
Nu ţi-am zis eu şi mai deunăzi să-ți bagi minţile-n cap și să-mi laşi nevasta- 
n pace?... Nu răspunzi nimic? Așteaptă, dar, hoţ de cinste căsnicească, că 
te-oi învăţa eu minte.” 

Zicând aceste vorbe, deschise uşa puţin și începu să strige: 

— Gheorghe, Ioane, Iordache!... N-apucă să sfârșească şi numaidecât 
veni vătaful, vizitiul şi doi ţigani. 

— Ce porunceșşti, cucoane? ziseră ei, intrând în casă, somnoroși şi 
zăpăciţi. 

— Luaţi pe cuconașul ăsta şi duceţi-l în sacnasiu. 

— Numaidecât, cucoane. 

Ei luară pe bietul Cărăbușş de subţiori şi-l duseră târâș-grăpiş în sacnasiu. 

Cuconul, rămânând singur cu cucoana, încrucișă mâinile la piept și 
clătinând din cap îi zise: 

— Bune sunt astea, Elencuţo dragă? Asta este răsplătirea care-mi dai 
pentru strădaniile mele, pentru dragostea mea? Să piei din casă, tălaniţo, 
căci, pe viul Dumnezeu, te omor... 

După aceea trecu în sacnasiu înfuriat şi trase o bătaie ţeapănă lui 
Cărăbuș, apoi îl despuie în pielea goală, îl unse cu păcură peste tot trupul și 
după ce-i puse o pereche de coarne închise cu lacăt, ca să nu le poată scoate, 
îi dete brânci din curte afară. 

Era pe la un ceas de noapte. Lumea furnica pe drum. Cum văzu dar pe 
hatmanul negru ca un bivol şi cu coarnele-n cap, începu a-i da cu huideo, 
încât bietul om, nemaiștiind ce să facă, o luă la fugă şi se ascunse sub 


podișca de la Sfântul Ilie după Podul Calicilor; dar nici acolo nu-l lăsară în 
pace câinii mahalalei prin lătratul și urletele lor cele grozave. 

În sfârşit, ieşi de sub podişcă şi porni către streajă la o vie a sa, ca de 
acolo să trimită să-i aducă haine de primeneală şi celelalte. 

Ajungând la vie, începu a bate cu tărie în uşa vierului, care, aflându-se 
tocmai în somnul dintâi şi nevoind să se scoale, trimise pe un argat să vadă 
cine bate la ușă. Argatul, după ce se scărpină în cap de mai multe ori, se 
duse să deschidă ușa; dar cum văzu pe hatmanul în starea în care se afla, 
începu să zbiere ca un năbădăios şi închise ușa cu repeziciune. 

— Dar ce ai, mă, neghiobule? strigă vierul, supărat că-și stricase 
somnul. 

— Ce să am; iaca a venit dracul să ne ia. 

— Ba te-o lua pe tine, nevoiașule. Deschide ușa, auzi tu, şi vezi cine 
este? 

— Da nu ţi-am spus, măi omule, că este dracu? 

Vierul sări necăjit din pat şi, îmbrâncind pe argat, zise: 

— Cine bate la uşă? 

— Eu, loane! 

— Cine eşti tu? Răspunde! 

— Sunt stăpânul tău, nu mă cunoşti? 

Vierul deschise ușa, dar o închise iarăși cu repeziciune, crezând că a 
văzut pe dracul în adevăr. 

— Ci deschide o dată, mă Ioane, nu mă ţine în frig. 

— Nu deschid eu dracului. 

— Dar eu sunt stăpânul tău, nu sunt dracul. Deschide că mor de frig. 

— Nu deschid, că eşti dracul cu glasul boierului. 

În sfârşit, după mai multe zbuciumări, vierul îi deschise ușa şi îl primi în 
casă; iar după aceea puse cazanul pe foc și-l îmbăie ca pe-un copil mic, apoi 
trimise la curte să-i aducă haine şi un fierar, ca să-i scoată coarnele. 

— Ce spui tu, mă Tomo! — exclamară ciocoii cu mirare — sunt astea 
adevărate? 

— Adevărul curat, fraţilor. 

— Bre! dar asta seamănă a basnu. 

Abia se terminase povestirea aceasta și deodată intră un seimean 
spătăresc şi zise cu glas răsunător: 

— S-a spart teatrul, copii; aide, ieşiţi de strângeţi caleșcile stăpânilor 
voştri! 


Un om onest s-ar fi scandalizat privind pe acele slugi nerușinate cu ce 
grabă se dezbrăcau de hainele boierilor și cum se sileau a le scutura de praf 
şi a le netezi, ca să nu se cunoască reaua întrebuințare ce suferiseră ele în 
timpul reprezentării. 

În fine privitorii se duseră toţi pe la casele lor; teatrul se închise și totul 
intră într-o perfectă liniște. 


Note 


1. 1 Arămeasa este măsura ocalei sau a jumătăţii de oca, făcută din tinichea sau din alt metal. (n. 
N. F.) 

2. 1 Ichilic se numeşte măsura de 50 dramuri. (n. N. F.) 

3. 1 Boierii numesc pe slugi ciocoi, iar slugile dau acest epitet boierilor. (n. N. F.) 

4. î Porţia de pâine şi mâncare ce se dă slugilor pe fiecare zi. (n. N. F.) 

5. 3 Opt şi jumătate europeneşti. (n. N. F.) 


Capitolul XXIV 
Cochii Vechi 


Costea Chiorul, primind biletul lui Păturică despre care am vorbit într- 
unul din capitolele precedente, se îmbrăcă în grabă cu giubeaua și, luând de 
pe masă un catastih de dare și luare, se duse cu mare iuțeală ca să se 
întâlnească cu complicele său. 

Ajungând la poarta caselor postelnicului, își ridică gulerul giubelei în 
sus şi lăsă caucul pe ochi, ca să nu fie cunoscut de slugile curţii; apoi, după 
ce aruncă o privire repede peste toată curtea și se asigură că nu l-a văzut 
nimeni, intră în galeria beciurilor de sub case și de acolo în odaia lui 
Păturică. 

Ciocoiul se afla în momentele acelea răsturnat pe pat și absorbit în 
meditațiuni; dar cum auzi zgomotul ușii și văzu pe Costea intrând, se sculă 
de pe pat ca să-l primească. 

— Bine ai venit, chir Costeo, îi zise el cu un surâs silit. 

— Bine te-am găsit, cucoane Dinule, răspunse șiretul neguţător, 
compunându-și trăsăturile feţei după împrejurare. 

— la spune-mi, cum mergi cu alișverișurile? 

— După vremi, cucoane Dinule. 

— Ştii la ce te-am chemat? 

— Nu ştiu, dar îmi închipuiesc că pentru răfuirea socotelilor dintre noi. 

— Bravo, chir Costeo!... Ai ghicit. Să începem dar! 

— Să începem! 

Ciocoiul închise ușa pe dinlăuntru și, scoțând un catastih dintr-un sipet, 
zise lui Costea: 

— Să paravalisim mai întâi condeiele ca să vedem dacă se potriveşte 
catastihul meu cu al dumitale. 

Costea deschise catastihul său și citi toate târguielile făcute de chera 
Duduca şi de postelnicul. Păturică, văzând că se potriveşte cu însemnarea 
sa, zise cu aer de încredere: 

— Destul, chir Costeo, nu mai citi că te cred; apoi, scoțând de sub brâu 
două hârtii îndoite, zise: lată foaia de socoteală iscălită de dumneata; iată și 
teşchereaua prin care faci cunoscut că toată marfa vândută ai primit-o 
înapoi prin mine. 

— E foarte adevărat. 


— Ei, chir Costeo, ia spune-mi acum, cât o să-mi ceri la sută pentru că 
ai luat parte la acest alişveriş prefăcut? 

Costea începu să-și răsucească mustața cam pus pe gânduri, apoi, după 
ce privi pe ciocoi cu un zâmbet perfid, zise: 

— Să împărțim pe din două. 

— Ce ai zis?... Pe din două?... 

— Da! pe din două. 

— Dar bine, asta-i furtişag, nu mai e neguţătorie. 

— Ba furtişag, nu glumă; cu osebire numai că hoţul cel mai mare nu 
sunt eu, ci domnia ta și chera Duduca. 

Păturică, neaşteptându-se la atâta obrăznicie din partea lui Costea, se 
cam uimi, dar venindu-și în sine, zise: 

— la lasă glumele la o parte, chir Costeo, şi spune-mi cu ce te 
mulțumeşti pentru trebuşoara aceasta? 

— Am zis o dată. 

— Dar bine, măi omule, nu e prea mult? Să-ţi dau douăzeci şi cinci la 
sută. 

— E prea puţin, cucoane Dinule. Asta-i treabă de pușcărie și dumneata 
scapi cu una cu alta, dar pe mine mă dă prin târg cu capul ras şi mă duce la 
ocna părăsită. 

— Ei bine, fie treizeci; fie treizeci şi cinci!? 

— Ştii ce, cucoane Dinule, adu mâna-ncoa; patruzeci la sută şi să nu mai 
fie vorbă. 

— Fie precum zici, adăugă Dinu, gândindu-se la ocna părăsită. 

Fanariotul scoase banii ca să răfuiască socoteala, dar Păturică îl 
întrerupse zicând: 

— Dar bine, despre moșii nu-mi vorbeşti nimic? 

— Asta-i altă treabă. Dă-mi lei zece mii ce am cheltuit în rușfeturi și iată 
zapisul adeverit de măria sa și de hătmănie. 

— Dar ia spune-mi, cui ai dat acele rușfeturi? 

— Am dat, mă rog dumitale bun, lei cinci mii starostii de neguţători! Li, 
ca să nu amâne vânzarea. Am dat lui telal-bașa lei 1.500, ca să nu strige prin 
toate răspântiile, căci mă temeam să nu iasă mușterii mulți, să ne strice 
chilipirul. E!... am dat zarafului de la Cochii vechi lei una mie, ca să nu-mi 
facă zădufuri la numărătoarea banilor; două mii de lei am dat havaietul 
mezatului, iar ceilalți cinci sute i-am dai bacşiş iamacilor şi calemgiilor. Fă 
acum socoteală și vezi. 


— Bine, fie precum zici. Adu şaptezeci pungi de bani și zapisul moşiei. 

— Bucuros, bei-mu. Și pe dată îi numără banii, dându-i și zapisul în 
mână. 

Acum să vorbim despre celelalte două moșii ale postelnicului ce se vând 
mâine la Cochii vechi. 

Costea scoase orologiul și, văzând că arată 4 ore turcești, zise: 

— Pe mâine, cucoane Dinule, căci e cam târziu şi mă ia straja. 

— Dar unde ne vom găsi mâine? 

— La Cochii vechi. 

— Bine! 

A doua zi era să se facă mari vânzări prin mezat. Starostea de neguţători 
venise foarte de dimineaţă la stărostie şi, ca un bun amploiat ce era, își puse 
în regulă hârtiile tuturor obiectelor ce erau să se vândă în acea zi. 
Neguţătorii ce compuneau consiliul stărostiei erau aleşi dintre lipscani, 
giuvaiergii, argintari şi cojocari subţiri, oameni cu cunoștințe speciale 
despre preţul obiectelor ce se vindeau la mezat. 

În ziua aceea erau puse spre vânzare mai multe moșii, între care figurau 
şi cele două ale postelnicului Andronache Tuzluc; patru vii lucrătoare, două 
vii părăginite, şase perechi de case, diamanticale și blănării. 

Vânzarea începu de la haine și giuvaiericale. Aerul răsuna de glasul cel 
tare şi țipător al telalilor, care făceau din caraghioslăc și datoria funcţiunii 
lor un ce identic. Acești oameni fără pudoare, cei mai mulţi armeni și greci 
de origine, voind să dea un aer comic meseriei lor, străbăteau piaţa, făcând 
gesturi comice şi strigând din toată puterea plămânilor: 

— “Două sute de lei binişul boierului X...; o sută de lei maloteaua 
cucoanei E... Areci?!... Areci?!... o dată; de două ori...; cine dă mai 
mult?” 

Era foarte trist pentru un om cugetător a privi cum aceste obiecte de 
mare preț treceau din stăpânirea boierilor într-a ciocoilor procopsiți de 
dânşii, care le cumpărau cu prețuri foarte scăzute şi le plăteau cu banii furați 
de la stăpânii lor. 

Printre mulțimea de curioşi adunată acolo mai mult ca să-și petreacă 
timpul decât spre a cumpără ceva de la licitaţie, figura și Costea Chiorul 
împreună cu Păturică. Ei şezură câtva timp liniștiți; dar când veni rândul 
moșiilor a se striga la mezat, Costea zise lui Păturică: 

— Cucoane Dinule, facem vreo trebuşoară astăzi? 

— Mă mai întrebi? doar n-oi fi venit aci de florile mărului. 


— Așa cred şi eu; dar voiam să ştiu, căci mai am şi alte trebi de făcut. 

— Ei bine, ia spune-mi, ce o să-mi ceri ca să-mi cumperi moșiile 
stăpânului meu? 

— Cinci la pungă, după învoiala cea veche. 

— Te-ai dedulcit de la moşia Răsucita, dar nu este în toate zilele Paşti. 

— Ei bine, fie patru. 

— Așa îmi mai vine la socoteală. 

— Să facem înscrisurile? 

— Să le facem! 

Costea intră într-o prăvălie şi făcu înscrisul acesta: 

Două moșii și anume: Plânsurile și Chinuielile din sud Buzău, ale 
postelnicului Andronache 'Tuzluc, le-am cumpărat pentru dumnealui marele 
pitar Dinu Păturică și cu banii dumisale, iar eu sunt numai vechil din parte- 
i. 1818, sept. 23. 

Costea bogasierul. 

— Poftim, boierule, zise Costea, dând înscrisul în mâna lui Păturică; dă- 
mi acum banii și lucrul e isprăvit. 

— Ce bani îmi ceri, nu ştii că sunt sameş la hătmănie? Vino mâine să-ţi 
dau teșcherea că s-a primit preţul acestor moșii. 

— Voi face precum poruncești. 

După ce acești tâlhari puseră la cale neruşinoasa lor speculație, se 
despărţiră. Păturică se duse la hătmănie, iar Costea rămase la Cochii vechi, 
ca să cumpere moșiile. 


Note 


1. 1 Starostea de neguţători era ales dintre boiernași: el prezida adunarea neguţătorilor ce formau 
pe atunci Cochii vechi sau Trib. de Comerţ şi avea dreptul să poarte barbă. (n. N. F.) 


Capitolul XXV 


Marea hătmăânie 


Hatmanul cel mare era executorul tuturor decretelor domnești şi al 
hotărârilor Divanului relative la împliniri de datorii, clironomii, vânzări de 
moşii, case şi alte de felul acesta. Hatmanul mai era dator a înfățișa pricinile 
de judecăţi înaintea Divanului. În cazul acesta, el sta pe picioare ţinând în 
mâini un baston de argint, semn al dregătoriei sale; iar când părerile 
boierilor divăniţi erau împărţite, lua și el parte în dezbatere deopotrivă cu 
judecătorii. 

Personalul cancelariei acestei autorități era compus de un sameş, 
însărcinat cu păstrarea banilor ce se depuneau acolo și cu ţinerea 
corespondenţei, un condicar și câţiva scriitori, şase zapcii pentru împliniri 
de bani şi înfățișări de pricini în Bucureşti şi câte unul din fiecare judeţ, tot 
cu asemenea îndatoriri. Osebit de aceștia, hătmănia avea un steag de 
slujitori şi mumbașiri!1], cu care se slujeau la împliniri de bani şi execuţiuni. 

Localul se compunea din opt camere, ce formau o casă cu două rânduri; 
în rândul de jos ședeau slujitorii și mumbaşirii, iar în cel de sus era 
cancelaria hătmăniei, așezată în felul acesta: una din cele mai luminoase 
camere era destinată pentru marele hatman, alta pentru sameșul împreună 
cu ceilalți amploiaţi ai săi, iar în celelalte două se păstrau banii împliniţi și 
obiectele de preţ lăsate în depozitul hătmăniei. 

Odaia hatmanului avea un pat lung înfundat şi împodobit cu aşternuturi 
de cele obișnuite pe timpul de atunci; mai avea și câteva scaune pentru 
trebuința persoanelor ce veneau să reclame ajutorul acestei dregătorii în 
diferitele lor interese. 

Mobilierul sămeșiei se compunea dintr-un pat foarte mic, pe care şedea 
sameșul, şi o masă rotundă, pe care scria el. 

Lângă unul din pereţii camerei se afla o laviţă lungă pe care şedeau 
logofeţii şi iamacii trebuincioși pentru scrierea poruncilor și trecerea în 
condici a banilor hătmăniei; iar în fundul acestei camere erau două lăzi 
vechi, pe care ședeau câţiva copii luaţi pe pricopseală şi se exersau la scris 
după modelul acesta: 

“Cel ce nu se sileşte la învățătură și e cu gândurile zburatice, aceluia poţi 
să-i zici carne cu ochi, iar nu om. | procil2l 2a 


Pe la două ore turcești?! un zgomot ce se făcea prin curtea hătmăniei 
anunţa venirea iamașului la cancelarie. Condicarul, logofeţii și iamacii, 
înştiințându-se despre aceasta, își strânseră giubelele la piept şi, punând 
mâna dreaptă deasupra inimii, primiră pe boierul sameş cu capetele plecate 
până la pământ. 

Cum intră sameşul înlăuntru, își scoase giubeaua şi o dete unui slujitor, 
care o scutură şi o puse pe un scaun; alt slujitor îi trase din picioare cizmele 
cele roșii de piele de ţap; iar după aceea sameșul se sui în pat și scoase 
dintr-o mică lădiță câteva plicuri pe care le puse pe mica sa mescioară şi 
începu a le desface pe rând și a căuta printr-însele cu o nerăbdare văzută. 

Hârtia ce căuta el era o jalbă dată de banul R. G. către principele 
Caragea în pricina unei pietre mari de smarand care, fiind pusă în păstrarea 
unui bancher și mai în urmă la hătmănie, se schimbase prin vicleșug și se 
pusese alta proastă în locul ei. 

Dinu Păturică, în calitatea sa de sameş al hătmăniei, cunoștea foarte bine 
istoria schimbării acelei pietre, căci era el însuși autorul acelei hoţii; voind 
însă a ridica deasupra sa responsabilitatea acestei fapte, scoase călimările de 
la brâu şi scrise mitropolitului pitacul acesta: 

“Cu fiiască evlavie sărut blagoslovitoarea dreaptă a prea sfinţiei tale, 
părinte mitropolite. 

Din cuprinderea acestei jălbi ce a dat către măria sa, Dum. biv vel Ban 
R... G... pentru o piatră verde, care fiind în depoziton la mai multe mâini, 
se zice că s-ar fi schimbat, punându-se în locul ei alta mincinoasă. 

Ci dar din porunca gospodl“l, iată trimit prea sfinţiei tale acea piatră, ca 
să aibi în păstrare şi să am sinetul sfinției tale de primirea ei. 

Și sunt al sfinției tale plecat fiu sufletesc şi slugă, 

Vel-hatman” 

Acest pitac fu înfățișat marelui hatman, care îl subscrise fără cea mai 
mică observaţiune şi ordonă să-l trimită la Mitropolie, împreună cu piatra 
cea mincinoasă. 

În momentul când Păturică ieşea din camera hatmanului, plin de bucurie 
că se pusese în siguranţă despre relele urmări ce ar fi putut să aibă hoţia sa, i 
se prezentă înainte un individ care, după îmbrăcăminte și alte amănunte, 
semăna a fi boier de ţară. 

Noul venit se apropie de Păturică, făcând neîncetat complimente silite, 
iar când ajunse în apropierea cuvenită, scoase din buzunar o jalbă şi o dete 
în mâna lui. 


— Ce ceri, boierule, printr-această jalbă? zise Păturică cu aer de 
autoritate. 

— Cer de la cinstita hătmănie să-mi slobozească lei şase mii, prețul viei 
mele, ce s-a vândut la Cochii vechi de bună voia mea. 

— Aşa este, boierule, precum zici, răspunse Păturică, dând fesul pe 
ceafă şi scărpinându-se în cap cu nepăsare, dar poate să se ivească ceva 
datornici şi noi trebuie să cercetăm cu băgare de seamă această madea, ca să 
nu cădem în răspundere. 

— Şi în cât timp s-ar putea săvârşi aceste marafeturi ale cinstitei 
hătmănii? 

— Se cere timp îndelungat, bei-mu. Trebuie să strige pristavul în 
Bucureşti, să facem un tacâm de pitace către zapciii hătmănești de prin 
judeţe şi, dacă, după o lună de la darea acestui nezam!?!, nu se va arăta nici 
un datormnic, vino să-ţi primeşti banii. 

— Dar banii aceştia îmi trebuiesc acum, căci sunt fără huzmet de atâta 
timp și n-am cu ce să-mi hrănesc nevasta şi copiii. 

— Asta nu este treaba mea. Un slujbaş credincios trebuie să se supuie 
nezamului. 

— Aşa este, boierule, răspunse jăluitorul, punând cu mare iuţeală 
douăzeci de rubiele sub hârtiile sămeșşiei, dar când vei vrea dumneata, 
treaba se face, căci, slavă Domnului, nu sunt om pierdut. 

Păturică, care întrecea la vedere chiar pe Argus, nu numai că văzu 
rubielele, dar putu chiar să le numere din vedere, cu toată iuţeala ce 
întrebuințase jeluitorul în punerea lor sub hârtii; se prefăcu însă că nu vede 
nimic, apoi luând un aer mai blând zise: 

— Aidea; fie după voinţa dumitale; o să-ţi fac acest hatâr, şi de voi păţi 
ceva, vei da seama la Dumnezeu. Logofete Radule, adăugă el, întorcându-se 
către subalternii săi, ia condica de amaneturi şi trece banii boierului la 
partida plăţilor. lar el se sculă din pat și se duse în cămară, de unde se 
întoarse peste puţin cu o pungă pecetluită; puse pe jăluitor să subscrie de 
primirea banilor, iar după aceea îi dete punga zicând: 

— lată, boierule, banii dumitale, astfel precum i-am primit de la 
stărostie. Priveşte bine pecetea; vezi de are vreun cusur, ca să nu avem 
vorbe la urmă. 

Jeluitorul luă punga şi ieși plin de încredere că a scăpat numai cu cele 
douăzeci de rubiele ce dăduse sameșului; dar se amăgea, căci abia ce ieşi 
din cancelaria hătmăniei, fu înconjurat de condicari, logofeţi, iamaci și 


slujitori. Condicarul cerea să-i plătească pentru trecerea în condică; 
logofeţii pentru tacâmul de pitace ce erau să se scrie, dacă s-ar fi ivit vreo 
pretențiune asupra banilor ce primise, iar iamacii și slujitorii, negăsind alt 
pretext ca să scoată și ei ceva din punga nenorocitului împricinat, cereau în 
numele protectorilor lor. Unul zicea: “Dă-mi și mie ceva, căci sunt al 
marelui hatman”; altul: “Dă-mi, căci sunt luat pe pricopseală de dumnealui 
sameșul” etc. 

În fine, după ce astupă gurile tuturor acestor obraznici și demoralizați 
amploiaţi, părăsi localul hătmăniei blestemând și dând tuturor răilor pe toţi 
amploiaţii țării care, în loc să protege societatea de la care se nutresc și se 
înavuţesc, o speculează ei înşişi și o pun la disperare prin neterminatele lor 
şicane. 

Dar nenorocirea bietului om nu era încă completă, căci Păturică, ca hoţ 
perfect ce era, nu făcea niciodată hoţia pe jumătate; el lua acasă la dânsul 
toți banii ce se depuneau în păstrarea hătmăniei, și-i schimba la Costea 
Chiorul pe bani tăiaţi sau calpi, iar după aceea cosea pungile într-un chip 
cum să nu rămâie nici o urmă de violare. 

Jeluitorul, dar, ajungând acasă, deschise punga și găsi banii pe deplin, 
dar când îi trase la cumpănă îi găsi pe unii lipsă, iar alţii calpi și fără nici o 
valoare. Sărmanul om, văzându-se furat în toate modurile, oftă din adâncul 
inimii, dar nu luă nici o măsură contra despoitorilor săi, căci atunci, ca şi în 
timpul de astăzi, amploiaţii furau sub protecțiunea legilor. 

Dar în hătmănie nu se depuneau numai bani, ci de multe ori se lăsau în 
păstrarea ei diamanticale şi alte obiecte de mare preţ, pe care Păturică le 
falsifica în folosul său și în paguba acelora ce căutau asigurarea averii lor la 
un guvern corupt până la măduva oaselor. 

În ziua aceea mai veniră şi alți nenorociţi împricinaţi, pe care Păturică îi 
jefui binişor şi fără cea mai mică mustrare de conștiință; iar după aceea își 
puse ișlicul său în cap şi giubeaua pe umeri şi plecă foarte vesel de câștigul 
său din acea zi. 

Ajungând acasă, la dânsul, o altă bucurie neașteptată era aproape să 
zdrobească mica sa inimă. Costea Chiorul izbutise a cumpăra cele două 
moșii de la mezat și-i trimisese un răvaș prin care îl înştiința despre aceasta. 
Un alt răvaş de la Duduca îl vestea despre fuga lui Caragea. 

Aceste două ştiri importante făcură pe ciocoi să se exalteze de bucurie, 
şi iată cauza: de la scena întâmplată în teatru, când acei doi condicari 
descoperiseră postelnicului Andronache toate hoţiile lui, postelnicul, deși nu 


crezuse că un copil sărman, crescut și înaintat de dânsul, ar fi putut să 
ajungă până la gradul de a-l sărăci şi a-l necinsti, cu toate acestea o mică 
bănuială tot rămăsese în sufletul lui. 

Păturică, însă, simţise furtuna ce se ridica asupra capului său şi luase 
măsuri de asigurare atât de bune, încât pe cale legală ar fi putut să se 
împotrivească la toate prigonirile ce i-ar fi venit din partea stăpânului său; 
dar postelnicul era favorit al lui Caragea şi acest din urmă știa pe dinafară 
celebrul “L'état c'est moi” al lui Ludovic al XIV-lea; n-avea dar decât să 
primească o reclamaţie în contra lui Păturică și l-ar fi aruncat în ocna 
părăsită pe toată viaţa. 

De aceea, faimosul nostru ciocoi, cum citi răvaşul Duducăi, zise în sine 
cu un fel de aprindere: 

“Caragea fuge! adevărat să fie oare? O! de s-ar adeveri aceasta, aș crede 
că Dumnezeu îl îndeamnă să fugă, numai ca să scap de ocnă și să mă fac 
boier mare. Cu starea fanariotului am sfârșit; mâine îi voi lua şi amoreaza și 
atunci solia mea în casa fanariotului va fi împlinită cu desăvârşire”. 


Note 


1. 1 Mumbaşirii erau pe atunci aceea ce este astăzi execuţiunea polițienească. (n. N. F.) 
2. 1 I proci (slav.) şi aşa mai departe. 

3. 1 Două ore turceşti fac nouă şi jumătate europenești. (n. N. F.) 

4. 1 Domnească. (n. N. F.) 

5. 1 Nezam regulă, ordin sau lege. (n. N. F.) 


Capitolul XXVI 


O scenă dramatică 


Principele Caragea, văzând că peţitorii de domnie ațâţaseră asupră-i ura 
regealurilor, înștiințat iarăşi din corespondențele ce ţinea cu Ţarigradul că 
Alesandru vodă Șuţu era aproape să ia domnia ţării, hotărî a fugi în Europa, 
împreună cu familia și comorile ce adunase din sudorile de sânge ale 
nefericiților români. 

Temerea însă ce avea de a nu descoperi sultanul fuga sa şi a trimite oştiri 
să-l prindă îl făcea să ascundă acest secret de toată lumea; și, ca să 
amăgească şi mai bine pe inamicii săi din ţară, aduna Divanul în toate zilele 
şi dezbătea proiecte de reforme, întocmai ca un domn suit pe tron de câteva 
zile. 

Cu toate acestea, conferințele secrete ce ţinea cu consulul rusesc şi 
austriacesc, neobişnuita activitate ce se urma în serviciul său particular, iar 
mai cu seamă desele intrări și ieşiri din palat ale celor mai însemnați 
capitaliști ai orașului deşteptară bănuielile poporului care, deşi vedea în 
toate acestea apropierea unui eveniment, dar neputând să-l ghicească, se 
mulțumi a-l comenta fiecare după capacitatea și interesele sale. 

Astfel se afla starea lucrurilor cu câteva zile înaintea fugii lui Caragea. 

La 29 septembrie 1818 Caragea pofti la curte pe toţi boierii şi le vorbi cu 
multă graţie, iar după săvârșirea ceremoniei sărutării de mână!!! se puse în 
butca sa de călătorie și plecă, fără să spuie cuiva unde se duce şi când o să 
se întoarcă. 

Patru ore în urma acestui eveniment, pe toate zidurile Bucureștilor era 
lipit pitacul acesta: 

“Cu mila lui Dumnezeu, io loan George Caragea voievod i gospodar 
zemli vlahscoe!#, 

Dumneavoastră veliţilor boieri ai Divanului domniei mele. 

Cum veţi primi acest pitac al domniei mele, să vă adunaţi la Mitropolie 
şi să faceţi cunoscut tuturor boierilor hale și mazilil3! că eu am lăsat scaunul 
domniei pentru scoposuri ce numai mie mi se cade a le şti; iar după aceea să 
alcătuiți căimăcămie și să căutaţi trebile țării cu osârdie și dreptate; şi 
pentru o mai bună pază a liniştii locuitorilor, să faceţi mehtuplîl, către 
muhafiziil?! serhaturilor după marginea Dunării, ca să vă dea ajutorul 


trebuincios. Tolico, pisah, gospod s vami!!£l 


Leat 1818, luna septembrie, 29 

L.P. 

George Caragea” 

Această înştiinţare, ce da pe față un secret politic care turmentase câtva 
timp pe toți locuitorii Bucureştilor, fu citită cu mare lăcomie; dar 
impresiunea ce produse ea fu deosebită; boierii care nu luaseră slujbe în 
timpul acestui domn se bucurau, crezând că succesorul lui se va purta mai 
bine cu dânşii; favoriţii îşi smulgeau perii din cap de disperare, căci prin 
căderea protectorului lor pierdeau pentru totdeauna acele huzmeturi grase 
ce le înlesneau o viaţă de satrapi!71. Numai neguţătorii şi clasele muncitoare 
primiră noutatea fugii lui Caragea cu indiferență; și aveau dreptate, căci ei, 
ca victime seculare ale lăcomiei domnilor fanarioți, se interesau foarte puţin 
a şti dacă asupritorul lor se numeşte Caragea sau Şuţu. 

Din toţi locuitorii oraşului București numai doi indivizi împingeau 
simțământul întristării şi al bucuriei până la extremitate. Aceștia erau 
postelnicul Andronache 'Tuzluc şi Dinu Păturică. Cel dintâi, după o viaţă de 
sultan ce trăise atâta timp, se deştepta acum într-o mizerie completă. 
Sărmanul om!... în viața lui semănată cu atâtea plăceri, nu cutezase 
niciodată a se gândi că fericirea o să-l părăsească vreodată. 

Amici adevărați nu avea, căci în timpul trecutei sale fericiri întinsese 
mâna şi îşi deschisese punga numai desfrânaţilor şi linguşitorilor, iar pe 
oamenii cei oneşti îi tratase cu asprime și dispreţ; încotro dar întorcea 
privirile, nu vedea decât visele sale cele de aur, ce îndulcise atât de mult 
trecutul vieţii sale, prefăcute acum într-o aspră mizerie, care-l strângea cu 
tărie în braţele ei cele topite de suferințe. 

O singură speranţă îi mai rămăsese, dar și aceea nu era decât o nălucire 
amăgitoare. El îşi aduse aminte de Duduca și de Păturică și zise în sine cu 
un zâmbet plin de melancolie: Dumnezeu m-a pedepsit în adevăr pentru 
păcatele mele, dar nu m-a părăsit cu totul. Pe Păturică l-am crescut în casa 
mea, l-am învăţat carte şi l-am procopsit. Pe Duduca am acoperit-o de 
dăruiri şi alte faceri de bine; ei dar se vor sili a mă face să uit pierderea 
trecutei mele fericiri. 

În momentul însă, când bietul fanariot cerca să se console de marea sa 
pierdere prin aceste amăgitoare iluziuni, ușa camerei se deschise și intră un 
aprod al hătmăniei, care îi dete pitacul următor: 


“Marea hătmănie 


Dumnealui postelnicului Andronache 


Starostea de neguţători, prin anafora de la 27 ale curgătoarei luni sept., face 
cunoscut acestei hătmănii, că suma ce a prins din vânzarea moșiilor 
dumitale, și anume Plânsurile și Chinuielile, nu ajunge ca să plătească 
întreaga sumă ce eşti dator lui Costea bogasierul și altor ipochimeni, cerere 
făcând ca să se vândă casa în care te afli locuind, ca prin tertipul acesta să 
se despăgubească toți datornicii. Ci dar hătmănia te pofteşte ca să vii a sta 
în față la Cochii vechi unde este a se face vânzarea spre a nu-ţi rămânea 
cuvânt de tagă. 

Vel-hatman procitlê! vel-pitar” 

1618 sept., 30 


Deşi prin acest pitac se dădea cea mai din urmă lovitură stării 
fanariotului, el însă îl citi cu sânge rece, apoi bătu din palme ca să vie sluga 
să-l îmbrace, dar nimeni nu se arătă; bătu de al doilea cu mai multă violență 
şi abia după trecerea de câtva timp se înfăţişă înainte-i un rândaş de la 
bucătărie. 

La vederea acestui individ murdar, fanariotul se umplu de mânie, apoi 
zise slugii cu un accent brusc: 

— Cine te-a trimis aici, mojicule, şi ce voieşti? 

— Apoi, de, cucoane, auzii bătând din palme și de, venii și eu, că... 

— Dar unde este arnăutul, jupâneasa, logofătul Dinu, ai? Unde sunt ei? 
De ce ai venit tu de la bucătărie să-mi îneci pieptul cu mirosul tău de ceapă? 

— Aşa e, cucoane, ai dreptate, dar de, știi, ca omul, n-am venit eu de 
florile mărului, o fi ceva la mijloc. 

— Spune-mi curând, ce este? 

— Apoi de, cucoane, ce să fie? Iaca au fugit toate slugile din curte şi am 
rămas numai eu singur-singurel... 

— Cum se poate una ca aceasta? 

— Ştiu și eu, cucoane? 

— Dar bine, cum au fugit ei fără să-şi primească simbriile? 

— E, e! cucoane, dumneata să trăieşti, și le-au primit, ba încă mai cu 
asupra. 

Fanariotul, auzind aceste cuvinte, tresări ca un leu rănit fără veste; el își 
aduse aminte de cele ce-i spusese Gheorghe, vătaful său de curte, despre 
Păturică şi de vorbele celor doi condicari din teatru și oftă cu amar, dar era 


foarte târziu; voind însă ca să afle până unde ajunsese laşitatea lui Păturică, 
se adresă iarăși către slugă: 

— Eu nu pricep numic din câte îmi spui; ești beat? 

— O fi ş-asta, cucoane, dar eu spun adevărul. 

— Dar bine, cine le-a plătit simbria? 

— Logofătul Dinu. 

— Dar el n-are nici bani, nici poruncă din parte-mi să plătească. 

— Să vezi, cucoane, cum merge șiretenia: logofătul Dinu s-a sculat de la 
cântatul cocoșilor și ne-a spus că dumneata ai molfuzit; apoi ne-a întrebat 
ce simbrie avem să primim şi ne-a plătit la toţi, unora în bani gata, iar altora 
le-a dat lucruri de ale casei. 

— Urmează până la sfârşit, zise fanariotul tremurând de mânie și 
disperare. 

— După ce a plătit la toţi, a scos armăsarii și telegarii din grajd şi, 
punându-i la butca dumisale, ce era încărcată cu calabalâcurile sale, s-a pus 
într-însa şi a ieșit pe poartă; iar eu am rămas să-mi strâng mult-puţin ce am 
şi o să mă duc și eu p-aci-ncolo. 

— Destul, destul, ieşi afară! 

Sluga ieși; iar postelnicul se îmbrăcă singur numaidecât și se duse la 
curtea domnească să întâlnească pe spătarul, ca să se plângă în contra 
hoţiilor lui Păturică, dar şi acolo îl aştepta o altă dezamăgire. 

Obișnuit din timpul său de mărire ca toţi să-l salute și să-l lingușească, 
credea, în vanitatea sa, că va fi tratat tot cu asemenea onor şi după căderea 
lui Caragea; dar se amăgea. Guarzii de la poarta domnească, care altădată îi 
făceau temenea până la pământ, acum nici că voiră a-l privi. Ajungând în 
anticamera căimăcămiei, întâlni mai multe grupe de boieri și amploiaţi, dar 
ei, în loc să-l salute ca în trecut şi să-i facă acele lingușiri umilitoare, puseră 
capetele în jos şi se prefăcură că nu-l văd. În fine, intră în odaia spătarului, 
făcu o mulțime de temenele de tot felul și pline de cea mai mare înjosire; 
dar spătarul, voind să-și răzbune asupră-i pentru insolențele ce săvârşea 
când se afla la putere, se prefăcu că nu-l vede și începu a vorbi cu o altă 
persoană venită de mai nainte. 

Acest rece dispreţ al spătarului încurcă în adevăr pe fanariot, dar nu-l 
descurajă; el făcu puţin zgomot, ca să atragă atențiunea marelui funcționar, 
care, voind să se desfacă de dânsul mai curând, îi zise cu nepăsare: 

— Ce te aduce la mine, arhon postelnice? 

— O mare nenorocire, efendi-mu. 


— Nenorocire!... Și chiar la dumneata, care eşti cel mai mare prieten al 
norocului! Asta nu e de crezut. 

Fanariotul simţi toată greutatea acestor sarcasme, dar continuă 
povestirea nenorocirilor sale. 

— Da, arhon spătare, adăugă el, o mare nenorocire, o tâlhărie 
nemaiauzită. 

— Şi au cutezat tâlharii să calce casa unui... om ca dumneata? Curios 
lucru! 

La aceste cuvinte fanariotul îngălbeni, căci înţelese tot veninul satiric ce 
conţinea într-însele, dar tăcu. Spătarul, însă, văzând cât de mult lovise 
amorul propriu al bietului fanariot şi voind a-i face pozițiunea mai suferită, 
zise: 

— la spune-mi, boierule, cunoşti pe hoţi? 

— Da, arhon spătare; este vătaful meu de curte, pe care l-am scos din 
trenţe și l-am procopsit. 

— Şi cum se numeşte el? 

— Dinu Păturică. 

— Cunosc un om cu numele acesta, dar el este sameș la hătmănie. 

— Acela este, nu te înşeli. 

— Ei bine, ce voieşti să fac cu dânsul? 

— Să-l bagi în puşcărie; să-i tai urechile nelegiuitului; să-l pui în ţeapă! 
zise fanariotul cu o agitațiune ce-l făcuse să-și piardă minţile. 

— Asta este foarte lesne de făcut pentru un om ca dumneata, dar nu și 
pentru mine. 

— Dar de ce, arhonda? 

— Pentru că Dinu Păturică este boier cu caftan și se află în huzmetul 
țării. 

— Vasăzică, să rămân păgubaș? 

— Ba nu, boierule, dar trebuie să luăm lucrurile cu uzul subțire şi, când 
voi dovedi că este adevărat ceea ce-mi spui, atunci îl voi pedepsi după vină. 
Atât deocamdată, şi lasă-mă, căci am treabă. 

Fanariotul ieși din odaie disperat de cruda ironie cu care fusese tratat de 
spătarul, și se duse să prânzească la unul din amicii săi; iar după ce înnoptă, 
luă drumul ce ducea la chira Duduca, cu scop de a se consola prin 
graţioasele ei mângâieri de însemnatele pierderi ce suferise în aşa scurt 
timp. 


Ajungând la poartă, bătu de trei ori, dar nimeni nu veni să-i deschidă. 
Supărat de această contrarietate, împinse cu tărie în poartă; ea însă se 
deschise foarte lesne. Intră înlăuntru tulburat de o mulțime de cugetări 
triste; privi ferestrele casei, dar în locul luminei ce altădată îi încânta 
vederile, de astă dată nu văzu decât un întuneric foarte gros. Trebuie să fie 
şi aici o taină, zise el în sine, îndreptându-se către locuinţa Duducăi; dar în 
loc să fie primit de dânsa după obicei, îi ieşi înainte o ţigancă bătrână ţinând 
un sfeşnic în mână. 

— Unde este cucoana Duduca, bre? întrebă fanariotul cu mânie și 
impacienţă. 

— S-a mutat d-aicea, cuconașule. 

— Când și unde s-a mutat? Spune, cioară, degrab, că te omor! 

— Spui, cuconaşule, mânca-te-aş. 

— Spune curând! 

— Astăzi a venit boieru Dinu și a vorbit ca vreun ceas cu dumneaei, apoi 
s-a dus şi după câtva timp ne-am pomenit cu vătaful de arabagii că vine cu 
şase care și, încărcând tot din casă, a luat drumul spre Sfântul Nicolae din 
Ţigănie. 

— Adevărat este ceea ce-mi spui? 

— Foarte adevărat, cuconaşule. 

— Dar Duduca ce s-a făcut după plecarea carelor? 

— A mai şezut până a venit coconu Dinu cu butca dumitale şi a plecat cu 
dumnealui. 

— Ei bine, n-ai putut şi tu s-o-ntrebi unde se duce? 

— Am întrebat-o, cucoane! 

— Şi ce ţi-a răspuns? 

— Mi-a spus că se duce să se cunune cu coconu Dinu. 

— Când? 

— Astăzi! 

— Unde? 

— Nu ştiu! 

— Spune, cioară, nu tăgădui, că-ţi răsucesc gâtul! 

— Nu mă lua iute, coconașule, că mă zăpăcesc. 

— Spune-mi curând. 

— La biserica Lucaci. 

— La ce ceas? 


— La douăsprezece din noapte, dar să nu-i spui, cucoane, că-mi pune 
coarnele. 

Fanariotul privi orologiul şi, văzând că se apropia ora cununiei, ieşi pe 
poartă și alergă cât putu ca să întâmpine răul. 

Când ajunse la biserica Lucaci, ceremonia cununiilor era pe la temeiul 
ei, sau pe la “Isaia dănţuieşte”, după cum zice proverbul. El intră în biserică 
numai în anteriu şi în fermenea, căci giubeaua și-o scosese din cauza marii 
călduri. Faţa sa, de fel brună, devenise întocmai ca a unui faur de fier din 
cauza prafului ce se pusese pe dânsa în grozava alergare; ochii săi, altădată 
negri și încadraţi cu un alb perfect, acum erau roșii ca sângele și exprimau 
ferocia tigrului iritat până la cel mai înalt grad. 

Cum intră în biserică, se repezi cu fuire asupra lui Păturică şi a Duducăi, 
care, văzându-l atât de mult iritat și gata a-i sugruma cu mâinile sale cele 
robuste, intrară în altar și se puseră sub apărarea inviolabilă a religiunii. 

— A! a! tâlharilor, zise el. V-aţi ascuns în altar, ca să scăpaţi de furia 
mea; dar știți voi, netrebnicilor, că sunt în stare să vă hrăpesc chiar din 
braţele lui Hristos, sau din ghearele Satanei, ca să-mi sting focul răzbunării 
în sângele vostru cel mârşav?! Și, deodată cu vorba, se repezi spre altar ca 
să sfâşie victimele sale. 

— Oprește-te, boierule! strigară cu uimire preoţii, oprindu-i intrarea în 
altar. 

— Daţi-mi pe nelegiuiții care mi-au mâncat starea şi și-au bătut joc de 
cinstea mea; daţi-mi-i, vă zic, căci în starea de apelpisie în care mă aflu, dau 
foc bisericii de se duce pomina. Şi voi veţi da seama înaintea lui Dumnezeu. 

— Dar bine, boierule, ce rău ţi-au făcut aceşti oameni? spune să știm și 
noi! 

— Ce rău mi-au făcut, ziceţi voi? Ei bine, ascultați şi veţi afla: El se 
numeşte Dinu Păturică și e fecior de opincar. Eu l-am luat de mic copil în 
casa mea; l-am crescut și l-am procopsit, iar el drept mulțumire şi răsplătire, 
mi-a mâncat starea şi m-a lăsat în sapă de lemn. Pe dânsa am luat-o de 
asemenea în casa mea, am acoperit-o cu diamanticale, șaluri și mătăsării ca 
pe o domniță; dar ea, nememica, s-a unit cu acel tâlhar și, tocmai acum 
când îmi pusesem toată nădejdea într-înșii, ei mi-au luat tot din casă și m-au 
părăsit. Acum dar, când cunoaşteţi nelegiuirea lor, daţi-mi-i, sau intru cu 
sila, trecând peste trupurile voastre. 

O luptă grozavă se aţâţă între disperatul fanariot și preoţi. Această luptă 
dură numai câteva minute, căci fanariotul, slăbit moraliceşte și fizicește din 


cauza moliciunii şi a băuturilor ce-i dădea să bea vicleana Duduca, nu putu 
să reziste mult timp unei teribile crize morale; el dar ridică ochii către cer şi 


zise: 


“Dumnezeule! m-ai pedepsit de ajuns pentru păcatele mele, nu mă lăsa 
nerăzbunat!” Apoi căzu jos, fără simţire, de unde nu se ridică decât ca să 
ducă înainte o viață mizerabilă. El era lovit de dambla și-și pierduse mințile. 

Puțin în urma acestei scene, Păturică și Duduca traversau ulița 
Băltăreţului ca să se ducă acasă la dânşii unde-i aştepta cina și celelalte 
veselii nunţiale. 


Note 


1. 


ONDD WN 


1 Acest vechi, dar umilitor obicei s-a desființat de principele Alesandru Ghica prin ofisul de 
mai jos: 

“Noi, Alesandru Dimitrie Ghica voievod, cu mila lui Dumnezeu domn a toate Ţărei 
Românești. 

Vechiul obicei a fost consfințit sărutarea de mână ca un deosebit semn de cinste și de supunere 
către domnul țării. 

Socotind domnia mea drept destoinică dovadă de acel cuvenit respect îndeplinirea datoriilor 
din partea fieștecăruia, supunerea la pravili şi la poruncile stăpânirii și adevărata dragoste către 
persoana noastră, care nu suntem la îndoială că se vor păzi cu scumpătate de către toți, 

Noi desființăm pe viitorime acel obicei al sărutării de mână. Sfatul Administrativ este poftit a 
da această a noastră domnească punere la cale în cunoștința obștii.” 

(Subscris) Alesandru Ghica vv, Anul 1834, iulie 21, nr. 5, oraşul Giurgiu. (n. N. F.) 


. 1? Şi domn al Ţării Valahiei (slav.) 


1 Hale şi mazili se înţelege boieri în funcţii şi fără funcţii. (n. N. F.) 

1 Mehtup — raport, arătare sau petiție. (n. N. F.) 

1 Muhafizi — guvernatori militari ai fortărețelor de pe malul Dunării. (n. N. F.) 
1 Deci, am scris, Dumnezeu cu voi (slav.) 

1 Aici cu sensul de: a trăi ca un satrap, fără nici o grijă. 


. 1 De asemenea (slav.) 


Capitolul XXVII 


Blăstemul părintesc 


Scena întâmplată în biserica Lucaci produse un mare zgomot în 
societate. Câtva timp nu se vorbi decât de înnebunirea postelnicului 
Andronache şi mai cu seamă de mărturisirea lui, prin care declara pe 
Păturică de autor al tuturor nenorocirilor sale. Este însă un proverb 
românesc vechi care zice: “Timpul face şi desface”. Societăţile umane, 
acest amalgam compus din fiinţe bune și rele, înțelepte și nebune, pline de 
curiozitate şi impasibile, bizare și nătânge, de multe ori se alarmează de 
fuga unui principe, de căderea unui popor în sclavie sau de falimentul unui 
bancher. 

În asemenea cazuri, mulțimea se adună în grupe pe uliţe şi în locurile 
publice, raţionează asupra evenimentului, vorbește cu zgomot, declamă și 
se înfuriază. Jurnaliştii fac articole fulgerătoare și pline de semnul mirării și 
al întrebării, prin care se silesc a da faptului o importanță de o mie de ori 
mai mare decât este în realitate; dar pe dată ce trece timpul cerut pentru 
satisfacerea curiozităţii publice, o tăcere mormântală se răspândeşte asupra 
faptului; principele căzut rămâne cu oasele zdrobite de cădere, poporul 
sclav geme cu lanţul de braţe, iar creditorii falitului fraudulos se mulțumesc 
cu zece la sută din capete, fără ca societatea să se tulbure cât de puţin. lată 
ce este societatea în vanitatea ei; de aceea Păturică, ca om înţelept ce era, 
lăsă lumea să vorbească ce-i va plăcea şi cât îi va plăcea, iar el își regulă 
casa şi interesele sale cât putu mai bine. 

Starea lui se compunea din trei moşii, două vii şi o casă pe una din cele 
mai frumoase ulite ale Bucureştilor. Dacă el s-ar fi gândit bine la 
nestatornicia și ticăloşia lucrurilor omeneşti, negreşit că s-ar fi oprit aci și ar 
fi petrecut o viaţă dulce şi liniștită; dar el era ambițios şi ambiţiunea nu are 
margini. De ce folos ar fi fost viața pentru dânsul, dacă i-ar fi lipsit acea 
poziţiune socială care ar fi putut să-i deschidă ușile boierilor celor mari şi 
să-l facă egal cu dânșii? Iată ideile ce preocupau pe Păturică în primele zile 
ale emancipării sale din clasa vătafilor de curte. 

În timpul acela sosi şi cartea vizirului Derviş Mehemet, prin care se 
făcea cunoscut boierilor și poporului român că Alesandru Şuţu s-a numit 
domn al Ţării Românești. 


Păturică, voind să profite de acest eveniment, mai întâi se informă 
despre starea lucrurilor şi, după ce află numele tuturor persoanelor ce 
înconjurau pe noul domnitor, începu a se duce des pe la curte și, prin 
lingușşiri pline de baseță, dobândi cu încetul favoarea tuturor. Casa lui 
devenise un loc public unde se adunau toți paraziţii Bucureştilor, căci, din 
nenorocire, această lepră a societăţii exista şi pe atunci, cu deosebire că 
paraziţii din zilele noastre sunt favorizați şi puși în slujbe. 

Fanarioţii veniţi din Țarigrad cu Alecu vodă Şuţu găseau în această casă 
un tezaur de toate cele mai încântătoare plăceri. Vutcile și cafelele cele mai 
bune, ciubucele şi narghelelile cele umplute cu parfumatul tutun al Siriei, 
jocurile la noroc cele mai despuietoare și femeile cele cu ochi mai 
fermecători decât ai vasiliscului, toate aceste puternice baterii de corupţiune 
erau adunate în casa lui Păturică. În fine, oricine intra în acest palat 
fermecătoresc ieșea încântat de plăcerile ce gusta într-însul, iar mai cu 
seamă de buna primire şi de îngrijirea cu care erau trataţi de gentila și mult 
iscusita fanariotă. 

Păturică ştia tot ce se petrecea în casa sa, dar în loc se să deştepte într- 
însul simţământul de onoare, din contra, el se bucura când vedea pe 
fanarioți oftând și făcând ochi dulci femeii sale. 

Aceste infamii îl făcură să fie foarte bine primit la curte, iar mai în urmă 
îi procurară rangul de mare stolnic și funcțiunea isprăvniciei de străini, 
care-l puse în relațiune cu consulul rusesc și austriacesc, două mine noi de 
exploatat. 

Într-o zi el dădea masă mare protectorilor şi noilor săi prieteni. Toate 
dispoziţiunile se luaseră ca să mulțumească cu desăvârşire pe oaspeți. 
Cornul abundenței cuprindea mai puţine bunătăți în comparaţiune cu cele ce 
se vedeau pe masa parvenitului. Aș dori să descriu numărul oaspeţilor, 
împreună cu calitățile morale și fizice ale fiecărui în parte, dar asta se atinge 
de epopee și mi-e frică să nu mă trântească Pegas. Mă mărginesc dar numai 
în povestirea unui incident care tulbură acest ospăț măreț și umili foarte 
mult mândria lui Păturică. 

Pe când mulțimea fanarioţilor mânca și bea în onoarea lui Păturică, un 
zgomot de trăsură se auzi în uliţă. Acest zgomot venea de la o cărucioară de 
țară, fără coviltir. Ea era trasă de doi cai slabi ca niște iezme şi conduşi de 
un băiat îmbrăcat ţărăneșşte. Înlăuntru era aşternut fân, peste care era pusă o 
scoarță roşie cu vărgi, pe care şedea un boierinaş de provincie, îmbrăcat cu 
anteriu de dimie verde, cu caravani de pânză albă de casă, cu târlici şi 


iminei roșii în picioare, cu libadea de aba împodobită cu găitan negru și cu 
un cauc ascuţit îndesat pe cap. 

Dacă cineva ar fi calculat vârsta acestui boier de ţară după perii săi cei 
albi ca zăpada, negreșit că i-ar fi dat de la șaptezeci până la șaptezeci și 
cinci de ani, şi nu ar fi greșit; judecat însă după falnica ţinere a corpului şi 
după frăgezimea feţei sale şi ochii cei plini de inteligență și mândrie, l-ar fi 
luat drept om matur, dar nu bătrân. 

Cum ajunse căruța în dreptul caselor lui Păturică, boierinașul zise 
vizitiului: 

“Oprește, Stane!” Căruţa încetă de a se mai mișca, iar boierul se dete 
jos, intră în curte şi de aci în sala de jos a caselor. 

Privirea lui se opri mai întâi asupra mulțimii de arnăuţi și de feciori ce 
intrau și ieșeau, ținând în mâini farfurii pline de cele mai gustoase bucate; 
după aceea observă celelalte amănunte ale casei şi rămase uimit de luxul și 
bogăţia ce cuprindea într-însele. “Oare nu mă voi fi amăgit! cugetă el în 
sine asta este casă de boier de protipendadă, e saltanat domnesc.” 

Și ca să se încredințeze dacă nu era un vis ceea ce vedea, opri pe un 
arnăut şi-i zise: 

— Ia spune-mi, dragul meu, ce boier şade în casa aceasta? 

Amăutul, luând pe bietul bătrân drept cerşetor, îi zise cu ironie: 

— Să vii sâmbătă, moşicule, că astăzi nu face boierul milostenii. 

— la lasă milosteniile la o parte şi răspunde-mi la ce te-am întrebat, zise 
boierinaşul cu un glas aspru, ce indica supărarea ce-i pricinuise umilitoarele 
expresiuni ale arnăutului. 

— De ce nu, dacă voieşti. Aici locuieşte marele stolnic Dinu Păturică, 
hale ispravnic de străini. 

— Dar saraiurile acestea şi cele ce se cuprind într-însele sunt toate ale 
lui? 

— Da, ale dumnealui. 

— Apoi dacă este aşa, spune-i c-am venit să-l văd, că sunt mulţi ani de 
când nu l-am văzut. 

— Şi cine să-i zic că eşti? 

— Spune-i că sunt tatăl dumisale și mă numesc treti-logofăt Ghinea 
Păturică ot Bucov sud Saac; ţine minte, băiete, ot Bucov sud Saac. 

Arnăutul privi pe bătrân cu mai multă băgare de seamă, dar sărăcia ce se 
vedea întipărită pe veșmintele cu care era îmbrăcat îl opri de a anunţa 
mândrului său stăpân un tată atât de umil și trențăros. 


Bătrânul simţi aceasta și, înfuriindu-se de nebăgarea în seamă cu care îl 
privea arnăutul, zise: 

— Ascultă, mojicule, du-te numaidecât de spune stăpânului tău c-am 
venit să-l văd sau arată-mi odaia în care se află, să intru eu de-a dreptul. 
Oşti d-aci! 

Aceste cuvinte ale bătrânului, fiind pronunţate cu voce tare, pătrunseră 
până la auzul lui Păturică, care, înțelegând după accent că persoana ce 
întrebă de dânsul era tatăl său, ieşi în sală și ordonă arnăutului să-l 
gonească. 

— Dar bine, cucoane Dinule, cum pot cuteza eu să dau afară pe un om 
care se numește părintele dumitale? răspunse arnăutul confuziat. 

— Da, fiule, sunt bătrânul tău tată. Nu mă cunoşti? 

— Auzi acolo obrăznicie! un cerşetor de uliţă să se numească tată al 
meu! Daţi-l afară pe brânci, auzit-aţi voi? Eu nu am tată. 

Apoi se retrase în cameră, ca să nu tulbure petrecerea amicilor săi. 

Bătrânul, auzind pe fiul său pronunțând aceste omorâtoare cuvinte, își 
pierdu minţile; faţa lui deveni teribilă şi amenințătoare ca a unei fiare 
sălbatice care voiește a sfâşia pe cel ce a rănit-o. 

În paroxismul dar al furiei sale, se repezi în camera ospăţului și, 
punându-se faţă-n față cu ingratul său fiu, zise: 

“Ce, nu mă mai cunoşti, fiule? Acest trup uscat de bătrâneţe și de sărăcie 
nu este el care ţi-a dat viaţa? Aceste mâini zbârcite de muncă nu sunt oare 
ele care te-au mângâiat în copilăria ta şi ţi-au pus în mână condeiul cu care 
te-ai procopsit şi ai câştigat aceste bogății? Nu te gândeşti, nenorocitule, că 
săvârșeşti un păcat osândit de legile firii şi de obiceiurile politicești? Iuda a 
vândut pe învățătorul său, dar nu s-a lepădat de tatăl său! Râul cel măreț și 
înconjurat de verdeață tăgăduieşte el oare umilitul izvor din care își are 
începutul ? Încă o dată, te rog, fiule, vino în braţele mele să te sărut şi să-ţi 
dau binecuvântarea mea cea mai de pe urmă, căci sunt bătrân şi poate să 
mor fără să te mai văd!” 

Păturică, care nu vedea în acele momente decât umilirea sa în faţa celor 
mai de frunte boieri ai domniei, porunci de-al doilea și cu mai multă 
asprime ca să-l scoată afară din casă. 

Bătrânul, văzând atâta împietrire de inimă, zise cu un aer profetic: 

“Dumnezeu, care cunoaşte şi vede toate, să nu-ți ajute, fiu blestemat ce 
ești! El, care te-a înălțat atât de mult, te va pogorî mult mai jos decât unde 
te aflai. Aceste bogății câștigate prin nelegiuiri, ţi le va risipi cum risipeşte 


vântul praful de pe arie. Cum mă gonești tu pe mine, să te gonească îngerul 
Domnului în toată viaţa; să nu aibi prieteni în nenorocire, să umbli din casă 
în casă cerşind pâine, ca să-ţi astâmperi foamea, și o treanţă, ca să-ţi acoperi 
goliciunea; să lingușeşti toate tarafurile şi toți să-și bată joc de tine. În 
chinurile bolii tale să nu aibi pe nimeni care să te mângâie și în vedeniile 
tale să-ți stea înainte toate fărădelegile tale. Amin! Fie, fie!...” 

După ce bătrânul rosti acest teribil blestem, puse mâinile la ochi şi ieși 
din casa fiului său cu repeziciune; iar Păturică își continuă ospăţul, fără să 
se tulbure cât de puţin de amarele imprecaţiuni ale părintelui său. 

El se ocupă acum de noile sale cunoştinţe și de folosul ce putea să tragă 
dintr-însele; dar tocmai pe când se ridica cu ambiţiunea până la cele mai 
înalte demnități ale țării, un nour politic veni să întunece puţin soarele 
speranţelor sale. 

Încă de la anul 1814, Nicolae Scufu, grec din oraşul Arta (în Peloponez) 
şi Riga Palamide formaseră o societate cu scop de a pregăti pe greci pentru 
liberarea patriei lor. Această societate numită Eropia tóv provili, 
împreună cu cea numită Pi6phov6oc Eronpiol?l, ce staţiona în Atena, își 
aveau corespondenţii și comitetele lor în Odesa, Chişinău, Galaţi și 
Bucureşti!3]. 

Membrii comitetului din Bucureşti, cunoscând însemnatele servicii ce ar 
fi putut să aducă Alecu vodă Șuţu revoluţiunii greceşti, îi propuseră să intre 
şi el în societate, dar Şuţu refuză. Prin această conduită neașteptată a 
principelui secretul societăţii putea să fie descoperit și s-ar fi pus în pericol 
viaţa celor mai însemnați bărbaţi ai mișcării. Mijlocul dar cel mai propriu 
spre a evita această nenorocire fu înveninarea lui vodă Șuţu, la 19 ianuarie 
1821, prin doctorul Cristali, medicul său particular. 

Acest eveniment, deşi contraria oarecum planurile ambiţioase ale lui 
Păturică, dar el, în loc să dispere, aşteptă cu sânge rece prefacerea ce putea 
să ia lucrurile; şi fiindcă nu putea să prevadă cele ce erau să se întâmple, 
lingușea pe toţi, fără excepţie, ca să-și facă popularitate. 

Revoluţia lui Tudor Vladimirescu, ce izbucni a doua zi după moartea lui 
Şuţu, părea venită într-adins, ca să dea ocaziune lui Păturică a arăta lumii 
duplicitatea şi laşitatea caracterului său. El se gândi foarte mult asupra 
acestei mișcări, iar mai cu seamă asupra foloaselor ce ar fi putut trage dintr- 
însa. Astfel dar, pe cât timp revoluţiunea se compunea din Tudor 
Vladimirescu, Macedonski și câțiva panduri, el ţinea de partidul boierilor şi 
calomnia împreună cu dânșii pe acei bravi care își pericolau viaţa spre a da 


țării drepturile ei cele vechi; iar după ce revoluţinea triumfă și sili pe boieri 
a o recunoaşte și a-i jura credință, atunci Păturică deveni cel mai fierbinte 
apărător al ei şi o exploată cât putu mai bine; dar intrarea lui Ipsilant în ţară 
şi proclamaţiunea lui cea măreață făcu pe ciocoi să-și schimbe politica. 
“Ipsilant în ţară! — zise ciocoiul în sine — un fecior de domn cu o mulțime 
de viteji după dânsul și ajutat de muscali! Asta este o minunată întâmplare 
şi caută să mă folosesc de dânsa. O să mă scriu între mavrofori!... Dar bine, 
ce va zice Tudor când va afla? Ce vor zice atâţi prieteni ai mei ce se află 
intraţi în oștirea lui? E! și ce-mi pasă mie de dânșii? Ei sunt niște calici care 
s-au sculat cu răzmeriță împotriva împărăției; ca mâine vin turcii și-i 
risipesc ca pe puii de potârniche, în vreme ce Ipsilant, deși este și el apostat, 
dar este sprijinit de prea puternica împărăție a Rusiei. O izbândă să facă 
numai și pare că-l văd domn în ţară și răsplătind cu galantomie pe toţi care 
l-au ajutat. Mă voi duce dar la dânsul și voi părăsi pe aceşti calici ce cântă 
toată ziua: «Ah! sabia lui Traian într-o mână de român» și le chiorăie mațele 
de foame!” 

După ce ciocoiul se împăcă cu conştiinţa sa în privinţa lașităţii ce voia să 
comită și după ce își făcu toate dresurile cu unul dintre consuli, porunci să 
înhame armăsarii la butcă și se duse la Colintina, ca să se prezinte înaintea 
lui Ipsilant. 

Trecuseră două ore de când el aștepta rândul de a intra la prinţul, dar 
acest timp nu-l pierdu în darn, căci legă relaţiuni de prieteşug cu căpitan 
Iordache, Constantin Duca și Vasile Caravia. 

În momentul însă când el oferea acelor tâlhari de drumuri zaiafeturile 
cele mai delicioase ca să dobândească favoarea lor și printr-însa pe a lui 
Ipsilant, ușa camerei de audienţă se deschise și ieşi secretarul principelui, 
care făcu semn lui Păturică să intre înlăuntru. 

Ciocoiul îşi scoase cizmele cele de saftian roşu și, rămânând numai cu 
meșii, îşi puse o pereche de papuci galbeni de Țarigrad, își strânse giubeaua 
la piept și intră în camera lui lIpsilant, unde, după ce făcu câteva 
complimente pline de lingușire, voi să sărute haina principelui; dar fiindcă 
principele refuză cu delicateţe acest act înjositor, ciocoiul sărută ciucurii 
patului pe care şedea fanariotul. 

Săvârşindu-se acestă ceremonie, Păturică se trase puţin de-a-ndărătelea 
şi luând o pozițiune umilitoare zise: 

— Să trăieşti, măria ta, întru mulţi și fericiţi ani! Eu sunt stolnicul Dinu 
Păturică, hale ispravnic de străini, și am venit să mă închin măriei tale ca o 


slugă plecată ce sunt şi să primesc strălucitele porunci ce te vei milostivi a- 
mi da. 

Fanariotul, fiind informat foarte bine despre Păturică, se uită drept în 
ochii lui şi, după ce-și termină observaţiunile sale fizionomice, zise cu un 
zâmbet rece şi ironic: 

— Am auzit, arhon stolnice, că eşti om deştept şi cu pricepere în 
treburile ţării. 

— Laude, măria ta; fac şi eu ce pot ca un om mic ce sunt. 

— Am mai auzit că — dar asta nu e treaba mea — se zice iarăşi prin 
lume că, fiind sameșş la hătmănie, s-ar fi pierdut o piatră verde de mare 
preţ... Dar nici asta nu mă privește. 

— Nu crede, măria ta! Astea sunt defăimări ce vin din pizmă, căci am 
prea mulți vrăjmași. 

— Ai dreptate, arhon stolnice, tot ce e mare e pizmuit. Dar să lăsăm la o 
parte toate acestea şi să vorbim ceva despre interesele noastre. Te rog citeşte 
acest răvaş — şi deodată îi dete o bucată de hârtie strânsă în formă de răvaş. 

Păturică privi răvașul şi recunoscu forma de scriere a unuia dintre 
consulii puterilor străine. 

— Citeşte-l, arhon stolnice, nu te sfii! zise Ipsilant, văzând pe ciocoi 
încurcat. 

— Păturică deschise de-al doilea răvaşul și citi frazele acestea: 

“Ilustre principe, 

Cunoscând greutatea misiunii ce aveţi a împlini, cred că vă aduc un 
mare serviciu recomandându-vă pe stolnicul Dinu Păturică, care, prin 
iscusinţa şi cunoştinţele ce are despre trebile țării, vă poate ajuta în multe 
împrejurări. El trebuie să vie astăzi sau mâine pe la înălțimea voastră, căci l- 
am vestit prin osebit bilet din parte-mi. Informaţiunile ce ţi-am dat în 
trecutele zile despre acest boier sunt destul de precise; rămâne la înălțimea 
voastră să profitaţi de marile lui talente. 

Sunt al în... N.” 

Acest răvaş răspândi multă lumină asupra neînţelesei pozițiuni în care 
pusese Ipsilant pe Păturică prin mușcătoarele sale cuvinte. Ciocoiul înţelese 
imensele foloase ce putea să tragă servind interesele capului Eteriei 
grecești. Strânse dar răvașul și-l dete cu mult respect în mâna prinţului, 
care, după ce îl rupse în mici bucăţi, zise: 

— Ei bine, arhon stolnice, eu am să-ţi împărtăşesc o taină care poate să 
te ridice la mărire și bogăţie, dacă mă vei sluji cu credinţă, dar care negreșit 


te va pierde, dacă mă vei înşela sau mă vei vinde; ai auzit? 

— Spune-mi, măria ta, ce am de făcut şi răspund cu capul că nu vei fi 
nici înșelat, nici vândut. 

— Ascultă, arhon stolnice. Cunoşti pe Domnul Tudor? Îl cunosc, măria 
ta! 

— Îl cunoşti bine? 

— Foarte bine, măria ta. 

— Spune-mi, dar, ce fel de om este? 

— Este viteaz și drept, măria ta! 

— Astea sunt darurile ce poate avea; eu voi să aflu cusururile lui. Are și 
cusururi. 

— Care sunt acele cusururi, spune-mi? Este mândru și furios la mânie. 

— Astea-mi place; dar ia spune-mi, iubeşte banii? 

— Nicidecum, măria ta! 

— Dar muierile? 

— Nici pe dânsele. 

La aceste cuvinte, prin care Păturică fără voia sa făcea panegiricul 
omului pe care voia să-l vândă, Ipsilant rămase uimit. “Viteaz! — zise 
fanariotul în sine — drept. Neiubitor de bani și de femei! lată calităţi care 
poate să facă dintr-însul un Caton, un Brutus. Prin vitejie, el îşi va face un 
nume mare în toată ţara! Prin dreptate, va dobândi iubirea norodului; el dar 
va fi mare și puternic! iar eu voi fi mic! Eu, Alesandru Ipsilant, fiu de 
principe și general de brigadă; eu, care am stat cu capul ridicat înaintea lui 
Napoleon; eu, care nu am tremurat în faţa morţii ce venea asupră-mi din 
milioane de guri vărsătoare de foc, să mă văd silit a pleca capul înaintea lui 
Tudor? Asta-i cu neputinţă! Ce voi face dar? Voi porni numaidecât la 
Cotroceni, ca să smulg din pieptul şi inima protivnicului meu acele virtuţi 
care astăzi chiar îl fac mai iubit și mai respectat decât pe mine!... Dar bine, 
eu am jurat ca să mă lupt împotriva necredincioșilor, iar nu să vărs sângele 
creștinilor!...” 

După ce trecură aceste gânduri sinistre ce sfâșiau fără milă pe fanariot, o 
linişte se răspândi pe faţa lui și un zâmbet uşure se arătă pe buzele sale. 

Păturică, care examinase cu multă luare-aminte faţa fanariotului, știa 
acum, ca şi dânsul, care erau pasiunile ce-i sfâşiau inima; cu toate acestea el 
sta în picioare, nemișcat, ţinând într-o mână ișlicul și cu cealaltă giubeaua 
strânsă la piept, fără să lase a se vedea pe fața sa decât nepăsare și 
nevinovăție, reproduse cu cea mai mare fineţe. 


— Ei bine, arhon stolnice, exclamă fanariotul, îmi spuneai că Domnul 
Tudor este cam furios. 

— Ba furios cumsecade; el socoteşte pe om ca pe un pui de vrabie. 

— Ce spui, arhon stolnice, să fie oare adevărat ceea ce zici? 

— Chiar ieri a spânzurat pe unul din cei mai de frunte viteji, numai și 
numai pentru că s-a dus cu vreo câţiva neferi şi a spart o cârciumă din 
Dealul Spirii. 

— Şi l-a omorât, ai? 

— Ca pe-un pui de găină, măria ta. 

— Ei bine, ce zice oștirea lui despre aceasta? 

— Nemulțumirea se vede zugrăvită pe toate fețele, dar nu cutează 
nimeni să-i facă băgări în seamă. 

— De ce? 

— Fiindcă se pomenesc cu gâzii lui ieşiţi ca din pământ și totul se 
isprăveşte într-o clipă. 

Ipsilant se puse iarăşi pe gânduri. De astă dată însă, faţa lui era acoperită 
de o veselie sinistră; el se sculă de pe pat și, netezindu-și câtva mustăţile, 
zise lui Păturică: 

Ascultă, arhon stolnice; dar bagă de seamă la ceea ce am să-ţi spun, căci 
de-aci atârnă fericirea şi nenorocirea ta. 

— Ascult, măria ta. 

— Două săbii pot să intre într-o teacă? 

— Nu, măria ta! 

— Dar o ţară poate fi stăpânită de doi domni deodată? 

— Nici asta nu se poate, măria ta! 

— Ei bine! Ţara Românească are astăzi doi domni sau cel puţin doi 
peţitori la domnie: unul este Tudor și celălalt sunt eu. Mă înţelegi? 

— Te înţeleg, măria ta. 

— Unul dar dintre noi trebuie să piară. 

— Şi cel care trebuie să piară este Tudor, măria ta?! 

— El însuși, și aceasta o cer de la tine. Răvaşul consulului zice curat că 
eşti cel mai întreprinzător şi mai îndemânatic dintre boieri; fă-mi dar 
această slujbă şi te voi face cel mai bogat dintre toți. 

— Gata la poruncă, măria ta, dar n-ar fi rău să-mi arăţi și mijloacele prin 
care să pot săvârşi această mare faptă. 

— Mijloacele, zici?... Dar tu însuţi mi-ai spus că el este mândru și 
nesocotit la mânie. Strămoșul nostru Adam a pierdut raiul numai pentru 


nerăbdare; de ce dar Tudor să nu-și piardă capul, când are două din 
cusururile cele mai de căpetenie? 

— Te înţeleg, măria ta! 

— Du-te dar în lagărul lui și îndeamnă pe unii din ostași la nesupunere, 
iar pe alţii la jafuri şi silnicii; apoi fă ca să le afle Tudor pe toate acestea; şi 
fii sigur că cu cât spânzurătorile se vor înmulţi în lagărul lui, cu atât noi 
vom izbuti mai bine. Cunoşti puterea mea, știi că sunt ocrotit de marea 
împărăție; lucrează pentru mine și norocirea ta e făcută. 

— Să trăieşti, măria ta, exclamă Păturică făcând o temenea până la 
pământ, dar aş vrea să ştiu şi eu, plecatul măriei tale rob, cu ce o să mă aleg 
din toate acestea? Măria ta eşti luminat şi cu praxis și știi mai bine decât 
mine prin câte primejdii am să trec eu, nemermicul, ca să săvârșesc 
poruncile măriei tale. 

Ipsilant se gândi puţin, apoi luă pana în mână și scrise pe o coală de 
hârtie cuvintele acestea: 


“Eu, Alesandru Ipsilant, principe de naştere şi general de brigadă al 
nebiruitei oştiri ruseşti, mă îndatorez a răsplăti pe boierul român stolnicul 
Dinu Păturică, pentru slujbele săvârşite de dânsul Eteriei elineşti, numindu-l 
deocamdată ispravnic peste două judeţe din cele ce se află acum în 
stăpânirea mea; iar dacă milostivul Dumnezeu îmi va ajuta să stăpânesc țara 
întreagă, îl voi face caimacam al Craiovei. 

A. Ipsilant “ 


— Ține hârtia aceasta şi sileşte-te cât vei putea să împlinești poruncile 
mele; iar când lucrul va fi sfârşit, vino cu dânsa să-ți iei răsplătirea. 
Păturică sărută mâna fanariotului şi se retrase. 


Note 

Capitolul XXVIII 
Un suflet nobil 


La extremitatea dinspre miazănoapte a mahalalei Oţetarilor era pe timpii 
lui Caragea o uliţă înfundată, strâmtă și neîncetat plină de noroi. În acea 
uliţă se aflau mai multe căsuțe învelite cu trestie, în care locuiau numai 
sacagii şi căruţaşi. În mijlocul acestor bordeie mizerabile era o casă care, 
prin arhitectura ei de ordin otoman şi prin mica grădină compusă din arbori 
roditori și flori, atrăgea foarte mult băgarea de seamă a trecătorilor. 

Curtea acestei case era îngrădită cu uluci de stejar ascuţite la vârf și 
foarte înalte; iar în partea dinspre fațada uliței avea parmalâcuri cioplite şi 
aşezate cu mare gust. În mijlocul îngrădirii era o poartă cu două canaturi 
învelită cu streaşină de uluci mărunţele, ca să o apere de stricăciunea 
ploilor. În vârful acelui înveliş erau doi căpriori în formă de sceptru, având 
fiecare la extremitatea de sus câte un cocoș lucrat în lemn foarte gros, iar pe 
faţada stâlpilor erau sculptați doi șerpi ţinând câte un măr în gură. 

Casa era de zid, cu un singur etaj şi împărţită în două camere şi un 
pridvor. Învelitoarea ei era de olane, iar la cele două puncturi unde se unesc 
doliile, avea câte o bășică de pământ smănţuită, cu vârful în formă de 
pasăre. 

Ușa principală, ce conducea înlăuntrul casei, era compusă din mai multe 
bucăţi de lemn lustruite cu rândeaua și legate de căptuşeala principală prin 
cuie de fier alb cu capetele rotunde și lustruite. 

Lângă pridvor era o grădiniță compusă din câteva viţe legate în formă de 
boltă, un corcoduș, doi zarzări şi câţiva piersici, printre care erau câteva 
brazde despărțite între dânsele cu bucăţi mici de cărămizi foarte frumos 
aşezate. Aceste brazde erau pline de garoafe sălbatice, ochiul-boului, 
lemnul-Domnului și limba-mieluşelului!!!; iar pe lângă îngrădirea de trestie 
a micii grădini şi pe prispa caselor erau așezate o mulțime de oale cu 
maghirani, indruşaimi şi alte flori scumpe de pe atunci. În unul din colţurile 
curții erau un puț cu roată, lângă care se formase un lac de apă ce servea de 
scăldătoare câtorva rațe românești și leşeşti. 

Interiorul caselor era astfel aranjat: una din cele două camere servea 
drept cămară pentru conservarea proviziunilor; iar cea de-a doua, destinată 
pentru locuinţă, era pardosită (pavată) cu cărămizi spoite cu vopsea roşie şi 
avea două paturi turceşti acoperite cu saltele, perne şi macaturi de cit. 


Aproape de ferestre era o masă de brad, acoperită cu o pânză albă cu 
marginile de borangic galben, pe care erau puse câteva cărți una peste alta, 
hârtie de scris și o pereche de călimări de alamă; iar sub această masă se 
vedea un ișlic învelit în hârtie groasă, o pereche cizme turceşti de saftian 
roşu și o strachină cu ouă. 

Pe peretele dinspre răsărit erau două icoane așezate pe o bucată de stofă. 
Lângă dânsele se afla o sticluță cu agheazmă, un mănunchi de busuioc uscat 
şi câteva spice de grâu; iar în faţa acestor obiecte de devoțiune era 
spânzurată o candelă ce ardea neîncetat, dând o lumină slabă și melancolică. 
Tavanul acestei camere era de grinzi și uluci de stejar, frumos lucrate. 
Lângă un alt perete şi cam aproape de tavan era o culme, pe care stăteau 
atârnate: un anteriu, o giubea blănită, nişte ciacșiri de şal roșu şi câteva 
rochii. Osebit de aceste mobile ce indicarăm, mai era în această cameră o 
ladă de Braşov, câteva ulcioare cu apă de băut şi o sobă oarbă, deasupra 
căreia era pusă o tavă cu tacâmul dulceţii şi al cafelei; iar în firidele de jos 
se vedeau câteva gheme de lână şi o donicioară cu fuse. 

În unul din cele două paturi zăcea un om ca de patruzeci și cinci de ani, 
dar care, după zbârciturile feţei şi perii capului cei cărunţi, semăna să fie de 
o etate mult mai înaintată. Acest nenorocit avea capul rezemat pe o pernă și 
părea adâncit într-un somn foarte greu. 

Lângă pat şedea o femeie bătrână, care se îndeletnicea făcând colţișori și 
bibiluri de mătase la piepţii și mânecile unei cămăși, aţintind din când în 
când ochii asupra suferindului. 

Era pe la nouă ore din noapte. Tristul cadru ce puserăm înaintea 
lectorilor noștri, fiind luminat numai de palida lumină a candelei, devenea 
mult mai atingător şi mai interesant. În momentul însă când bătrâna se silea 
să alimenteze slaba lumină a candelei, ca să poată lucra mai cu spor, se 
auziră câteva loviri în poarta curţii. Bătrâna se duse să deschidă şi după 
câteva momente se întoarse împreună cu un june frumos, bine îmbrăcat și 
cu ochii plini de o bunătate îngerească. 

— Doarme? zise străinul adresându-se către bătrână. 

— Abia dete Dumnezeu de adormi, că n-a închis ochii de trei nopți. 

— Din ce pricină? 

— Apoi de, mamă, ştiu și eu? 

— Şi ce a făcut în acel timp de nedormire? 

— Ce face totdeauna: se posomorăște, strigă, îşi rupe hainele de pe 
dânsul, apoi pare că se linişteşte, dar deodată sare tremurând și îmi zice: 


“ Ascunde-mă, scapă-mă de acești ticăloşi ce voiesc să mă omoare!” 

— Şi de cine se teme el? Ce i se năluceşte? 

— O mie de bazaconii, mamă, dar aceea ce-l face să se înfurieze şi mai 
mult este aducerea-aminte despre un vătaf de curte și o ţiitoare a sa, care i-a 
mâncat averea și l-a lăsat pe drumuri. 

— Aş dori să ştiu, buna mea bătrână, dacă vine cineva să-l vadă sau să-l 
ajute cu ceva. 

— Nimeni, boierule. 

— Dar bine, cine-i plăteşte chiria casei, mâncarea, căutarea și celelalte? 

— Toate acestea le-am întâmpinat singură până la un timp, dar tocmai 
când sfârşisem de cheltuială şi mă duceam în târg ca să-mi vând maloteaua, 
un boier tânăr ca dumneata, fie-i umbrele, mă luă la cătare, apoi apropiindu- 
se de mine îmi zise: 

— Nu cumva ești dumneata baba lana spitalagioaica? 

— Eu sunt, boierule, îi răspunsei. 

— În ce mahala locuieşti? 

— În Oţetari. 

— În uliţa înfundată, nu este aşa? 

— Este întocmai precum zici, boierule. 

— Vino dar după mine, zise el. Eu îl urmai până la o boltă de lipscănie, 
unde, intrând împreună cu mine, zise stăpânului bolţii: 

“Dă acestei femei lei una sută și să urmezi tot astfel pe fiecare lună până 
la o altă poruncă a mea; apoi, apropiindu-se de mine, îmi zise încet: Să cauţi 
bine de bolnavul ce-l ai în casă, căci o să vin câteodată să-l văd”. Sfârşind 
aceste cuvinte, ieși repede din boltă și se făcu nevăzut. 

— Cunoști pe acel june boier? 

— Nu-l cunosc, căci n-am avut timp ca să-l privesc bine în față; dar, 
oricum va fi, Dumnezeu să-i dea bine și să-l norocească, căci de nu venea el 
în ajutorul sărmanului bolnav, numai Dumnezeu ştie ce s-ar fi întâmplat. 

— Dar bine, bolnavul era odată bogat, ce s-a făcut starea lui? 

— Am cercetat, mamă, și am aflat că i-au vândut-o datornicii la Cochii 
vechi şi l-au lăsat numai cu hainele de pe dânsul. 

— Dar casa lui, acea casă atât de îmbelşugată?... 

— Tot s-a vândut. 

— Şi cine au fost acei nelegiuiți care au cutezat să lase pe drumuri pe un 
om cu minţile rătăcite și străin în astă ţară? 

— Apoi de, mamă, mai ştiu și eu?... Lumea vorbește multe. 


— Şi ce zice lumea? 

— Zicea că el a avut o ţiitoare şi că ea s-a unit cu vătaful lui de curte și 
i-a mâncat toată averea. 

— Ticăloșii şi nemernicii!... Dar am auzit vorbindu-se și despre un 
bogasier... lipscan... ceva cam așa. 

— Îl cunosc şi pe acel ticălos... e bun de pus în ţeapă. 

— Da de ce? 

— Fiindcă m-a lăsat pe drumuri. 

— Şi cum s-a întâmplat aceasta? 

— Ia, strânsesem şi eu, în tinerețe, câteva părăluțe, ca să le am la 
bătrâneţe, știi povestea vorbei: “Bani albi de zile negre” și el mi i-a mâncat, 
mânca-l-ar coţofenele! 

— Și cum ţi i-a mâncat? la spune-mi. 

— A făcut mofluzluc mincinos şi m-a lăsat pe drumuri, nu l-ar mai lăsa 
de la inimă. 

— Dar bine, n-ai dat jalbă la stăpânire? 

— Ba am dat, da-l-ar prin târg cu nasu tăiat. 

— Şi ce-ai ales? 

— Mai nimic, mamă! Din două miişoare de lei m-am ales numai cu 
două sute, din care mi-a oprit şi havaietul judecății. 

— Ia spune-mi, cum îl cheamă pe acel hoţ de ștreang? 

— Costea. 

— O fi Costea Chiorul bogasierul? 

— El este, mamă! 

Tânărul căzu într-o adâncă întristare, apoi, după ce aruncă o privire 
asupra bolnavului, zise în sine: “Unul zace în pat lipsit de minte și sărac, 
cellalt mofluz mincinos şi gata a merge la ocnă pe toată viaţa, numai cel de- 
al treilea și cel mai rău din toţi se bucură încă de roadele nelegiuirilor sale; 
puţin însă şi voi auzi şi de numele lui”. 

Pe când străinul se afla absorbit în aceste triste gânduri, bolnavul începu 
a ţipa şi a gesticula din mâini, strigând cu glas răgușit și tremurător: 

“Lăsaţi-mă, nelegiuiţilor! Nu vă e de ajuns că m-aţi sărăcit? Voiţi acum 
să-mi luaţi şi viaţa?” 

Apoi deschizând ochii săi înflăcăraţi de mânie, începu a lovi cu pumnii 
pereţii casei, crezând că loveşte acele umbre imaginare; iar după aceea 
începu iarăşi a striga: 


“Luaţi de lângă mine pe această muiere desfrânată, căci privirile ei mă 
îngheaţă! Nu vedeţi voi că ea voiește să mă sugrume cu prefăcutele ei 
îmbrăţișări?” 

— Linişteşte-te, boierule, zise străinul, sărind de pe scaun și alergând 
către bolnav, ca să-i dea ajutorul necesar în cele teribile momente. 

— Daţi-mi un pahar de apă să-mi răcoresc pieptul, zise nenorocitul 
bolnav cu vocea mai de tot stinsă şi zdrobită de oboseala agoniei. 

Apa cea rece cu care fu adăpat și stropit bolnavul produse un mare efect. 
El deschise ochii și-i aţinti asupra făcătorului său de bine, apoi, lăsând să 
curgă dintr-înşii două şiroaie de lacrimi, zise cu glas liniştit, dar întrerupt de 
suspine: 

— Tu aici?! Tu la capul meu?! Dar acesta este locul lui Dinu pe care l- 
am procopsit, iar nu al tău, pe care te-am izgonit fără milă din curtea mea! 

Tânărul luă cu transport mâna suferindului și, udând-o cu lacrimi și 
sărutări, zise: 

— Am voit, stăpâne, să te scap din mâna acelor tâlhari, dar Dumnezeu 
nu mi-a ajutat. 

— lar eu, ticălosul, drept mulţumire pentru binele ce voiai să-mi faci, te- 
am scos cu urgie din curtea mea. 

Cât ţinu această scenă atingătoare, bătrâna stete în picioare, privind cu 
băgare de seamă trăsăturile feţei şi glasul străinului, apoi se apropie de patul 
bolnavului şi îi zise cu o privire plină de uimire: 

— Stăpâne! Acest june atât de milostiv și cu inimă bună este boierul cel 
necunoscut care de atâta timp ne dă mijloace de vieţuire; bănuielile mele nu 
mă amăgeau, acum îl cunosc cu desăvârșire; este grămăticul marelui ban 
C..., este serdarul Gheorghe, zaraful vistieriei. Să îngenunchem înaintea 
acestui înger şi să-i mulțumim pentru mila ce a arătat către noi. 

Necunoscutul, văzându-se descoperit şi nevoind să stea faţă la scenă ce-i 
atingea modestia, ieși din casă cu repeziciune și se duse la ale sale. 

Buna bătrână nu se amăgea deloc în aprecierile sale. Persoana cea 
misterioasă era în adevăr Gheorghe serdarul, acel june plin de virtute, care 
părăsi casa banului C... şi-şi sacrifică arzătorul amor ce avea pentru fiica 
acelui boier, numai ca să nu răsplătească cu rău binefacerile ce primise de la 
dânsul. 

El se refugiase în Moldova, crezând că schimbarea aerului, privirea 
frumoșşilor munţi din acea ţară şi deosebirea obiceiurilor vor stinge cu 
încetul flăcările amorului ce-i ardeau pieptul şi inima. 


Ajungând dar în capitala Moldovei, se înfățişă înaintea lui Mihai vodă 
Şuţu, care, din puţinele cuvinte ce schimbă cu dânsul, descoperind rarele lui 
calităţi şi profunda cunoştinţă ce avea despre limba elinească, îi oferi postul 
de secretar particular al său. 

Junele primi această cinste domnească, sperând că prin ocupaţiune îşi va 
micşora suferințele, dar se amăgea, căci marea încredere ce din zi în zi îi 
arăta principele, onorurile ce primea de la boierimea moldoveană, caftanul 
de mare comis şi darurile domneşti cele bogate, în loc să-i micșoreze 
suferințele, din contra, i le mărea mai mult. 

În fine părăsi Moldova şi se întoarse iarăşi în Bucureşti, dar aci avea să 
întâmpine noi loviri; Maria, fata banului C..., zdrobită şi dânsa de patima 
amorului, căzuse la o boală care îi ameninţa viaţa. Bătrânul ei părinte, 
văzând acest rău care voia să-i răpească comoara fericirii sale, se sfătui cu 
cei mai învăţaţi doctori de pe acei timpi şi, după povaţa lor, se strămută cu 
locuinţa la una din moșiile sale de munte. 

Gheorghe, aflând despre toate amănuntele acestei împrejurări și 
necutezând să se înfățișeze înaintea banului, nici să vestească pe Maria 
despre sosirea sa, căzu într-o adâncă melancolie, care negreșit l-ar fi vârât în 
mormânt, dacă schimbarea epocii nu aducea cu sine o mare schimbare în 
pozițiunea sa. 

Singura mângâiere ce-i mai rămăsese după atâtea nenorociri era de a 
contempla din depărtare chioşcul din grădina banului, acel local în care 
văzuse pentru prima oară răsărind soarele trecutei sale fericiri, și a face bine 
celor nenorociţi. El, dar, aflase jalnica stare în care adusese Păturică pe 


postelnicul!?] Andronache Tuzluc, vechiul său stăpân, și îl ajuta în secret. 


Note 


1. 1 Nume de flori ce se cultivau pe atunci și chiar acum prin grădinile meseriașilor. (n. N. F) 
2. 1 În ed. 1863: comisul. 


Capitolul XXIX 


Lagărul de la Cotroceni și trădarea 


Tudor Vladimirescu, luând știre că Ipsilant a intrat în ţară, îşi împărţi 
oştirea în două părți: dintr-una formă mici garnizoane pentru apărarea 
mănăstirilor din Valahia Mică, în care își avea depuse proviziunile necesare 
pentru hrana oștirii, iar cu o parte compusă din şase mii de panduri aleși şi 
două mii cinci sute de arnăuţi, comandaţi de Macedonski şi Prodan, luă 
calea către București și se așeză în mănăstirea Cotroceni și pe câmpia 
dimprejurul ei formând din această localitate un lagăr fortificat, din care 
observa mișcările lui Ipsilant, pe boieri şi politica turcească. 

După regulile stabilite de acest căpitan, intrarea în lagăr a oamenilor 
particulari nu era oprită nici ziua, nici noaptea, dacă ei cunoşteau cuvântul 
de ordin. 

Dinu Păturică, profitând de această neîngrjire, încă de la sosirea lui 
Tudor vizita neîncetat lagărul și prin manierele lui insânuitoare dobândi 
amicia şi încrederea tuturor căpitanilor armatei și chiar pe a lui Tudor. 

Astfel stau lucrurile cu câteva zile înaintea întrevederii lui Păturică cu 
Ipsilant, în care se stabili vânzarea liberatorului României. 

A treia zi după încheierea acestui pact infam, pe la două ore turcești din 
noapte, Păturică încinse iataganul, puse două pistoale la brâu și alte două la 
ciochina şelii, apoi încălecă pe un armăsar și luă drumul către Cotroceni, 
urmat de un arnăut armat cu o şişinea boşnegească. 

Era pe la 20 martie, timpul cel mai nestatomic al climei noastre; un 
întuneric des acoperea faţa cerului, vântul austral sufla cu repeziciune, 
glasul păsărilor de noapte, unit cu freamătul sinistru al copacilor, făceau o 
armonie infernală, iar ploaia ce cădea în torente completa acest cadru fioros. 

Cei doi călători, înfășuraţi în ipingelele lor, îşi urmau călătoria în liniște, 
privind acest dezordin al naturii cu nepăsarea şi bucuria ce simțiră demonii 
când Cel Atotputinte deschise jgheaburile adâncului, ca să piardă o lume 
nedemnă de amoarea și intențiunea sa. Dar când ajunseră în dreptul caselor 
lui bulucbașa Giafer, Păturică zise tovarăşului său de călătorie: 

— Să fie oare adevărat tot ce mi-ai spus? Răspunde!... 

— Precum mă vezi şi te văd, cucoane Dinule. 

— Nu mă minţi tu oare? 

— Îţi jur pe Dumnezeu şi pe sfântul Gheorghe, ajutătorul meu. 


Ciocoiul, mulțumit pe acest jurământ ce totdeauna e sacru pentru hoţi şi 
bigoti, înaintă conversațiunea. 

— la mai spune-mi încă o dată, câte spargeri de case s-au făcut? 

— Şapte, stăpâne! 

— În ce mahalale? 

— La Biserica Albă din Postăvari și la Spirea din Deal. 

— Jaful a fost mare? 

— S-a luat peste tot ca la două sute mii lei, afară de argintării şi boarfe. 

— Câte femei s-au siluit? 

— Zece, dintre care două au murit, neputând suferi până în sfârșit 
caznele arnăuţilor și ale pandurilor. 

— Dar uciderile cum au mers? 

— Trei cârciumari, doi băcani şi un boierinaș. 

— Le ştie astea Domnul Tudor? 

— Nu numai că le ştie, dar a și spânzurat azi-dimineaţă cinci dintre cei 
ce au săvârşit aceste fapte. 

— Spui adevărul? 

— Adevărul, stăpâne; şi dacă nu mă crezi poți să-i vezi cu ochii, căci 
sunt spânzurați în grădina Brâncoveanului şi acea grădină este în drumul 
nostru. 

— Să mergem dar să vedem! 

Păturică își îndreptă calul către grădina Brâncoveanului, urmat de 
complicele său; intră într-însa și merse cu curaj până dinaintea unei fântâni 
ocolită de sălcii, apoi se opri în loc şi privi cu sângele cel mai rece 
nefericitele victime ale ambiţiunii sale. 

— Acum crezi, cucoane Dinule? zise arnăutul. 

— Da, răspunse Dinu; aş dori însă să ştiu prin ce mijloace ai săvârșit 
această mare faptă? 

— Foarte lesne, cucoane! 

— Cum? 

— M-am strecurat în ordia pandurilor cu meșteșug; le-am spus că sunt 
dintre mavroforii lui Ipsilant; ei au început să mă întrebe despre multe, după 
obiceiul ostașilor. Atunci am început și eu să laud pe Ipsilant şi să-l ridic 
până la cer; le-am spus că avem câte treizeci de lei pe lună și tain 
îmbelșugat de carne, pâine și vin. Bieţii olteni, auzind aceste laude, 
rămaseră cu gurile căscate. Le-am mai spus că ostașii lui Ipsilant sparg 
biserici, necinstesc femei și Ipsilant se preface că nu știe nimic şi astfel, 


precum vă spun, le ziceam eu, nu e nefer în oștirea noastră care să nu aibă 
câte un pungoi plin cu mahmudele și dodecari! După ce le înșirai verzi şi 
uscate, luai vreo douăsprezece dintre ei şi mă pusei pe băutură, apoi către 
seară mai veniră alți douăzeci şi plecarăm împreună după jafuri; iar după ce 
s-au săvârşit toate nelegiuirile, silniciile şi omorurile ce ţi le-am povestit, m- 
am dus la căpitanul Oarcă şi i-am spus tot ce se petrecuse; el a spus lui 
Domnul Tudor și celelalte le văzurăm amândoi. 

— Bravo, Năstase, eşti un mare om. 

Întrevorbirea acestor doi tâlhari putea să urmeze mai departe, dar fu 
întreruptă de vocea santinelelor ce păzeau prima rază a lagărului. 

— Stareţi, măre, strigară pandurii olteni, văzând pe Păturică şi pe sluga 
lui. Cuvântul, bre! sau vă chitul la pământ ca pe brabeți. 

— Suntem oameni buni, voinicilor, zise Păturică, voind să se 
încredințeze despre starea morală a santinelelor. 

— Cuvântul, înţelegeţi voi, sau dăm foc flintelor!... Și deodată cu vorba 
îndreptară puştile spre dânşii. 

— Gorju! răspunse Păturică mulţumit și nemulţumit de curajul şi 
statornicia oltenilor. 

— Pe cine căutaţi în ordie? 

— Pe căpitan Urdăreanu. 

— Aide, intraţi! 

Păturică dete scări calului și înaintă în lagăr. Până ce Păturică va găsi pe 
căpitan Urdăreanu, noi vom atrage băgarea de seamă a lectorilor noştri 
asupra stării morale a trupelor lui Tudor Vladimirescu, căci de la 
moralitatea și disciplina oştirii depind succesul bătăliilor şi cele mai 
strălucite fapte de arme. 

Oştirea lui Tudor, ca toate oştirile de aventurieri, nu avea și nici nu putea 
să aibă acea disciplină riguroasă ce o întâmpinăm în armatele regulate. 
Disciplina și moralitatea nu se pot stabili în cinci-șase luni, și armata lui 
Tudor nu avea o vechime mai mare decât aceasta. 

Trebuia dar ca Tudor să fie mai puţin aspru cu niște juni ce părăsiseră 
dulceţile vieţii liniștite, ca să se lupte pentru liberarea patriei lor, lipsiţi de 
multe ori chiar de hrană și alte necesităţi ale vieţii; el însă servise în armata 
rusă şi moștenise de la dânsa acea asprime fără exemplu care fu principala 
cauză a pierderii sale; spargerea unei prăvălii, siluirea unei femei şi alte 
dezordini de felul acesta, şi chiar de mai puţină importanţă, asprul căpitan le 
pedepsea cu decapitarea sau spânzurătoarea; dar aceste cruzimi, în loc să 


producă efectul dorit, ele aduseră ura între căpetenie şi ostaşi, iar rezultatul 
acestei pasiuni deveni funest pentru amândouă părțile! 

Suntem în lagăr; să mergem înainte. Într-o căsuţă de scânduri, învelită cu 
trestie, erau patru juni căpitani, legaţi de mult timp printr-un amor de acela 
ce nu se găsește decât în cadrele militare. Doi dintr-înşii fumau, unul citea 
pe o carte, iar cellalt mângâia un câine de vânat ce şedea încolăcit la 
picioarele sale. Feţele lor erau cuprinse de acea întristare profundă ce vine 
din meditaţiuni dureroase. Tăcerea ce domina în acel locaș trist, întocmai ca 
inimile celor ce locuiau într-însul, se rupse în fine; unul din junii ostași zise 
celorlalți: 

— Ei bine, tovarăși, ce hotărâre luaţi voi? 

— Dar tu, ce hotărâre ai luat? 

— Eu, unul, nu iscălesc înscrisul şi întâmple-se orice s-ar întâmpla. 

— Dar bine, nu te temi de mânia Domnului Tudor? 

— Nu mă tem deloc, pentru că de-oi iscăli sau n-oi iscăli, totuna face. 

— De ce? 

— Fiindcă, iscălind, plătesc cu capul orice neorânduieli vor face 
pandurii de sub căpetenia mea; de nu voi iscăli, mai rău, căci Tudor mă va 
spânzura ca pe un nesupus!... 

— Bine zici tu, mă Enescule! 

— Auzi acolo! reluă Urdăreanu, ce tăcuse pân-aci. Auzi vorbă, să 
răspundem noi de faptele neferilor noștri; dar am văzut oștirea lui Kutusof, 
oştire împărătească, cu hazna mare de bani, cu zaherele după dânsa, cu 
doctori, cu spiţerii; şi cu toate acestea ostașii spărgeau prăvălii, furau fete şi 
nu li se tăia capul, nici îi puneau în spânzurătoare, precum pune 'Tudor pe 
neferii noştri, ce nu sunt decât nişte copii adunaţi după cum s-a putut și fără 
cea mai mică cunoştinţă despre datoria ostăşească. 

— Urdăreanu are dreptate, zise Enescu, reluând vorba. Noi n-am 
descărcat până acum nici o pușcă în vrăjmașii ţării şi vreo câteva sute dintr- 
ai noștri au căzut jertfă mâniei lui Tudor. Asta este o zaveră tainică 
împotriva vieţii noastre şi nimic mai mult. Pentru aceasta ne-am părăsit noi 
părinţii şi pașnicele îndeletniciri, ca să ne omoare ca pe niște vite? 

— Ce trebuie dar să facem? rostiră toţi căpitanii deodată, aţintind ochii 
asupra Enescului și strângând mânerele iataganelor cu convulsiune. 

— Să nu iscălim neomenosul înscris ce ni se cere. 

— Să nu-l iscălim! repetară tinerii ostaşi. 

— Juraţi? 


— Jurăm! 

În momentul când cei patru căpitani întorceau feţele către răsărit şi 
îngenuncheau să jure, o lovitură se auzi în ușa casei. 

— Cine este? întrebă Enescu, punând mâna pe iatagan. 

— Oameni buni, răspunse o voce de afară. 

— Numele voastre! 

— Căpitanul Macedonski, bulucbaşa Prodan şi stolnicul Dinu Păturică. 

— Voi sunteţi? întrebă Enescu deschizând ușa. 

— Da bine, ce faceţi voi aci singuri? întrebară noii veniţi; mă tem că vă 
sfătuiți ceva împotriva stăpânirii, adaose Macedonski cu un zâmbet 
întunecat. 

— Eu nu cred una ca aceasta, zice Păturică, silindu-se a da feţei sale un 
aer de încredere. 

— Nici eu, adaose bulucbașa Prodan. 

— la să lăsăm la o parte aceste secături şi să venim la lucrul cel de 
căpetenie, zice Macedonski. la spuneţi, băieţi, cum vi s-au părut omorurile 
de alaltăieri? 

— Care omoruri”? întrebă Păturică, prefăcându-se că nu știe nimic despre 
dânsele. 

— Cei doi căpitani şi trei panduri spânzurați de Domnul Tudor în 
sălciile din grădina Brâncoveanului. 

— Sărmanii băieţi!... Şi pentru ce i-a spânzurat? 

— Pentru lucru de nimic, pentru că vrea şi poate. 

— Și fiindcă suntem proști de ne supunem unui gâde, răspunseră cei 
patru juni căpitani. 

— Aveţi dreptate, copii, zise Macedonski, dar ce o să facem? El este 
stăpân şi noi slugi; trebuie dar să ne supunem. 

— Nu este adevărat, căpitane, zise Enescu înfuriat. Noi ne-am sculat ca 
să ne luptăm pentru drepturile ţării; să ne trimită dar împotriva turcilor care 
au intrat în ţară, ca să murim ca niște viteji, iar nu să ne omoare cu moartea 
cea mai ruşinoasă. 

— Căpitanul Enescu are dreptate, zise Păturică, văzând intrigile sale 
reieșind pe deplin. Astă tiranie nu e mai de suferit și dacă nu veţi lua 
măsuri, să ştiţi cu hotărâre că toţi câţi sunteţi aci veţi muri în spânzurătoare. 

— Aşa este! Stolnicul Păturică are mare dreptate! rosti adunarea 
întreagă. 


— Oştirea lui Ipsilant, pe oriunde trece, arde şi jefuieşte, și cu toate 
acestea Ipsilant n-a spânzurat nici un căpitan, nici măcar un nefer până 
acum, adaose Păturică. 

— Aşa este, precum zici; dar ia învaţă-ne, arhon stolnice, ce trebuie să 
facem ca să scăpăm de această fiară sălbatică? 

— Nimic mai mult, decât să vă alegeţi altă căpetenie. 

— Dar bine, noi am jurat să-i fim supuşi şi credincioşi, zise adunarea 
întreagă a căpitanilor. 

— Aţi jurat, replică Păturică cu un zâmbet plin de amărăciune și dispreţ, 
dar nu știți voi că jurămintele nu sunt decât niște marafeturi născocite de 
domnii şi căpeteniile noroadelor, ca să despoaie şi să omoare pe supușii lor 
mai cu înlesniri și fără temere? 

— Ce voieşti, dar, să facem? 

— Faceţi ce veţi voi; lăsaţi pe Tudor să vă taie ca pe vite. 

Aceste din urmă cuvinte, fiind pronunţate de Păturică cu un mare dispreţ 
ascuns sub masca nevinovăţiei, produse un efect straniu în inimile 
căpitanilor; cei mai maturi dintr-înșii erau pentru călcarea jurământului și 
alegerea altor căpetenii; junii, din contra, ţineau mult la jurământ, dar erau 
de părerea să facă o revoluţiune, prin care să silească pe Domnul Tudor a le 
da garanţii solide pentru încetarea vărsării de sânge pe viitor. 

Aceste idei fură discutate cu zgomot mare; partidele începură a se 
incrimina şi a se amenința una pe alta și poate că ar fi vărsat chiar sânge 
nevinovat, dacă nu intervenea Păturică, care vedea în această atitudine 
zădărnicirea viselor sale celor ambiţioase. 

— Opriţi-vă, fraţilor! zise el intrând în mijlocul înfuriaţilor căpitani. Și 
unii și alţii aveţi dreptate; dar înţelepciunea cere să alegem un mijloc prin 
care să putem ajunge la luarea măsurilor de asigurare pentru viitor. Mijlocul 
acesta îl cunosc numai eu. 

— Arată-ni-l şi nouă! 

— Bucuros, dacă făgăduiţi că veţi urma poveţele mele. 

— Făgăduim! ziseră toţi deodată. 

— Să aşteptaţi şapte zile și dacă până-atunci Tudor nu va mai omorî pe 
nimeni, să ne adunăm iarăși aici şi să chibzuim despre cele ce trebuie să 
facem; iar dacă în cursul acestor șapte zile omorurile vor urma ca în trecut, 
atunci să părăsiți pe Tudor şi să vă alegeţi de căpetenii pe Macedonski și 
hagi Prodan. Vă mulţumiţi, flăcăi, ori ba? 

— Ne mulţumim! 


— Din toată inima? 

— Din toată inima! 

— Atunci dar, faceţi amândouă tarafurile câte un înscris și, după ce le 
veţi iscăli, să mi le daţi mie în păstrare, ca, după trecerea celor șapte zile, să 
ne adunăm iarăşi aici, ca să pedepsim pe cel ce-și va călca cinstea și 
iscălitura. 

— Să se facă înscrisurile! zise Macedonski, silindu-se să ascundă 
bucuria ce simţea în inimă. 

Înscrisurile se făcură şi se deteră în mâna lui Păturică; iar după aceea 
chemară doi panduri și-i trimiseră să aducă demâncare şi băutură. 

Cina dură mai mult de două ore şi pot încredința pe lectorii noştri că nu 
avea nici cea mai mică asemănare cu cina celor șapte înţelepţi ai Eladei; iar 
pe la miezul nopţii, oaspeţii îşi luară rămas bun unii de la alţii și se duseră 
fiecare la locuinţa sa. 

Păturică încălecă pe armăsar şi se îndreptă spre Bucureşti, urmat de 
complicele său. Bucuria lui era nemărginită din cauza marelui rezultat ce 
dobândise cu atâta înlesnire. 

— Ei, Năstase, zise el arnăutului, aruncând câteva priviri în lături, ca să 
se asigureze despre vreo cursă ce i s-ar fi putut întinde de inamicii săi; ia 
spune-mi, cum ţi-ai petrecut timpul, cât ai lipsit de lângă mine? 

— Bând și mâncând, cucoane, să fie cu iertăciune. 

— Şi cu cine ai făcut toate acestea? 

— Cu arnăuţii lui bulucbaşa Prodan. 

— la spune-mi, ce mai zic ei despre mersul treburilor? 

— Omorurile de alaltăieri i-au tulburat foarte mult, cucoane; unii vor să 
fugă la Ipsilant, alţii la bulucbașa Sava și sunt foarte puţini cei care voiesc 
să mai rămână în ordia lui Tudor; apoi unde mai pui şi blestematele de 
înscrisuri ce... 

— Ce înscrisuri sunt acelea? 

— Domnul Tudor cere înscrisă chezășie de la toți căpitanii pentru 
purtarea neferilor de sub ascultarea lor. 

— Şi ei o să dea? 

— Vai de ei de vor da. 

— Da de ce? 

— Pentru că mâine seara o să se calce patru case boierești. 

— De unde ştii tu aceasta? 

— O ştiu, fiindcă i-am îndemnat eu. 


— Aferim, Năstase! Dar ia spune-mi, o să se ţie ei de cuvânt? 

— Negreșit, fiindcă o să fiu cu dânșii și o să-i ţin de scurt. 

— Sileşte-te, Năstase, cât vei putea, s-o scoţi la cale cu bine şi vei avea 
de la mine o sută de mahmudele bacșiș. 

— Ştii ce, cucoane Dinule? Fă-mă mai bine polcovnic de judeţ și nu-mi 
mai da acele mahmudele. 

— Prea iute mergi, dragul meu Năstase. 

— Ba nicidecum, cucoane Dinule. Muruz vodă a făcut pe arnăutul său 
ispravnic; de ce oare domnia ta să nu mă faci pe mine polcovnic? 

— Fii cuminte şi te voi face. 

Conversaţiunea călătorilor noştri trecu de la o cestiune la alta şi numai 
atunci se întrerupse, când caii se opriră ca din instinct la porţile caselor lui 
Păturică. 

Armnăutul descălecă de pe cal şi deschise poarta stăpânului său, care, 
sărind cu iuţeală de pe frumosul armăsar, se duse drept în iatacul său de 
dormit, ca să-și aline printr-un dulce somn agitaţiunea ce-i pricinuise marele 
său succes. 

Acum vino tu, Morfeu, care închizi cu dulceaţă ochii plugarului ostenit 
de munca zilei și pe ai tinerei mame ce veghează lângă capul micului ei 
copilaş; veniţi și voi, vise amăgitoare, care deschideţi avarilor minele de aur 
ale Americii şi prin închipuiri măgulitoare ușuraţi suferințele sclavilor și 
faceţi pe devoţi să guste din fericirea paradisului! Părăsiţi întunecoasele 
voastre locașuri şi veniţi în camera acestui infam ca să-i închideţi ochii prin 
narcotica voastră suflare; daţi-i vise frumoase, faceţi să dispară de pe 
fruntea lui acele încrețituri săpate de infamie și crimă! Dar mă tem că voi 
nu veţi putea să-l adormiţi, căci pasiunea care mușcă fără milă din rărunchii 
lui este mult mai mare decât magica voastră putere. Este setea de mărire 
care îndeamnă pe Cesar a trece Rubiconul înarmat, ca să înfigă pumnalul în 
inima republicii romane; este mândria și răzbunarea care sili pe tiranul 
Hipias a veni în patria sa cu perșii lui Dariu, spre a o face să treacă prin foc 
şi sabie!... El va fi mâine stăpân absolut peste o parte din ţară şi dacă 
fatalitatea va voi, poate să devie biciul ţării întregi. 

Ciocoiul avea în adevăr mare necesitate de repaos, ca să-și restabileze 
puterile fizice slăbite de atâtea zguduiri morale; dar somnul nu putea să 
închidă pleoapele ochilor săi, cu toată silința ce întrebuința ca să poată 
adormi un moment măcar. 


Orele nopţii sunt foarte lungi pentru cei ce nu au somn și mai cu seamă 
pentru aceia a căror conștiință este pătată de crimă. 

Păturică, văzând neputinţa de a adormi, cercă a se distra prin lectură; luă 
dar o carte de pe masă și deschizând-o citi din întâmplare aceste cuvinte: 
“Văzut-am pe cel fără de lege înălțându-se ca cedrii Libanului; puţin însă, și 
el nu mai era; puterea şi mândria lui pierise cu sunet!” Acest verset din 
psalmii regelui-poet, ce făcea aluzie la dânsul, îl făcu să închidă cartea și să 
pună mâna pe alta; dar deschizând-o şi pe aceea dete peste maxima aceasta: 
“Și ce va folosi omului de va câștiga toate avuţiile lumii acesteia şi își va 
pierde sufletul?” 'Trânti cu mânie şi această carte şi sculându-se de pe pat 
începu a se preumbla prin cameră cu fața descompusă de nedormire. 

Noaptea, în fine, se pregătea a părăsi emisferul nostru. Un zgomot de 
căruțe și voci omenești anunțau deșteptarea poporului și punerea lui în 
mișcarea obișnuită de toate zilele. 

Ciocoiul se plimba neîncetat, căutând în osteneala corpului somnul ce-l 
părăsise; dar deodată urechea lui fu lovită de vocea nazală și ascuţită a unui 
precupeţ care cânta într-un fel comic cântecul acesta: 


Ipsilanti feldmarşal, 
Deca pende vinărar; 
Ofițerii cei mai mari, 
Bragagii și covrigari. 


Nu ştim care va fi fost adevărata impresiune ce produse în spiritul 
ciocoiului aceste versuri, care cu multă concisiune descria atât de bine pe 
capii Eteriei greceşti; știm numai că un zâmbet de fiară sălbatică apăru pe 
buzele sale și se pierdu cu iuţeala fulgerului. 

Sunt crime care spăimântă pe cel mai mârşav și mai degradat tâlhar; dar 
Păturică avea o natură de fier; el se afla în preziua vânzării celui mai mare 
bărbat al României şi, cu toată grozăvia acestei crime, conștiința lui nu era 
încă tulburată; și dacă îl văzurăm neliniștit, acesta este efectul acelui 
neastâmpăr ce simte tot omul ambițios când reuşeşte în planurile sale, iar nu 
al remuşcării. 

În fine, după câteva momente de cugetări adânci, el se puse pe pat şi 
adormi. 


Note 


1. 1 Vezi Cioranu, p. 50 şi Istoria revoluţiunii elinești de 'Tricupi şi Ioan Filimon. (n. N. F.) 


Capitolul XXX 


Alesandru Ipsilant şi Eteria grecească 


Revoluţiunea grecilor din Elada şi din celelalte provincii ale Imperiului 
Otoman, privită din adevăratul ei punct de vedere, este plină de severitate și 
de o lugubră maiestate. Când grecii, bătrâni și tineri, femei şi copii, luară 
armele în mâini, nu o făcură acesta pentru desfiinţarea unei legi apăsătoare 
oarecum, nici pentru gonirea unui tiran ordinar care întârzie, dar nu distruge 
cu totul progresul unui popor. Ei se ridicaseră ca să se libereze de 
sălbaticele orde otomane, ce de mai multe secole le violau consoartele și 
fecioarele, le pângăreau religiunea și îi omorau după capriciu prin cele mai 
nesuferite torturi! 

Planul acestei revoluţuni era să răscoale toate popoarele din Orient și, la 
o zi hotărâtă, să se arunce asupra turcilor şi să-i zdrobească deodată. 

Între comandirii aleşi de comitetul revoluţionar ca să puie în lucrare 
această mișcare, de la care atârna liberarea sau desăvârșita pieire a Greciei, 
era și Alesandru Ipsilant. 

Consiliul revoluţionar, bazat pe sentimentele patriotice ale acestui june 
şi pe experienţa lui în arta rezbelului, îi încredințase una din cele mai grele 
părţi ale întinsului plan de revoltă. 

El dar căta să treacă Dunărea prin România, ca să revolteze 
populaţiunile slave din Turcia şi, pus în capul lor, să străbată Bulgaria, 
Tracia şi Macedonia spre a se uni cu grecii din Elada, Ipir şi Tesalia şi a 
combate împreună și cu succes armatele otomane, puse în confusiune prin 
această generală insurecţiune. 

Planul era bine combinat şi poate că ar fi reuşit în toată întinderea sa, 
dacă armata lui Ipsilant ar fi avut disciplina şi moralitatea ce s-ar fi pretins 
de la niște oameni care luaseră armatele în mâini pentru o cauză atât de 
sacră. Dar aceste virtuţi lipseau sau cel puţin erau foarte rare în armata lui 
Ipsilanti?. Să mai adăugăm şi disprețul ce aveau grecii asupra românilor și 
slavilor, plus ideile de panelinism ce Ipsilant şi căpitanii lui le manifestau cu 
atâta ușurință în faţa acestor popoare pe care trebuiau să-i linguşească şi ne 
vom convinge despre tristul rezultat ce avu mișcarea grecilor în Principate. 

La 22 februarie din anul 1821 Ipsilant trecu în Moldova şi se declară 
liberator al naţiunii grece, iar după aceea dete mai multe proclamaţiuni prin 
care asigura pe moldoveni că, pe cât timp va sta armata sa acolo, nu vor 


suferi nici un rău de la dânsa; dar faptele deteră o aspră dezminţire acelor 
frumoase proclamaţiuni, căci pe dată urmă asasinarea neguţătorilor turci din 
Iași şi Galaţi şi jafurile cele nemaivăzute. 

În fine, armata Eteriei, mărită prin corpul lui Vasile Caravia şi Iordache 
Olimpie, intră în Ţara Românească; iar la 25 mai ajunse la satul Colintina și 
formă acolo cuartirul ei general!” 

Ipsilant primi închinăciunile boierilor, ale clerului și pe ale tuturor 
tagmelor ostăşeşti și neguțătoreşti. Lingușirile însă ce i se făceau în toate 
zilele de către fanarioți şi câţiva români corupți, ce voiau să exploateze 
Eteria în interesul lor, ameţise foarte mult capul acestui căpitan; dar tocmai 
când bietul om se obișnuise cu viaţa și pompa domnească, la care începuse 
să aspire, primi trista ştire că turcii au intrat în ţară prin mai multe părți şi că 
ei se îndreaptă asupră-i cu forțe considerabile, ca să-l zdrobească deodată. 

Aceste ştiri nefavorabile îndemnară pe Ipsilant să-și ridice lagărul de la 
Colintina și să-l așeze la Târgovişte, loc foarte priincios pentru apărare și 
mânuirea intrigilor sale în contra lui Tudor Vladimirescu. 

După ce el îşi așeză oștirea în lagăr fortificat cu șanțuri şi trimise 
despărțiri mici de amăuţi ca să cuprindă strâmtorile munţilor, spre a se 
putea refugia la caz când oştirile turceşti ar fi învins pe ale sale, se dete apoi 
cu totul la realizarea planurilor sale celor ambiţioase. 

Într-o zi el se afla singur în camera sa, absorbit în meditaţiuni; dar când 
se deşteptă din acea momentanee uimire, văzu pe Păturică stând cu mâinile 
la piept și smerit ca un călugăr. 

Fanariotul îl fixă puţin, apoi îi zise fără preambule: 

— la spune-mi, arhon stolnice, cum merg treburile noastre? 

— Foarte bine, măria ta! 

— Tălmăceşte-mi ce înţelegi dumneata prin acest foarte bine. 

— Hârtiile acestea te vor pliroforisi mai bine decât mine, măria ta, 
răspunse ciocoiul, cu aer triumfător și prezentând lui Ipsilant cu mândrie 
înscrisurile căpitanilor. 

Fanariotul le citi cu multă nerăbdare, apoi, după ce privi pe Păturică cu 
un fel de admirare amestecată cu dispreţ, zise: 

— Încep a crede, arhon stolnice, că elciul care te-a sistisit la mine n-a 
cunoscut darurile ce ai; dumneata ești un om mare, întreci în istețime chiar 
pe Nesselrode al Rusiei; dar eşti cam... adaose fanariotul cu aer 
batjocoritor. 


Ciocoiul suferi această umilire cu sânge rece prefăcut, ba încă făcu şi 
câteva complimente, ca să ascundă și mai bine tulburarea sa. 

— Dar dacă omorurile vor înceta? adaose Ipsilant, atunci aceste 
înscrisuri vor rămâne hârtie albă; ai, ce zici? 

— Zic, măria ta, că omorurile s-au săvârşit: doi arnăuţi de ai lui Prodan 
s-au spânzurat la puţul de piatră după Podul Calicilor, doi în Dealul Spirii şi 
unul dinaintea lagărului de la Cotroceni. 

— Dar căpitanii cu înscrisurile, ce zic ei despre aceasta? Nimic pe faţă, 
dar într-ascuns au şi ales de căpetenii ale lor pe Macedonski şi Prodan și 
acum nu aşteaptă decât vreme cu prilej ca să omoare pe Tudor. 

— Foarte bine, dar ei pot să-şi schimbe gândul. 

— Nu, măria ta; sunt atât de bine încredințat despre aceasta, încât aş 
putea chezășui cu capul meu că de astă dată ei se vor ţine de cuvânt. 

— Astea sunt vorbe, arhon stolnice; eu cunosc foarte bine pe români. Ei 
îţi făgăduiesc astăzi totul şi mâine nu-ţi dau nimic. 

— Ai dreptate, măria ta, să te îndoiești, fiindcă nu cunoşti întâmplările 
din urmă. 

— Care întâmplări? Vorbeşte! 

— Omorurile din urmă. 

— Altele proaspete?... Spune-mi degrab! 

— De la ridicarea lagărului din Cotroceni şi până la Golești a spânzurat 
peste treizeci de panduri, tot băieţi tineri, unul şi unul. 

— Ce spui, arhon stolnice?... S-au întâmplat toate acestea? 

— Ai răbdare, măria ta, că n-am sfârşit! exclamă ciocoiul mândru de 
triumful său. 

— Vorbeşte, căci mor de nerăbdare! 

— După ce ajunse Tudor la Goleşti, află prin iscoadele (spionii) sale, că 
patru din cei mai voinici căpitani?! nu voiesc să dea înscrisurile cerute și 
numaidecât spânzură pe doi dintre dânșii în niște sălcii; în sfârșit, dacă 
măria ta voieşti să te încredințezi și mai bine că m-am ţinut de cuvânt, dă- 
mi pe căpitan Iordache cu două sute de amăuţi și îţi jur că-ţi voi aduce pe 
Tudor legat cot la cot. 

— Bravo, arhon stolnice! acum te înțeleg. Și, deschizând ușa, chemă pe 
grămăticul său și îi zise: Spune lui Iordache să ia două ortale de arnăuţi 
aleşi şi să se ducă la Goleşti cu dumnealui, şi să împlinească cu strășnicie 
orice-i va porunci. 

Grămăticul plecă capul până în pământ și ieși împreună cu Păturică. 


Note 


1. 1 Ca să convingem mai bine pe lectorii noştri despre suferințele acestui popor în adevăr martir, 
dăm aici un fragment dintr-o baladă grecească, trasă din colecțiunea de cântece populare 
tipărită în Atena de N. Anghelidi: 

[text grecesc omis] (n. N. F.) 

Traducerea textului omis: (Până când, voinicilor, să trăim prin strâmtori, singuri ca nişte lei, pe 
piscuri, în munţi? Până când să locuim prin peşteri, să avem înaintea ochilor doar desişuri, să 
fugim de lume din pricina robiei, să pierdem patria, frații, părinţii, prietenii și toate rudele 
noastre? Mai bine un ceas de viață liberă decât patruzeci de ani în robie și închisoare. La ce-ţi 
foloseşte să trăieşti şi să fii în robie? Gândeşte-te cum te frig în foc în fiecare ceas... Domn, 
dragoman, vizir de-ai fi, tiranul te face să piei pe nedrept. Slujeşti toată ziua la orişice ţi-ar 
spune, iar el, la rându-i, încearcă iarăşi și sângele să-ţi bea.) 

2. î Ca să nu trecem de calomniator, punem în faţa lectorilor noștri proclamația lui Ipsilant dată 
către armata sa, când s-a văzut silit a o părăsi şi a trece în Austria. Dintr-acest document 
necontestabil se poate convinge fiecare că armata lui Ipsilant era în mare parte compusă din 
tâlhari de drumuri, laşi şi trădători: 
“Proclamaţia principelui Alesandru Ipsilant 
dată la fuga sa din România 
Rezbelnici! Nu, nu mai voiesc a profana acest sacru și onest nume chemându-vă pe voi astfel. 
Turmă fricoasă de oameni! Trădările și actele voastre sedițioase mă silesc a vă părăsi. De aci 
înainte orice legătură între voi şi mine este ruptă. Atât numai că îmi va rămâne în fundul 
sufletului ruşinea că v-am comandat. Voi ați călcat jurămintele, ați vândut pe Dumnezeu şi 
patria, m-aţi vândut şi pe mine chiar în minutul în care speram a învinge sau a muri cu voi. 
Astfel dar vă părăsesc. Adresaţi-vă turcilor, care singuri sunt demni de ideile şi tendinţele 
voastre. Părăsiți pădurile, coborâți-vă din munţi, aceste aziluri ale fricii voastre, şi mergeţi la 
turci să le sărutați mâinile încă fumegând de sacrul sânge al supremilor preoți, patriarhi, 
episcopi şi o mie de alți fraţi de ai voştri inocenți, masacrați fără milă. Dar grăbiţi-vă a vă 
cumpăra sclavagiul cu viața voastră, cu preţul onorii femeilor şi copiilor voştri. 
Iar voi, umbre ale adevăraţilor elini din sacrul batalion, care cu trădare ați căzut victimă 
fericirii patriei voastre, vouă, recunoştinţa compatrioţilor voştri. Puțin va trece şi se va înălța 
coloana ce va face nemuritoare numele voastre. 
În litere aprinse sunt însemnate în fundul inimii mele numele amicilor mei care mi-au arătat 
până în sfârşit încrederea și sinceritatea lor. Aducerea lor aminte va răcori totdeauna sufletul 
meu. 
Dau disprețului general, dreptăţii legilor şi blestemului compatrioților pe călcătorul de 
jurământ și vânzătorul căminar Sava, pe spionii şi pe cei dintâi ce înlesniră dezertările, pe 
Constantin Duca, Vasile Barla, Gheorghe Manu fanariotul, Grigore Şuţu fanariotul şi pe 
depravatul ton jabl'bion Nicolae Scufu. 
Asemenea aridic şi lui Vasile Caravia titlul de camarad de arme, pentru nesupunerea și 
necuviincioasa lui purtare. 
Alesandru Ipsilant 
Râmnic, 8 iunie 1821”. 
(Vezi Istoria României de Palauzof.) (n. N. F.) 

3. 1 Miliția eteriștilor era compusă din corpurile şi despărțirile acestea: 


Întâiul corp, sub comanda lui Nicolae Ipsilanti, se alcătuia din: 


Tagmatarhia lui Duca - 1.930 

Hiliarhia lui Orfano - 300 

Despărțirea lui Ghica din escorta lui Al. Ipsilant, alcătuită din slavi - 60 
Despărțirea lui Manu - 150 

lui Costa Balticos - 60 

lui Caloiani - 100 

Cazacii - 200 

2.850 


Al doilea corp, sub comanda lui George Ipsilant: 


Tagmatarhia lui Caravia - 350 
Hiliarhia lui Colocotroni - 275 

lui Vasile 'Tudorov - 350 
Despărțirea lui Mihail - 180 

Ulanii lui Tarkovski - 70 

Escorta principelui Cantacuzin - 50 
1.275 


Al treilea corp, al Olimpianului Iordache: 
Amăuţii - 1.500 
Al patrulea corp, al lui căminaru Sava: 
Arnăuţii de sub comanda lui Sava - 800 
Arnăuţii de sub comanda lui deli-baş Mihale - 120 
Arnăuţii de sub comanda lui Ghence - 100 
1.020 
Ieros Lohos sau batalionul sacru - 450 
Despărțirea moldovenilor - 300 
. 1? Aceşti patru căpitani se numeau: loan Oarcă, Ghiţă Cuţui, Ene Enescu și loan Urdăreanu. 


Doi dintre ei, cunoscând gândul lui Tudor, scăpară prin fugă; iar pe ceilalți i-a spânzurat (vezi 
Cioranu, p. 83-84). (n. N. F.) 


Capitolul XXXI 
Cu rogojina aprinsă-n cap şi cu jalba-n proţap 


România, această țară mănoasă și împodobită de natură cu toate darurile, 
a fost ursită de soartă să sufere toate relele fizice și morale: cutremurele de 
pământ, inundările râurilor, epidemiile omorâtoare, incursiunile ordelor 
barbare, jafurile domnilor fanarioți; toate aceste flagele pustiitoare păreau 
create de fatalitate numai ca să nimicească această nenorocită ţară. Dar ea a 
rezistat cu bărbăţie la toate loviturile şi a mers pe calea însemnată ei de 
provedinţă, purtând pe umeri crucea martirului ca mântuitorul lumii. 

Au fost în adevăr timpi când suferințele zdrobise curajul românilor. 
Inamicii noștri, crezând că luxul și moliciunea introduse de dânșii au stins 
în inima poporului român simțământul de naţionalitate și libertate, săltau de 
bucurie; dar se amăgeau, căci românul se deștepta tocmai la timp și cu 
armele în mână le proba că este încă viu și gata a se lupta pentru drepturile 
sale. 

Revoluţiunea de la 1821, ce este ea oare dacă nu vocea disperării 
ridicată contra apăsării? Oare nu arată ea de ajuns pe un popor viu şi hotărât 
a muri sau a trăi pentru libertate? 

Dar să ne oprim aci şi să arătăm lectorilor noștri pozițiunea ţării înainte 
şi după izbucnirea acestei revoluţiuni sociale. 

Desele năvăliri ale oştirilor lui Pazvantoglu și ale altor pași răzvrătiți în 
contra împărăției turcești spăimântase atât de mult pe locuitorii ţării, încât îi 
făcuse să devină un popor aproape nomad, gata în tot momentul a-şi părăsi 
locuinţa și rodul ostenelilor sale, ca să-și scape viaţa în crăpăturile munţilor 
sau peste hotarele țării, unde nu putea să-i ajungă iataganul manafului și 
lăcomia de bani a fanariotului. 

Rezbelul ruso-turcesc, început la 1806 şi terminat la 1812, slei ţara și pe 
locuitorii ei atât de mult, încât comandirii armatelor rusești supuseră chiar 
pe preoți şi diaconi a le da proviant și care de transport; ba încă, pentru 
ruşinea omenirii, s-au văzut în acea campanie fapte care indignează pe tot 
omul cu inima dreaptă. Comisarii de aprovizionare ruşi, după ce că cereau 
mai multe provizi -uni decât le trebuiau, apoi la plecarea lor le vindeau 
înapoi sărmanilor locuitori, stricate şi cu preţul întreit mai mult de ceea ce 
costau. 


Domnia lui Caragea, deși pe la început promitea ceva pentru ușurarea 
țării, dar mai în urmă căzu şi dânsa în greșalele domniilor trecute; 
funcțiunile cele mai însemnate se dădeau grecilor veniţi cu domnul din 
Stambul; iar boierii români erau disprețuiţi şi exilați, dacă cutezau a-și 
apăra onoarea. 

Veniturile ţării se vindeau în total la favoriţii greci, care despoiau fără 
milă pe nenorociţii locuitori. Dreptatea se vindea pe bani şi, când se 
întâmpla vreo judecată între un fanariot şi un român, oricât de lămurit ar fi 
fost românul, procesul se câștiga de fanariot. 

Aceste mari şi nemaiauzite nedreptăţi siliră pe Jianu, Gruia și alții a se 
face tâlhari de drumuri şi a-şi răzbuna omorând pe fanarioți şi pe ciocoii 
parveniţi și ajutând pe săraci. 

lată jalnica stare în care se afla ţara înaintea revoluţiunii; dar ea deveni 
mai rea sub revoluţiune, căci dacă sub un guvern legal se comiteau atâtea 
abuzuri, oare câte nu s-ar fi putut comite când o parte din ţară se guverna de 
o căimăcămie slabă și fără prestigiu, alta de Ipsilant, iar restul de Tudor 
Vladimirescu? 

Dinu Păturică, ca om dibaci în jafuri și mâncătorii, prevăzuse cât de 
mari treburi putea să facă într-o asemenea stare de lucruri; prevăzuse, în 
fine, că a sosit împărăţia ciocoilor şi se pregătea a se folosi de dânsa. 

Astfel dar, după ce acest monstru comise fără cea mai mică sfială toate 
crimele, după ce făcu să se verse atâta sânge nevinovat pentru realizarea 
ambiţioaselor sale planuri, el vându chiar pe Tudor Vladimirescu, omul cel 
mai mare al României, precum arătarăm în capitolul precedent. 

În ziua, dar, când el făgădui lui Ipsilant că-i va aduce pe Tudor legat, se 
puse în fruntea cohortei de asasini și se îndreptă către satul Golești. 
Ajungând acolo, se sfătui mai întâi cu Iordache, Ghencea și Farmache, 
căpeteniile arnăuţilor ce-i dăduse Ipsilant pentru executarea trădării, apoi, 
după aceea, intră în lagăr şi aţâţă revolta. În fine, Tudor fu prins și dus între 
arnăuţi la Câmpulung, iar de acolo la Târgoviște, unde mai în urmă fu 
asasinat. 

A doua zi după împlinirea acestei grozave trădări, Păturică se înfățișă 
înaintea lui Ipsilant cu acel aer de impertinenţă propriu asasinilor plătiţi şi, 
după ce făcu închinăciunile obișnuite fanariotului, îi zise: 

Să trăieşti, măria ta! Tudor Vladimirescu nu-ţi va mai tulbura liniștea de 
acum înainte. 

— Da de ce? 


— Fiindcă el nu mai trăieşte. 

— 'Tălmăceşte-mi, arhon stolnice. 

— Astă-noapte eu, împreună cu căpitan Caravia şi câţiva arnăuţi, l-am 
luat din temniţă şi l-am dus pe malul iazului, apoi, după ce l-am tăiat în mici 
bucăţi, l-am aruncat în puţul de lângă grădina lui Geartolu. 

Ipsilant luă de pe masă o hârtie îndoită și dând-o lui Păturică îi zise: 

— Slujbă pentru slujbă, arhon stolnice. Ține acest pitac: printr-însul te 
orânduiesc ispravnic la Prahova şi Săcuieni și dacă Dumnezeu îmi va ajuta, 
precum nădăjduiesc, te voi face caimacam al Craiovei. 

Ciocoiul făcu trei temenele până la pământ şi sărută mâna lui Ipsilant cu 
o recunoștință prefăcută, apoi ridicându-se în sus exclamă cu voce 
declamată: 

— Să trăieşti întru mulţi ani, măria ta; să-ți ajute Dumnezeu a te pune pe 
scaunul strămoșilor măriei tale, pentru fericirea noastră, a nemernicilor 
măriei tale slugi. 

— Destul, arhon stolnice, destul; du-mi-te acum cu Dumnezeu și te 
sileşte să faci fericirea locuitorilor acestor două judeţe ce ţi-am încredinţat; 
dar bagă bine de seamă, să nu-i faci prea fericiţi, mă înţelegi?... căci poate 
să ţi se întâmple vreun rău. 

Oricât era de prefăcut, Păturică tot nu putu să reziste acestor cuvinte 
pline de ironie şi cu două înţelesuri; plecă dar capul în jos, ca să ascundă 
întipărirea ce-i făcuse şi, după ce mai făcu o mătanie până la pământ, se 
duse. 

După câteva zile de ospeţe şi veselii date amicilor săi pentru ridicarea sa 
la această mare și bănoasă funcţiune, el plecă să ia în posesiune judeţele pe 
care devenise stăpân. Pe atunci, ca şi în ziua de astăzi, erau la modă 
proclamaţiile şi profesiunile de credință, Ipsilant da pe toată ziua câte una, 
Tudor Vladimirescu asemenea, fără a mai vorbi de pitacele căimăcămiei lui 
Calimah vodă, ce se lipeau pe ziduri în toate zilele. 

Ciocoiul, ajungând la Bucov, locul nașterii sale, porunci să adune pe toţi 
boierii din amândouă judeţele, toate isnafurile și pe opincari; iar când 
mulțimea celor chemaţi umpluse curtea isprăvniciei, el se arătă în pridvor şi 
le citi această proclamaţiune: 


"Fraţi boieri, neguţători și opincari, 
Dumnezeiasca pronie, milostivindu-se asupra acestei nenorocite patrii, 
m-a ridicat la vrednicia de ispravnic al acestor două judeţe. Dumnezeu cel 


atotputernic ştie mai bine decât voi toţi libovull!! cel fierbinte ce arde în 
inima mea pentru fericirea voastră. Să ştiţi dar cu hotărâre, fraților, că pe cât 
timp voi fi cu voi, nimeni nu va fi asuprit cu o para mai mult peste ceea ce 
hotărăște nezamul. Ludele și celelalte iraturi ale stăpânirii de acum înainte 
se vor împlini de către oameni cinstiţi şi cu frica lui Dumnezeu; mituielile şi 
mâncătoriile vor lipsi cu totul. Cei năpăstuiţi să vie la mine și-și vor afla 
dreptatea; căci doresc ca razele fericirii să străbată până în bordeiul cel 
ticălos al opincarului. 
Amin, fie, fie." 


Cuprinderea acestei proclamaţiuni și mai cu seamă accentul dramatic și 
gesturile ritoriceşti cu care o pronunţase Păturică făcu o mare întipărire între 
auditori, căci ei nu cunoșteau încă adevăratul înţeles al proclamaţiunilor. 

Primele zile ale administrării lui Păturică fură consacrate în scoaterea 
amploiaților celor vechi şi orânduirea altora care să corespundă cu 
intenţiunile sale. Între aceşti noi ciocoi, aleşi de Păturică după chipul și 
asemănarea sa, era și unul numit Neagu Rupe-Piele, om născut să fie călău 
şi care se silea prin cruzimi nemaiauzite a nu-și strica reputaţiunea 
prenumelui său. Pe acesta îl alese Păturică de împlinitor al tuturor jafurilor 
ce făcea. 

A descrie cu de-amănuntul despoierile şi caznele ce sufereau locuitorii 
de toate clasele de la acest monstru ar fi o lucrare de care pana noastră s-ar 
indigna. E de ajuns a spune numai că birul se împlinea de la sărmanii săteni 
de câte trei și patru ori pe un trimestru; taxidarii luau întreită zeciuială 
pentru oierit, ierbărit, tutunărit și vinărit şi când sătenii nu mai aveau cu ce 
să plătească, îi ungea cu păcură și îi lega de copaci, ca să-i înţepe viespile și 
tântarii, apoi le vindea dobitoacele şi, după ce-i sărăcea cu desăvârșire, îi 
închidea în coşare, ca să nu poată reclama la stăpânire. 

Într-o zi Dinu Păturică sta închis într-o odaie împreună cu Neagu Rupe- 
Piele și încheia socotelile trimestriale. Suma adunată se ridica la o cifră de 
patru ori mai mare de ce s-ar fi cuvenit după lege. 

— Puţini bani, Neagule, foarte puţini, zise ciocoiul: eu credeam să-mi 
aduci trei mii pungi de bani. 

— E! e! cucoane Dinule, mulțumeşte-te și pe atât. 

— Şi de ce aşa, când am fi putut să strângem mai mult? 

— Dar bine, cucoane Dinule, de unde eram să adun atâţi bani? 


— De la ţărani, nerodule! Să-i legi cot la cot şi să le prăjeşti piepturile 
pe lângă foc şi vei vedea cum o să scoată la bani. 

— Toate acestea le-am făcut, ba încă şi mai multe; i-am spânzurat cu 
capul în jos, le-am bătut țepuşi de trestie pe sub unghii, le-am luat chiar 
vitele și lucrurile din case şi le-am vândut; ce voiești să mai fac? 

— la spune-mi, ce ai făcut cu cele două sute de vaci care le cere 
Ipsilant? 

— Am urmat poruncii ce mi-ai dat. Am luat optzeci de slujitori cu mine 
şi, în puterea gârbaciului și a trântelilor, am strâns opt sute de vaci în loc de 
două sute. 

— Bravo, Neagule; şi cu ce preţ le-ai cumpărat, ia spune-mi? 

— Câte lei trei de vită. 

— lar după aceea ce-ai făcut? 

— Am trimis două sute lui Ipsilant; iar pe celelalte le-am vândut iarăși 
țăranilor cu câte lei cincisprezece una. 

— Adu banii-ncoace! zise Păturică cu o lăcomie nedescriptibilă. 

Neagu Rupe-Piele începu să numere banii și Păturică să-i strângă cu 
lăcomie; dar tocmai pe când se aflau amândoi ocupați cu lichidarea acestei 
îngrozitoare hoţii, oarecine bătu în ușa camerei cu multă violenţă. 

Păturică strânse banii în grabă, apoi zise: 

— Cine bate la uşă? 

— Eu, cucoane! 

— Şi ce vrei? Spune. 

— Îţi aduc o ştafetă de la Ipsilant. 

— Ad-o-ncoace! 

— Poftim, cucoane, adaose Năstase arnăutul. 

Ciocoiul deschise ușa şi luă ștafeta din mâna lui Năstase arnăutul, care 
devenise acum polcovnic de judeţ, apoi citi ştafeta şi o trânti pe masă. 

— Se vede că nu sunt bune mujdelelel2! din această ștafetă, zise Neagu 
Rupe-Piele. 

— Nicidecum, răspunse Păturică distrat. Îmi cere două sute mii de lei. 

— Dar bine, abia sunt trei zile de când i-am trimis bani. 

— Îmi mai scrie iarăşi că turcii au intrat în ţară şi asta nu-mi place deloc. 

— Şi mie asemenea! 

— Ia spune, Neagule, cum am face noi să scăpăm aceste două sute mii 
de lei din mâna lui Ipsilant? 

— Să nu-i trimitem! 


— Ba să-i trimitem, dar să găsim vreun tertip ca să-i luăm înapoi; ia 
caută tu un marafet, de, să te văd! 

La aceste cuvinte Neagu deveni palid; el înțelesese întunecoasa cugetare 
a lui Păturică şi, cu toată fieritatea caracterului său, se înspăimântă. 

— Ai găsit mijlocul, Neagule? 

— Da, cucoane Dinule. 

— la să vedem! 

— Pe de o parte numărăm banii în mâna trimisului și luăm teșcherea de 
primire, iar pe de alta doi flăcăi îl aşteaptă în pădure, îi dă... și... 

— Şi ne aduce banii înapoi. Aferim, Neagule! 

Cât ţinu acest regim de terorism ciocoiesc, nenorociţii locuitori din 
aceste două judeţe deteră jalbe neîncetat în contra tâlhăriilor lui Păturică; 
dar aurul ciocoiului paraliza toate măsurile stăpânirii. În fine, revoluţiunea 
căzu. Grigore Ghica vodă se orândui domn, iar turcii se retraseră peste 
Dunăre. 

Aceste schimbări politice îndemnară pe ţărani a se scula cu mic și mare 
şi a se înfățișa cu jalbă la domnie. 

Era o priveliște jalnică pentru un om cu inimă a vedea pe nenorociţii 
țărani în număr de patru-cinci sute, îmbrăcaţi în trenţe, desculți, veştezi la 
faţă şi cu ochii stinşi de sărăcie şi alte suferințe; ba încă unii dintr-înșii 
purtau pe corpul lor chiar semnele torturilor abia cicatrizate, iar cei de tot 
schilodiţi erau transportaţi în care cu boi. 

Ei intrară în Bucureşti pe la opt ore de dimineață, tocmai pe când 
domnitorul se afla în Divan şi, ca să atragă mai mult atențiunea publică, 
unul dintr-înșii făcu un sul de rogojină și, dându-i foc în partea de sus, îl 
puse în cap; apoi scoțând jalba din sân, o puse în vârful unui proţap lung și 
intră în curtea domnească. 

Zgomotul ce produse această procesiune, mărită foarte mult prin 
mulțimea norodului atras de curiozitatea lucrului, ajunse până la auzul 
domnului, care ieşi în pridvorul palatului și primi jalba din proţap, chiar în 
mâna sa. 

Domnul dete jalba marelui logofăt să o citească; şi pe când acesta arăta 
cu voce tare toate nelegiuirile lui Păturică, el le constata pe figurile și în 
starea de mizerie în care erau ajunși nenorociţii jeluitori. În fine, mânia lui 
ajungând până la indignare, strigă ca un leu: 

— Să vie-ncoace spătarul! 

Spătarul se prezentă înaintea domnitorului. 


— Arhon spătare, zise Ghica, să trimiţi patruzeci de arnăuţi la Bucov, ca 
să ridice pe acel nelegiuit ispravnic, să-l pecetluiască şi să-l bage în ocna 
părăsită. lar dumneata, arhon logofăt, să vinzi toată starea acelui tâlhar şi să 
despăgubeşti pe aceşti săraci. 

Ţăranii, auzind cele poruncite de domn, ridicară mâinile spre cer și 
începură a striga: 

— Să trăieşti întru mulţi ani, măria ta! Dumnezeu să-ţi răsplătească cu 
bine mila ce ai arătat către noi, nenorociţii robi ai măriei tale. 

Domnitorul aruncă asupra lor o privire plină de amor părintesc, şi, după 
ce îi încredinţă încă o dată că le va face dreptate, intră iarăşi în Divan. 


Note 


1. 1 Dragostea sau amorul. (n. N. F.) 
2. t? Mujdelea ştire, veste. 


Capitolul XXXII 
Ocna părăsită 


Într-o dimineaţă din luna lui mai, doi slujitori de judeţ străbăteau plaiul 
ce duce la ocna Telega, călări pe cai mici de munte. Acești cai, deşi erau 
mai slabi decât caii iezme ai lui Alexandru Dumas, aveau însă şi ei calitățile 
lor, căci suiau fără osteneală cele mai repezi dealuri și conduceau pe călăreţi 
pe marginea celor mai adânci prăpăstii, fără a-i expune la cel mai mic 
pericol. 

Unul dintre cei doi slujitori era june şi purta la spate o flintă 
haiducească, iar la brâu avea două pistoale mari turceşti; cel de-al doilea era 
mai înaintat în vârstă; trăsăturile feţei sale cele pline de asprime, ochii săi 
sângeroși și sprâncenele sale dese și zbârcite arătau pe omul crud şi gata a 
săvârşi orice nelegiuire. El avea o geantă cu scrisori atârnată de gât şi un 
cuţit mare arnăuţesc pus la brâu. 

Era pe la opt ore ale dimineţii; soarele sta înfipt cu mândrie pe bolta cea 
albastră a cerului şi arunca de acolo dulcea sa lumină asupra munților plini 
de zăpadă și a câmpiilor înverzite, iar razele lui, străbătând prin norii de 
aburi compuși din roua nopţii, formau o mulțime de curcubeie tricolore ce 
încântau privirea. 

Cinteza și pietruşelul făceau să răsune colnicele prin vocea lor ascuţită, 
dar plină de dulceaţă; ciocârliile se înălțau în aer întocmai ca niște mici 
bombe, apoi se opreau în loc şi, bătând din aripi, umpleau aerul de 
melodioasele lor cântări. Prepeliţele, aceste inocente şi fricoase păsări ce se 
nasc şi mor în iarba livezilor şi în frunzele dese ale dumbrăvilor, prin vocea 
lor monotonă, dar ritmică, păreau că servă de regulator al cadenţelor acestui 
concert divin. 

În aceste momente, când natura întreagă părea că înalță rugi de 
mulțumire către creatorul ei, cei doi slujitori, deşi dedați cu asemenea 
sublime spectacole, nu rămaseră nesimţitori la priveliștea ce-i înconjura. Ei 
se opriră pe loc și priviră în tăcere magnifica panoramă ce le absorbise 
simţirile, iar mai în urmă unul din ei rupse tăcerea: 

— De multe ori am trecut prin plaiul ăsta, mă Badeo, dar niciodată nu 
mi s-a părut atât de mândru ca astăzi. Munţii pare că-noată în pară de foc, 
păsările ciripesc cu mai multă dulceaţă decât alte dăţi; chiar apele Doftanei 
parcă dorm. Ce mândreţe!... 


— Aşa este, măi Vlade, toate sunt precum zici, dar eu nu simt nimic; mi- 
e inima închisă. 

— Şi de ce, mă Badeo? 

— De multe, măre! 

— Ți-o fi mâncat lupul vreo vită sau te-o fi prădat zapciul? 

— Nu mi s-a întâmplat nici una din câte zici. 

— Ce ai dar, de şezi aşa bosumflat? 

— la, mă gândesc la bietul cuconu Dinu, fostul nostru ispravnic, că sunt 
trei luni de când şade închis la ocna părăsită. 

— Lasă să șadă, că prea era nemilostiv şi hrăpitor; ţipa judeţul în mâna 
lui ca broasca în gura şarpelui. 

— Aşa este, mă; da de, e păcat de dânsul! 

— Păcat? Dar bine, ai uitat cum ardea şi căznea pe săraci? Nu știi 
zicătoarea românească: După faptă şi răsplată? 

— Ai dreptate, măi Vlade, a făcut în adevăr multe nelegiuiri; dar l-a 
pedepsit Dumnezeu de ajuns. Ţi-aduci aminte când pleca cu cercetarea prin 
judeţ? Ce mândru era, măre! Și cât de bine îi şedea călare pe bidiviull!! său 
cel roib şi pintenog! Parcă era Făt-Frumos din poveste. Ei bine, mă Vlade, 
m-aș prinde cu tine pe-o vadră de vin că, să-l vezi acum, nu l-ai mai 
cunoaște. 

— Şi de ce, măi Badeo? 

— L-a mâncat necazul şi ocna părăsită. Ce spui tu, mă?... Se vede dar 
că este rău în ocna părăsită. Nevoie mare, măi Vlade! Eu de-aș fi ca vodă, în 
loc de-a osândi pe tâlhari la ocna părăsită, le-aș tăia mai bine capetele. 

— Da de ce, mă Badeo? 

— Pentru că este de o mie de ori mai bine să omori pe om dintr-o 
lovitură, decât să-l ucizi cu încetul. Am văzut pe Radu haiducul, pe care l-a 
băgat Caragea în ocna părăsită; era, ştii colea, voinic din patruzeci, rupea 
piatra în mână; dar după ce-a șezut numai șase luni în ocna părăsită, nu l-am 
mai cunoscut; îi crescuse barba de trei coți, ochii-i luceau ca de strigoi, 
surzise şi ologise. 

— Și a mai trăit mult, mă Badeo? 

— Să vezi. Într-o zi m-am coborât în ocnă să-i duc demâncare şi l-am 
găsit cu dinţii rânjiţi şi zgârcit ca un ghem în culcușul său de paie; îl strigai 
o dată, de două ori, de trei ori şi nu-mi răspunse; îl mișcai cu mâna, dar ce 
să vezi? El murise! 

— Murise! 


— Ba încă negrijit și nespovedit, ca un câine. Sărmanul, ce păcat! 

Cei doi slujitori îşi urmară mai mult timp călătoria absorbiți în 
povestirea lor, dar caii deodată se opriseră. Atunci ei văzură cu oarecare 
surpriză că se aflau dinaintea cămărășiei ocnelor. 

Cămărașul se plimba în acel timp pe prispa caselor, absorbit cu totul în 
fumarea ciubucului său. Slujitorii descălecară de pe cai şi, după ce îl 
salutară, îi dete poruncile și se retraseră. Unul însă dintre dânşii făcu un 
semn de înțelegere cămărașului, apoi intră împreună cu dânsul în cămărășie 
şi, după ce se așezară unul pe pat, iar celălalt pe o laviţă, începură această 
întrevorbire: 

— Ei bine, Neagule, zise cămărașul aşezându-se pe pat, ce mujdele mi- 
aduci despre bietul cuconu Dinu? 

— Foarte bune, arhon cămăraș; am două scrisori, una de la Conţu, iar 
cea de a doua de la un boier pe care nu-l cunosc. Eu cred că Conţu a izbutit 
să scoată poruncă domnească de iertare; ai, ce zici? 

— Poate, dar eu unul nu cred. 

— Şi de ce aşa? 

— Fiindcă cunosc prea bine pe oamenii cei mari; ei ne lingușesc pe noi 
ăştia mici numai când au trebuință de noi, iar când ne văd căzuţi în nevoi, 
ne dau cu piciorul ca la niște vase netrebnice. 

— Oricum va fi, însă, te rog să-i dai aceste două scrisori mai în grabă şi 
eu voi veni mâine de dimineaţă să iau răspunsul. 

Acest slujitor, ce se interesa atât de mult pentru scăparea lui Păturică, era 
Neagu Rupe-Piele, vestitul mumbașir prin care ciocoiul îşi săvârşea toate 
despoierile şi cruzimile sale pe când se afla ispravnic; el scăpase de urgia 
domnească numai prin fugă şi deghizare, iar acum se făcuse purtător al 
corespondenţei dintre Păturică şi câteva persoane mari din Bucureşti ce se 
încercau a-l scăpa din ocnă. 

Să zicem acum câteva cuvinte şi despre ocna părăsită de la Telega. 

Ocnele de la Telega sunt situate pe o câmpie înconjurată de dealuri 
acoperite cu păduri şi udată de râul Doftana, ce o traversează. 

Puţurile din care se scoate sarea se împart în ocne lucrătoare şi ocne 
părăsite. Acestea din urmă se numesc astfel, căci sunt lăsate în nelucrare, 
uneori pentru că minerii le cred exploatate de ajuns şi se tem să nu se surpe 
peste dânșii, iar câteodată din cauză că se ivesc izvoarele de apă ce 
împiedică lucrarea. 


În timpul domnilor fanarioți existau la Telega mai multe guri de ocne 
părăsite, dintre care una servea de închisoare pentru tâlharii cei mai vestiți 
prin omoruri și cruzimi. 

Această temniță subterană avea o intrare pătrată, susținută din toate 
părţile cu ghizduri de lemn, întocmai ca ale puţurilor din care se scoate apă. 
Această formă pătrată ţinea până la o profunditate de 1012 stânjeni; iar de 
acolea în jos se lărgea gradat în circumferință și, când ajungea la 
profunditatea cerută de ştiinţa  mineralogiei, devenea un haos 
înspăimântători?]. Pereţii ei erau umezi și de multe ori pica apă dintr-înşii; 
aerul era iute, infectat de miasme și omorâtor; o lumină palidă abia 
străbătea câteodată spațiul nemăsuratei adâncimi, ca să mărească şi mai 
mult grozăvia acestui mormânt teribil. 

Tâlharii condamnaţi a locui în acest iad pământesc erau tot din cei 
osândiți de Divan la moarte și ale cărora sentinţe le preschimbau domnitorii 
în muncă perpetuă; dar nici unul din câţi se închideau acolo nu putea să 
trăiască mai mult de doi până la trei ani, căci umezeala și aerul cel înecător 
le curmau zilele. 

În fine, dacă faimosul vers al lui Dante: 

"Lasciate ogni speranza voi ch'entrate"I5! 

s-ar fi putut scrie undeva, negreșit că acel loc nu ar fi putut să fie decât 
pe porţile ocnei părăsite, căci oricine intra acolo își pierdea speranța de a 
mai ieşi viu vreodată. 

Iată locașul în care se afla de trei luni Dinu Păturică, acel om mândru și 
ambițios care comisese toate lașităţile și crimele cele mai îngrozitoare, 
numai ca să ajungă la mărire. Ar fi crezut el vreodată că o să părăsească atât 
de curând palatele sale cele luminoase, mâncările cele alese și acea mulțime 
de lingușitori care se supuneau orbeşte la toate capriciile lui şi se credeau 
fericiţi când puteau să fure câte un zâmbet de mulțumire de pe faţa lui cea 
severă? Dar averile lui cele nenumărate? Dar soția şi fiii săi, speranţa 
bătrâneţilor sale, pentru a cărora fericire poate că săvârşise cea mai mare 
parte din nelegiuirile sale, ce vor fi devenit toate acestea? Vom vedea! 

Primele zile ce petrecu în ocna părăsită fură prea dureroase pentru 
dânsul. Întunericul cel mare, singurătatea, patul său de paie şi mâncarea cea 
puţin hrănitoare îl adusese într-o stare grozavă de paroxim şi de furie, încât 
urla ocna de vaietele şi tânguielile lui. 

În darn chema somnul ca să-i aline durerile fizice şi morale, căci el 
fugea de la dânsul sau, deşi venea câteodată să închidă ochii lui cei slăbiţi 


de lacrimi, dar la zgomotul unei pietricele sau a unei picături de apă ce 
cădea din pereţii ocnei fugea și-l lăsa iarăși în prada tulburării și a disperării 
sale. Dar, după ce trecu câtva timp, el începu a se mai obişnui cu noua sa 
locuință și deveni mai liniştit, ba încă, după scrisorile ce scria pe la 
protectorii săi şi răspunsurile încurajatoare ce primea, începuse a spera că 
peste puţin va părăsi ocna, ca să se mute iarăși în palatele sale. Cu toate 
acestea răul ocnei începuse să roadă cu încetul acea organizațiune robustă; 
reumatismul îi cuprinsese tot corpul, ochii i se umflaseră, facultatea auzului 
i se paralizase și o tuse violentă amenința din ce în ce mai mult existenţa 
lui. 

Aceasta era starea fizică și morală în care se afla Păturică în ziua când 
primi cele două scrisori ce i le adusese Neagu. 

El şedea lungit pe patul său de paie și aștepta cu nerăbdare ora 
prânzului, ca să-şi astâmpere foamea ce începuse a-l turmenta. De astă dată 
însă, cămărașul îi trimise porțiunea înaintea orei fixate. Păturică, văzând 
dintr-această schimbare ceva extraordinar și poate chiar în favoarea sa, se 
repezi cu furie asupra coşului cu merinde ce se cobora încet, legat de o 
sfoară. Căută într-însul și găsi două scrisori pe care le luă cu nerăbdare 
nervoasă şi, apropiindu-se de felinarul ce sta atârnat deasupra patului său, 
deschise mai întâi pe una dintr-însele și citi cuvintele acestea: 


"Cucoane Dinule, 

Cu destulă mâhnire te vestesc că cucoana Duduca, soţia dumitale, a luat 
tot din casă și a fugit cu un turc peste Dunăre, lăsând pe bieţii copilași pe 
drumuri. Moșiile, viile și casele dumitale s-au vândut la sultan-mezat, iar 
banii s-au trimis cu om domnesc, ca să se împartă la țăranii ce se zice că i-ai 
sărăcit, când erai ispravnic. Vei ști iarăși că bătrânul dumitale tată a murit de 
inimă rea, pentru afrontul ce i-ai făcut, când ai pus arnăuţii de l-au dat afară 
din casă. 

Al dumitale de aproape prieten şi frate 

Se" 


Iată și cuprinderea celei de a doua scrisori: 
"Dinule, 


M-am dus de mai multe ori la vodă să-l rog pentru tine și l-am găsit 
totdeauna neînduplecat; iar în cele din urmă mi-a spus-o ritos, că o să te lase 


să putrezești în ocna părăsită, ca să slujeşti de pildă altor hoţomani ca tine. 
Vodă a zis aceasta. 
N " 


Aceste două scrisori fură pentru Păturică o lovitură de trăsnet. Averile 
sale, câştigate prin nenumărate crime şi laşități, acum erau risipite ca praful 
în vânt; soţia fugită, copiii lăsaţi în voia întâmplării, el chiar condamnat a 
muri cu încetul în fundul ocnei părăsite, chinuit de durere și disperare. 

Ar fi fost o mare fericire pentru dânsul dacă aceste ştiri l-ar fi omorât 
deodată sau i-ar fi paralizat inteligenţa, căci ar fi scăpat de toate suferinţele 
morale și fizice; dar provedinţa, în decretele sale cele nepătrunse de mintea 
omenească, voise a-i lăsa neatinse toate facultăţile, ca să guste și el acel 
venin amar cu care adăpase societatea atâta timp. 

După ce se mai alinară dureroasele impresiuni ce lăsase în inima lui 
acele fatale scrisori, el căzu pe patul său cel de paie și începu a plânge cu 
amar şi a se lovi cu pumnii în cap de disperare. 

Se zice că hoţii și tâlharii sunt superstițioși și fără curaj la lovirile 
soartei. Nu ştim până la ce grad poate fi adevărată această maximă; știm 
numai că Păturică, acel om de fier care în furia ambiţiunii sale dispreţuise 
mustrarea de conștiință și chiar pe Dumnezeu, acum devenise atât de fricos, 
încât cel mai mic zgomot îl făcea să tremure. 

Uneori i se părea că vede umbra tatălui său ieșind din stâncile titanice 
ale ocnei și zicându-i cu voce mormântală: "Fiu nelegiuit! priveşte starea în 
care m-a adus răutatea și mândria ta! Dumnezeu, pe care l-ai disprețuit atâta 
timp, te vesteşte prin mine ca să-ţi mântuieşti sufletul prin căinţă, căci 
trupul tău nu va mai ieşi cu viaţă de aici." 

Alte dăţi iarăși i se părea că vede oameni spânzurați, cu limbile ieșite 
afară din gură, pline de sânge, și femei slabe şi urâte la față mâncându-și 
copiii şi dându-i și lui să guste din cărnurile lor reci și putrede, ca unui 
pricinuitor al morţii lor. 

În momentele unor asemenea oribile halucinaţiuni mintea îl părăsea cu 
totul, capul i se înflăcăra, îşi rodea mâinile de disperare şi striga cu o voce 
răguşită şi tremurătoare: 

"Stafiile! stafiile! săriţi, creștini buni! Nu mă lăsaţi să mă strângă de gât 
aceste umbre ale lui Satana; apoi, deschizând ochii săi înflăcăraţi și rătăciţi 
de teroare, se repezea dintr-un loc într-altul și începea iarăși a striga: Luaţi 


de lângă mine pe aceste femei schiloade, căci mâinile lor cele uscate şi 
sângele ce varsă din guri mă îngheaţă de frică!" 

Dar toate rugăciunile lui erau în dam; nimeni nu-l auzea, nimeni nu 
venea să-i răcorească fruntea sa cea plină de sudori sau să-i stingă acea sete 
infernală ce-i usca gura și pieptul. 

În fine, după o existență mizerabilă de şapte luni, îşi dete sufletul în 
spasmuri și părăsit de toată lumea. 

A doua zi după moartea acestui monstru, populaţiunea Bucureştilor se 
afla într-o mare agitaţiune. Cauza ce pusese în mișcare pe aceşti adevăraţi 
strănepoţi ai Grahilori“l, venea de la vestea ce se răspândise că în acea zi era 
să se dea prin târg un falit fraudulos, iar după aceea era să-l ţintuiască 
dinaintea prăvăliei lui, ca să serve de pildă poporului. 

O mulţime de curioșşi de toate etăţile şi clasele societăţii inundau piața 
Sf. George cel Nou; iar o altă grupă, destul de numeroasă, intrase în curtea 
spătăriei şi, cu toate că timpul era ploios în acea zi şi vântul nordului sufla 
cu tărie, ei însă înfruntau cu bărbăţie și ploaia şi frigul, numai ca să poată 
vedea acel spectacol barbar, ce-i delecta atât de mult. 

În fine, logofătul spătăriei, văzând nerăbdarea şi curiozitatea gloatelor, 
se arătă înaintea mulțimii şi citi cu voce tare hotărârea Departamentului de 
Criminalion, prin care condamna pe mofluzul mincinos a fi bătut la spete 
prin toate pieţele neguţătorești şi a se țintui de urechi în fața prăvăliei sale. 

După ce se termină citirea hotărârii, patru arnăuţi spătărești intrară în 
temniţă și scoaseră pe nefericitul falit cu capul ras, dezbrăcat până la mijloc 
şi cu mâinile legate una lângă alta cu o funie lungă; iar după aceea unul 
dintre arnăuţi apucă funia de căpătâi şi începu a trage pe patient după sine, 
pe când alţi, doi, puşi unul de-a dreapta și celălalt de-a stânga paţientului, îl 
loveau pe spinare cu nuiele de salcie. 

Sângele ce sărea din pielea nefericitului om, ruptă neîncetat de lovituri, 
şi țipetele lui de durere produceau diferite impresiuni în inima poporului: 
femeile și oamenii cei miloşi cereau iertarea lui, iar gloata cea mare, în care 
intrau și cei sărăciţi prin falimentul cel fraudulos, simțeau o nedescriptibilă 
bucurie pentru tot ce suferea paţientul şi la orice gemet de durere ei îl 
apostrofau cu cuvinte ca acestea: "Bine-ţi face, tâlharule, c-ai sărăcit 
lumea!" "Să-i dea nuiele până-i va cădea toată carnea de pe spinări", fără a 
mai numi și pe unii care strigau: "Să-l spânzure! sau să-l puie în ţeapă!" 

Vederea torentelor de sânge și pofta de răzbunare iritase atât de mult pe 
popor, încât dacă s-ar fi aflat la această priveliște barbară vreunul din acei 


filozofi umanitari, negreşit ar fi crezut că se află în Roma gladiatorilor, în 
Roma martirilor, și pe români i-ar fi luat drept acel mizerabil și degradat 
popor al Romei imperiale care suferea sclavia și umilirea fără să murmure 
și se revolta numai atunci când îi lipsea pâinea şi circul!™. 

Această procesiune îngrozitoare trecu mai întâi prin piaţa Sf. George cel 
Nou, de acolo intră în ulița Şelarilor și, ieşind pe la Curtea cea Veche, merse 
spre Sf. George cel Vechi; iar de aci intră în uliţa cea strâmtă din dosul 
Bărăţiei, unde era să se petreacă partea cea mai îngrozitoare a acestei oribile 
drame. 

Poporul, ce părea sătul oarecum de ceea ce văzuse până aci, pe dată ce 
se înştiință că a sosit timpul ţintuirii, năvăli cu furie asupra locului unde era 
să se săvârşească această barbară faptă. Curiozitatea era atât de mare, încât 
unii din mulţime intrau prin silă în casele și prăvăliile neguţătorilor, ca să 
poată privi mai bine execuţiunea; iar alţii se suiau chiar pe acoperișul 
caselor, cu riscul de a cădea şi a se zdrobi. 

În momentul, însă, când executorul ridicase pe paţient în vârful 
picioarelor și se pregătea să-i ţintuiască urechile la stâlp, clopotele de la 
câteva biserici începură a suna și o psalmodie tristă ajunse până la auzul 
mulțimii. 

Aceste cântări ieșeau din gurile câtorva preoți și cântăreţi ce petreceau la 
mormânt un cadaver așezat într-un coșciug modest și purtat de patru 
postelnicei pe un pat mortuar, compus din lemn simplu și căptușit cu 
chembrică verde. 

Poporul, ale căruia sentimente se schimbară foarte lesne, cum auzi 
cântările preoţilor şi văzu cortegiul funerar apropiindu-se, începu să se tragă 
înapoi cu respect, ca să-i înlesnească trecerea; dar această bunăvoință fu 
nefolositoare, căci din partea opusă a uliței venea o căruţă de ţară cu doi cai, 
în care era asemenea un coșciug închis și un preot care citea cadavrului 
dintr-însul rugăciunile de odihnă. 

Aceste două procesiuni mortuare, neputându-se vedea una pe alta din 
cauza poporului ce era adunat în centrul uliței, înaintară una în contra alteia 
până la locul execuţiunii şi se opriră, căci ulița era atât de strâmtă, încât era 
cu neputinţă a trece una pe lângă alta sau a se întoarce una din ele înapoi, 
spre a putea trece cealaltă. 

În fine, baş-bulucbașa al spătăriei, însărcinat cu executarea hotărârii, 
văzând această încurcătură, făcu semn executorului să-și termine lucrarea. 
Un țipăt ascuţit şi nervos, repetat de mai multe ori, anunţă poporului că 


țintuirea s-a terminat. Gloatele dispărură într-o clipă: totul intră în tăcere, 
numai cele două procesiuni stăteau una în faţa celeilalte dinaintea falitului 
țintuit. 

Ar fi zis cineva că între morţii din cele două coşciuge și neguţătorul cel 
țintuit exista o legătură fatală sau o ură neîmpăcată. Ei bine, această 
legătură exista în adevăr, căci cadavrul cel purtat pe pat mortuar și însoţit de 
preoţi şi cântăreţi era al Postelnicului Andronache Tuzluc; cel de-al doilea 
cadavru, tras de doi cai de sat în acea căruță mizerabilă, era al lui Dinu 
Păturică; iar mofluzul cel țintuit era Costea Chiorul, care, deși cam târziu, 
luă însă o aspră răsplătire pentru toate crimele ce săvârșise. 

lată cum își terminară cariera vieţii aceşti trei sceleraţi. Întâmplarea 
voise ca ei să se mai întâlnească încă o dată înainte de a se prezenta lui 
Dumnezeu spre a-și da seama de relele ce săvârşiseră pe acest pământ. 

Cât despre chera Duduca, am aflat mai în urmă că ea, voind să facă pe 
cocheta și în casa noului ei bărbat, fu descoperită de dânsul și trimisă 
înaintea cadiului, care ordonă să o coasă într-un sac şi apoi să o arunce în 
valurile Dunării, după cuprinderea legilor musulmane. 


Note 


1. 1 Țăranii numesc bidiviu orice cal frumos și iute la fugă. Simţul însă cel adevărat al cuvântului 
însemnează cal pitic de Arabia. (n. N. F.) 

2. 1 Oameni speciali în mineralogie m-au încredințat că adâncimea ocnelor de sistema veche nu 
se întindea mai mult de 150155 şi maximum 160 metri. (n. N. F.) 

3. t Dante, Infernul, cântul II, versul IV (n. N. F.) 

4. î Tiberiu şi Caiu Grahus erau fii ai lui Semproniu Grahus şi ai Corneliei, fiica lui Scipion. 
Aceşti adevăraţi patrioți romani, văzând deplorabila stare în care ajunsese Roma, patria lor, din 
cauza rezbelului social, se încercară a o ajuta ca să scape din pieire, dar amândoi căzură 
victime ale furiei poporului. Mai mulți scriitori de romanțe s-au servit de numele acestor doi 
celebri romani, numai ca să arate populaţiunea cea fluctuoasă a Romei cei vechi. (n. N. F.) 

5. 2 Poporul roman din timpul imperiului era așa de demoralizat, încât se revolta numai când îi 
lipsea pâinea şi spectacolele şi striga: Panem et circenses. (n. N. F.) 


Epilog 
Din opincar, mare spătar 


La 23 aprilie, anul 1825, locuitorii Bucureştilor erau cuprinși de frigurile 
veseliei şi ale plăcerii; ei serbau ziua sfântului Gheorghe, vechiul patron al 
României. Uliţele mari şi mici erau măturate şi stropite cu apă; prăvăliile 
neguţătorilor și casele boierilor erau împodobite cu ramuri de salcie și iarbă 
verde. Un cer senin şi un soare dulce de primăvară veneau să completeze 
acest cadru magnific ce prefăcuse oraşul într-o grădină improvizată. 

Podul Mogoșoaiei era plin de privitori de amândouă sexele și din toate 
clasele societăţii, bine înveşmântaţi și cu feţele zâmbitoare. Ei se îndreptau 
către mănăstirea Mihai vodă, unde era să se săvârşească într-acea zi o nuntă 
domnească. 

Pe amândouă laturile uliței pe de podul Dâmboviţei ce duce la Mihai 
vodă erau brazi înfipţi în pământ şi împodobiţi cu panglice şi beteală de fir. 
Înaintea acestor brazi erau două rânduri de catane spătărești, îmbrăcate cu 
mintene, poturi şi ghebe scurte, împodobite cu găitane tricolore; iar pe cap 
purtau căciuli cu floace albastre și drept toată armătura aveau câte o pușcă 
pusă pe umeri şi câte un pistol la brâu. 

La spatele acestor ostași se formase pe amândouă părțile piramide de 
curioși, care aşteptau cu nerăbdare trecerea alaiului domnesc. Dar aşteptarea 
nu fu lungă, căci peste puţin se arătă înaintea lor spectacolul ce le aţâţase 
atât de mult curiozitatea. Alaiul sosea. 

Acest cortegiu princiar era orânduit astfel: Avangarda se compunea din 
brasla agiei, alcătuită din călăreți polcovnicești călări şi armaţi; vel-căpitan 
de cazaci cu steagul şi toboșarul său; talpaşii dorobănţești pedeștri cu 
tobele, chiverele și cimpoaiele lor; vel-căpitan de dorobanţi cu zapciii săi şi 
cu câţiva din brasla armenească, cu steag și tobe după dânşii; podari 
pedeștri cu topoarele pe umeri; cazacii agiești pedeștri, cu cimpoaie şi tobe; 
vânătorii, asemenea; căpitanii de agie înarmaţi; ceaușul agiesc cu logofătul 
agiesc; polcovnicul de poduri cu polcovnicul de ciocli; polcovnicul de 
vânători cu polcovnicul de Târgoviște; apoi marele agă cu podoabele lui 
după obicei. 

După aceştia venea brasla spătărească alcătuită din lefegii cu steagul 
călări; marele căpitan de lefegii cu zapciii, buciucul, toboşarii şi 
sârmaciull!! său; seimenii-călări înarmaţi și îmbrăcaţi cu haine roşii şi 


moțuri galbene, baş-bulucbașa cu steagul cel mare, cu tobe şi sârmaci, 
scutelnicii spătărești înarmaţi, apoi marele spătar. 

După dânşii venea brasla marelui portar cu toată ecpaiaua sa; marele 
armaş cu steagurile țării, cu trâmbiţele şi cu armășeii săi; apoi venea careta 
domnească trasă de șase armăsari vineţi cu doi ciohodari pe capră, doi în 
coadă şi alţi şase împrejurul caretei, toţi îmbrăcaţi în haine roșii cu fir şi cu 
işlice rotunde de samur. 

În această caretă şedeau un june și o tânără fată. El era înveşmântat cu 
anteriu de suvai alb cu vărguliţe de fir brun, avea fermenă de buhur ca paiul 
grâului și giubea de zuf albastru-deschis. Peste mijloc era încins cu un brâu 
de tulpan alb, iar pe cap avea fes roşiu de Țarigrad. Juna fată era îmbrăcată 
cu rochie albă de tulpan și încinsă peste mijloc cu un cordon de panglică 
roşie încheiată cu o cataramă ferecată cu diamante; pe cap purta o diademă 
de berliante și beteală; la gât avea un ghiordan de rubine, iar în urechi cercei 
de smarand înconjurați de diamante. Amândoi acești juni erau de o 
frumuseţe rară, și, după privirile furişe ce-și aruncau unul altuia, semănau a 
fi cuprinși de un amor înflăcărat. 

Careta mergea în pasul cailor, ocolită de ciohodari, iar după dânsa venea 
restul alaiului compus din tagmele acestea: calemul armășiei cu ftori şi treti- 
armaş cu ecpaiaua lor, în mijlocul cărora era marele armaş cu haine muiate 
în fir, steagul cel mare al ţării, lăutarii şi trâmbiţașii domneşti, uruc-bairam, 
tuiurile, sacagii domnești şi salahorii cu beţile în mâini; apoi cei 
doisprezece cai domneşti împodobiţi cu cioltare de fir și cu calcane de 
argint suflate cu aur şi cu pene de struţ în frunte. Aceşti cai erau conduși de 
comiși domnești şi înconjurați de ciohodari. 

După aceştia veneau comișşii, rahtivanii şi postelniceii călări, îmbrăcaţi 
cu capoturi roșii şi purtând în mâini semne domneşti. Apoi veneau treti- 
logofăt cu treti-vistier, ftori-logofăt cu ftori-vistier, iar în mijlocul lor era 
marele comis cu ciaușii şi capugiii împărătești însoţiţi de călăreţi turci şi 
români. 

După dânşii venea ecpaiaua domnească și se încheia cortegiul prin 
ortaua ciohodarilor şi a satârașilor, căpitani agieșşti şi spătăreşti, tufeccii, 
mataragii-iamac, sarai-iamac, icioglani cu agaua lor, peicii şi hasahârliii!?]: 
iar în urmă de tot venea tagma Divanului, purtând topuzul, sangeacul şi 
semnul domniei, înconjurat de copiii din casă purtând prapurile ţării. 

Pe când acest alai defila pe ulița Mihai vodă cu acea pompă de mărire 
cunoscută numai la curțile orientale, Grigore Vodă Ghica, împreună cu 


mitropolitul ţării, doamna cu boierii cei mari și binişlii săi, aşteptau în ușa 
bisericii sosirea mirilor. În fine ei sosiră şi intrară în biserică, unde se 
săvârşi ceremonia religioasă a cununiei cu mare magnificiență; iar după 
săvârşirea cununiei domnitorul zise ginerelui cu glas tare și majestuos: 

— lată, te cinstesc cu caftanul de mare spătar și te fac caimacam al 
Craiovei, ca să răsplătesc bunătatea sufletului tău și slujbele ce ai făcut ţării; 
fii fericit! 

Junele făcu mătanie și sărută mâna domnitorului, apoi se retrase plin de 
bucurie că-şi ajunsese ţinta aspiraţiunilor sale, iară juna lui soţie căzu pe 
braţele părintelui ei, obosită de neaşteptata fericire, și-i sărută mâna cu 
fierbinţeală. 

Acest soț fericit era Gheorghe, fostul vătav de curte al postelnicului 
Andronache 'Tuzluc; era acel june mărinimos ce l-am văzut sacrificându-se 
ca să scape pe stăpânul său de sărăcie şi de ruşine. El venea să arate 
românilor că este de ajuns ca omul să fie bun și înzestrat de natură cu virtuţi 
şi inteligenţă şi, fie condițiunea sa oricât de obscură la început, el va ajunge 
la mărire. Cât despre juna sa soţie, ea este frumoasa Maria, fata banului 
C..., care, deşi iubise pe Gheorghe cu multă pasiune, dar preferase mai bine 
moartea, decât o fericire trecătoare şi dobândită prin călcarea îndatoririlor 
sale de bună fiică; suferinţele și disperarea ei erau acum răsplătite de ajuns. 


Finele "Ciocoilor vechi" 


1. 1 Sârmaci se numea un fel de gârbaci sau bici de sârmă. (n. N. F.) 
2. 1 Peici şi hasahârlii garda de corp a domnitorului sau a curții domnești. (n. N. F.) 


